
Pirmas skyrius 


— AŠ NIEKADA NETEKĖSIU UŽ DEIVIDO TREDVELO! 

Žiūrėdama į veidrodį Arielė Veterli repetavo kalbą, 
kurią sakys savo motinai. 

— Man dvidešimt ketveri metai. Vyrą rinksiuosi 
pati. — Ne, pamanė ji, negerai skamba. — Aš jau išsirin- 
kau vyrą ir ketinu už jo ištekėti. — Taip, taip jau geriau. 
Daug geriau. 

Pasigirdo silpnas beldimas į duris. Arielė nejučiomis 
pasikedeno plaukus. Ji atrodė tiesiog puikiai. 

— Užeikit, — pasakė Arielė, ir tarnaitė atidarė duris. 

— Su jumis nori pasikalbėti jūsų motina. Ji laukia 
apačioje. 

— Taip, žinoma, — atsakė Arielė ir atsiduso. 

Tarnaitė žvilgtelėjo per petį, norėdama įsitikinti, kad 
netoli nėra ponios Veterli. 

— Graži šukuosena, — pagyrė ji ir uždarė duris. 

Arielė pasičiupo šepetį, susišukavo plaukus ir nusi- 
šypsojo. Ji dar nežinojo kaip, bet būtinai ras būdą išvengti 
vedybų su Deividu, ištekėti už tikrai mylimo vyro ir drau- 

ge išsaugoti paveldėjimo teisę. Vis dar šypsodamasi Arielė 
išėjo pro duris ir nusileido laiptais. Jei tik Sara sutiks. Ji 
privalo, pamanė Arielė. O jei nesutiks*.. 

Bet dabar nevalia apie tai galvoti. Ji ryžtingai nu- 
sprendė pasitelkti visas įmanomas priemones, jei tik pus- 
seserė nepritars planui. 


Antras skyrius 


SARA PERSKAITĖ ARIELĖS LAIŠKĄ, tada perskaitė dar- 
kart. Ji negalėjo patikėti savo akimis. Laiškas kaip visada 
buvo dailiai plunksnakočiu parašytas ant storo popieriaus, 
kuris, Saros nuomone, greičiausiai kainavo tiek, kiek ji už- 
dirbdavo per pusmetį. Bet ne Arielės išlaidumas šįkart pri- 
bloškė Sarą — prie pastarojo ji jau buvo pratusi. 

Arielė norėjo su ja pasikeisti vietomis. Ji siūlėsi apsi- 
mesti Sara, o šios prašė pavaidinti ją. 

— Arielė nori tapti manimi? — sušnabždėjo Sara ir 
svarstydama nuleido laišką ant kelių. 

Ar būtų nenuostabu laisvalaikį leisti planuojant nuo- 
tykius, susimąstė Sara. Arba, tiesą sakant, apskritai turėti 
laiko ką nors planuoti. Rasti laiko kam nors kitam nei 
egoisto viršininko jai patikėti darbai darbeliai? Per daugelį 
metų Sara pamėgo savo pusseserę, bet dėl to jos pavydas 
nė kiek nesumažėjo. 

Gulėdama mažučiame bute Niujorke aukštai iškėlusi 
kojas, išvargusi po dar vienos dienos, praleistos vykdant 
viršininko įsakymus, Sara žvelgė pro langą į raudonų plytų 

sieną anapus skersgatvio. Ji galėtų įsigyti geresnį būstą, bet 
po visos amžinybės siekiant sudurti galą su galu geriau jau 
turėti santaupų banko sąskaitoje nei iššvaistyti pinigus. 
Be to, nereikia pamiršti ir to, kad ji savo viršininkui nuo- 
lat kartoja ketinanti išeiti iš darbo. O jei galiausiai išeitų, 
kiek truktų, kol rastų kitą darbą? Bet gyvendama taip, tarsi 
viskas rytoj gali baigtis, Sara jautė vis didesnį pavydą savo 
pusseserei, įsitaisiusiai erdviame name su tarnais ir keletą 
kartų per metus su motina atvykstančiai į Niujorką nusi- 
pirkti drabužių. Sara svarstė, koks jausmas apima užsisa- 
kant vienetinę suknelę? Ji dar kartą žvilgtelėjo į laišką. 

Visai neilgam, rašė Arielė. Laikinai. 

Sara perskaitė eilutes dar kartą ir šyptelėjo. Vargšė 
Arielė, pamanė ji, tokia išlepusi, viskas jai patiekta ant 
lėkštutės. Ji net nenutuoktų, kaip įtikti tokiam viršininkui 
kaip R. J. Bromptonas. Sumanymas, be jokios abejonės, 
tiesiog absurdiškas, bet svajoti Sarai patiko. Tiesą sakant, 
Arielės laiškas atvėrė Sarai akis. Ji suvokė tai, ką ilgai slė- 
pė net pati nuo savęs: ji troško pamatyti Arundelį, esantį 
Šiaurės Karolinoje. Norėjo pamatyti jį ne turistės akimis, 
bet pažinti geriau. Sara norėjo susidaryti nuomonę apie 
tą miestą. Tėvas kažkada jai sakė, kad Arundelis yra „pra- 
garo katilas, tačiau Arielė labai didžiavosi savo gimtuoju 
miestu. 

Sara žinojo Arundelyje turinti giminių, bet niekada 
nebuvo jų mačiusi. Pasirodžiusi ten kaip Sara Džeinė 
Džonson, nebūtų maloniai sutikta dėl praeities žaizdų. 
Puiku būtų pažinti giminaičius kaip Arielei ir ilgainiui 
parodyti, kad ji visai ne tokia kaip jos giminės iš tėvo 

pusės. Kas nutiktų, kai ji galiausiai pasisakytų, kas tokia 
esanti? Ar jie pamiltų ją, ar imtų neapkęsti? 

Būtų visai smagu pažinti Arundelio gyventojus, bet, 
tiesą sakant, Sara tos vietos baiminosi. Septyniolika metų 
tema „kuo ta vieta pavertė jos gyventojus buvo viena 
mėgstamiausių Saros tėvo pokalbių temų, jei tik taip būtų 
galima pavadinti ilgiausius monologus, niekada nesibai- 
giančius diskusijomis. Sara iki smulkmenų žinojo, kaip jos 
motina užaugo „toje šeimoje“ Arundelyje — vietoje, kuri, 
anot tėvo, buvo visos žemės snobizmo centras. 

— Viskas prasideda ten ir sklinda tolyn, — sakyda- 
vo jis. 

— Kaip saulės spinduliai? — dar būdama maža ir nai- 
viai tikėdama, jog tėvas kalbasi su ja, klausdavo Sara. 

— Ne, tai panašiau į plintančią ligą, — atsakydavo 
tėvas. 

Jis Sarai pasakojo, kad motina buvo mėlynakraujė, 
viena iš elito, viena iš keturių šimtų — kaip tuo metu 
tėvui šaudavo į galvą juos pavadinti. Bet Saros mama įsi- 
mylėjo jos tėvą ir tada geriems laikams atėjo galas. Saros 
tėvo šeima buvo visai neturtinga. Norėdamas šeimos ne- 
turtui suteikti kilnumo, tėvas pabrėždavo, kad jie — tarsi 
pusininkai. 

— Tavo motinos šeima bjaurėjosi žmonėmis, kurie 
dirba norėdami pragyventi, — sakydavo jis. — Sąžiningi 
darbininkai — štai kas mes esame, bet toji šeima mūsų 
tiesiog nekentė. 

Saros senelis išsižadėjo iš namų pabėgusios dukters. 
Ji žuvo autoavarijoje, kai Sarai buvo treji. Prasigėręs tėvas 
mirė, kai jai sukako septyniolika. 

Sara ir vėl žvilgtelėjo į laišką. 

Pirmą kartą ji sutiko Arielę bebaigdama pirmą kursą 
universitete. Sara sėdėjo savo studentiškame bendrabučio 
kambaryje. Buvo kiaurą naktį nemiegojusi, nes mokėsi 
semestro baigiamiesiems egzaminams. Tris paras nesi- 
maudė, o plaukai riebaluotomis sruogomis krito aplink 
veidą. Sara kaip įprastai vilkėjo sportinio kostiumo kelnes 
ir dėmėtą medvilninį nertinį. Avėjo nudrengtus bėgimo 
batelius, nors nebėgiodavo ir net nesimankštindavo. Kaip 
ir visi universiteto studentai, Sara gyva būdavo vien pica 
ir kokakola. 

Iš pradžių Sara Arielę pajuto, o ne pamatė. Žmo- 
nės panašiai pajunta vaiduoklį. Kai Sara pakėlė akis nuo 
knygos, kambaryje tvyrojo tyla, o visi čia esantys žiūrėjo 
į tarpduryje išdygusią merginą. Ji taip gražiai atrodė vil- 
kėdama paprastute suknele, kuri — Sara neabejojo — kai- 
navo daugiau nei visi jos drabužiai kartu sudėjus. Sara 
nustėro, kai mergina priėjo tiesiai prie jos. 

— Gal mes galėtume pasikalbėti? — paklausė ji. 

Jausdamasi nerangi ir murzina, Sara sumurmėjo: 

— Taip, žinoma, — atsakė ir nusekė paskui elegantiš- 
kąją merginą į lauką. 

Sara svarstė, ar jos prašys nupjauti veją. Vaikystėje ji 
pjaudavo vejas ir karpydavo buksmedžius. O Arielė už už- 

Tobuloji mergina atsargiai prisėdo ant akmeninio 
suolelio po žydinčia sedula. Akimirką ji įdėmiai nužvelgė 
Sarą ir pranešė, kad jos pusseserės. 

— Man pasakojo, kad mudvi panašios, — pasakė 
Arielė. 

Sara šyptelėjo. Ji niekada neatrodė taip kaip ši mer- 
gina. 

— Būčiau perspėjusi iš anksto, bet nežinojau tavo 
telefono numerio. Tikiuosi, nepyksti, kad taip netikėtai at- 
vykau. Labai norėjau su tavimi pasimatyti. 

— Ne, tikrai nepykstu. Viskas gerai, — atsakė Sara, iš- 
pūtusi akis žiūrėdama į savo pusseserę. 

Nejau ji gali būti šios tobulos būtybės tobulais plau- 
kais ir tobula apranga giminaitė? 

— Kaip manai, gal mes galėtume susirašinėti? — pa- 
klausė Arielė. 

— Laiškais? — pasiteiravo Sara. — Žinoma, kodėl 
ne“ 

Ji tuo metu galvojo, kad neturės ką rašyti merginai, 
kurios gyvenimas taip skiriasi nuo josios. Arielė tiesiog 
dvelkė prabanga, puikiu išsilavinimu ir geromis manie- 
romis. Sarai tuo tarpu prieš akis iškilo ant sofos tysančio 
tėvo vaizdinys, girto iki sąmonės netekimo ir garsiai knar- 
kiančio. Kurį laiką abi merginos sėdėjo tylėdamos, tada 
Arielė žvilgtelėjo į laikrodį — nediduką auksinį papuošalą, 
nusagstytą deimantais. 

— O, kad aš būčiau galėjusi lankyti universitetą, — at- 
siduso ji. 

Išgirdusi tokį už širdies griebiantį atodūsį, Sara suvo- 
kė, kad pusseserės išvaizda daug slepia. Arielė sėdėjo tobu- 
lai tiesiai ir vilkėjo drabužius tarsi tiesiai nuo podiumo, bet 
galbūt — tik galbūt — viduje slepiasi tikras žmogus. 

— Universitetas ne toks puikus, kaip atrodo, — sten- 
gėsi paguosti Sara. 

Arielė nusišypsojo ir pasakė: 

— Iki išvykimo dar turiu pusvalandį. Būk gera, papa- 
sakok apie savo gyvenimą. 

— Tik tuo atveju, jei tu man papasakosi apie savąjį... 
tai yra apie mūsų gimines. 

— Mielai, — atsakė Arielė, ir jos ėmė stebėtinai leng- 
vai, beveik įprastai šnekučiuotis. 

Arielė buvo puiki klausytoja ir pasakotoja. Kol jos 
kalbėjosi, Sara atidžiai tyrinėjo Arielę, tarsi ji būtų ban- 
dinys po mikroskopu. Ji nebuvo tikra, ar Arielė nutuokia, 
kokia didinga ir karališka atrodo. Jos gestai, laikysena sė- 
dint ant suoliuko — tiesi kaip styga ir sukryžiavusi kulkš- 
nis — spinduliavo šeštojo dešimtmečio žavesiu. 

Sara sėdėjo ant cemento, kojas pasikišusi po savimi, 
o plaukus gana dažnai nubraukdavo nuo akių. Arielės 
šukuosena vos vos plaikstėsi nuo menko vėjelio. Sara 
atkreipė dėmesį, kad pro šalį einantys žmonės stabteli 
paspoksoti į Arielę. Grupelė chuliganų, kikenusių iš ne- 
švankaus juokelio, pamatę Arielę akimirksniu tapo jaunais 
džentelmenais. 

Staiga Arielė atsistojo. 

— Jau turiu eiti. Nepamesk mano adreso, gerai? Tiesą 
sakant, tai mano draugės adresas. Kad ir kas nutiktų, ne- 
skambink ir nesiųsk laiškų man į namus. 

Sara taip pat atsistojo ir pažvelgė Arielei į akis — 
juodvi buvo vienodo ūgio. 

— Suprantu, — atsakė Sara sukąsdama dantis. — Ne- 
nori, kad giminaičiai sužinotų, jog palaikai ryšius su mano 
sluoksnio žmonėmis. 

Akivaizdžiai sutrikusi Arielė klausiamai pažvelgė į 
Sarą. 


10 


SALA KAROLINOJE 


— Tu esi mano pirmos eilės pusseserė. Kodėl manai 
esanti kito sluoksnio nei aš? Viskas dėl mano motinos. Ji 
būtų labai nepatenkinta, jei sužinotų, kad su kuo nors su- 
sipažinau. Jau kitą dieną turėčiau tekėti už Deivido. 

Sara nusišypsojo. Ji to paties sluoksnio kaip ir tobuloji 
mergina? Kokia absurdiška idėja, kokia dieviška mintis! 

— Kas tas Deividas? 

Įkišusi ranką į nedidelę dailią rankinę, Arielė ištraukė 
jauno vyro, vilkinčio futbolininko aprangą, nuotrauką. Pa- 
davė ją Sarai ir ši su nuostaba pažvelgė į išties gražų vyrą. 
Universitete ją visą laiką supo gražūs žmonės, bet vyras 
nuotraukoje buvo ypač gražus. 

— Tu nenori tekėti už šio vaikino? 

Arielė dar kartą žvilgtelėjo į laikrodį ir pasakė: 

— Paaiškinsiu vėliau, dabar privalau eiti. 

Arielė per petį pamojo atsisveikindama ir pasuko už 
kampo. Gal jos laukia limuzinas, svarstė Sara. 

Kurį laiką stovėdama ir žvelgdama į tolį Sara ciniš- 
kai mąstė, ko iš tikrųjų Arielė iš jos norėjo. Kad ir kokios 
mintys šaudavo galvon, nė viena neatrodė esanti tikrasis 
šio pasimatymo tikslas. Nemylimojo Deivido nuotrauką 
Sara tebelaikė rankoje. Jis buvo gražiausias jos kada nors 
matytas vyras. Nuotrauką ji įsidėjo į kišenę ir pasuko atgal 
į bendrabutį, bet prie durų stabtelėjo. 

Jos universitetas neturėjo futbolo komandos. Tiesą 
pasakius, negarsėjo jokia sporto šaka, tačiau išties stiprus 
buvo dramos fakultetas, į kurį norėdamas patekti, turėjai 
įrodyti esąs to vertas. Keli garsūs aktoriai savo karjerą 
pradėjo būtent šiame universitete. Sara taip pat bandė 

vaidinti — puikiai mokėjo šypsotis ir pasakoti žmonėms, 
kad namuose — taika. Dramos fakulteto dekanas garsėjo 
kietakaktiškumu. Norėdamas įstoti į šį fakultetą, turėjai 
įrodyti esąs to vertas. Dekanas neleisdavo pristatyti žino- 
mo vaidmens, bet liepdavo suvaidinti savo paties sukurtą 
personažą. Be to, šį spektaklį žiūrėdavo ne tik dekanas, bet 
ir visi studentai. Sara buvo girdėjusi, kad dekanas kritikuo- 
davo negailėdamas ir stengdamasis pažeminti. Ne vienas 
studentas metė mokslus universitete vos kelias minutes su 
juo pabendravęs. 

Sara ketino suvaidinti savo tėvą, bet taip pernelyg 
atskleistų savo praeitį, tad šios minties atsisakė. Pravėrusi 
bendrabučio duris, ji staigiai apsisuko ir nukūrė tiesiai į 
dramos fakultetą. Sara puikiai suvokė, kad atrodo siaubin- 
gai, bet to ir reikėjo. Jei taip atrodydama ji sugebės suvai- 
dinti Arielę, į dramos fakultetą bus priimta. 

Susitelkusi ties Arielės paveikslu, Sara įžengė į dakta- 
ro Petersono auditoriją. Dabar ji buvo princesė Arielė, to- 
dėl įėjo nesibeldusi. Vaidino gerokai sutirštindama spalvas 
— stengėsi atrodyti kaip Arielė, bet elgtis taip, kaip kad tė- 
vas apibūdino giminaičius. Sara jautėsi kiek nesmagiai, bet 
pamačiusi auditorijos akis suprato, kad ją pavergė. Tada 
iš aukšto paklausė daktaro Petersono, ar jis gėjus, nes juk 
scenoje vaidina tik gėjai. Daktaras Petersonas buvo liūdnai 
pagarsėjęs mergišius, tad į pastarąją repliką auditorija su- 
reagavo prunkštimu. Sara vaidino gal dešimt minučių, o 
tada apsimetė patekusi ne į tą paskaitą, nes neva ieškojo 
aukštosios matematikos. Išėjusi iš auditorijos, ji atsišliejo 
į betoninę sieną ir lengviau atsipūtė. Širdis daužėsi kaip 

išprotėjusi. Visą gyvenimą ji stengėsi neatkreipti į save dė- 
mesio, niekada netroško, kad kas nors sužinotų apie padėtį 
jos namuose, nes baiminosi patekti į dar baisesnę vietą. 
Bet šiandien Sara puikiai vaidino ir jai tai patiko. 

Kai daktaras Petersonas atidarė auditorijos duris, Sara 
stovėjo kaip įkalta. Jis nužvelgė ją nuo galvos iki kojų, ir 
Sara iš karto suprato, kad vaizdas jam nepatiko. Dabar, vėl 
tapusi savimi, Sara pasijuto esanti stora ir drovi. 

— Patekai, — pasakė dekanas, vis dar purtydamas 
galvą ir nesuvokdamas, kaip ši purvina mergina net de- 
šimčiai minučių sugebėjo tapti princese. 

Pasirodo, susitikimas su Ariele pakeitė Saros gyve- 
nimą. Tą vasarą ji pradėjo mokytis dramos fakultete, o 
kadangi visais metais atsiliko nuo savo bendrakursių, 
turėjo daug daugiau mokytis. Sara nė dienos vasarą 
neatostogavo, bet nė kiek nesigailėjo kiauras valandas 
gilindamasi į naują mokslo sritį. Baigusi universitetą, ji 
tuščiomis kišenėmis, tačiau giliai įsitikinusi, kad netru- 
kus užkariaus Brodvėjų, nuvyko į Niujorką. 

Po dvejų metų, visiškai neturėdama pinigų Sara įsi- 
darbino padėjėja stambioje įmonėje. Ji mokėjo vaidinti, 
tačiau šokiai ir dainavimas jai buvo neatrasta Žemė. 
Reikia nepamiršti, kad Niujorke apstu Žmonių, puikiai 
sugebančių vaidinti, dainuoti ir šokti, tad konkurencija 
buvo nelygi. Sara būtų bandžiusi laimę ir Los Andže- 
le, bet ją paveikė pasakojimai, kad tikrasis teatras yra 
Niujorke. Be to, ji visada jautė, kad netrukus išmuš jos 
sėkmės valanda. 

Visus tuos metus Sara aktyviai susirašinėjo su Ariele. 

Viena kitai jos rašė laiškus, ignoruodamos internetą, faksą 
— viską, kas nauja ir modernu. Į vieną Saros laišką Arielė 
atsakydavo trimis arba net keturiais, nes turėdavo dau- 
giau laisvo laiko. O Sara kaskart vis labiau jais mėgavosi. 
Nuolat galvodavo apie kokį nors įvykį ir nekantraudavo 
jį perpasakoti Arielei. Niujorke, kur nepažinojo nė vieno 
žmogaus ir nesisekė viena perklausa po kitos, tik išimtinai 
džiugūs Arielės laiškai neleido prarasti vilties. Arielė tapo 
Saros inkaru, patikimiausia drauge visame pasaulyje, viską 
žinančia apie jos gyvenimą. 

Kai Sarai suėjo dvidešimt dveji ir ji galiausiai ėmė su- 
vokti galinti niekada ir nepatekti į Niujorko sceną, atsitiko 
dar vienas sukrečiantis dalykas. Kompanijos, kurioje Sara 
dirbo, vadovas R. J. Bromptonas, bakstelėjęs į ją pirštu pa- 
sakė: 

— Ji. Aš noriu jos. 

Jam tereikėjo užsiminti. Įmonėje jis buvo labai ger- 
biamas, o jo Žodis neginčijamas kaip įstatymas. Todėl Sara 
nusprendė tapsianti pirmąja kompanijos giljotinos auka. 

Bet buvo dar blogiau. Jis Sarą pasirinko savo asme- 
nine asistente. Ne sekretore — jas jau turėjo dvi. Sara ne- 
truko sužinoti pagrindines asmeninės asistentės pareigas. 
Ji privalo daryti viską, ką lieps viršininkas. Tapo jam tarsi 
žmona, tik į pareigas neįėjo seksas. Vyrai paprastai veda ir 
turi šeimą. Po aštuoniolikos mėnesių darbo su R. J. Bromp- 
tonu, Sara galiausiai įsitikino, kad jis ne žmogus. Nė vienas 
negalėtų dirbti tiek, kiek jis, tik robotas, o kai Sara pareikš- 
davo trokštanti normalaus gyvenimo ir ketinanti išeiti iš 
darbo, jis kaskart pasiūlydavo jai padidinti atlyginimą. 

Gavusi Arielės laišką, kuriame ji siūlė apsikeisti gy- 
venimais, Sara jau galėjo įvardyti savo jausmus. Ji savęs 
tiesiog nekentė už tai, kad jai neužteko ryžto R. J. pasa- 
kyti, kad savo darbo vietą susikištų neminėtinon vieton. 
Nekentė savęs ir už tai, kad neturėjo talento prasimušti į 
Brovėjų. Galiausiai Sara ėmė nekęsti viso savo gyvenimo 
ir labiausiai troško išbandyti ką nors, kas nesusiję su R. J. 
Bromptonu. 

Ji buvo tokia išvargusi ir persisotinusi R. J. skambučių 
trečią valandą nakties, kad netruko sutikti su neįmanomu 
Arielės planu. Vien nuo minties apie pusseserės gyvenimo 
patogumus ir vienintelį rūpestį — vienišą motiną, Sara pa- 
juto įkvėpimą. Be abejo, apsikeisti gyvenimais niekada ne- 
pavyks, bet mintis buvo saldi. Sugaudė trys sirenos, o Sara 
užsisvajojo apie tykų miestelį pietuose. Jos kaip tik laukė 
didžiulis nešvarių skalbinių krepšys, kurį šįvakar turės nu- 
sinešti į rūsį, o ji svajojo, kaip galėtų drabužius palikti, o 
vėliau atsiimti švarutėlius ir išlygintus. 

Sara čiupo lapelį užrašams, užrašė „Labai to norė- 
čiau!“ ir įdėjusi į voką užrašė adresą. Pakeliui į skalbyklą, 
laišką išsiuntė. 

— Niekuo nesirūpink — viską palik man, — atrašė 
Arielė, o Sara klausė nurodymų. 

Neturėjo kito pasirinkimo, nes buvo pernelyg išvar- 
gusi imtis kokios nors veiklos. 


Trečias skyrius 


ARIELĖ JAUTĖSI KALTA, kad meluoja savo pusseserei, 
bet žinojo, kad tai būtina. Jei Sara būtų sužinojusi tiesą, ji 
niekada nebūtų sutikusi keistis vietomis. Ar netiesa, kad 
meilėje ir kare viskas galima? Arielė vylėsi, jog pusseserė 
jai atleis sužinojusi, kad buvo apgauta dėl meilės. 

Viskas prasidėjo daugiau nei prieš metus, kai Arielė 
atvyko į Niujorką su motina nusipirkti drabužių. Drauge 
su būriu turtingų Žmonių, tik ir trokštančių pasipuikuoti 
pinigais, jos turėjo dalyvauti nuobodžiame labdaros vaka- 
rėlyje. 

Pirmąją vakarėlio valandą Arielė persimetė keliais Žo- 
džiais su žmonėmis, kurie žavėjosi jos gimtuoju Arundeliu. 
Iš svečių tono nesunku buvo suprasti, kad jiems net į galvą 
nešautų gyventi tokioje vietoje, kur maistas nepristatomas 
į namus. Nepaisant to, miestelis jems atrodė žavus. 

— Toks švarutis, — sakė jie. 

Kai akyla kaip erelio jos motinos akis rasdavo kitą 
auką, Arielė duodavo padavėjui dvidešimtinę, kad šis 
pakeistų motinos jai užsakytą imbierinį alų šampanu. Iš 

lėto gurkšnodama šampaną — kad truktų ilgiau — Arielė 
ir pamatė jį. Jį. Jai tai buvo akimirka, kai nustoja sukusis 
žemė. Galbūt aplinkui ir virė gyvenimas, bet Arielei pa- 
saulis sustojo. Pamačiusi į kambarį įeinantį vyrą, ji suvokė 
išvydusi savo ateitį — savo gyvenimo meilę. 

R. J. Bromptonas. Arielė, be jokios abejonės, žinojo, 
kas jis toks. Sara jai buvo atsiuntusi ir nuotraukų, ir laik- 
raščių iškarpų. Bet nuotraukose nebuvo matyti, koks jis iš 
tikrųjų. Jį galėjai jausti. Galėjai pajusti jo buvimą. Jis dvelkė 
charizma ir tokia energija, kokios Arielei dar nebuvo tekę 
patirti. Keliaudama su motina ji nesutiko nė vieno vyro, 
panašaus į R. J. Bromptoną. 

Sara jį buvo apibūdinusi tik labai prastais epitetais. 
Pasakojo, kad jis baigia ją nuvaryti į kapus ir neįsivaiz- 
duoja, ką reiškia turėti asmeninį gyvenimą. Bromptonas 
skambindavo jai vidury nakties ir klausinėdavo, kur padėti 
nekilnojamojo turto pardavimo dokumentai. Sara jam at- 
sakydavo įdėjusi juos į portfelį, o tada jis klausdavo, kur 
rasti portfelį. Ne kartą Sarai teko vilktis marškinėlius, šokti 
į džinsus ir vidurnaktį važiuoti į jo butą ką nors surasti 
arba parašyti laišką. Ji pasakojo, kad tikriausiai jis niekada 
nemiega. 

Stebėdama, kaip jis spaudžia rankas svečiams, vis 
žvilgtelėdamas į šviesiaplaukę merginą pašonėje, Arielė 
žinojo, kad vieną dieną jis bus jos. Atgavusi amą Arielė pa- 
žvelgė į Bromptono palydovės akis. Merginos akys aiškiai 
bylojo: „Traukis į šalį, jis priklauso man“. Arielė šyptelėjo. 
Sara buvo pasidalijusi įspūdžiais, kad R. J. moteris keičia 
dažniau nei ji batus. Kitą savaitę ją pakeis kita lėkšta švie- 

siaplaukė — o gal raudonplaukė, koks skirtumas, — dievi- 
namai žvelgianti į palydovą. 

Per visą vakarėlį Arielė neatitraukė žvilgsnio nuo R. J. 
Kiekvieną kartą, kai jis atsisukdavo į ją, Arielė nusukdavo 
akis, tarsi žiūrėtų į ką nors jam už nugaros. Bet jį nebuvo 
taip paprasta apkvailinti. Po geros valandos jis priėjo prie 
Arielės. Nors ji ir toliau apsimetinėjo nieko nepastebin- 
ti, širdis daužėsi kaip pašėlusi, rodės, ims ir iššoks per 
gerklę. Jei nebūtų žinojusi apie R. J. visko, ką papasakojo 
Sara, būtų tiesiog atsisukusi ir nusišypsojusi. Tačiau dabar 
žinojo, kad toks elgesys jam gerai pažįstamas. Sara rašė 
mananti, kad moterys R. J. visai netraukia, be to, pasakojo, 
kiek kartų vargšelės, patekusios į tokią situaciją, apsikvai- 
lino. Jis mikliai merginas nuleisdavo ant žemės, dažnai jos 
net apsiverkdavo, o vėliau Sara nusiųsdavo joms gėlių su 
rašteliu, kuriame maloniai viską užglaistydavo ir taktiškai 
atsisveikindavo. 

Arielė puikiai suprato, kad geriausia neskubėti pri- 
sistatyti pirmai. Ji visiškai nekreipė į jį dėmesio. Beveik 
nekreipė. Kad ir kaip juokingai skambėtų, Arielė tris va- 
landas jį persekiojo, o dabar nekreipė dėmesio. Ji džiugiai 
tauškė su grupele senų turtingų vyrų, kurie kaip įmany- 
dami spoksojo į jos iškirptę ir vogčiomis žvilgčiojo į R. 
J. Vos tik jis atsitraukė nuo kažkokio svečio, ji persimetė 
prie kitos svečių grupelės. Jiedu žaidė katę ir pelę ir abu 
tuo mėgavosi. Vakarėliui baigiantis Arielė pajuto, kad R. J. 
ją baigia pričiupti, ir ji nesugebės ištrūkti. Taip pat supra- 
to, kad pirmą įspūdį galės padaryti tik vieną kartą, tačiau 
net nenumanė, kas jam patiktų. Saldi ir drovi? O gal šalta 

ir svilinanti kaip Greisė Keli filme „Pagauti vagį . Dėl jo 
Arielė bet ką suvaidintų. Bet visų pirma reikia sužinoti, kas 
priverstų R. J. apie ją galvoti visas ateinančias savaites. 

Kuo labiau R. J. artėjo, tuo labiau Arielė ėmė suvokti 
turinti jį pristabdyti. Tik kaip? Tarp verslo žmonių jis gar- 
sėjo kaip vyras, kuris gauna viską, ko panorėjęs. Daug kas 
jį vadino negailestingu. 

Arielė neramiai apsižvalgė po kambarį. Gal vertėtų 
nerti į moterų tualetą? Bet numanė, kad išėjusios jis jos 
lauks ir greičiausiai užklups netikėtai. Pamačiusi savo mo- 
tiną, Arielė nusišypsojo. Negailestinga — per silpnas žodis 
apibūtinti jos motinai. Žinodama, kad R. J. ją stebi, Arielė 
nusklendė per kambarį, tarsi būtų ir vakarėlio karalienė, ir 
gundytoja, ir nepasiekiama gražuolė vienu metu. Priėjusi 
prie motinos, ji tik šį tą šnibžtelėjo jai į ausį. R. J. motina 
atbaidys daug greičiau nei vilkų gauja. 

Arielė neklydo. 

Prieš įeidama į tualetą, ji žvilgtelėjo per petį ir pamatė, 
kad jos motina jau taikosi į R. J. Bromptoną. Jis atrodė su- 
trikęs, todėl Arielė lengviau atsiduso įsitikinusi, kad nuga- 
lėjo. Kai praėjus penkiolikai minučių Arielė išėjo iš tualeto, 
R. J. jau nebuvo. Gal ji prarado vienintelę progą? Ne, vis 
dėlto savimi ji pasitikėjo labiau. Visą vakarą ji plačiai šyp- 
sojosi, nes jau žinojo, ką ketina gyvenime pasiekti: ji troško 
ištekėti ir kurti šeimą su savo pusseserės viršininku. 

Po to vakarėlio gyvenimas pasikeitė. Arielė ėmė pla- 
nuoti, kaip pasieks tai, ko gyvenime trokšta labiausiai. 
Pirmiausia reikėjo ištirti patį objektą, tad Arielė nudro- 
žė tiesiai į biblioteką ir ėmė tyrinėti, mėnesių mėnesius 

skaitė, išsikirpo straipsnius, bandė viską atsiminti ir savo 
pusseserei rašė gausybes laiškų. Kuo daugiau ji rašė, tuo 
daugiau laiškų siuntė ir Sara, kol galiausiai Arielė išdrįso 
pasiteirauti apie Saros darbą ir viršininką. Arielė jai būtų 
kasdien rašiusi daugybę elektroninių laiškų, bet motina 
manė, kad internetas nereikalingas. Arielė buvo įsitikinusi, 
kad motina baiminasi, jog ji internete gali sužinoti, kad 
moterys ir vyrai apsinuogina, mylisi ir dar tuo mėgauja- 
si. Motina buvo užsibrėžusi Arielę išsaugoti skaisčią tiek 
fiziškai, tiek ir mintyse iki pirmosios vestuvių nakties su 
Deividu — nakties, kurią Arielės ir Deivido motinos su- 
planavo dar tada, kai jiedu buvo kūdikiai. 

O Deividas tapo Arielės nešuliniu asilu. Vos tik jam 
pavykdavo užmegzti ryšį su išoriniu pasauliu, turėdavo 
Arielei ieškoti visos įmanomos informacijos internete apie 
R. J. ir atspausdinti šimtą penkiasdešimt lapų, susijusių su 
R. J. Bromptonu. Be to, jis kiekvieną dieną siųsdavosi nau- 
jienas apie R. J. ir perduodavo jas Arielei. 

— Jo moterimis žiniasklaida susidomėjusi labiau nei 
jo veikla, — pareiškė Deividas, žiūrėdamas į R. J. nuotrau- 
ką. — Sunku net įsivaizduoti, kad toks senas ir bjaurus 
diedas galėtų susirasti tokių pupyčių. 

Arielė čiupo nuotrauką iš Deivido rankų. 

— Jam tik keturiasdešimt dveji, be to, jis toli gražu ne 
bjaurus, — atsakė ji, įžūliai žiūrėdama į Deividą. 

— Jam keturiasdešimt dveji — galėtų būti mūsų tėvas, 
tad... 

— Beje, mudviejų nesieja bendras tėvas. Bet kuriuo 
atveju, jis turėjo būti paauglys, kad susilauktų vaikų, ku- 
riems dabar būtų dvidešimt ketveri metai. 

— Susilauktų, — šypsodamasis tarė Deividas. — Koks 
gražus žodis. 

Jis drybsojo ant Arielės lovos ir vartė pliušinį ančias- 
napį. Ji atėmė žaislą iš Deivido. Jis Arundelyje gyveno jau 
porą metų. Grįžęs iš universiteto, Deividas nerodė jokios 
iniciatyvos susirasti darbą. Priešindamasis savo motinai, 
jis studijavo sodininkystę, o ji su Arielės motina gurkšno- 
jo arbatą ir skųsdavosi, kad mielasis sūnus rengiasi tapti 
ūkininku. 

— Kodėl jis negalėjo tapti gydytoju arba advokatu? 
Kodėl panoro būti ūkininku? — inkšdavo motina. 

Arielės nuomone, visiškai nesvarbu, ką studijuoji, jei 
tik turi tiek pinigų, kiek Deividas. 

— Nejau neturi ką veikti? — paklausė ji puikiai su- 
prasdama, kad dabar — tas privalomas laikas, kurį jie turi 
praleisti kartu. 

Jei elgsis priešingai, apsunkins sau gyvenimą. Jiedu 
su Deividu buvo susitarę pamaloninti savo motinas, todėl 
jis dabar tysojo ant Arielės lovos ir tąsė ausį pliušiniam 
šarvuočiui. 

— Galėtume drožti prie įlankos ir nusimaudyti nuo- 
gi, — pasiūlė Deividas. 

— Ar prieš porą savaičių nesimaudei nuogas su mer- 
gina, gyvenančia prie malūno? 

Senas medvilnės perdirbimo fabrikas jau keturiasde- 
šimt metų neveikė, bet malūnas vis dar ženklino miestelio 
ribą. Nedidelius namukus, kadaise pastatytus malūno dar- 
bininkams, dabar saugojo istorinis paktas, tačiau dėl to jie 
netapo reikšmingesni. 

— O tu ką, pavydi? 

— Ko? — apatiškai paklausė ji, akimis rydama nau- 
jausią informaciją apie R. J. 

Arielė metė žvilgsnį į Deividą. Jis tysojo ant jos lo- 
vos — aukštas, lieknas, kupinas vyriškos energijos. Sarai jis 
turėtų patikti, pamanė ji. Iš Saros sarkazmo Arielė sprendė, 
kad greičiausiai ji — švelni ir drovi mergaitė. Taip, viltin- 
gai pagalvojo Arielė, Sara su Deividu puikiausiai sutartų. 

— Mama nori, kad tave šeštadienį pakviesčiau į šo- 
kius. Ar elgsimės taip, kaip visada? 

„Kaip visada“ reiškė, kad jis pasikvies kokią kitą 
merginą, o Arielė pabus priedanga. Tiesą pasakius, pa- 
staruosius šešis mėnesius Deividas susitikinėjo su viena 
mergina, vardu Britni, tad Arielė buvo pradėjusi galvoti, 
kad jų santykiai gana rimti. Mergina buvo kilus iš pačios 
baisiausios miesto dalies. Jos tėvas vairavo sunkvežimį ir 
vežiojo prekes po visas valstijas, o motina tvarkė žmonių 
namus. Apie ją sužinojusi Deivido motina tikriausiai atsi- 
durtų ligoninėje ištikta panikos priepuolio, ir neatsigautų, 
kol Deividas nenutrauktų santykių su prastąja mergina. 
Deividas nieko nepasakojo, bet Arielė manė, kad jis ne- 
išvyksta iš miestelio ir nesusiranda darbo didmiestyje tik 
todėl, kad nenori palikti Britni. 

Deividas apsivertė ant pilvo ir pažvelgė į Arielę. 

— Kas sieja tave su tuo Bromptonu? 

— Ketinu už jo ištekėti. 

Jiedu vienas nuo kito neturėjo jokių paslapčių. Abudu 
buvo įkalinti, tad susidraugauti atrodė geriausia išeitis. 

— Puiku! — džiugiai pritarė Deividas. — Ar jau pasi- 
sakei motinai? 

— Ne. Leisiu tau perduoti savo motinai, o ji jau pasi- 
rūpins, kad sužinotų ir manoji. 

Deividas apsivertė ant nugaros ir ėmė mėtyti kengūrą. 

— O jeigu mudu susituoktume, išsikeltume į kitą 
valstiją ir ten išsiskirtume? Jei tik pagyvenusi su manimi, 
dar norėsi skirtis. 

Arielė pasiėmė savo iškarpų albumą ir prisėdo ant 
lovos. 

— Aš žinau, tu manai, jog juokauju, bet šis vyras man 
patinka. Sutinku, jis vyresnis, bet ne per senas. O svarbiau- 
sia — jis įtakingas ir turtingas, todėl galbūt galės palenkti 
savo pusėn mano motiną. O jei ir ne, tai galės mane išlai- 
kyti, kai motina išsižadės ir atims paveldėjimo teisę. 

— Galėtum susirasti darbą. 

— Ir ką aš moku dirbti? Valyti namus kaip Britni 
motina“ 

Deividas piktai pažvelgė į Arielę, leisdamas suprasti, 
kad ji peržengė ribą. 

— Na gerai, atsiprašau. Net neabejoju, kad Britni — 
labai miela mergina ir tu ja domiesi ne vien dėl neįtikėtino 
dydžio krūtinės. 

— O tu kartais gali būti tikra bjaurybė. 

— Pasakyk savo motinai, kad negali vesti tokios mer- 
ginos kaip aš. 

Deividas atsiduso ir, atsisėdęs ant lovos krašto, paėmė 
iš Arielės rankų iškarpų albumą, norėdamas peržiūrėti R. J. 
nuotraukas. 

— Jūsų vaikai bus labai negražūs — jei apskritai tokio 
amžiaus vyras galės jų pagaminti. 

— Atrodo, moterys juo lieka patenkintos. 

— Jis perka joms deimantus, o jos vaidina orgazmus. 
Nors tu ne ką tesupranti apie orgazmus. O gal šį tą su- 
pranti? 

Kai Arielė įprastai neatsikirto, Deividas ištiesė ranką 
ir paplekšnojo jai per petį. 

— Na, Ariele, ne viskas taip blogai. Aš visai nepras-tas. 
Kitose šalyse žmonės dažnai tuokiasi iš išskaičiavimo. Juk 
nebus labai blogai, pažadu. 

Arielė dėbtelėjo į Deividą. 

— Tekėti iš išskaičiavimo tiesiog siaubinga. Niekada 
gyvenime nejausi jaudulio bučiuodama savo vyrą! Nie- 
kada gyvenime nejausi dilgčiojant pakaušio, kai jis į tave 
žvilgtelės. Niekada... 

Deividas nusižiovavo. 

— Tu ir vėl skaitei moteriškus romanus, ar ne? Klau- 
syk, gal aš jau eisiu. 

— Kviečia Britni? — kandžiai mestelėjo ji tarsi pa- 
vyduliaudama. 

Ji tikrai pavydėjo, kad jis turi merginą, o ji turi tenkin- 
tis iškarpų albumu. 

— Taip, — geidulingai atsakė jis. — Britni. 

Arielė nusisuko. Ji taip troško, kad jos mylimasis būtų 
su ja. 

Deividas išsiropštė iš lovos ir priėjo prie jos. Akimirką 
stovėjo nuleidęs rankas, nežinodamas, ką toliau daryti. 

— Laikykis, mieloji, — pasakė jis, tiesdamas ranką 
prie jos peties, bet mergina atsitraukė. — Ariele, — švelniai 
tarė jis. — Aš suprantu, nors tu ir manai priešingai. Bėda 

ne ta, kad aš prastas pasirinkimas, tiesiog tu pati norėtum 
rinktis, už ko tekėti. 

— Pasirinkimas, — prunkštelėjo ji. — Šio žodžio 
mano gyvenime negali būti. 

— Galbūt mudu galėtume... — Deividas staiga nutilo 
ir išpūtęs akis įsispoksojo į iškarpų albumą. Paėmęs jį iš 
ryškią laikraščio nuotrauką. — Tu juk žinai, kas ji tokia, 
ar ne? 

— Kas tokia? — paklausė ji. 

Deividas pirštu bakstelėjo į moterį, stovinčią šalia R. J. 
Arielė žinojo, kad vyras šalia R. J. — Čarlis Dankirkas. Jis, 
senas ir turtingas žmogus, kadaise padėjo R. J. pradėti savo 
verslą ir iki šiol yra jo geriausias draugas. 

— Tai Sjuzi Edvards, — pareiškė Deividas. 

— O kas tokia yra toji Sjuzi Edvards? 

— Aš buvau pamiršęs, kad tu gyvenai mažulyčiame 
pasaulėlyje savo mažajame Arundelyje. Jos nuotrauka 
kabo vienos mokyklos koridoriuje. Ji laimėjo trijų valstijų 
grožio konkursus, o vos baigusi mokyklą išvyko iš Arun- 
delio. Sjuzi išvažiavo į Niujorką, pasikeitė vardą į Ketlin ir 
ištekėjo už vieno turtingiausių pasaulio vyrų. 

Arielė pažvelgė į nuotrauką. Moteris buvo tikrai graži, 
bet dar labiau ji rūpinosi savo grožiu, o tai reiškė, kad jai 
buvo atlikta pusė tuzino plastinių veido operacijų, o die- 
nas ji leido grožio salone. 

— Ji kilusi iš Arundelio ir yra geriausio R. J. draugo 
žmona? Hm. 

Arielės galvoje sukosi ką tik išgirstos naujienos. Intui- 

cija jai šnabždėjo, kad ši moteris — tiesiausias kelias prie 
R. J. Ji jau buvo nusprendusi, kad kuo mažiau Sara žinos 
apie jos planus, tuo bus geriau. Tačiau tai reiškė, kad ji 
negali Saros nieko klausinėti. Arielė tetroško, kad R. J. pa- 
tektų į jos teritoriją — į Arundelį. Jei tik planas apsikeisti 
su pussesere vietomis pavyks, Sara turės būti netoli, bent 
jau tol, kol jos vaidins viena kitą. Arielė suprato, kad jai 
prireiks pagalbos dirbant R. J., todėl Sara turėtų būti šalia. 
Bet kaip atsivilioti R. J. į mažulytį Arundelį? 

Arielė uždėjo ranką Deividui ant peties, pažvelgė į 
akis ir maldaujamai atsiduso. 

— One, net nebandyk, — tarė jis. — Neketinu tau pa- 
dėti. Kai paspruksi su šiuo vyru, noriu likti nekaltas, pavi- 
liotas ir apgautas, beveik paliktas prie altoriaus. Noriu, kad 
mūsų Motinos negalvotų, jog padariau ką ne taip. Tikrai 
nenorėčiau, kad jos susiprotėtų, jog tau padėjau. 

— Deividai, mielasis, — meiliai ėmė įkalbinėti Arie- 
lė, — gal norėtum arbatos? Galėtume išgerti jos kalbėda- 
miesi. 

— Jau dabar jaučiu, kad pasigailėsiu, — atsidusęs tarė 
Deividas ir atsisėdo ant kartūnu vilktos kėdės. 

Arielė nusišypsojo ir pradėjo kalbėti. Deividas taip 
džiaugėsi matydamas ją laimingą, kad jie šnekučiavosi visą 
popietę. Galiausiai jis vis dėlto sutiko Arielei padėti. Pasi- 
naudodamas savo mergina Britni ir jos ryšiais „toje miesto 
dalyje“, jis rado vyrą, perduodantį Sjuzi Edvards — dar 
žinomai kaip Ketlin Dankirk — naujienas iš Arundelio. 

Deividas gavo ponios Dankirk adresą. Arielė parašė 
jai laišką — kvietė susitikti, jei ji netyčia lankytųsi gim- 


26 


SALA KAROLINOJE 


tinėje. Kaip Arielė ir tikėjosi, netrukus gavo atsakymą ir 
kvietimą susitikti Ralėjuje. 

Sutartu laiku, Deivido padedama, Arielė sugebėjo iš- 
trūkti iš rūpestingos motinos globos ir papriešpiečiauti 
su ponia Dankirk. Arielė ją atpažino vos tik pamačiusi. 
Ponios Dankirk papuošalai (deimantinis vėrinys per 
priešpiečius), apdairus akcentas (prancūziško ir angliško 
mišinys) ir penkių tūkstančių dolerių kostiumėlis būtų iš- 
davęs ją bet kur. Tačiau moterį gaubiančio perdirbamos 
medvilnės kvapo negalėjo išnaikinti nei laikas, nei pinigai. 
Ji buvo labai nervinga, daug plepėjo ir traukė vieną ciga- 
retę po kitos. 

Pokalbiui baigiantis abi moterys gavo, ko norėjusios. 
Ponia Dankirk prasitarė, kad jos vyras ketina pirkti salą, 
kurią nori paversti „milijonierių žaidimo aikštele . Yra ga- 
limybė, kad tokia sala bus netoli Arundelio. Tai papasako- 
jusi, ji sumaigė lūpų dažais išteptą cigaretę ir reikšmingai 
žvilgtelėjusi į Arielę leido suprasti, kad nepaisant kilmės ji 
ištekėjo už Pono Piniguočiaus. 

Ponia Dankirk pažadėjo įtikinti savo vyrą nusipirkti 
vieną iš daugelio salų prie Šiaurės Karolinos, jei tik Arielės 
motina per rudens šventę ją išrinks Mis Arundelis. Arielė 
vos susilaikė neišrėžusi, kokia tai vulgari mintis, bet pui- 
kiai suvokė, iš kur kilusi ponia Dankirk. Malūno rajono 
gyventojos niekada nebuvo paskelbtos Mis Arundelis, kad 
ir kokios gražios bei išvaizdžios būtų. Ir Arielės motina, 
ir pati Arielė buvo pelniusios Mis Arundelis titulą. Kad 
motina pritartų tokiam žemesniosios klasės garbinimui, ją 
teks apsvaiginti vaistais, manė Arielė, arba išpildyti tai, ko 
ji troško gyvenime labiausiai — ištekėti už Deivido. 

Šypsodamasi poniai Dankirk ir sutikdama su sąly- 
gomis, Arielė neišsidavė, koks nerimas ją kankina. Ji tik 
pridūrė, kad Misis Arundelis titulą suteikti moteriai, kuri 
kaip niekas kitas yra daug pasiekusi, yra puiki mintis. Po- 
nia Dankirk užgesino dar vieną cigaretę ir nužingsniavo 
prie jos laukiančio limuzino. Mojuodama jai Arielė pa- 
manė, kad nuo savo kilmės nepabėgsi. Net tada, kai pirmą 
kartą pamačiusi beveik keletą savaičių nesimaudžiusią 
Sarą Arielė pajuto, kas jos motina. Saros kraujas buvo at- 
mieštas amoralaus tėvo, bet Amblerių šeimos kraujas vis 
dėlto stipresnis. Jis išdavė Sarą, kaip dabar ponią Dankirk 
išdavė jos kilmė. 

Vaikydama tokias mintis, Arielė pamanė, kad Deivi- 
das ją būtų pavadinęs snobe, bet jai tas nerūpėjo. Kitais 
laikais Deividas būtų tapęs socialistu. 

Grįždama namo, Arielė jautėsi pasirengusi ir toliau 
kovoti dėl mylimo vyro. Bet visų pirma reikėjo Deividui 
papasakoti, ką ji su Sara rengiasi daryti. Jis, be abejo, prie- 
štaraus ir tikins, kad planas neišdegs, bet numanė, kad 
sutiks padėti. Be jo pagalbos Arielė tikslo nepasieks, nes 
Deividas ją pernelyg gerai pažįsta. Jis visai ne toks kaip jos 
motina, kuriai terūpi, ar ji tvarkingai apsirengusi ir neap- 
sigėdins. Deividas buvo visai kitoks. Vienas neapgalvotas 
Saros Žingsnis, ir jis iš karto supras, kad ji nėra ta, kuria 
apsimetinėja. 

Arielė Žinojo, kad Deividas padės. Ir planas išdegs. 
Tuo ji nė kiek neabejojo. 


Ketvirtas skyrius 


KAI SARA GALIAUSIAI ĮŽENGĖ į Arielės miegamąjį, 
jautėsi tokia išvargusi, kad tenorėjo lįsti po antklodėmis 
ir gerai išsimiegoti. Bet tai buvo beveik neįmanoma, nes 
Arielės lova buvo nuklota keistų pliušinių žaislų žvėrynu. 
Saros galvoje šmėkštelėjo mintis, kad Arielė buvo liepusi 
įsiminti kažkokią taisyklę, susijusią su tais gyvūnais, bet 
dabar buvo pernelyg pavargusi, kad prisimintų. 

Pusseserės Niujorke kartu praleido beveik tris sa- 
vaites. Arielė norėjo pabūti ilgiau, bet tik tiek ją teišleido 
motina. 

— Ir taip turėjau iš peties meluoti, kad išsiprašyčiau 
šias kelias savaites, — prasitarė ji. — Ne be Deivido pagal- 
bos, žinoma. Ak, mano mielasis Deividas. 

Ištarus šiuos žodžius, Arielės lūpų kampučiai vos nu- 
sviro, tarsi jaustų kartėlį. 

Pusseserės susirašinėjo kelerius metus, ir Sara manė 
Arielę puikiai pažįstanti, bet pirmąją dieną Niujorke ji 
suvokė nieko apie ją nežinanti. Sara tikėjosi, kad jos leis 
vakarus mergaitiškai krykštaudamos ir dykinės su piža- 

momis ištisą sekmadienio rytą. Tačiau niekas, ko ji tikė- 
josi, neišsipildė. Galbūt dėl to kalta buvo izoliuota Arielės 
namų aplinka ar mokslai namuose. Kas žino? 

Sara neabejojo, kad Arielė to net neįtaria, tačiau visa, 
ką ji pasakojo apie savo mamą, tiko ir jai pačiai. Tik po 
savaitės Sara įsitikino, kad Arielė vis dėlto supranta po 
truputį panašėjanti į savo motiną ir visomis išgalėmis 
stengiasi to išvengti. Vis dėlto kad ir kaip ji bandė, nie- 
kaip negalėjo atsikratyti elegancijos, kuri taip traukė visų 
dėmesį. 

Per pirmąją parą Sara pastebėjo, kad apie kai kuriuos 
dalykus su Ariele kalbėtis negali — pavyzdžiui, apie savo 
geriantį tėvą. Sara norėjo nuristi akmenį nuo širdies, pa- 
sipasakoti savo gyvenimo paslaptis, pasidalyti prisimini- 
mais apie tėvus, bet, regis, alkoholis buvo ta tema, kurios 
Arielė negalėjo pakęsti. Norėdama nutraukti pokalbį, ji 
tiesiog mesdavo piktą žvilgsnį. Jis būdavo toks ledinis, kad 
Sara beveik jausdavo, kaip nuo šalčio tirpsta kojų pirštai. 

Kaip tikra aktorė Sara vakare atsisėdo prieš veidrodį 
ir ėmė repetuoti tą ledinį žvilgsnį. Bet kas, rodos, natūra- 
liai pavykdavo Arielei, Sarai tapo neįveikiama užduotimi. 

— Greičiausiai reikia užaugti karališkoje šeimoje, kad 
išmoktum taip pažvelgti, — sumurmėjo sau. 

Kitą dieną ji pabandė taip dėbtelėti į Arielę. Vylėsi, 
kad sugebės sušaldyti pusseserę, kaip ši sušaldė ją tądien. 
Arielė sukikeno. 

— Kai tu taip Žiūri, atrodai beveik kaip mano motina. 

Sara gundėsi prisipažinti, kad mėgdžioja ją pačią, bet 
susilaikė. 

Arielė norėjo, kad juodvi visą dieną liktų nedideliame 
Saros kambaryje ir toliau mokytųsi vaidinti viena kitą. 
Pavyzdžiui, Sara privalėjo įsiminti visą Arundelio įkūrėjų 
šeimų genealogiją. 

— Tiesiog privalu žinoti, kas kam priklauso. 

Sara pripažino, kad šeimų istorijos yra labai įdomios 
ir ji tikrai norėtų pasimokyti, bet bėda ta, kad turi eiti į 
darbą. 

Vos paminėjus darbą, Arielė užsipuolė su visa galybe 
klausimų apie R. J. Sara žinojo, kad Arielė manė galėsianti 
dirbti R. J., bet vis dėlto jos neapleido mintis, kad viršinin- 
kas perkąs gudrystę per pirmas dešimt sekundžių. Arielės 
įtikinti nepavyks. Nors ji ir atrodė tarsi dama iš praeities 
— manieringa ir puikiai išauklėta, Sara netruko įsitikinti, 
kad Arielė turi plieninį nugarkaulį. Jei jau Arielė ko užsi- 
geidė, niekas nesugebės pakeisti jos nuomonės. 

Kai R. J. Sarai pasakė norįs, jog ji drauge su juo keliau- 
tų į Arundelį Šiaurės Karolinoje, ji suvokė, kaip ryžtingai 
nusiteikusi Arielė. Vos R. J. užsiminė apie kelionę, Sara taip 
apstulbo, kad vos išsilaikė ant kojų. Prieš kelias minutes iš 
R. J. kabineto išėjo jo senas draugas Čarlis Dankirkas. Jie 
išgėrė tiek viskio, kad Čarlis vos bepaėjo. Sara norėjo R. J. 
išdėstyti savo nuomonę apie alkoholį, tačiau žinojo, kad 
šis niekais paverstų bet kokius argumentus, tad verčiau 
nusprendė nutylėti. 

Po pokalbio apie Arundelį Sarai gerą valandą buvo 
sunku atgauti amą. Arielei pavyko! Tik šie žodžiai sukosi 
jos mintyse. Arielei kažkokiu būdu pavyko! Bet kaip, svars- 
tė Sara. Arielė gyveno nedideliame provincijos miestelyje, 
o R. J. nardė didmiesčio vandenyse su verslo rykliais. Jis 

draugavo su Donaldu Trampu. Kaip tokiai mažo miestelio 
merginai kaip Arielė pavyko priversti R. J. pas ją atvykti? 

Po dviejų dienų ketvirtą valandą ryto Sarą pažadino 
ausį rėžiantis durų skambutis. Vos pastovėdama ant kojų, 
ji atidarė duris ir pamatė, kad naktinis durininkas pas ją 
atlydėjo Arielę. Sara buvo pernelyg apsimiegojusi ir pri- 
blokšta, kad ką nors pasakytų, todėl tiesiog padėjo įnešti 
šešis Arielės lagaminus (visi jie buvo aukščiausios markės 
Louis Vuitton) į savo butą. 

Arielė nusimovė baltas medvilninės pirštines — to- 
kias dėvėdavo šeštajame dešimtmetyje — ir nužvelgė butą. 
Tebesitrindama akis, Sara pastebėjo, kad penkių šimtų 
penkiasdešimties kvadratinių pėdų butas Arielei pasirodė 
per ankštas, bet ji nebuvo linkusi priekaištauti. Šypsoda- 
masi Arielė uždėjo rankas Sarai ant pečių ir kaip kokiame 
prancūziškame filme meiliai pabučiavo į abu skruostus. 
Arielė, regis, nesuko sau galvos, kad dabar tik ketvirta va- 
landa ryto, o jos pusseserės rytą laukia darbas. 

Sarai tos trys savaitės tapo tikru pragaru. Darbe teko 
vargti su R. J., o namuose laukė Arielė. R. J. Sarai pasakė į 
Arundelį norįs vykti todėl, kad ketina apžiūrėti nedidelę 
Karaliaus salelę netoli Šiaurės Karolinos kranto. Ten ne- 
buvo paplūdimio zonos, tad turistai salos nemėgo. Čarlis 
Dankirkas buvo sumanęs nusipirkti didžiąją salos dalį ir 
paversti ją išskirtiniu kurortu. R. J. turėjo apžiūrėti salą ir 
pareikšti savo nuomonę. 

Sara pasiteiravo, ar nereikėtų surinkti informacijos 
apie salą, bet R. J. pasakė šį darbą atliksiąs pats. Jis paliepė 
atšaukti visus susitikimus, o tai reiškė, kad sėdės ant sofos 

ir naršys po internetą, kol Sara vargs atsiprašinėdama įpy- 
kusių klientų. 

Taigi Saros darbo krūvis padidėjo dvigubai. O kadan- 
gi Sara neturėjo jokių sekretorės įgūdžių, R. J. ja naudojosi 
kaip gyva užrašų knygele. Jis tikėjosi, kad Sara atsimins, 
kokie susitikimai jo laukia, kur yra jam reikalingi daiktai, 
ir išmanys, ką daryti iškilus kokiam nors keblumui. Pa- 
vyzdžiui, ji privalėjo atsiklaupusi ant grindų atsuktuvu 
taisyti jo sukamąją kėdę. Kai R. J. pareiškė, kad ketina kė- 
dėje sėdėti, kol Sara ją taisys, ji kaip galėdama įtikinamiau 
nužvelgė jį lediniu Arielės žvilgsniu. R. J. sumirksėjo, atsi- 
stojo ir kikendamas nužingsniavo į kitą kabineto galą. Jis 
mėgo elektroninius prietaisus užsisakinėti internetu, bet 
nenorėjo vargintis skaityti jų naudojimosi instrukcijas, 
tad viską išsiaiškinti palikdavo Sarai. Dažniausiai, kai jai 
tai pavykdavo padaryti, jis užsakydavo dar vieną tokį patį 
prietaisą Sarai, tačiau ji visada atsisakydavo. Ji buvo tvirtai 
įsitikinusi, kad už dyką niekas dovanų nesiūlo. Sara neno- 
rėjo likti R. J. skolinga. 

O namuose — jei tik juos galima taip pavadinti — Sa- 
rai teko vargti su Ariele. 

Dvi valandas prieš Sarai išeinant į darbą ir iki pusiau- 
nakčio kas vakarą jos repetuodavo. Abi pusseserės, pasi- 
rodo, buvo panašaus lygio aktorės. Sara daug metų mokėsi 
profesionalios aktorystės, o Arielė dvidešimt ketverius 
metus melavo savo motinai, tad jų patirtis buvo daugmaž 
vienoda. 

Kiek vėliau pusseserės ėmė viešai improvizuoti. Prieš 
išeidamos į gatvę, viena jų užsirišdavo šaliką ir užsidėdavo 

akinius nuo saulės, kad niekas nesuprastų, jog merginų 
esama dviejų. Vos išėjusios laukan jos imdavo apsimetinė- 
ti. Pusseserėms patiko jų spektaklis: Sara vaidindavo tur- 
tingą akiplėšą, o Arielė — nuo kojų nusivariusią asmeninę 
asistentę. Jų vaidyba taip ištobulėjo, kad vieną dieną Sara 
tarė: 

— Na jau, Ariele, negi tu nieko nesugebi padaryti iki 
galo? 

Išgirdusi šį klausimą, Arielė nustėro. Sara jį ištarė taip 
panašiai kaip Arielės motina, kad ji nebegalėjo tęsti vaid- 
mens. 

— Ar aš taip puikiai suvaidinau, kad ėmei ilgėtis 
namų? — paklausė Sara. 

— Kodėl tau taip pasirodė? — sutriko Arielė. — Tu 
tik... 

Arielė suprato, kad Sara tik pajuokavo ir nustebusi 
nužvelgė pusseserę. Tada abi nusijuokė, o Sarai nušvito 
viltis, kad planas gali išdegti. 

Sara Arielę tikino tetrokštanti atitrūkti nuo R. J., ta- 
čiau neatskleidė, kad iš tiesų nori susitikti su Deividu. Ji 
puikiausiai suvaidindavo išsiblaškiusią ir klausdavo: 

— Ak, teisybė, o kaip Deividas? Gal papasakok man 
ir apie jį? 

Arielė, regis, nemanė, kad Deivido vaidmuo būtų 
svarbus. Jis juk buvo perspėtas, kad pusseserės ketina ap- 
sikeisti vietomis. Jis viską žinojo, tad nevertėjo dėl jo sukti 
galvos, tačiau Sara troško sužinoti apie jį kiek įmanoma 
daugiau. Ji Arielę tikino, kad tai taip pat svarbu, kaip Arie- 
lei išsiaiškinti kiekvieną smulkmeną apie R. J. Iš pradžių 

Arielė sunkiai leidosi į kalbas apie Deividą, ir Sara pa- 
manė, gal ji pavyduliauja, bet galiausiai prašnekusią Arielę 
sunku buvo nutildyti. 

Prisiklausiusi pasakojimų apie Deividą, Sara ėmė su- 
vokti, kad vidumi jis ją žavi net labiau nei išvaizda. Dei- 
vidas buvo geras, malonus, rūpestingas, protingas, noriai 
padėdavo kitiems. Trumpai tariant, jis turėjo visa tai, ko 
trūko R. J. Sara kiek įmanydama stengėsi įspėti Arielę apie 
R. J., bet ši jos neklausė. Kurį laiką Sara net manė, kad 
Arielė trokšta pasikeisti vietomis, nes kaip viena tų pavir- 
šutiniškų moterų jį įsimylėjo, bet vėliau šią mintį nuvijo 
šalin. Ji vis dėlto buvo įsitikinusi, kad Arielė trokšta pabėg- 
ti nuo motinos ir pamatyti, kaip Žmonės gyvena normalia- 
me pasaulyje. O jei Arielė ir jautė kokią nors trauką R. J. po 
visko, ką Sara jai papasakojo, tada iš tiesų nusipelno visų 
neišvengiamų pasekmių. 

Likus porai dienų iki išvykimo į Arundelį, Arielė Sa- 
rai pasakė, kad ir ji turės vykti į Karaliaus salą. Arielė taip 
ramiai ištarė šios salos pavadinimą, kad tapo akivaizdu, 
kaip jos pasistūmėjo į priekį. Kai Sara pirmą kartą užsi- 
minė, kad R. J. draugas ketina pirkti Karaliaus salą, Arielė 
šoko kaip Žvėris. 

— Jis išprotėjo, jei mano, kad sugebės susitarti su tais 
žmonėmis! — šaukė Arielė greitomis žingsniuodama po 
kambarį. — Ar R. J. bent pasidomėjo, ar bent ko nors pa- 
klausė, kas ten per žmonės? — „Ko nors“ reiškė Arundelio 
elitą, žmones, kuriems neva priklausys Sara. — Tu jų ne- 
pažįsti, — maldaujamai šaukė Arielė. — Toje saloje gyvena 
siaubingi žmonės. Apie juos pasakojamos baisios istorijos. 

Ten nuvykę žmonės pradingsta. Sakoma, kad jie nuskęs- 
ta, — visi Arundelio apylinkių gyventojai žino tiesą. 

— Aha, — pritarė Sara, vos laikydamasi, kad nenusi- 
žiovautų. 

Rodos, panašiai veiksmas rutuliojosi naktiniame fll- 
me. Nuo tada, kai atvyko Arielė, Sarai labai trūko miego ir 
dabar darėsi sunku susikaupti. 

Arielė palengva nurimo ir, atėjus laikui iškeliauti, Sara 
buvo įsitikinusi, kad Arielę apleido vaikiškas Karaliaus 
salos užmojis, bet, pasirodo, ji klydo. Artėjant pusseserių 
apsikeitimo laikui, Arielę vėl apėmė bloga nuojauta apie tą 
mažytę salelę. Ji tarė: 

— Judu su Deividu būtinai turėsite vykti drauge. Ne- 
gali manęs su R. J. palikti vienos. Turėsi kaip nors jį įtikinti, 
kad galėtum keliauti drauge. 

Sara visai nenorėjo R. J. prašyti paslaugos. Ji bandė 
susitarti su Ariele gražiuoju, pateikė argumentus, malda- 
vo, net verkė, bet Arielė buvo nepalaužiama. Sarai net kilo 
mintis atsisakyti sumanymo, bet tuo metu jau pati nuo- 
širdžiai norėjo apsikeisti vaidmenimis. 

Gal ji taip gerai sutars su Deividu, kad net... kad net 
kas? Kad net ištekės už jo ir įsilies į bendruomenę, kurios 
jos tėvas taip neapkentė? Prisiminusi savo tėvo neapykan- 
tą Arundeliui, ji šyptelėjo. Jis Arundelio nekentė, nes ten jo 
neįsileido. Sara žinojo, kad jei senelis būtų tėvą pripažinęs, 
suteikęs jam namus ir darbą, tėvas Arundelį būtų pamilęs. 
Tada jis būtų turėjęs galimybę pakeisti savo gyvenimą. 
Tačiau Sara neketino prarasti vienintelės galimybės gyve- 
nime sutikti gerą vyrą. Jos bendradarbiai susitikinėdavo,- 

susipažinę internetu, o Sarai kol kas nebuvo nusišypsojusi 
laimė. Arielė jai suteikė galimybę patekti į bendruomenę, 
kuri niekada nebūtų jos priėmusi, ir progą susitikti tokių 
vyrų — o tarpjų ir Deividą, kurių jokiomis aplinkybėmis 
nebūtų sutikusi. 

Tačiau kad ir ką sakė, Sarai nepavyko Arielės perkal- 
bėti ir išsisukti nuo kelionės su Deividu ir R. J. į salą. Arielė 
primygtinai reikalavo, kad Sara paprašytų R. J. leisti vykti 
kartu. 

— Bet kuriuo atveju jam reikės gido, — tikino Arie- 
lė, — tai kodėl gi nepasiūlius pusseserės, gyvenančios 
Arundelyje? 

— Ir dar jos vaikino? — netikėdama savo ausimis pa- 
klausė Sara. 

— Pagrasink jam, kad priešingu atveju išeisi iš darbo. 

Galiausiai Sara taip persisotino Arielės ir R. J. reikala- 
vimų, kad iš viso nebesumojo ką pasakyti. Kai galiausiai ji 
su R. J. išvyko į Šiaurės Karoliną, Sara jautėsi išsunkta kaip 
citrina. Nuostabiausiame Arielės rekomenduotame vieš- 
butyje Arundelyje Sara ėmė jausti kaltę dėl to, ką juodvi 
su pussesere ketino iškrėsti, bet tada R. J. skundai virto 
litanija, ir Saros kaltė iš karto atlėgo. 

— Kas galėtų neapkęsti tokios įstabios vietos? — prieš 
eidama gulti į savo kambarį pasakė Sara R. J. 

Kambaryje jos laukė Arielė. Jei tai būtų buvęs kitas 
žmogus, Sara būtų pamaniusi, kad jis įsiropštė pro langą, 
bet šįkart puikiausiai suprato, kad princesė Arielė niekada 
taip nepasielgtų. 

— Jis sutiko, ar ne? — paklausė Arielė, paduodama 
pažo šukuosenos peruką. 

Sara neįsivaizdavo, kas nutiktų, jei pasakytų, kad R. J. 
nesutiko. Ji patvirtino, kad R. J. sutiko rytoj ryte keturiese 
keliauti į Karaliaus salą. 

— Ir tegu Dievas mums padeda, — pridūrė Arielė ir 
apsisukusi atidarė langą. — Deja, tik taip gali dingti iš šio 
kambario nepastebėta. 

Sara jau norėjo prieštarauti, bet žvilgtelėjusi laukan 
pamatė Deividą, iškėlusį rankas aukštyn, pasirengusį ją 
pagauti. Sara troško užsivilkti baltą suknelę, užlipti ant 
palangės ir šokti tiesiai Deividui į glėbį. Pastebėjusi keistą 
Saros išraišką ir nesuprasdama, ką ji reiškia, Arielė puolė 
ją raminti: 

— Nusiramink. Mano namai ir motina ne tokie jau 
baisūs. Karaliaus sala — tikrai bjauri vieta, bet visa kita tau 
patiks. Pamatysi. Sutelk drąsą ir pirmyn. 

Arielė drąsino Sarą susikaupti ir šokti Deividui į glė- 
bį. Dievulėliau, brangiausias, karštligiškai pamanė Sara, 
tikiuosi, pavyks. 

Sara liovėsi šypsotis ir ryžtingai užsidėjo peruką. Tada 
kaip galėdama grakščiau iššoko pro langą. Viskas būtų pa- 
vykę daug geriau, jei koja nebūtų kliudžiusi pastatą apsi- 
vijusio vijoklio. Galiausiai ji puolė žemyn galva, viena koja 
įsipainiojo į vijoklį, kita tabalavo ore. Bent jau Deividas 
nepavedė — jis Sarą pagavo ir tvirtai laikė rankose. 

— Na jau, Sara! — sušnypštė Arielė pro langą. — Vi- 
sus gyventojus sukelsi ant kojų. 

Tai tiek sulauksi užuojautos iš brangiosios pusseserės, 
pamanė Sara ir jau norėjo šmaikščiai atsikirsti, bet tvirtas 
Deivido glėbys atėmė kalbos dovaną. Jis pasistiebė ir iš- 

laisvino įsipainiojusią koją, tada prisitraukė Sarą arčiau į 
tvirtą ir vyrišką glėbį visą laiką atsiprašinėdamas, kad ne- 
sugebėjo tinkamai jos sugauti. 

Kol Deividas nešė Sarą iki automobilio, ji įsikniaubusi 
jam į petį galvojo, kad tokiam vyrui galėtų atleisti tikrai ne 
vieną paklydimą. 

— Kaip tavo pėda? — paklausė jis, atsargiai sodinda- 
mas Sarą į automobilį. 

Ji nežinojo, koks tai automobilis, bet užuodė oda 
trauktas sėdynes. 

— Viskas gerai, — atsakė ji, svajodama dabar vilkėti 
vieną dizainerių kurtų Arielės suknelių, o ne laisvas kelnes 
ir nertinį aukštu kaklu. 

Šalia Deivido ji jautėsi tikra dama. Jis nusišypsojo, 
das uždarė dureles, apėjo automobilį, atsisėdo už vairo ir 
užvedė variklį. 

— Tai tu esi Sara. 

— Iš tikrųjų turėčiau būti Arielė. Galbūt apsirengusi 
tinkamais drabužiais tapsiu panašesnė į ją. Beje, ačiū, kad 
padėjai man išsipainioti iš vijoklio. Retai kada būnu tokia 
nerangi. 

— Pirmiausia tau teks liautis būti tokia malonia. Visi 
iš karto supras, kad nesi Arielė! 

Sara nusikvatojo ir pajuto, kaip ją užlieja palengvė- 
jimas. Ji žinojo, kad Arielė Deivido nepamilo, bet niekaip 
nesuprato, kodėl toks vyras kaip Deividas neatsitraukia 
nuo Arielės, jei jos nemyli. O dabar suvokė, kad meilės 
Deividas jai nejaučia. 

— Deividai! Tu, kvaily! Jei būtum pagavęs mane kaip 
tikras vyras, nebūčiau įsipainiojusi į tuos prakeiktus vijok- 
lius. Kaip manai, ar ten ne nuodingoji gebenė? Gal mums 
reikėtų važiuoti į ligoninę? 

Kai Deividas iš širdies nusijuokė, Sara troško toliau 
vaidinti kiaurą naktį. 

— Ar tu tikrai nori į visa tai veltis? — susirūpinusiu 
balsu paklausė Deividas. 

— Niekada nenorėjau nieko panašaus, bet... — Sara 
gūžtelėjo pečiais, leisdama Deividui suprasti, kad turi savų 
ketinimų. — Ar Arielė tave perspėjo, kad R. J. leido mums 
visiems keturiems ryt keliauti į Karaliaus salą? 

Iš pradžių Sara nebuvo visai tikra, kad gerai išgirdo jį 
piktai murmtelint: 

— R.J.! 

— Na, papasakok man apie Karaliaus salą, — šypso- 
damasi paprašė ji. Pakeliui jiedu nesutiko nė vieno auto- 
mobilio. — Ar ji iš tiesų tokia baisi, kaip pasakoja Arielė? 

— Arundelyje vaikus gąsdina ne pabaisomis, o Kara- 
liaus sala, — pasakė jis. — Teisybė, vandenyse — gausybė 
rifų, ten tikrai per kelis amžius prie salos krantų sudužę 
nuskendo keli laivai. Jau tapo tradicija kurti pasakojimus 
apie salos gyventojus, kuriems vaidenasi sudužę laivai. 


(D 


— „Dafnės du Maurier“ šmėklos, — pritarė Sara nu- 
rimusi, kad Arielės baimės nepagrįstos — nedaug trūko, 
kad patikėtų jos paranojiškomis šnekomis. 

— Na, o kaip tau pavyko įtikinti Bromptoną leisti 
mudviem su Ariele vykti kartu? Tiksliau, mudviem su 
tavimi vykti kartu? 


— Labai painu, tiesa? — paklausė Sara, Deividas pri- 

tariamai linktelėjo. — R. J. tenkina bet kokius mano norus 
su viena sąlyga — turiu žinoti ribas. 

Deividas įtariai pažvelgė į Sarą. 

— Kodėl viršininkas tenkina visus tavo norus? 

— Todėl, kad be manęs gyventi nemokėtų. — Sara 
suprato, kad šneka vis garsiau. — Aš tvarkau visą jo 
gyvenimą — esu atsakinga net už jo mobiliojo telefono 
nustatymus ir apatinių drabužių pirkimą. Kai paskutinį 
kartą jis rengė vakarėlį, visi trys padavėjos vaikai susirgo 
tymais, tad man teko aptarnauti svečius. R. J. norėjo, kad 
vilkėčiau trumpu sijonėliu ir puošnia balta prijuoste. At- 
kirtau jam, kad savo liguistas fantazijas pasilaikytų sau. 
Žinai, ką jis man padovanojo gimimo dienos proga? Porą 
papūgėlių. Atidaviau jas į prieglaudą. Aš tau sakau, tas 
vyras... 

Susigėdusi Sara atsisuko į Deividą. Jis bereikšmiškai 
kąsi, tiesa? Deividas taptų velniškai geru pokerio lošėju 
arba... 

— Ar niekada negalvojai tapti politiku? — paklausė 
Sara. 

Dailus Deivido veidelis persimainė. Vaikinas išsižiojo 
iš nuostabos ir vos nepasuko į priešingos krypties eismo 
juostą. 

— Kaip tu supratai? — nustebęs suvapėjo jis. — Net 
mano motina nė nenutuokia apie šią slaptą svajonę. Kaip 
tu supratai“ 

Sara pasitelkė visas aktorystės žinias stengdamasi iš- 
laikyti akmeninį veidą. Ji tik norėjo pajuokauti — 0 gal 

Deividą įžeidė? Bet jis laikėsi taip stoiškai, tarsi preziden- 
tas ant dolerio banknoto. 

— Nori išgelbėti pasaulį? — nuoširdžiai, visai nesar- 
kastiškai paklausė Sara. 

— Galima ir taip pasakyti. — Deividas žvilgtelėjo į 
Sarą degančiomis akimis. — Išsaugoti aplinką, na, žodžiu, 
galvojau įsidarbinti sekretoriumi Vidaus reikalų ministe- 
rijoje. 

— O kodėl ne prezidentu? — lengvabūdiškai paklau- 
sė Sara, net tamsoje matė, kaip Deividas nuraudo. 

Sara nusisuko ir žvilgtelėjo į priekiniame lange at- 
sispindintį Prezidentą. Deividas norėjo tapti Jungtinių 
Amerikos Valstijų prezidentu. Jis buvo kilęs iš geros šei- 
mos, turėjo apsčiai pinigų, puikų išsilavinimą ir troško 
tapti prezidentu. Sara nužvelgė stiprias rankas po idealiai 
išlygintais marškiniais ir pamanė, kad visos moterys už jį 
balsuotų. 

Deividas įsuko į įvažiavimą, ir Sara pagaliau pamatė 
namą, apie kurį taip ilgai svajojo. Jis išjungė variklį ir pa- 
ėmė jos ranką. 

— Tau viskas bus gerai. Kai Arielė man atskleidė savo 
planus, aš jai sakiau, kad niekas neišdegs. Ar įmanoma su- 
vaidinti kitą asmenį? Bet dabar matau, kad esi nepaprastai 
subtili bei įžvalgi, ir pradedu manyti, kad sugebėsi. 

Kai Deividas pabučiavo Saros ranką, ji pajuto, kad 
kojos ima drebėti. O baisiausia, jog ji ėmė slysti sėdyne 
žemyn. Sara taip ilgai svajojo apie šį vyrą, kad rodėsi visai 
normalu kiek pasiglamonėti automobilyje. Be to, ji juk vai- 
dina Arielę, o jiedu su Deividu artimai bendrauja, tiesa? 

Bet Deivido akyse pamačiusi sušmėžuojančią neįpra- 
stą išraišką, taip primenančią R. J., Sara išsitiesė ir piktai 
ištraukė ranką. 

— Najau, Deividai! — papriekaištavo ji apsimesdama 
Ariele. — Tikiuosi, nepradėsi ir vėl to paties? 

Deivido išraiška akimoju persimainė, ir jis atsirėmė 
į sėdynės atlošą. Kelis kartus nustebęs sumirksėjo ir nusi- 
šypsojo. 

— O tu — gera aktorė, tiesa? Kone patikėjau, kad esi 
Arielė. 

Sara sumirksėjo supratusi, kad ką tik pati patyrė tai, 
apie ką rašoma saviugdos knygose: vyrai su tavimi elgiasi 
taip, kaip jiems leidi su savimi elgtis. Sužinojęs, kad Sara 
— mergina, kurios tėvas atsidūrė kitoje barikadų pusėje, 
O ji pati tirpsta nuo vyro prisilietimo, Deividas išsišiepė 
lygiai taip kaip R. J. šiepėsi moterims. Bet kai ji tapo Ariele, 
kitaip tariant, Pasaulio karaliene, jis akimirksniu išsitiesė 
ir tapo mandagus. 

— Aš manau, kad nuo šios akimirkos, net ir likę dvie- 
se, turėtume laikytis plano ir vaidinti savo vaidmenis, — 
pasakė Sara suvokdama, kad pasitaikius pirmai progai už- 
kariauti šio nuostabaus vyriškio širdį, ji negalės atskleisti, 
kad jo geidžia. 

Prisiminusi naują patirtį, Sara uždėjo ranką ant dure- 
lių rankenos. Deividas ją sustabdė. 

— Tu Žinai, kad tavęs viršuje lauks panelė Pomi, ar 
ne“ 

— Arielės mama? Šiąnakt? Bet juk dabar jau beveik... 

— Antra valanda ryto. Taip, esu tikras, kad ji tavęs 

lauks. Turėsi nenusileisti. — Jis nužvelgė Sarą nuo galvos 
iki kojų. — Ji pasibaisės pamačiusi, ką tu vilki. Ar galėsi 
kaip nors įžūliai išsisukti? 

Sara prasižiojo, norėdama patikinti, kad tikrai suge- 
bės, bet tada suakmenėjo iš baimės. 

— Ar Arielės lagaminai bagažinėje? 

— Dalis. Reikėjo man atvažiuoti pikapu, bet panelė 
Pomi negali pakęsti, kai vairuoju tokį automobilį. „Jis toks 
prastas, — sako ji. 

Išlipusi iš automobilio, Sara norėjo paklausti, ar vai- 
ruodamas pikapą, Deividas vilki nublukusius džinsus ir 
mėlynus marškinius, bet suprato, kad taip tik pademons- 
truotų, kaip prastai yra išauklėta. 

— Kaip manai, ką Arielė vilkėtų skrisdama lėktu- 
vu? — pasiteiravo Sara. 

— Ką nors prabangaus, — atsakė Deividas, iškelda- 
mas lagaminą iš automobilio bagažinės ir tyliai uždaryda- 
mas jos dangtį. 

Tada jis pranyko krūmynuose prie įvažiavimo. Sara 
nusekė paskui ir pamatė tankiai vijoklių apvytą pavėsinę. 
Ten kampe stovėjo suoliukas. 

— Tai judu su Ariele čia išsprukdavote, kai norėdavo- 
te pabūti vieni? 

Deividas prunkštelėjo. 

— Arielės miegamajame praleidau ištisas dienas, bet 
niekada nieko nenutiko. 

Sara nesuprato, ar jis pyko, ar pats to norėjo. Deividas 
iš kišenės išsitraukė raktus ir nedideliu žibintuvėliu ap- 
švietė skaičius, įspaustus ant lagamino. Sara turėjo kaip 

reikiant pasistengti, kad neatrodytų nustebusi, jog jis žino 
jos lagamino spynų užraktų kombinacijas. 

Deividas padėjo lagaminą ant suolelio, atsegė ir pasi- 
kuitė viduje. Tada ištraukė porą drabužių. Jis Sarai padavė 
plačias kelnes ir puikiai prie jų derantį rožinį megztuką 
trumpomis rankovėmis. Pradėjusi persirenginėti, Sara pa- 
liepė: 

— Nusisuk, — bet net ir pati sau pasirodė nenuo- 
širdi. 

Deividas mandagiai nusisuko. Sara niekaip negalėjo 
atsikratyti minties, kad R. J. šiuo atveju būtų sukryžiavęs 
ant krūtinės rankas ir liepęs tęsti, o pats neatitrauktų akių. 
Bet R. J. buvo pagarsėjęs mergišius, pasiryžęs į lovą įsivi- 
lioti bet kurią moterį. 

Sara per kelias akimirkas apsivilko drabužius. Jie 
idealiai prigludo prie kūno. Net ir tamsoje Sara jautė audi- 
nio tekstūrą ir drabužių kainą. 

— Jau gali atsisukti, — pasakė Sara. 

Deividas atsisuko ir ją nužvelgė. Pavėsinėje buvo tam- 
su, bet mėnulio šviesa šaltai apšvietė sodą, ir jiedu galėjo 
matyti vienas kito siluetus. 

— Arielė man sakė, kad tu esi... 

Deividas sakinio nepabaigė, bet Sara iš karto suprato, 
ką jis norėjo pasakyti. 

— Arielė sakė, kad aš stora, tiesa? 

Deividas nusišypsojo. 

— Teisybę pasakius, taip. Bet tau jos drabužiai pui- 
kiausiai tinka. 

— Per keturis mėnesius dirbdama R. J. Bromptonui 
numečiau visus universitete priaugtus kilogramus. Užteko 

palakstyti po Niujorką, nešiojant R. J. drabužius į valyklą 
ir kepsnius pietų. 

— Nesvarbu, ką darei, — atrodai puikiai. 

Sara pajuto, kad jos skruostai nuraudo kaip megztinis, 
ir apsidžiaugė, kad tamsoje Deividas to nepastebėjo. 

Ji giliai įkvėpė. Na štai, jau laikas. Susitikimas su Arie- 
lės motina bus pirmas tikras jos aktorės gebėjimų išban- 
dymas. Tai bus jos asmeninė perklausa vaidmeniui, kurį 
tik ji viena galės ir privalės suvaidinti. 

— Tai einame? — paklausė ji ir nusekė paskui Deivi- 
dą į namus. 

Sara palaukė didelėje plačioje verandoje, kur stovėjo 
baltai nudažytos pintos kėdės su gėlėtomis pagalvėlėmis, 
kol Deividas atnešė visus Arielės lagaminus. Ji visai ne- 
nustebo, kai jis įkišo raktą į Arielės namų durų rakto 
skylutę. 

Namas buvo toks didelis ir gražus, kaip Arielė ir pasa- 
kojo. Jis buvo pastatytas 1832 metais ant Arielės protėvių 
statyto namo pamatų. Tada Veterlių šeima buvo dar tur- 
tingesnė nei dabar, tad namas buvo didžiulis ir ištaigingas, 
dekoruotas baltai dažytu medžiu. Kiekviename namo 
kamputyje baltos dailylentės dailiai susijungdavo tarpu- 
savyje. Sarai atrodė akivaizdu, kad šis namas — puikus 
kažkokio architektūros stiliaus pavyzdys, deja, jis buvo ne 
jos skonio. 

Ant laiptų stovėjo senyva moteris tiesia nugara, nu- 
leistais pečiais ir įtrauktu pilvu. Žili plaukai buvo tvar- 
kingai ir įmantriai sušukuoti ant viršugalvio, ji vilkėjo 
šviesiai violetinės spalvos šifono chalatą ir tokius pačius 

naktinius marškinius. Atrodė graži ir grėsminga tuo pa- 
čiu metu. 

— Ariele, — ištarė ji griežtu balsu, bet neužriko, tačiau 
Sara iš karto suprato, kad teatre sugedus mikrofonams ši 
moteris galėtų perrėkti visus ir be jų. — Tu vėluoji. 

— Sveiki, panele Pomi, — iš už Saros nugaros pasi- 
sveikino Deividas. 

Sara pastebėjo, kad moters veidas iš griežto akimirks- 
niu tapo meiliu. Į Deividą ji žvelgė su didžiule meile akyse. 
Ar Arielė yra tai minėjusi? — svarstė Sara. Jei ir minėjo, tai 
ji tikrai to neprisiminė. O gal išgirdusi neatkreipė dėmesio 
manydama, kad Deividą myli visi? 

— Labas rytas, Deividai, — pasakė panelė Veterli kiek 
tyliau. — Ir kaip tu laikaisi tokį ypač ankstyvą rytmetį? 

— Puikiai. O kaip jūs? 

Ji nieko neatsakė, tik metė žvilgsnį į Sarą. 

— Ariele, tavo kelnės susiglamžiusios. Ar tu tepeisi 
veidą mano duotu kremu? Tavo veido oda kaip kokios pa- 
auglės. Rytoj pat užrašysiu tave pas dermatologę. 

Sara net išsižiojo, išgirdusi šiuos žodžius. Nepaisant 
pernelyg ilgo kaitinimosi saulėje ir vandens su muilu, oda 
visada buvo vienas didžiausių Saros pasididžiavimų. Ta- 
čiau ši moteris... 

Sara prisivertė nusišypsoti. 

— Mama, ar naktiniai marškiniai nauji? Tau labai 
tinka. 

— Nebūk įžūli, — atkirto panelė Veterli ir apsisukusi 
ėmė lipti laiptais. — Deividai, pasirūpink, kad ji laimingai 
pasiektų savo kambarį. Ariele, mudvi pasimatysime rytoj 

rytą, ir tu galėsi man pasiaiškinti dėl savo nederamo šios 
nakties elgesio. 

Sara stovėjo kaip įkalta ir išsižiojusi stebėjo, kaip mo- 
teris užlipo laiptais, įėjo į savo kambarį ir uždarė duris. Ji 
apsisuko ir nustebusi pažvelgė Deividui į akis. 

— Vertimas: ji tavęs pasiilgo, dėl tavęs nerimavo ir 
nori rytoj rytą su tavimi pasimatyti ir išgirsti viską apie 
kelionę. 


Penktas skyrius 


KITĄ RYTĄ SEPTINTĄ VALANDĄ Sara prie gatvės kam- 
po laukė Deivido. Ji žinojo, kad Arielė taip tikrai nepa- 
sielgtų, bet nemanė, kad galėtų susitikti su „panele Pomi.. 
Be to, save patikino norinti pamatyti, kaip Arielė sutaria su 
R. J. Ar ir jį pavyko apmulkinti? 

— Bailė, — meiliai pasakė Deividas, kai Sara atidarė 
BMW dureles. 

— Yra kaip yra, — pasakė ji ir nusijuokė. — Ar girdė- 
jai ką nors iš Arielės? 

— Baiminiesi, kad tavo viršininkas ją atleis dar prieš 
pusryčius? 

— Jis miega nuogas. Baiminuosi, kad galėjo suvilioti 
Arielę. 

Sara tik pajuokavo, tačiau Deivido reakcija ją privertė 
žioptelėti. 

— Jis juk taip nepasielgtų, tiesa? 

Sara bandė įsivaizduoti, kodėl jis taip susirūpino. Pa- 
skutiniuose savo laiškuose Arielė minėjo, kad Deividas lyg 
ir įsimylėjo „itin netinkamą merginą , gyvenančią „kitoje 

Arundelio pusėje“. Bet dabar Sara svarstė, ar tarp Deivido 
ir Arielės buvo kas nors, ko ji nesuvokia. 

Važiuojant per Arundelį, Sara gavo progą pirmą kartą 
apžiūrėti miestelį. Jis atrodė kaip filmui pastatyta butafori- 
ja. Iš čia aš kilusi, pamanė ji. Sara gimė ne Arundelyje, bet 
čia pastojo jos motina. „Karuselėje per miestelio mugę“ 
— jei tik galima tikėti tėvu. 

Jiedu pravažiavo pro didelius senus namus, supamus 
nuostabių sodų. Milžiniški magnolijų medžiai ir ginkme- 
džiai metė pavėsį ant tobulų pievelių. Visur žydėjo gėlės. 
Prie namelių pritaisytose lentelėse buvo užrašyta, kas ir 
kada juos pastatė. Ji pamatė Amblerių, savo motinos mer- 
gautinę, pavardę net du kartus. Nepaisant to, kaip nenoriai 
mokėsi miestelio įkūrėjų geneologijos, Sara iš karto prisi- 
minė Arielės žodžius: Ambleriai — seniausi, turtingiausi 
ir iškiliausi. Saros protėviai vaikščiojo šiomis gatvėmis ir 
gyveno šiuose namuose. 

Sara išniro iš apmąstymų, kai Deividas pasuko prie 
milžiniško karalienės Viktorijos laikų stiliaus namo, nu- 
dažyto balta ir mėlyna spalvomis. Visas namas buvo 
tarsi aplipdytas balkonais, bokšteliais ir romantiškais bei 
svajingais mažais apvaliais langeliais. Žiūrėdamas į Sarą, 
Deividas šyptelėjo. 

— Pastatytas tavo proproprosenelio brolio. 

— Turėjo skonį. 

Kaip gera kažkam priklausyti, pamanė Sara. 

Išlipę stovėjimo aikštelėje, jie pamatė Arielę ir R. J. 
šalia namo kraunančius lagaminus iš nuomoto „Jaguaro“ 
bagažinės. Iš tikrųjų Arielė krovė lagaminus ir dėžes, o 

R. J. kalbėjosi mobiliuoju telefonu su kažkuo Tokijuje. Sara 
tikėjosi, kad vos išlipusiai iš Deivido automobilio R. J. jai 
pradės įsakinėti, bet jis to nedarė. Štai ką reiškia būti jo 
žavesio, apie kurį visi pasakojo, adresatu. Jis porą kartų nu- 
žvelgė Sarą nuo galvos iki kojų. Tada įsižiūrėjo į akis. 

Pirmą kartą gyvenime Sara suvokė, kodėl tiek daug 
moterų dėl jo pameta galvą. Tačiau ji R. J. pažinojo ir ne- 
norėjo tapti jo aistringų žvilgsnių auka. Buvo taip lengva, 
vaidinti Arielę ir kuo nuoširdžiausiai pamėgdžioti jos le- 
dinį žvilgsnį. Deividui priėjus, Sara savininkiškai suspaudė 
jam ranką. 

R. J. žvilgtelėjo į Deividą, į Sarą, vėl į Deividą. Tada jo 
veidą papuošė pašaipėlė, tarsi sakytų: „Šis vaikinas man 
— ne priešininkas. Sara vos susilaikė neišrėžusi tiesiai į 
akis, ką apie jį galvoja. 

— Jūs tikriausiai esate Arielė, — pasakė R. J., galiausiai 
išjungęs mobilųjį telefoną. 

Jis atsistojo tarp Deivido ir Saros ir paspaudė jai 
ranką. 

— O jūs — ponas Bromptonas, — atsakė ji, ištrauk- 
dama ranką. 

— Vadinkite mane R. J. 

Sara gundėsi pasakyti: „Vadinkite mane panele Veter- 
li“, bet tik nusišypsojo ir šiek tiek atsitraukė. 

— Džiaugiuosi, kad Sara paprašė į kelionę pakviesti ir 
savo pusseserę, — įtaigiai pareiškė R. J. 

Sara turėjo prikąsti liežuvį, kad R. J. neįžeistų. Ji buvo 
mačiusi, kaip jis flirtuoja su moterimis ir kaip jos sutirpsta 
nuo tokio dėmesio, bet pati nenorėjo jam pasiduoti. Sara 

metė žvilgsnį į Deividą, maldaudama pagalbos, bet jis jau 
nuėjęs į šalį šnabždėjosi su Ariele. 

Nenuleisdamas akių nuo Saros, ponas Bromptonas 
šūktelėjo savo asmeninei asistentei: 

— Sara, — o Sara vos neatsiliepė. Laimė, Arielė buvo 
greitesnė. 

— Taip, pone? — atsakė Arielė, o Sara susiraukė — 
niekada jo nevadino ponu. 

— Ar paėmei mano portfelį ir darbo planą? 

— Aš... 

Sara žvilgtelėjo per R. J. petį į pusseserę, kuri paklai- 
kusiu žvilgsniu maldavo padėti. Sara paliko nieko nepešu- 
sį R. J. ir pasuko prie Arielės. 

— Aš taip seniai nemačiau savo pusseserės. Manau, 
eisiu su ja, — pasakė ji neleisdama užprotestuoti. 

— Na, ir kaip? — paklausė Sara, vos tik jos įžengė į 
nuostabiai gražų kambarį. 

Arielė parpuolė ant sofos, stovinčios lovūgalyje, o 
Sara nuskubėjo pasirūpinti daiktais, kurių galėjo prireikti 
R. J. — visais atsivežtiniais daiktais, išskyrus drabužius. 

— Jis miega nuogas, — staiga pareiškė Arielė. 

— Nejau buvau pamiršusi tau tai paminėti? 

— Tikrai pamiršai. Beje, nepapasakojai man apie dau- 
gelį dalykų, pavyzdžiui, kad jo kompiuterio ekrane atsiran- 
da keisti ženklai, o jis tikisi, kad aš jį pataisysiu. 

— Ir ką tu darei? 

— Išjungiau, o tada vėl įjungiau. Apie kompiuterius 
išmanau ne ką daugiau nei apie kosmosą. Ar jis ir prie ta- 
vęs vaikštinėja nuogas? 

Į R. J. portfelį Sara įdėjo pakrautas fotoaparato bate- 
rijas. 

— Kodėl tave taip domina jo nuogas kūnas? 

— Visai ne. Tiesiog... 

Sara žvilgtelėjo pro langą ir pamatė, kad Deividas ir 
R. J. stovi itin arti vienas kito. Pernelyg arti. Visai kaip šu- 
nys, pašiaušę keteras, sukantys ratus vienas apie kitą. 

— Geriau eikime laukan, — pasiūlė Sara. — Štai, pa- 
imk šiuos. 

Ji padavė portfelį ir fotoaparato krepšį Arielei. 

— O kas nutiko? 

— Nieko ypatingo. Tiesiog R. J. nepatinka Deividas. 

— Kodėl tu taip manai? — Arielės balse skambėjo 
abejonė. — Deividas toks nuobodus, kad jį mėgsta visi. 

— Nuobodus? — veriamai žvelgdama į Arielę pa- 
klausė Sara. Vyras, ketinantis tapti prezidentu, yra nuo- 
bodus? — R. J. karjerą pradėjo nuo pirmo laiptelio, o 
Deividas viską gavo patiekta ant sidabrinės lėkštutės. Dei- 
vidas — vienas tų vyrų, kuriuos R. J. niekina. 

— Ar tai reiškia, kad sužinojęs, kas aš tokia, jis mane 
taip pat imtų niekinti? 

— Tu esi pernelyg graži, kad galėtum R. J. nepatik- 
ti, — atsakė Sara. 

— Šiandien tu esi ta gražioji. Man trūksta kokių trijų 
valandų miego ir vizito pas kirpėją. O tu atrodai puikiai. 
Vilki „Prada“, o aš... kas čia per drabužis? — paklausė 
Arielė. 

— Regis, „Liz Claiborne“, bet aš dažniausiai nekreipiu 
dėmesio į drabužių etiketes. Bet kuriuo atveju, tau tinka 

puikiai. O trumpesni plaukai taip pat atrodo gražiai. Na, pa- 
skubėk, netrukus jis ims šūkauti. 

— Negali būti, — be kvapo atsakė Arielė. — Jis tikrai 
įdomus Žmogus, tiesa? 

— Jei tuoj pat nešausi laukan, sužinosi, koks įdomus jis 
gali būti. 

— Ir ką jis man padarys? — paklausė Arielė. 

— Visai ne tai, ko tu tikiesi, — atsakė šyptelėdama Sara 
ir įdavusi Arielei į rankas daugybę daiktų išstūmė ją pro 
duris. 

Iš kelionės jie grįš geriausiu atveju tik sutemus ir, jei 
pavyks, Sara galės kelias dienas pabūti su Deividu viena. Ji 
nusišypsojo jam ir užsisvajojo apie trijų valandų kelionę į 
Karaliaus salą kartu su Deividu ant užpakalinės automobi- 
lio sėdynės. Bet R. J. tam paprieštaravo: 

— Tau teks sėdėti priekyje, juk esi mano šturmanė ir 
kapitono padėjėja, — staiga pareiškė jis. 

Jis buvo visiškai teisus, tad Sara nepajėgė nieko sugal- 
voti, kodėl neturėtų sėdėti šalia jo, o Deividas ir Arielė gale. 
Jie patraukė į Šiaurės Karolinos rytus — į neįtikėtinai pavo- 
jingą pakrantę. Uraganai, sudužę laivai ir legendiniai piratai 
tykojo daugelyje pakrantėje išsibarsčiusių salų. Vienos salos 
buvo didelės ir tankiai apgyvendintos, kitos — tik nedideli 
žemės lopinėliai, kyšantys iš vandens ir trukdantys laivams 
laimingai pasiekti žemyną. 

— Kaip manai, gal pamatysime Juodabarzdžio vai- 
duoklį? — paklausė R. J., vos tik jie pasuko greitkeliu. 

Sara vaidino savo pusseserę, todėl negalėjo sau leisti 
kaip visada šiurkščiai atsakinėti. Jai visai nepatiko, kaip jis 
fAirtuoja su moterimi, kurią dabar vaidino Sara. 

— Ar Juodabarzdžio vaiduoklis, ar jo lobis jus taip 
vilioja? — paklausė ji. 

— Gal vaiduoklis man parodys, kur paslėptas lobis. 

— Manau, turtų jums netrūksta, pone Bromptonai. 

— Visi trokšta daugiau, panele Veterli. Tai vadinama 
ambicijomis, o mūsų šlovinga šalis tokius siekius garbina. 

— Tai taip pat vadinama godumu, — atkirto Sara ir 
prisivertė nusišypsoti. 

Sara nulenkė saulės skydelį ir mažame veidrodėlyje 
pamatė, kad Deividas su Ariele, sukišę nosis, šnabždasi. 
Kažin ką jiedu rezga dabar? — pagalvojo Sara ir užlenkė 
saulės skydelį. 

— Na jau, panele Veterli, — ir, beje, prašiau mane 
vadinti R. J. — nejau niekada gyvenime nesate nieko taip 
troškusi, kad galėtumėte ryžtis nuversti kalnus? 

— Nieko bloga siekti tapti geresniam, — atsakė Sara, 
kiek įmanydama santūriau. — Bet kai pasieki viską, ko 
trokšti, ir vis tiek nori daugiau — laikas sustoti. 

— Kaip suprantu, jūs turite galvoje mane, — šypsoda- 
masis tarė R. J. — Bet panele Veterli, juk jūs man nedirbate, 
tad neprivalote nutylėti. Sakykite, ką apie mane galvojate. 
Tikriausiai Sara jau bus apie mane šį tą papasakojusi. 

— Aš paslapčių neatskleisiu, — atkirto Sara, žvilgtelė- 
dama per petį. 

Ir apie ką jiedu ten plepa? 

— Tada papasakokite man apie Arundelį, — tęsė po- 
kalbį R. J. — Ketinu čia įsigyti vasarnamį. 

— Ar jus domina žmonės, ar sklypų kaina? 

R. J. nusijuokė. 

— Jei nežinočiau, kad jūs — Saros pusseserė, vis tiek iš 
karto suprasčiau. Judvi labai panašiai elgiatės ir atrodote. 

— Aš niekada nesugebėčiau nudirbti tiek darbų, kiek 
spėja Sara, — atšovė ji. — Ji tikra šventoji. 

— Visiškai sutinku, — tyliai atsakė R. J., žvilgčioda- 
mas į Arielę, įsitaisiusią ant užpakalinės sėdynes. — Tačiau 
sekretorė ji siaubinga. Prieš porą dienų vos neišpylė kavos 
puodelio. 

Sarai teko nusisukti, kad R. J. nepamatytų jos pykčio iš- 
kreipto veido. Po viso to, ką ji dėl jo padarė, jis teprisiminė, 
kaip vos nebuvo apipiltas kava! Dabar ji troško, kad iš tikrų- 
jų būtų jį apipylusi. 

— Papasakokite man apie Arundelio gyventojus, — pa- 
ragino jis. — Papasakokite apie savo gyvenimą. 

Pasitelkus visus aktorystės įgūdžius Sarai pavyko nu- 
siraminti. Ji tapo Ariele ir pradėjo pasakoti viską, ką buvo 
priversta atsiminti. Pasakojo apie Arielės motiną, apie vai- 
kystę, apie mokslus namuose. Nepamiršo paminėti senųjų 
Arundelio šeimų ir to, kad jie savo vaikams tebeduoda 
miestelio įkūrėjų vardus. Sara kalbėjo kaip įmanydama ne- 
rūpestingiau, tarsi likusio pasaulio net nebūtų — toks, koks 
jaiatrodė Arielės gyvenimas,kol nebuvo sutikusijos rėksnės 
motinos. 

Sara buvo įsiminusi kelią iki Karaliaus salos, tad rodė, 
kur sukti. 

— Kodėljūs pasirinkote Karaliaus salą? — paklausė 
ji. 

— Ar kada esate girdėjusi apie vyrą, vardu Čarlis Dan- 
kirkas? 

— Mudvi du Sara kelerius metus susirašinėjome, tad 
apie jūsų verslą Žinau daugiau nei numanote. 

— Net sunku įsivaizduoti, kad Sara jums rašė apie 
mane. Ji beveik visą laiką elgiasi taip, tarsi manęs neap- 
kęstų. O, kiek istorijų aš galėčiau jums papasakoti! Na, bet 
apie ką mes kalbėjome? 

Sara prisimerkė. 

— Apie poną Dankirką, — šaltai atkirto. 

— Teisingai, apie mano geriausią draugą. Čarlis turi 
žmoną, kuri yra tikra įkyruolė, bet jis eina dėl jos iš proto. 
Buvusi grožio karalienė. — Jis žvilgtelėjo į Sarą. — Ji už- 
augo Arundelyje. 

Sara tylėjo, o ką ji galėtų pasakyti? Paklausti, kurioje 
miestelio vietoje moteris gyveno? Jei Arielė išgirstų adresą, 
žinotų, kurioje malūno pusėje ji gyveno. 

— Žodžiu, Čarlis atvažiavo pas mane ir pasakė, kad jo 
žmona Ketlin nori nusipirkti salą prie Arundelio pakran- 
tės ir būtų gerai, kad aš ją apžiūrėčiau. 

— O kodėl būtent jūs? 

— Net neįsivaizduoju. Čarlis taip pat nežino. Iš pra- 
džių jis pamanė, kad tarp manęs ir Ket kažkas vyksta, 
bet... 

— Bet jūs juk taip nepasielgtumėte su savo geriausiu 
draugu, tiesa? 

— Tik tokiu atveju, jei ji... — R. J. jau šiepėsi, bet metęs 
žvilgsnį į Sarą susiturėjo. — Žinoma, kad negalėčiau. Man 
svarbus garbės kodeksas. Žodžiu, Čarlis man pasakė, kad 
Ket nori nusipirkti salą ir joje įkurti kurortą turtingie- 
siems. Jis sakė... 

R. J. ištiesė nugarą ir pradėjo kalbėti kur kas pa- 
slaptingesniu balsu, kuris pasidarė labai panašus į pono 
Dankirko, bet Sara, vaidindama Arielę, neturėjo to su- 
prasti, todėl kiek įmanydama stengėsi susilaikyti nesu- 
sijuokusi. 

— Tik ne kokią dvidešimties gabalų per metus vertą 
vietelę, skirtą ne „Šeimynėlių su vaikais atostogoms“, — 
Čarlio Dankirko balsu pasakė R. J. — Man reikia garse- 
nybių. Multimilijonierių, trokštančių privatumo. Karaliaus 
sala yra vienintelė gausiai neapgyvendinta. Tarsi ji būtų 
likusi būtent man. Jos žemė lygi — puikiai tiks lėktuvų 
pakilimo ir nusileidimo aikštelei. Deja, nėra paplūdimio, 
bet kas yra paplūdimys? Smėlis, tiesa? Taigi smėlį teks su- 
sivežti patiems. 

Sara turėjo nusukti galvą, kad sulaikytų juoką. Paste- 
bėjęs, kaip timptelėjo jos lūpa, R. J. ir tęsė toliau: 

— Iš pradžių norėjau rinktis salą Karibų jūroje, bet 
Ket trokšta Šiaurės Karolinos, todėl ketinu jos norą pa- 
tenkinti. Galbūt ji nori turėti verslą, kuris liktų po mano 
mirties. Visko gali būti. Nė pats nežinau kodėl, bet ji nori, 
kad būtent tu apžiūrėtum tą salą. Ar galėsi? 

R. J. ir vėl prakalbo normaliu balsu: 

— Pažadėjau jam salą apžiūrėti. Atsivežiau fotoapa- 
ratą. | 

— Atostogos, — pareiškė R. J. Čarlio balsu. — Turėsi 
puikią progą paatostogauti. Tai bus viena „tų dienų. Tai 
jau tikrai, pamaniau. Tai bus viena „tų dienų. 

Sara Žiūrėjo pro automobilio langą. Ji prisiminė tą 
dieną, kai matė poną Dankirką beveik nešte išnešamą iš 


58 


SALA KAROLINOJE 


R. J. kabineto. Tada net pagalvojo, kad R. J. tyčia nugirdė 
senį. O gal Čarlis Dankirkas tiesiog mėgo išgerti. 

— Vadinasi, jūs sutikote padėti senam draugui, — no- 
rėdama išklausyti visą pasakojimą, tarė Sara. 

— Bet visų pirma atlikau nemenką tyrimą. Teko kaip 
reikiant pasidarbuoti. 

Sara prisiminė, kaip R. J. drybsojo ant didžiulės odi- 
nės sofos savo kabinete, ant krūtinės pasidėjęs nešiojamąjį 
kompiuterį. Tai jau tikrai „kaip reikiant pasidarbavo!“ 

— Man regis, Sara rašė, kad padeda jums kapstyti 
informaciją. 

R. J. užmetė akį į galinio vaizdo veidrodėlį ir prakalbo 
tyliau. 

— Nepasakyčiau. Ji labiau rūpinosi, kad neliktų palai- 
dų galų prieš man išvykstant. Salą ištyrinėjau pats. 

— Visi žino, kad Heraklio žygiai buvo sunkūs. 

R. J. nusijuokė. 

— Na gerai, tiesa, aš ją apkraunu darbais — oji su jais 
susitvarko — bet apie Karaliaus salą informaciją rinkau 


pats. 

— Ir ką sužinojote? 

— Nieko tokio, ko jūs, sena Arundelio gyventoja, ne- 
žinotumėte. 


— Visada malonu išgirsti prašalaičio nuomonę, — 
šypsodamasi atsakė Sara. — Na, papasakokite. 

— Labai keista vieta. 

— Visi Arundelio gyventojai tai žino. Bet kodėl ji pa- 
sirodė keista jums? — Sara stengėsi leisti R. J. numanyti, 
kad kažką žino, bet nori išsiaiškinti dar daugiau. 

— Niekuo ypatinga, tiesiog tikiu, kad ta vieta bus 
pelninga. 

— O tai — visų svarbiausia. 

— Pelnu rūpintis būtina, tačiau, kita vertus, sala ne- 
turi jokio vertingo istorinio paveldo. Pasirodo, gyventojai 
atsisakė dalyvauti tiek revoliucijoje, tiek pilietiniame kare. 
Kai patriotai nugalėjo, vietos gyventojai atsisakė pakeisti 
salos pavadinimą į naujosios valdžios siūlomą. Beje, Kara- 
liaus salos gyventojai sudegindavo pilietinio karo dalyvių 
laivus, nekreipdami dėmesio, kieno pusę jie palaikydavo, o 
karius susodindavo į valtis ir parsiųsdavo į žemyną. Apie 
tai išgirdęs prezidentas Linkolnas pasakė: jei visos valstijos 
taip elgtųsi, karas apskritai nekiltų. Ir neleido karinėms pa- 
jėgoms švaistyti šaudmenų salai sprogdinti, nors daugelis 
žmonių būtų tam pritarę. 

— O labai gaila, kad to nepadarė, — pasakė Sara. 

— Taip, tikrai gaila. Maždaug 1890 metais Karaliaus 
salą užvaldė skurdas. Čia tegyveno keli šimtai žmonių. At- 
radus karštąsias versmes, burbuliuojančias tarp uolų salos 
viduryje, sala vėl atsigavo. Turtingieji atvykdavo čia žaisti 
ir ilsėtis vandenyse. Buvo pastatyti didžiuliai vasarnamiai, 
nutiesti keliai, ir per vieną naktį sala praturtėjo. 

— Bet dabar ji neturtinga, kas atsitiko? Išseko karšto- 
sios versmės? 

— Panašiai. Atėjus naujajam amžiui, įvyko sprogi- 
mas — niekas nežino, kas jį sukėlė, tačiau beveik aki- 
mirksniu versmės išdžiūvo. Nuo tada žmonių čia pradėjo 
mažėti, o dabar gal penkių kvadratinių mylių plote gyvena 
vos pustrečio šimto gyventojų. Didieji vasarnamiai tebes- 

tovi, bet internete perskaičiau, kad jie baigia supūti, juose 
įsikūrė gyventojai. Vaikinukas, išvežiojantis gastronomijos 
prekes, gyvena dviejuose dešimties kvadratinių metrų plo- 
to namo kambariuose trupančiomis marmuro grindimis. 
Daugelis gyventojų nemoka jokios nuomos. 

Sara iš karto suvokė, kokios čia galimybės. Jei naujieji 
turtuoliai ką nors ir mėgsta, tai vaidinti ir versti aplinki- 
nius tikėti tuo, kad jų turtai siekia senus laikus. Seni dvarai 
tam tiks idealiai. 

— O kodėl niekas anksčiau tų namų nerestauravo, o 
salos nepavertė kurortu? 

— Iš to, ką radau internete, galima daryti išvadą, kad 
buvo bandžiusių tai padaryti, bet visus verslininkus išvarė 
vietos gyventojai, kurie, rodos, tokie pat nesvetingi, kaip ir 
jų protėviai. 

— Bet jums pavyks, — nepagalvojusi pasakė Sara. 

— Jūs taip manote? — paklausė R. J. 

— Sara man pasakojo, kad jūs mokate įtikinti. 

— Tikrai? — šypsodamasis paklausė R. J. — Tikiuo- 
si, ji neklysta. Norėčiau Čarliui tą salą gauti. Manau, kad 
modernios kalnakasybos technologijos padės versmes at- 
gaivinti. Čarlis neklydo sakydamas, kad daugelis žmonių 
mėgsta pasislėpti tropikų salose, bet tik įsivaizduokite 
slėptuvę valstijose, kur galima pasimėgauti karštosiomis 
versmėmis! Šios salos galimybės neišsemiamos. Gal rekla- 
mos kampanija privers gyventojus patikėti gydomosiomis 
vandenų galiomis. 

Sarai patiko viskas, ką R. J. papasakojo apie salą, iš- 
skyrus melagingą reklamos kampaniją apie gydomąsias 

vandenų savybes. Gal jai pavyktų jį įtikinti, kad leistų 
prisidėti prie projekto. Ji galėtų apsigyventi Arundelyje ir 
dirbti saloje. Ir ką ji ten dirbtų? 

— Na, štai, — pasakė R. J., žvelgdamas į priekį. 

Priešais juos atsivėrė prieplauka, o už vandens plytėjo 
žemė. Tačiau akys neužmatė jokios perkėlos. R. J. pastatė 
automobilį šalikelėje ir išjungė variklį. 

— Ar kas nors nori užkąsti? — paklausė jis. 

— Dėl Dievo meilės, tikrai ne! — Arielė, tai yra Sara, 
šūktelėjo iš automobilio galo. — Po tokių pusryčių užei- 
goje greičiausiai niekada nebenorėsiu valgyti. Juos reikėjo 
pamatyti! Sirupe išmirkusios storos duonos riekės, pertep- 
tos lydytu sūreliu. Turbūt priaugau kokius tris svarus. 

— Ir aš nemenkai papusryčiavau, — pritarė Deivi- 
das. 

Sara neatsisuko į R. J., bet suabejojo, ar jis irgi valgė 
tokius pat sočius pusryčius. Prieš porą mėnesių jam ker- 
tant ketvirtą sluoksniuotos tešlos pyragaitį, ji neištvėrė 
nepasakiusi: 

— Matau, virstate dailia statinaite. 

Nuo tada bent jau kiek Sara pastebėjo, jis nesuvalgė 
nė vienos spurgos ar sluoksniuoto pyragėlio. 

— Aš esu alkana, — pasakė Sara. 

— Ačiū, — murmtelėjo jis, bet Sara į jį neatsisuko. 

R. J. ir vėl paleido variklį, apsisuko ir grįžo iki nedide- 
lio šeimyninio restoranėlio, įsikūrusio vos už mylios. 

— Na, pone Bromptonai, — vos užsisakius priešpie- 
čius prakalbo Deividas, — tai koks kelionės į Karaliaus 
salą tikslas? Na, jeigu nekalbėsime apie ketinimą išnaudoti 

salos gyventojus. — Jis tarsi norėjo pajuokauti, bet juokelis 
buvo netaktiškas. — Juk jūs iš to gyvenate, tiesa? 

R. J. įsmeigė akis į Deividą. 

— Be jokios abejonės. Juk visos darbo bitės iš to gy- 
vena. Naudojamės pasaulio šaltiniais. Na, tai papasakok 
man — koks ten tavo, sūneli, vardas, — ką tu nuveikei 
gyvenime? 

— Mokiausi gelbėti pasaulį. 

Pamačiusi, kad du vyrai vienas į kitą žvelgia tarsi 
ragais susirėmę elniai, Sara panoro atsistoti ir neatsigręž- 
dama nueiti. Ir kodėl jiedu taip vienas kito nepakenčia? Ji 
pažvelgė į Arielę, norėdama išgirsti atsakymą, bet pamatė, 
kad ji pataikauja R. J. kaip daugelis jos matytų moterų. 
Jis, rodos, moteris kažkuo nepaprastai žavėjo. R. J. buvo 
šiurkštaus grožio, į akį krintančios agresyvios išvaizdos. 
Viską gyvenime pasiekė savarankiškai, tuo tarpu švariai 
skustas Deivido veidas bylojo apie niekinę darbo patirtį. 
Tai galiausiai turi baigtis, suprato Sara. 

— Aš statau už vyresnįjį, — garsiai šūktelėjo ji. — Jis 
vyresnis ir šiurkštesnis, ko jaunesniajame nė su žiburiu 
nerasi. Spėju, kad šio vyro nesustabdys niekas, ir jis visa- 
da gaus tai, ko nori, o jauniklis — sąžiningas ir drovus. 
Šios dorybės svarbios, bet versle visiškai nevertingos. Ir 
jei šiedu nuspręs santykius išsiaiškinti gatvėje, esu tik- 
ra, kad laimės vyresnysis. O ką tu manai? — paklausė ji 
Arielės. 

— Žinoma, aš už jaunesnįjį, — atsakė ji. — Jis gali 
labai susitelkti, jei nori ką nors pasiekti. Be to, niekada 
nenuleidžia rankų. Jo niekas nesustabdys. Kai tavo senu- 

kas nuvargs, jaunuolis vis dar galės kovoti. Gal jam ir lūš 
kaulai, ar neteks kelių dantų, bet kovoti nenustos. Deividas 
nepasiduos. 

Zvilgtelėjusi į R. J., Sara pastebėjo, kad jis godžiai 
mėgaujasi kiekvienu jaunos gražuolės pasakytu žodžiu, 
o Deividas sėdėjo užraudusiomis ausimis. Kad ir ką vyrai 
tuo metu galvojo, Sarai pavyko juos užčiaupti. 

Papriešpiečiavę jie grįžo į automobilį, o R. J. lyg są- 
mokslininkas šyptelėjo Sarai, tarsi būtų kovotojas, už kurį 
ji statė lažybose, ir jis nugalėjo perpus jaunesnį priešinin- 
ką. Nuvykę iki prieplaukos, jie išvydo keltą. R. J. burbtelėjo 
tikėjęsis išvysti plaustą su medine kartimi, bet ten jų laukė 
ganėtinai naujoviškas įrenginys, gebantis kelti automobi- 
lius. Sara kumštelėjo Arielei, kad ji sumokėtų penkių dole- 
rių mokestį — toks asistentės darbas — ir R. J. nuvairavo 
į keltą. Jų automobilis buvo vienintelis visame kelte, o jie 
vieninteliai žmonės — norintys keltis į Karaliaus salą. 

Keltui pajudėjus, visi išlipo iš automobilio ir nužings- 
niavo prie borto, norėdami pažiūrėti į vandenį ir priekyje 
plytinčią salą. Po kurio laiko Arielė ir Deividas nuėjo į šalį 
apie kažką energingai šnabždėdamiesi. 

— Kaip manai, ar Sara už jo ištekės? — tyliai paklausė 
R. J. 

— Prašome pakartoti! — atsisuko Sara. 

— Na, už jo. Už to vaikigalio. Manai, kad ji už jo iš- 
tekės? 

Sara nenumanė, ką turėtų atsakyti, todėl R. J. tęsė 
toliau. 

— Įtariu, kad Sara tau jau minėjo norinti išeiti iš 


64 


SALA KAROLINOJE 


darbo. Turėčiau jai leisti. Turėčiau sumokėti nemenką iš- 
eitinę kompensaciją ir leisti jai gyvenime veikti tai, ką nori. 
Sprendžiant iš to, kaip ji į tą vaikigalį žiūrėjo per prieš- 
piečius, manau, kad jiedu jau beveik susižadėję. Sara ga- 
lėtų gyventi dideliame, sename karalienės Viktorijos laikų 
stiliaus name Arundelyje ir auginti laimėjimus pelnančias 
rožes. Nežinau, kodėl ji trokšta būtent tokio gyvenimo. Tu 
greičiausiai esi girdėjusi, kad ji mokėsi aktorystės. 

— Ne kažin ką teišmoko, — įsiterpė Sara. 

— Gal juokauji? Ji vaidino Brodvėjaus spektaklyje, be 
to, puikiai. 

— Iš kur jūs tai žinote? — neišduodama jaudulio, pa- 
klausė Sara. 

Ji tikrai nesitikėjo, kad R. J. galėtų ją kuo nors nuste- 
binti, bet jo atsakymas pribloškė. 

Jis gūžtelėjo pečiais. 

— Vieną dieną surinkau jos vardą interneto paieškoje 
ir perskaičiau, kad ji vaidina nedidelį vaidmenį Brodvėjaus 
spektaklyje. Jį žiūrėjau kelis vakarus iš eilės. Saros vaid- 
muo buvo visai nedidelis, jai teko tik kelios dialogo eilutės, 
bet man pasirodė, kad ji vaidina puikiai. Sara atliko pa- 
grindinio veikėjo dukters draugės vaidmenį. Vilkėjo vieną 
tų plonų baltų suknelių, kurios visada verčia spėlioti, kas 
slepiasi po ja. 

Sara buvo tokia apstulbusi, kad nepajėgė ištarti nė 
žodžio. Ir kada jis rado pertraukėlę tarp „vis kitos mo- 
ters kiekvienai nakčiai“ ir atėjo pasižiūrėti, kaip ji vaidina 
spektaklyje? Sara jau Žiojosi kažką sakyti, bet R. J. pasuko 
prie laivagalio dar kartą pažvelgti į žemyną, palikęs Sarą 

susiraukusią ir sutrikusią, mąstančią apie ką tik jo pasaky- 
tus žodžius. 

Galiausiai jie priartėjo prie salos, kuri priminė seną 
atviruką. Sara iš karto suprato, kad R. J. nenusivils. Ka- 
raliaus sala kai kuriems žmonėms galėtų pasirodyti ro- 
mantiška, bet verslininkas tai pastebėtų paskutinis. Kiek- 
vienam matomam namui, kiekvienam pakrantės fasadui 
reikėjo kapitalinio remonto. Jei artimiausiu metu namai 
sutvarkyti nebus, jie tikrai sugrius. R. J. buvo visiškai teisus 
manydamas, kad sala daug nekainuos. Čia tvyrojo nesėk- 
mės, taip ir neišsisklaidžiusios po žlugimo, nuojauta. Sara 
suvokė, kad R. J. sunku nupirkti visą salą nebus. 

Atsisukusi, Sara pamatė, kad R. J. ją nužiūrinėja, ir 
susimąstė, apie ką jis galvoja. Deividas su Ariele drauge 
stovėjo prie apsauginės kelto tvorelės, tarsi šiek tiek bai- 
mindamiesi salos ir kartu užhipnotizuoti jos vaizdų. 

Keltui sustojus, jie susėdo į automobilį ir pasuko į salą. 
Visi tylėjo. Sara pastebėjo, kaip R. J. kelis kartus žvilgtelėjo 
į galinio vaizdo veidrodėlį. Atsisukusi ji pamatė, kad Arielė 
ir Deividas akis išplėtę spokso pro automobilio langus. 

Aplink nematyti žmonių. Nė vieno žmogaus. R. J. lėtai 
važiavo gatve, žvalgydamasis į apleistus pastatus. Niekur 
nebuvo nė gyvos dvasios. 

— Kur visi žmonės? — sušnabždėjo Sara. 

— Gal šiandien saloje kokia nors šventė, — tarė Dei- 
vidas. — Kokio nors šventojo diena arba visi draugiškai 
iškylauja. 

Niekas neatsakė. Sara žvilgtelėjo į R. J. ir pastebėjo, 
kad net jis jaučiasi kiek nejaukiai. Kas neramina jį? 

— (Gal apvažiuokime salą, viską apžiūrėkime, o tada 
pasuksime atgal, — pasiūlė R. J. — Kada keltas plauks at- 
gal? 

Jis žvilgtelėjo į Arielę veidrodėlyje, bet Sara iš karto 
suprato, kad ji nepasižymėjo tvarkaraščio. Sara taip pat 
neatkreipė dėmesio. Bendraudama su R. J. draugiškai, jam 
neįsakinėjant, Sara taip atsipalaidavo, kad net nesumojo 
pasirūpinti tokiais dalykais, kurie jau buvo tapę įpročiais. 

R. J. pravažiavo dvi gyvenamąsias gatves ir pasiekė 
miestelio širdį. Tada pasuko į dešinę ir nukūrė pagrindine 
gatve. Visur buvo tuščia, nematyti nė vieno Žmogaus. Ne- 
buvo nei šviesoforų, nei kelio ženklų. Pasilenkęs prie vairo, 
R. J. apžiūrinėjo pastatus. 

— Ir ką jūs manote? — tyliai paklausė Sara. 

— Šis miestelis negyvas, — atsakė jis. — Manau, pini- 
gai jiems nepamaišys. 

— Bet kur visi žmonės? — iš automobilio galo pa- 
klausė Arielė. 

Niekas negalėjo sugalvoti bent kiek įtikinamesnio at- 
sakymo. 

R. J. žvilgtelėjo į laikrodį. Buvo pusė antros. 

— Kaip manote, kada galėtume iš čia išvažiuoti ir 
grįžti į žemyną? Ar kas nors pasidomėjo, kada išplaukia 
kitas keltas? 

— Man nepatinka ši sala, — sušnabždėjo Sara. 

R. J. gatvės gale pasuko į kairę ir ėmė važiuoti me- 
džiais apsodinta alėja. Visa ji buvo apstatyta milžiniškais, 
karalienės Viktorijos laikų stiliaus namais, kuriuos reikėjo 
perdažyti ir suremontuoti. Kai kurių namų langai buvo 

užklijuoti popieriais. Nulūžusios medžių šakos taip ir gu- 
lėjo nepajudintos. 

Prie gatvės kampo stovėjo ypač didelis namas. Jis 
buvo mūrinis, su tamsiai žaliomis langinėmis, kurios, ma- 
tyti, visai neseniai perdažytos. Ant lango kabojo išblukęs 
skelbimas: NUOMOJAMI KAMBARIAI. 

— Galime naktį praleisti ir čia, — pasiūlė R. J., steng- 
damasis prablaškyti bendrakeleivių nuotaiką. 

Jam atsakė mirtina tyla. Tai tiek to humoro, pamanė 
Sara. Plaukeliai ant jos dilbių jau pasišiaušė, o nugara nu- 
ėjo pagaugais. 

Jie taip dėmesingai apžiūrinėjo namus, kad niekas ati- 
džiai nestebėjo kelio. Sara staiga šūktelėjo: 

— Atsargiai! — R. J. staigiai pasuko vairą, stengdama- 
sis nepervažiuoti viduryje kelio gulinčio šuns. 

Automobilis užvažiavo ant šaligatvio, o R. J. susiraukė 
išgirdęs, kaip automobilio apačia brūkštelėjo į betoninį 
šaligatvio bortelį. 

Sara iššoko iš automobilio, dar nespėjus išjungti va- 
riklio, ir nulėkė prie šuns. R. J. nusekė paskui, o Arielė su 
Deividu lipo jam ant kulnų. Kai visi priėjo, Sara jau buvo 
atsitūpusi prie šuns. 

— Jis jau seniai nudvėsęs, — pasakė ji, pakėlusi akis 
į R. J. 

— Nelabai juo rūpinosi ir gyvam esant, — bjaurėda- 
masis burbtelėjo R. J. — Vargšelis, rodos, padvėsė iš bado. 

Arielė tylėjo. Baisiai persigandusi, ji negalėjo net pa- 
judėti, todėl stovėjo šalia Deivido, akis nuleidusi į žemę. 

— Aišku, — tarė R. J., žvalgydamasis aplinkui. 

Tyla miestelyje buvo tiesiog klaiki. Tik paukščiai čiul- 
bėjo. Nesigirdėjo nei automobilių, nei sunkvežimių, nei 
lėktuvų ar laivų. 

— Kaip manai, ar kas nors šiuose namuose gyve- 
na? — tyloje sušnabždėjo Sara. 

— Nenorėčiau susipažinti su žmonėmis, kurie taip 
elgiasi su šunimi, — pasakė Deividas. 

— Gal šuo jau nusenęs ir... — pradėjo R. J. 

Bet Deividas jį pertraukė: 

— Tik pažvelk į jį! Šiam šuniui nėra nė metų. Nema- 
nau, kad jis būtų užaugęs, kas galėjo su juo taip pasielgti... 

Laikydama Deivido ranką, Arielė stengėsi jį nura- 
minti. 

— Manau, mums laikas grįžti, — pasakė Sara. — Nuo 
šios vietos man nugara pagaugais eina. 

— Gal nufotografuokime šią vietą ir važiuokime? — 
pasiūlė R. J. 

— Taip, — tyliai pritarė Arielė, nepaleisdama Deivido 
rankos. 

Ji jautėsi tarsi stovėtų name, kuriame vaidenasi. Sara, 
regis, pamiršusi, kad susikeitė vietomis su pussesere, tyliai 
ištiesė ranką, prašydama R. J. automobilio raktelių, nuėjo 
prie automobilio ir iš bagažinės pasiėmė fotoaparatą. Tada 
kaip galėdama greičiau nufotografavo visą gatvę įvairiais 
rakursais. 

— Baigiau, — pasakė ji. — Gal važiuokime išsiaiškin- 
ti, kada išplaukia kitas keltas. 

Visi linktelėjo pritardami. Bet Deividas nenurimo. 

— Mes negalime čia palikti šuns. Turime bent jau 

patraukti jį nuo kelio, — pasakė jis ir ėmė gyvūną kelti, 
prisidėjo ir R. J. Jis paėmė šunį už užpakalinių kojų ir jiedu 
nunešė jį į šalį. 

— Man rodos, reikėtų kam nors pranešti apie šunį, — 
toliau kalbėjo Deividas, sukdamas artimiausio namo link. 

— O aš manau, kad reikėtų merginas iš čia kuo grei- 
čiau išvežti, — garsiai paprieštaravo R. J. 

Akimirką Deividas, regis, blaškėsi tarp galantiškumo 
ir meilės gyvūnams. Bet atsisukęs į Arielę ir pamatęs jos 
perbalusį veidą, jis nusprendė likti ištikimas galantišku- 
mui. Tik susėdę į automobilį visi lengviau atsikvėpė. 

R. J. iš lėto važiavo miesteliu atgal, vietomis stabtelė- 
damas, kad Sara galėtų nufotografuoti namus. 

— Bus ką parodyti Čarliui, — pasakė jis kaip įma- 
nydamas linksmiau ir guviau, bet ir vėl niekas jam neat- 
sakė. 

Jie pravažiavo dar kelias gyvenamąsias gatves, bet ir 
ten neišvydo nė gyvos dvasios. Namai buvo didžiuliai ir 
bylojo apie praeityje turtingus salos klestėjimo laikus. 

— Pranešiu Čarliui, kad, mano nuomone, visą salą ga- 
lime įsigyti už kokius dešimt dolerių, — R. J. pasakė Sarai. 

— Tai jūs vis dar manote, kad jam verta pirkti šią vie- 
tą? — tyliai paklausė ji. 

R. J. pasuko į pagrindinę miestelio gatvę ir visi sužiu- 
ro į parduotuves. Daugelis jų buvo tuštut tuštutėlės. 

— Toje parduotuvėje yra šviežių prekių, — Sara be- 
veik suriko iš susijaudinimo. — Čia turi būti žmonių. 

Jie dar pamatė kažką panašaus į kavinę ir metalo dir- 
binių parduotuvę. Aplink neišvydo nė vieno žmogaus, to- 

dėl sunku buvo nuspėti, ar jos dirba, ar yra uždarytos. R. J. 
pasuko perkėlos link, bet gatvės gale išvydo didelį pastatą. 

— Man rodos, kažką pamačiau, — pasakė jis ir pa- 
traukė tiesiai ton pusėn. Kai jis nepasuko į kitą gatvę, Dei- 
vidas perspėjo: 

— Praleidai posūkį! 

Išvydusi didįjį pastatą gatvės gale, Sara suprato, apie 
ką galvoja R. J. Jie čia atvyko turėdami tikslą ir R. J. ketina 
atlikti jam pavestą darbą. Galbūt šį didelį pastatą bus gali- 
ma paversti golfo aikštyno klubu, pamanė ji. Kai jis žvilg- 
telėjo į Sarą ir linktelėjo pastato pusėn, ji iš karto suprato, 
kad jų nuomonės sutampa. 

Tai buvo teismo rūmai ir, priešingai nei kiti miestelio 
pastatai, jie buvo puikiai prižiūrėti. Tiesą sakant, rūmai 
buvo nepaprastai gražūs. Dviejų aukštų pastatas atrodė 
dar senesnis nei kiti karalienės Viktorijos laikų stiliaus 
namai. 

— Čarliui šis pastatas labai patiks, — šypsodamasis 
atsakė R. J. 

— Ir man jis labai patinka, — pritarė Sara, kai jiedu 
išlipo iš automobilio. 

Arielė su Deividu liko sėdėti viduje. Sara fotografavo 
teismo rūmus ir visą gatvę, o R. J. vaikštinėjo aplink ir ap- 
žiūrinėjo pastatą. 

— Tai jau taip, — patenkintas pakartojo jis. — Čarlis 
galės iš šios salos šį tą išspausti. Galėtų suremontuoti na- 
mus, prikviesti verslininkų ir salą paversti žmonos trokš- 
tamu kurortu. 

R. J. šypsojosi galvodamas apie tai, kaip viską papasa- 

kos Čarliui. Staiga užvirė pragaras. Iš kažkur staiga išdygo 
du policijos automobiliai: vienas atvažiavo iš kairės, kitas 
— iš dešinės. Automobiliai, cypiant padangoms, sustojo, 
vos neatsitrenkdami į nuomotą „Jaguarą“, o iš jų iššoko 
keturi ginkluoti policininkai. Sara ir R. J. stovėjo kaip įkalti 
ir iš nuostabos negalėjo net pajudėti. Policininkai juodu 
apsupo, tarsi numanydami, kad jie gali bandyti bėgti. 

— Arjūs esate šio automobilio vairuotojas? — paklau- 
sė aukštas vyras plačiais pečiais ir rimta veido išraiška. 

— Taip, tai aš, — šypsena norėdamas pelnyti palan- 
kumą, atsakė R. J. 

Ko jie nori, pamanė Sara, gal reikia paaukoti mieste- 
liui? Bet didžiausiam jos siaubui, policininkas tarė: 

— Perskaityk jam jo teises. 

Dar akimirka ir vienas policininkas surakino R. J. 
rankas, o kitas skaitė jo teises. 

Sara atsigavo iš stingulio. 

— Kąjūs čia išdarinėjate? — garsiai paklausė ji ir ėmė 
artėti prie vyrų. 

— Šalin! Atsitrauk! — šūktelėjo R. J., bet Sara jo ne- 
klausė. 

Kai vienas pareigūnas ją nustūmė, R. J. ėmė priešintis 
ir policininkai parvertė jį ant žemės. Keliui atsitrenkus į 
asfaltą, R. J. susiraukė ir sudejavo. Jo lūpa kraujavo, o krau- 
jo nusivalyti jis negalėjo, nes rankos buvo surakintos už 
nugaros. Negana to, keldamas nuo žemės, policininkas vos 
neišsuko jam rankos. 

— Kuo jis kaltinamas? — paklausė Sara, mėgindama 
įsiterpti tarp policininkų ir R. J. 

— Jis užmušė Džono Nezbito šunį. Tyčinis nužudy- 
mas. 

— Ką?! — vienbalsiai sušuko Sara ir R. J. 

Policininkas nutvėrė R. J. už rankos ir ėmė vilkti prie 
teismo rūmų durų. 

— Negalite taip elgtis! — šūktelėjo Sara. — Kai mes 
privažiavome, šuo jau buvo negyvas. 

— Ponas Nezbitas teigia priešingai. Jis sako, kad jūs 
tyčia užvažiavote ant šaligatvio, kad partrenktumėte šunį. 

— Pone! — Deividas kreipėsi į policininką, o Sara ap- 
sidžiaugė jį pamačiusi. 

Nors R. J. ir valdė milžinišką korporaciją, išvaizda 
priminė gatvės peštuką. Deividas buvo dailiai nusiskutęs 
jaunuolis. Jei policininkai ko nors ir paklausytų, tai būtų 
Deividas. 

— Ponas Bromptonas pastebėjo ant kelio gulintį šunį 
ir užvažiavo ant šaligatvio, nenorėdamas jo kliudyti. Šuo 
jau kurį laiką buvo negyvas, be to, gana ilgai. Mes patrau- 
kėme jį į šalikelę. 

— Ponas Nezbitas pasakoja visai ką kitą, — atkirto 
policininkas, pirštais spausdamas R. J. žastą. — Jis sakė, 
kad jūs taip stipriai trenkėtės į šunį, kad šis nulėkė į vieną 
pusę, o automobilis į kitą. Jis sakė, kad jūs visi išlipote ir 
juokėtės. 

Kaltinimas buvo toks absurdiškas, kad visi trys — 
Arielė tebesėdėjo automobilyje — akimirksniu nutilo. 

— Tai melas, — žioptelėjo Sara. 

— Galėsite papasakoti teisėjui, — atsakė policininkas 
ir nutempė R. J. į teismo rūmus. 

— Sara, paskambink mano advokatui, — per petį dar 
šūktelėjo R. J., o tada buvo įvilktas pro duris. 

Pagaliau pasibaigus šiam trumpam maskaradui, Sara 
nusitraukė peruką ir nubėgo į automobilį pasiimti mobi- 
liojo telefono. 

— Dabar bent jau lioveisi man melavusi, — šūktelėjo 
R. J., prieš pranykdamas už teismo rūmų durų. 

Jis vis dar stengėsi praskaidrinti šią siaubingą situa- 


ciją. 


Šeštas skyrius 


NĖRA RYŠIO. 

Sara numetė mobilųjį telefoną į automobilį ir atsi- 
suko į Deividą. Arielė susigūžusi sėdėjo ant galinės sė- 
dynės ir nepratarė nė žodžio. Atsisukęs į Sarą Deividas 
tarė: 

— Sėskitės su Ariele į automobilį ir važiuokite iki kel- 
to. Jei jo nebus prie kranto, išsinuomokite laivą. Net jei teks 
pačioms nuplaukti iki žemyno, taip ir padarykite — turite 
nedelsdamos palikti šią salą. 

Sara giliai įkvėpė. 

— Neabejoju, kad visa tai, ką dabar pasakei, būtų labai 
tikę 1950 m. vesternui, bet dabar jau dvidešimt pirmasis 
amžius. Judu su Ariele keliaukite atgal, o aš einu ištraukti 
R. J. — Ji pasuko teismo rūmų link, bet Deividas sučiupo 
ją už rankos. 

— Ir kur tu eini? 

— Einu ieškoti telefono, — atsakė ji, traukdama ranką 
iš jo gniaužtų. — Rodos, tik šiame pastate yra žmonių, to- 
dėl ketinu pasinaudoti jų telefonu. 

— Net neabejoju, kad visa tai yra didžiulis nesusipra- 
timas, — pasakė Deividas. — Juk kas nors turėjo pastebėti, 
kaip mes privažiavome prie šuns. Kas nors turėjo būti vie- 
name tų tuščių namų. 

Tiesdama ranką prie teismo rūmų durų rankenos, 
Sara rengėsi dar kažką pasakyti, bet Arielė ją pertraukė. 

— Nepalik manęs čia vienos, — sušnabždėjo ji. 

Arielės veidas buvo perbalęs iš siaubo. Deividas ap- 
kabino ją per pečius. 

— Leisk man kalbėti, — atidarydamas teismo rūmų 
duris paprašė Deividas. Sara jau norėjo prieštarauti, bet jis 
patikino: — Čia kalba eina ne apie moterų teises, tiesiog 
tai vienintelis logiškas sprendimas. Sara, tu kalbi kaip ko- 
kia jankė, o tu, Ariele, esi nepaprastai persigandusi, todėl 
vienas Dievas težino, ką gali pasakyti. Kadangi neturiu 
daugiau varžovų, kalbėsiu aš. 

— Tikiuosi, kad manęs neuždarys į kalėjimą vien dėl 
akcento, — murmtelėjo Sara. 

Ji stengėsi būti sarkastiška, nes negalėjo įsivaizduoti, 
kad tai galėtų nutikti. Bet tai įvyko. Karaliaus salos polici- 
jos nuovados viršininkas visus keturis pasodino į kalėjimą. 
Dvi kameras jungė tik grotos, tad į vieną jų pateko Sara ir 
Arielė, o į kitą R. J. ir Deividas. Vos tik juos pamatęs, R. J. 
pažvelgė į Sarą ir sušnabždėjo: 

— Ką, po velnių, tu padarei?! 

Tačiau jo žodžiai nuskambėjo lyg riksmas. 

Deividas, surakintomis rankomis, guodžiamai žvilg- 
telėjo į Sarą. Judviejų su Ariele nesurakino tik todėl, kad 
Arielė buvo labai mandagi. Net ir suimama nepamiršo pa- 

sakyti „prašau „ačiū“ ir nė karto nepakėlė balso. 

Kai policininkas nuėmė Deividui antrankius ir už- 
darė grotas, Arielė tiesia nugara atsisėdo ant lovos krašto 
žvelgdama tiesiai prieš save. Ji patyrė tokį sukrėtimą, kad 
Sara ėmė abejoti, ar ji iš viso galės kalbėti. R. J. priėjo prie 
kameras skiriančių grotų ir kreipėsi į Sarą: 

— Ką tu padarei? 

Ji atsisėdo ant lovos krašto tolėliau nuo Arielės ir pa- 
mėgino nusišypsoti. 

— Ar mums bent pavyko jus apkvailinti? 

— Nė akimirkos, — paniekinamai atsakė R. J. — No- 
riu tuoj pat sužinoti, kodėl jūs visi esate čia. Ar paskambi- 
nai mano advokatui? 

— Nebuvo ryšio, — nuleidusi akis atsakė Sara. 

Ji stengėsi įsivaizduoti, kiek praeis laiko, kol jų kas 
nors pasiges. Jos nepasiges niekas, kol neprireiks sumokėti 
nuomos, bet R. J. — visai kas kita. Kiek jo mylimųjų sekre- 
torių žinojo, kur jis išsiruošė savaitgaliui? Deja, tik ji viena 
žino jo darbotvarkę. 

— Sara, — tyliai pasakė R. J. — Aš laukiu. 

Bet jai nespėjus atsakyti, Deividas tarė: 

— Ji policijos viršininkui pasakė, kad tu esi labai 
svarbus asmuo, todėl į miestelį sukviesi tiek advokatų, kad 
Antrasis pasaulinis karas atrodys panašus į iškylą. 

— Supratau, — pasakė R. J. 

Žvilgtelėjusi į jį Sara pamatė kibirkštėles akyse. Ji su- 
prato, kad R. J. būtų pasakęs lygiai tą patį, jei tik jam būtų 
buvusi suteikta galimybė šnekėti. Jis dirbtinai susiraukė, 
norėdamas nuslėpti šypseną, ir pasisuko į Deividą. 

— Visai ne tai, ką turėjo pasakyti, tiesa? 


77 


JUDE DEVERAUX 


— Tiesa. 

Susirūpinęs Deividas nenuleido akių nuo Arielės, 
kuri, regis, tuoj galėjo pulti į katatoniją. 

R. J. nespėjus nieko pasakyti, durys atsidarė ir vidun 
įžengė vyras, panašus į advokatą. Šios profesijos atstovai 
taip dažnai lankydavosi R. J. kabinete, kad jis galėtų atpa- 
žinti juos nuogus. Jų eisena buvo išskirtinė, o su arogancija 
varžytis galėtų nebent gydytojai. 

Vyras vilkėjo pigų žalią kostiumą, buvo aukštas, liesas, 
itin plonomis lūpomis, mažutėmis akimis ir smailia nosi- 
mi, be to, kramtė gumą. Nepaisant to, kad buvo panašus į 
žiurkę, jis plačiai šypsojosi ir iš išraiškos galėjai spręsti, kad 
į visus gyvenimo klausimus atsako juoku. 

— Sveiki! — pasisveikino jis, tarsi keturi suimtieji 
kameroje būtų buvę jo seni geri draugai. — Girdėjau, kad 
jus užgriuvo nemalonumai, todėl iš karto atskubėjau no- 
rėdamas kuo nors padėti. Na, tai kuri jūsų yra Sara? — jis 
žvilgtelėjo į Arielę, tada į Sarą. Žvilgsnis sustojo ties Sara, 
tarsi būtų nuspėjęs, kad ji nevaldo liežuvio. — Tau teks 
atsiprašyti, — tarė jis, o jai linktelėjus, advokatas atsisuko į 
R. J. — Tu — šuns žudikas? 

R. J. paraudo, ir Sara pastebėjo, kad jis tik taip galėjo 
susilaikyti nepasiuntęs advokato toli toli. 

Deividas atsistojo tarp dviejų vyrų ir prisistatė: 

— Aš esu Deividas Alentonas Tredvelas iš Arundelio. 

— Iš Arundelio, sakai? — pasiteiravo vyras. — Arba- 
tos popietės miestelio. 

Sara klausiamai pažvelgė į R. J., bet jis tik gūžtelėjo 
pečiais. Jiedu nesuprato, apie kokią arbatos popietę čia 

kalbama. Sara atsistojo ir priėjo prie grotų. Deividas nu- 
sišypsojo. 

— Taip, pone, iš ten pat, — išdidžiai pasakė jis. — Vie- 
nas mano protėvių... 

Advokatas nemandagiai nusisuko. 

— Mes vis dar esame ištikimi karaliui ir geriame ar- 
batą, o ne kavą. 

Sara jau prapliupo juoktis, bet pastebėjo kuo rimčiau- 
sią advokato išraišką. 

— Aš esu Lorencas Lesiteris, — prisistatė jis. — Ad- 
vokatas. Deja, miestelyje esu vienintelis, ir taip jau išėjo, 
kad atstovauju ponui Nezbitui — vyrui, kurio šunį jūs 
užmušėte. 

— Neužmušiau aš jokio šuns, — švelniai, bet tvirtai 
paprieštaravo R. J. 

Lesiteris priartėjo prie grotų ir prisimerkęs įsižiūrėjo 
į R. J. 

— Poną Nezbitą pažįstu visą savo gyvenimą ir Žinau, 
kad jis labai atsakingas žmogus. Ponas Nezbitas turi žmo- 
ną ir šešis vaikus, kuriuos jam sunku išlaikyti. Tas šuo... — 
Vyras nutilo ir nusišluostė akis, tarsi brauktų ašaras. — Tą 
šunį jis augino nuo gimimo, su juo žaidė jo vaikai. Šuo 
saugojo jo šeimą nuo pavojų ir sergėjo naktimis. Tai, kad 
jūs žemyniečiai taip Žiauriai pervažiavote vargšą gyvulėlį 
kelis kartus, iškišę pro langą galvas ir juokdamiesi, yra vie- 
nas baisiausių mano girdėtų nusikaltimų. 

Deividas jau žiojosi kažką pasakyti, ir Sara pamatė, 
kaip R. J. uždėjo ranką jam ant peties. R. J. prisimerkęs ste- 
bėjo advokatą. Tokią išraišką jo veide Sara yra mačiusi tik 

porą kartų. Ir abu kartus pašnekovas asmeniškai patyrė, 
kodėl R. J. Bromptonas vadinamas nuožmiu. 

— Vargšas šuo, — tęsė advokatas ir iš kišenės išsi- 
traukęs nosinaitę nusišluostė nosį. Tada kilstelėjo smakrą 
ir šyptelėjo lyg pro ašaras. — Na, mes tegalime įspėti savo 
vaikus apie tokius žmones kaip jūs ir viltis, kad įspėjimai 
privers juos laikytis namuose. Taigi! Dabar jau nieko ne- 
pakeisite, laikas sumokėti. 

— O kiek reikės mokėti? — paklausė R. J. lediniu bal- 
su, nuo kurio Sarai pasistojo plaukai ant sprando. 

— Net nenumanau, — atsakė Lesiteris, kilstelėjęs an- 
takius, tarsi R. J. būtų paklausęs ko nors neįprasto. — Tą 
nuspręs teisėjas. Kiek gali būti vertas žmogaus ir jo šeimos 
saugumas? 

— Nupirksime jam naują šunį, — įsiterpė Deivi- 
das. — Dresuotą sarginį šunį. Rotveilerį arba dobermaną. 

— Jei tai būtų jo vaikas, spėju, siūlytumėte įtaisyti 
naują vaiką, tiesa? — paklausė Lesiteris, žiūrėdamas į nu- 
raudusią Arielę, kuri negalėjo nuo jo atitraukti akių. — O 
gal leistumėte vienai šių dailių moterų susilaukti nuo jo 
kūdikio ir juo pakeistumėte užmuštąjį? 

Deividas įsitvėrė grotų. 

— Ar tokią bylą ir pristatysite teisėjui? Tarsi mes leng- 
va ranka būtumėme nužudę jo vaiką?! 

— Kada susitiksime su teisėju? — skubriai paklausė 
R. J. 

— Pirmadienio rytą, — atsakė Lesiteris. 

Visi kaltinamieji tik Žioptelėjo. 

— Ar jūs norite pasakyti, kad mes čia turėsime pra- 
leisti tris paras? — paklausė Sara. 

Pajutusi, kad Arielė suėmė jos ranką, ji suspaudė ją 
stipriau. R. J. priartėjo prie grotų. 

— Jei Nezbito byla prasideda tik pirmadienį, jūs galite 
mums padėti. Žinoma, už atitinkamą advokato atlygį. 

— Labai norėčiau jums padėti, bet, deja, negaliu, — 
atsakė Lesiteris, čiaumodamas kramtomąją gumą. — Su- 
prantate, viskas, ką atsivežėte į salą, taip pat ir prabangus 
automobilis, buvo konfiskuoti nepriklausomos Karaliaus 
salos valdžios. Šiuo atveju, jums priklauso tik tai, ką vilki- 
te, tad kaip ketinate man sumokėti? — paklausė jis ir vėl 
žvilgtelėjo į Arielę. 

— Pinigus jums galime atsiųsti, — pasakė Sara. 

— Atsiųsti? — prunkštelėjo Lesiteris. — Per kokią 
nors „Western Union“? Žinote, kas nutiko paskutinį kartą, 
kai mėginau padėti turistams, pakliuvusiems į panašią si- 
tuaciją? Jie man išrašė čekį, o sugrįžę į žemyną, pavedimą 
atšaukė. Bandžiau jiems skambinti, bet, kaip jūs manote, 
ką jie padarė? Ogi pasikeitė telefono numerį. Persikėlęs į 
žemyną, sužinojau, kad jie pakeitė gyvenamąją vietą ir nie- 
kam nepranešė apie naująją. Jūs tik įsivaizduokite. 

Akimirką visi tylėjo, tarsi apmąstydami advokato žo- 
džius. Norėdami pabėgti nuo šio vyro — 0 gal nuo Kara- 
liaus salos? — žmonės išsikraustė iš savo namų. 

— O jeigu mes gautume grynųjų, — paklausė R. J., — 
ar galėtum mus iš čia ištraukti? 

— Žinoma. Tik vargu, ar dabar galėtumėte iš čia iš- 
trūkti. Iki pirmadienio popietės nesikels joks keltas, o 
miestelyje po to, kai nužudėte vargšą Fenio šunį, jums 
niekas nepadės. 

— Fenio? — paklausė R. J. — Maniau, kad savininko 
vardas Džonas. 

— Džonas Fenvikas Nezbitas. Senas ir gražus var- 
das, — jis išsiviepęs nužvelgė R. J. — Be jokios abejonės, 
jo vardas — ne toks, kaip Arundelio gyventojų, jis neslepia 
turtingos praeities, tiesa“ 

Arielė pirmą kartą priėjo prie grotų ir nusišypsojo 
advokatui. 

— Pavyzdžiui, aš tiesiog neapkenčiu kavos, — tarė 
ji tokiu saldžiu balseliu, kokio seniai niekas negirdė- 
jo. — Pone Lesiteri, suprantu, kad jūs nenorite pasitikėti 
atvykėliais. Galbūt tai padėtų jus įtikinti. 

Ji nusimovė žiedą ir padavė advokatui. 

Žiedas buvo smulkus, bet išskirtinis: su įsodintu sa- 
fyru, apsuptu deimančiukų. Sara spėjo, kad žiedas mažų 
mažiausiai vertas dvylikos gabalų. Grakščiai šypsodamasi, 
Arielė iškišo ranką pro grotas ir padavė papuošalą teisi- 
ninkui. 

Sara sulaikė kvapą. Iš pradžių pamanė, kad jis žiedą 
paims ir jie jo niekada nebepamatys. Bet jis nusišypsojo 
Arielei ir šūktelėjo: 

— Aikai! 

Atėjęs policininkas atrakino grotas. 

Sara suprato, kad niekada gyvenime neišgirs malo- 
nesnio garso už spynoje besisukančio rakto žvangesį! Vos 
tik atsivėrė durys, Sara troško nerti į saulės šviesą, bet R. J. 
ir Deividas neskubėjo, todėl nesiveržė ir Arielė. 

— Jei jūs atstovaujate Nezbitui, tai kas atstovaus pir- 
madienį rytą mums? — paklausė R. J. 

masis žiurkišku veidu. 

— Jis panašus į pradedantį teisininką. Tegul jis jums 
atstovauja. O kitiems užteks atsiprašymo ir baudos. 

— Kuo nusikalto Arielė? — paklausė Deividas. 

— Pasistatė automobilį neleistinoje vietoje, — staigiai 
atsakė advokatas. — Ji sėdėjo automobilyje, kuris buvo pa- 
statytas prie teismo rūmų durų. Visas miestelis tai matė. 
Na, dabar jums galiu tik tiek pasakyti. Pasirodykite pirma- 
dienio rytą. 

— Kur mes galime apsistoti? — paklausė Arielė. — 
Pone, norėjau paklausti... 

Jis nusišypsojo. 

— Saloje nėra viešbučio, bet yra pensionas. Tačiau 
šeimininkė norės gauti pinigų, o jūs kol kas jų neturite. 

Advokatas gūžtelėjo pečiais. 

— Bet juk tai neteisėta! — šūktelėjo Deividas, žengda- 
mas žingsnį advokato link. Bet R. J. ir vėl jį sulaikė. 

— Leiskite jums patarti, ponaiti Turtuoliuk iš pasi- 
pūtusio Arundelio: užčiaupk srėbtuvę. Moki pjauti pie- 
velę? O gal dažyti namą? Tai susirask darbą už maistą ir 
nakvynę. Sugrįžk pirmadienį rytą lygiai devintą ir teisėjui 
atsakinėk tik „taip, pone“, „ne, pone. Susimokėk baudą, 
išsinešdink iš Karaliaus salos ir niekada daugiau čia nebe- 
grįžk. Supratai? 

— Taip, pone, jis suprato, — greitai atsakė Arie- 
lė. — Mes visi supratome ir ketiname elgtis taip, kaip jūs 
patarėte. Tiesa, Deividai? 

Dailus Deivido veidelis išdavė, kad jame grumiasi dvi 

priešingos jėgos. Sara svarstė, kiek nedaug blogio jis paty- 
rė gyvenime, kad taip aklai tiki žmonių gerumu. Deividas 
tikriausiai manė, kad paaiškinęs Žmogui situaciją, sugebės 
jį įtikinti esąs nekaltas. Sara panoro jį apkabinti ir paguos- 
ti. 

Žvilgtelėjusi į R. J., ji suprato, kad jis stengiasi prie- 
šiškai nežiūrėti į advokatą, tarsi taip galėtų jiems visiems 
pakenkti. 

— Ar yra kokia nors kita išeitis nei bauda? — paklau- 
sė jis jau išeinančio advokato. 

Atsigręžusio Lesiterio veidas švietė piktdžiuga. Jis 
mėgaujasi situacija, suprato Sara. 

— Taip, žinoma. Jūs galite nuo šešių iki aštuonių mė- 
nesių praleisti kalėjime. Tai priklausys nuo teisėjo nuotai- 
kos. Ir, žinoma, nuo bylos, kurią sukurpsiu prieš jus. 

— Bet jūs negalite... — pradėjo prieštarauti Sara. 

Lesiteris ją nutraukė: 

— Ko negaliu, Niujorko panelyte? — Jo akys degė 
pykčiu ir neapykanta. — Negaliu pasodinti turtuolio į 
kalėjimą? Galiu jus patikinti, panelyte, kad mūsų teismai 
maži, bet teisingi. Mes mokame mokesčius jūsų, amerikie- 
čių, valdžiai už tai, prieš ką protestuojame, tad oficialiai 
esame Amerikos dalis. Kol jūsų advokatai pasirengs, mūsų 
vienintelis teisėjas, kuris, beje, yra Fenio Nezbito dėdė, iš- 
nagrinės jūsų bylą ir priims nuosprendį. Sakyk man, pone 
Turtingasis ir Galingasis, — jis atsisuko į R. J., — nejau 
manai, kad mes esame tokie kvaili ir nesugebėtume atidėti 
teismo posėdžio aštuoniems mėnesiams, kad visą tą laiką 
galėtume laikyti jus uždarytą kalėjime? 

Kai R. J. nieko neatsakė, advokatas juokdamasis juos 
paliko. Deividas, Sara ir R. J. stovėjo prie uždarytų grotų 
išsižioję, negalėdami atsitokėti po patirto šoko. Aštuoni 
mėnesiai kalėjimo kameroje! 

Arielė ėjo prie išėjimo, visi nusekė paskui ją. Visos 
Karaliaus salos policijos pajėgos stovėjo kitoje patalpoje 
ir vaipėsi. Pakeltomis galvomis ketveriukė praėjo pro šalį, 
neištarę nė žodžio. Tačiau vos pajutę laisvę, jie susižvalgė, 
nesitarę susikabino rankomis ir puolė bėgti. 

Bėgo pagrindine miestelio gatve siauro keliuko, ve- 
dančio prie perkėlos, link. Sara nežinojo ko tikėtis. Gal ten 
stovės keltas, o jie visi ant jo šoks ir pamirš viską, kas ką 
tik nutiko? 

Bet pribėgę prie perkėlos, jie įsitikino, kad prieplauka 
tuščia. Tada išsiskirstė kiek susigėdę, kad visą kelią bėgo 
vaikiškai susikabinę už rankų. Dabar visi išsiskyrė ir kiek- 
vienas susirado po ramią vietelę nusiraminti ir susikaupti 
po baisaus sukrėtimo. Neturėjo automobilio nei pinigų, o 
po dviejų parų turės susitikti su teisėju. 


Septintas skyrius 


— KODĖL TU TAIP BIJOJAI ŠIOS SALOS? — Sara pa- 
klausė Arielės. 

— Bijojo salos? — R. J. atsigręžė į Arielę. — Kas jos 
bijojo? 

Sara linktelėjo į Arielę. 

— Niujorke ji man sakė, kad salos bijo ir nenori čia 
vykti. 

R. J. atsistojo ir įsižiūrėjo į tolį, tarsi tikėdamasis van- 
denyje pamatyti keltą. Bet horizonte nebuvo matyti net 
menkučio žvejybos laivelio. Tada jis vėl atsisuko į Sarą. 

— Kai judvi Niujorke planavote šį sąmokslą, norė- 
damos mane apgauti, Arielė tau papasakojo tai, ką galėjai 
perduoti ir man. 

— Esu tikra, kad papasakojusi tai, ką mano pusseserė 
sakė apie Karaliaus salą, būčiau privertusi atšaukti kelio- 
nę. — R. J. nieko neatsakė ir Sara nenustygo vietoje. — Bet 
juk jūs žinojote. Informaciją apie salą tyrėte pats. Juk jūs 
niekada nieko nedarote pats, o informaciją studijavote be 
manęs. — Sara tęsė toliau: — Ką tokio radote, ko nenorė- 

jote papasakoti man? Ir kodėl net neužsiminėte, kad gali 
kilti rūpesčių? 

R. J. žvilgtelėjo į Deividą ir Arielę, tarsi laukdamas pa- 
ramos, bet jie taip pat susidomėję laukė atsakymo. 

— Keliuose interneto puslapiuose paminėta, kad 
turistams kilo tam tikrų keblumų, bet aš visai dėl to nesi- 
jaudinau. 

— Jaudinotės, jei nenorėjote man papasakoti, — pa- 
prieštaravo Sara, primygtinai norėdama sužinoti. — Kodėl 
nepapasakojote? 

— O kodėl tu man nepapasakojai, kad taip trokšti 
nuo manęs pabėgti, kad net sumanei mane apmulkinti, už- 
sidėdama kažkokį idiotišką peruką ir apsivilkdama tokius 
drabužius? Koks čia švarkelis? 

— Chanel, — atsakė Arielė. — Nekaltinkite Saros, 
viską sugalvojau aš. 

— Bet ji įgyvendino. Ar todėl pastarąsias savaites 
buvai tokia išvargusi? Judvi su pussesere kurpėte planą, 
kaip mane paversti kvailiu? Tu manai, kad aš visiškas 
mulkis, ką? 

— Tik neverskite visos kaltės man! — atšovė Sara. — 
Mes su Ariele taip pasielgėme, nes... — ji numojo ranka. — 
Visai nesvarbu, kodėl mes taip pasielgėme. Reikalas tas, 
kad jūs nuslėpėte informaciją, ir būtent todėl mes dabar 
įsivėlėme į visa tai. 

— Vis tiek nebūtum manęs klausiusi, — atsakė R. J. — 
Nuo kada tiki pasakojimais apie vaiduoklius? 

— Jis teisus, — pritarė Arielė. — Aš mėginau tave per- 
spėti, bet tu manęs neklausei. 

Sara atsisėdo ant kupsto ir įsižiūrėjo į vandenį. 

— Rodos, kalčiausia esu aš. 

Kai niekas nepaprieštaravo, Sara pakėlė akis. Regis, 
Arielė ir R. J. pritarė šiai nuomonei. Tik Deividas raukėsi. 

— Manau, kalta — Arielė, — pasakė jis. — Pagaliau 
juk ji ketino pasinaudoti ponu Dankirku, kad bent kiek 
priartėtų prie savo būsimo vyro... 

— Ką?! — sušuko R. J. — Kaip galima manipuliuoti 
tokiu žmogumi kaip Dankirkas? 

Jis nutilo ir pagiežingai pažvelgė į Arielę, o ji tik nu- 
leido akis. Tada Deividas kreipėsi į R. J.: 

— Tik nereikia ieškoti kaltų, tai nepadės. Reikia pa- 
galvoti, kaip mes toliau čia gyvensim. Patekome į itin ne- 
svetingą miestą, neturime nė skatiko kišenėje ir negalime 
susisiekti su likusiu pasauliu. O Arielė iš tikrųjų mus 
įspėjo. 

— Bet kodėl niekas nieko nesakė man, — suirzęs ir 
pavargęs kartojo R. J. | 

— Jūs taip pat niekam nepasakojote, ką sužinojo- 
te, — atkirto jam Sara. 

— Man labiau patiko, kai su manimi nekalbėjai, — 
tarė jis. 

— Seni geri laikai, — atšovė ji. 

— Gal galit bent akimirką nesiginčyti? — įsiterpė 
Arielė. — Reikia rasti vietą nakvynei. Gal pabandykime jos 
ieškoti tuose namuose, kurių lange matėme skelbimą? Gal 
pavyktų nusiderėti dėl kainos. 

— Sukraukime krūvon viską ir paskaičiuokime, kiek 
turime, — pasiūlė R. J. 

— Aš turiu laikrodį, — pasakė Sara, nusisegė nedidelį 
auksinį laikrodėlį ir padėjo ant kupsto. Žvilgtelėjusi į R. J, 
pridūrė: — Gavau dovanų, todėl nežinau, kiek jis vertas. 

— Dešimt tūkstančių, — pareiškė jis, nusisegdamas 
savo laikrodį ir padėdamas šalia. — Mano laikrodis vertas 
trisdešimt devynių dolerių. Bent jau tiek kainavo, kai jį 
pirkau prieš penkerius metus. 

Sara išpūtė akis. 

— Jūs man Kalėdoms padovanojote dešimt tūkstančių 
dolerių kainavusį laikrodį? — paklausė Sara R. J. — Netu- 
rėtumėte savo darbuotojams pirkti tokių brangių dovanų. 

— Pinigai mano, darau su jais, ką panorėjęs. O tu, — 
kreipėsi jis į Deividą, — ką tu turi? 

Deividas užkišo ranką už marškinėlių ir ištraukė auk- 
sinę grandinėlę. 

— Ji verta kelių šimtų, — pridūrė jis ir padėjo papuo- 
šalą šalia laikrodžių. 

— Nežinojau, kad tu nešioji grandinėlę, — pasakė 
Arielė, žiūrėdama į Deividą. 

— Nori tikėk, nori ne, bet yra tokių dalykų, kurių net 
tu apie mane nežinai. 

— Labai abejoju, — atkirto Arielė, išsisegdama aus- 
karus. — Deimantiniai. Verti kokių penkių tūkstančių 
dolerių. O vėrinys — dvylikos tūkstančių, — pridūrė ji, 
mėgindama atsegti sagtelę. Deividas jau siekė padėti, bet 
Arielė pasisuko į R. J. — Gal galėtumėte padėti, pone 
Bromptonai“ 

— Žinoma, brangioji, — atsakė jis, atsegdamas sag- 
telę. 

— Neleisk, kad jis tave liestų, — patarė Sara, neati- 
traukdama akių nuo R. J. — Įdomu, kodėl man padovano- 
jote dešimties tūkstančių dolerių vertės papuošalą. Tokia 
dovana tikrai per brangi. 

— Bet tau ji patiko, tiesa? — klausimu atsakė R. J. — 
Laiką skaičiuoja tiksliai, ar ne? Be to, segėjai jį kiekvieną 
dieną nuo tada, kai padovanojau. Nesuprantu, kas blogai? 

— Reikalas tas, kad aš jums dirbu, tad neturėtumėte 
išlaidauti pirkdamas tokias brangias dovanas savo darbuo- 
tojams. Tokius papuošalus dovanoja merginoms. 

— Ariele, dėl Dievo meilės! — šūktelėjo Deividas, kai 
ji į krūvelę padėjo ketvirtą papuošalą. — Kiek gi papuoša- 
lų tu segi? 

— Su ar be žiedelio bamboje? 

Visi trys nustebę susižvalgė, o Arielė meiliai nusišyp- 
sojo. 

— Tai, ką aš segiu bamboje, — mano reikalas. 

— Džiugu, — atsakė Sara. — Neleisk, kad tau nuro- 
dinėtų. 

— Žinai, — iš lėto pasakė R. J., žiūrėdamas į Arielę, — 
tu tai ištarei visai kaip Sara. Taip išdidžiai, ir Žiūrėjai tuo 
„aš geresnė už tave“ žvilgsniu, kuriuo ji mane nuginkluoja, 
kai nenori, kad trukdyčiau. 

— Tiksliau, visą laiką, — pridūrė Deividas. 

— Teisingai. — R. J. pridėjo smilių prie smakro ir 
prisimerkė mąstydamas. — Palikite mane ramybėje. Esu 
dieviška būtybė, o jūs — ne. 

Deividas nusijuokė. 

— Nuostabu. Net jei jos būtų nepanašios, vis tiek ma- 

tyti, kad jas sieja giminystės ryšiai. Sakykite, ar Sara jums 
leidžia suprasti, kad tik ji žino, kaip teisingai elgtis, kad ir 
kas tai būtų? 

— Visą laiką. O gintis tegaliu kraudamas jai darbus. 
„Jei jau taip puikiai su viskuo susitvarkai, imk ir darbuo- 
kis.“ Jei tik ji mokėtų spausdinti... 

— Būtent! Arielė tokia pati. 

Abu vyrai juokėsi. Sukryžiavę kojas jie sėdėjo ant 
priešingų vandens nuskalauto liepto pusių priešais dvi 
pusseseres. Arielė stvėrė krūvą papuošalų, palikdama tik 
laikrodžius ir Deivido grandinėlę, nepamiršdama grąžin- 
ti Sarai laikrodžio. Merginos tylėdamos atsistojo, sunėrė 
rankas ir ėmė žingsniuoti keliu į miestelį. 

— Nekenčiu jų abiejų, — pasakė Sara. 

— Aš taip pat, — pritarė Arielė ir atsiduso. — Sara, 
kad ir kaip aš mėgaujuosi moterišku solidarumu, noriu 
paklausti, ką mes ketiname daryti? Reikia susitarti dėl 
nakvynės ir maisto. 

— Aš nežinau, ką daryti, bet vyrams to nesakykime. 

Atsigręžusi per petį ji nusivylusi pastebėjo, kad vyrai 
neseka paskui. Arielė sulėtino žingsnį, vis dar tebesilaiky- 
dama su pussesere už rankos. 

— Nemanau, kad tai, kas šiandien ištiko R. J., būtų 
pirmas kartas. Esu girdėjusi, kad salos gyventojai apkaltina 
žmones nebūtais nusikaltimais, kad tik išpeštų pinigų. 

— Jau spėjau tai suprasti, bet tu liaukis nerimauti. R. J. 
viską sutvarkys. Rytoj salą sups sraigtasparniai bei knibž- 
dėte knibždės teisininkų. Jis paskambins Čarliui Dankir- 
kui, kuris viskuo pasirūpins. Manau, visų pirma reikia 
rasti vietą nakvynei bei maisto, o tada jau... 

— Žiūrėk! Ten žmonės! 

Žmonės stovėjo netoli pagrindinės Karaliaus salos 
gatvės. Buvo puikiai girdėti, kad jie kalbasi, nes nenumal- 
domai artėjo gatve merginų link. Sara įsikabino Arielei į 
parankę. 

— Kaip manai, ar jie ketina mums surengti linčo teis- 
mą“ 

— Net neįsivaizduoju, kaip tu dar gali juokauti po to, 
kas mums ką tik nutiko. 

Kurį laiką Sara ir Arielė stovėjo ramiai, laikydamosi 
už parankių, žiūrėdamos į gatvę, kuri dar neseniai atrodė 
apleista ir tuščia. Tai buvo paprasti žmonės. Jie vilkėjo 
kasdienius drabužius ir paprasčiausiai ėjo gatve. Vieni 
atidarinėjo parduotuves, kiti tiesiog kažkur Žingsniavo. 
Gatve nubėgo keli vaikai. Jie mėtėsi purvo gniužulais, o 
motinos juos vis drausmino. Mergaitės, berniukai, vyrai ir 
moterys — visi jie šurmuliavo, juokėsi, kalbėjosi. Įprastas 
vaizdas, jei neminėsime, kad nė vienas jų net nežvilgtelėjo 
į atvykėlius. Galiausiai merginas prisivijo ir vyrai. 

— Rodos, uždanga kyla — tuoj prasidės spektaklis, — 
pasakė Deividas. — Vieną akimirką scena tuščia ir tyli, o 
kitą, žiūrėk, uždanga pakyla ir še tau — pilna žmonių. 

— Šios pjesės turinys — ne mano skonio, — pasakė R. 
J., atidžiai apžiūrinėdamas prie jų artėjančius žmones. — 
Kaip manote, ar jie mūsų nemato? O gal jiems liepta į mus 
nekreipti dėmesio? 

— Balsuoju už tai, kad pernakvotume tame name, ant 
kurio matėme iškabą NUOMOJAMI KAMBARIAI, — pasiūlė 
Arielė, spausdama auksinį vėrinį su keturiais perlais. — 

Kaip manote, ar už jį galėsime išsinuomoti kelis kambarius 
nakčiai? Arba porai naktų? 

— Užteks ir vienos, — atsakė R. J. — Rytoj rasiu telefo- 
ną ir iškrapštysiu mus iš čia. Na, mieli ponai ir ponios, su- 
dalyvausime vaidinime? 

Arielė nusivaipė. 

— Tik noriu išsiaiškinti, ar čia komedija, ar tragedija? 

— Pažiūrėsime,kaip pakreipsime siužeto liniją, — pasa- 
kė Deividas. Jo balsas skambėjo taip perdėtai laimingai, kad 
Sara ir R. J. suniurzgėjo. — Na, gerai, gal čia ir teks kiek pa- 
sistengti norint žvelgti pozityviai. — Jis pasitrynėakis. — Aš 
beveik patikėjau,kad nieko nenutiko. Negi tikrai pirmadienį 
rytą stosime prieš teismą dėl to, kad nužudėme šunį? 

— Ne, — tvirtai atsakė R. J. — Vos tik susisieksiu su 
advokatu,jis atsiųs čia krūvą teisininkų, kurie užtvindys visą 
vietos policiją skundais. Pirmadienį neįvyks joks teismo po- 
sėdis. 

Žvilgtelėjęs į Sarą R. J. šyptelėjo, norėdamas užtikrinti, 
kad jo planas bus būtent toks, kaip ji grasino policijai. Sarai 
teko nusisukti, kad jis nepastebėtų jos šypsenos. Ji puikiai 
žinojo, kas verda jo galvoje. Galji ir klydo, mėgindama kieta 
ranka paveikti mažosios Karaliaus salos policiją, bet būtent 
to buvo išmokusi stebėdama R. J. Jo rankose buvo galia, ir 
jis mokėjo ja naudotis. Ji nuoširdžiai tikėjo, kad R. J. juos iš- 
trauks iš šios absurdiškos situacijos. 

— Tai eime, išsinuomosime kambarius? — pasiūlė 
Sara. — Galėtumėme čia neblogai praleisti laiką, — tarė ji ir 
pajuto, kaip gurgia pilvas. — Atsiprašau. 

— Man tiesiog žarna žarną ryja, — pritarė R. J., o Sara 
su nuostaba atsisuko į jį. 

Jis dažniausiai stengdavosi neatskleisti savo provincia- 
laus auklėjimo, todėl niekada nevartodavo tokių liaudiškų 
posakių. 

— Ar šiame miestelyje galima nusipirkti kosmeti- 
kos? — paklausė Arielė. — Gal „Lancome“ ar „Estėe Lau- 
der ? 

— Geriausiu atveju, ,Maybelline'“, — atsakė Sara, žings- 
niuodama pagrindine miestelio gatve prie namo, kur matė 
skelbimą apie nuomojamus kambarius. 

Jiems einant, žmonės šypsojosi, bet niekas nespoksojo. 
Su kiekvienu žingsniu aplinka darėsi vis įprastesnė, kad net 
šios dienos įvykiai nublanko. 

— Armestikrai buvome uždaryti kalėjime? — švelniai 
paklausė Sara. — Ar tik viską išsigalvojome? 

Artielė žvilgtelėjo į savo pusseserę, tarsi abejodama jos 
sveiku protu. 

— Mes neturime pinigų, automobilio. Čia reikės pra- 
leisti naktį, o neturime net savo lagamino. Kaip galėtum tai 
išsigalvoti? 

— Tiesiog atrodo, kad... na, net nežinau... viskas taip 
normalu, net nežinau. 

— Nieko normalaus, — atkirto Arielė. — Vieną minutę 
miestelis tuščias, o kitą — pilnas žmonių, kurie kaip įmany- 
dami stengiasi mūsų nepastebėti. 

— Ji teisi, — pritarė R. J. — Kuo greičiau iš Čia išsidan- 
ginsime, tuo geriau. 

— Sutinku, — tarė Deividas. 

Sara atsiduso. 

— Tiesiog taip džiaugiausi bent kelioms minutėms iš- 

trūkusi iš darbo, kad... — staiga nutilo Sara, atsigręždama į 
R. J. — Nepykite. 

— Nepykstu, — atsakė jis. — Aš irgi džiaugiuosi ati- 
trūkęs nuo darbo. — Jau buvo matyti namas su išblukusia 
iškaba. R. J. susižvalgė su Deividu. — Man dirba tokia 
darbšti asistentė... 

— Jei pamiršime, kad ji nemoka nei spausdinti, nei 
stenografuoti, — nukirto Sara. 

— Taip. Tačiau puikiai viską įsimena. Ji daug geresnė 
už visus kompiuterius. 

— Tai kuo ji neįtinka? — paklausė Deividas, atverda- 
mas nedidelius sodo vartelius. 

— Ji manęs nekenčia. Paprasčiausiai manęs nekenčia. 
Dažniausiai mano klausinėjama ji net neatsako. 

Pirma savęs praleidęs visus į sodą, Deividas atsisuko 
į Sarą. 

— Ar tai tiesa? Ar asistentė tikrai jo nekenčia? 

Sara nusišypsojo, bet neatsakė, o R. J. nusijuokė. 

— Matai, ką turiu galvoje? 

Jie užlipo laipteliais į seno didelio namo verandą ir R. 
J. pasibeldė į duris. Bet niekas neatidarė. 

— Savininkas tikriausiai gatvėje su kitais miesto gy- 
ventojais apsimetinėja tuo, kuo nesąs, — pasakė Arielė. 

Sara pakėlė ranką pabelsti dar kartą, bet duris atidarė 
moteris. Visi keturi atvykėliai krūptelėjo. Moteris buvo 
aukšta, daili, apie keturiasdešimties metų amžiaus, vilkėjo 
medvilninės kelnes ir marškinėlius. Drabužiai būtų kas- 
dieniai, jei nebūtų buvę tokie aptempti. Ant didelių moters 
krūtų puūpsojo vos besilaikančios sagutės. Po krūtine su- 

rišti marškiniai atidengė gerą colį treniruoto ir įdegusio 
kūno. Kelnės buvo taip stipriai suveržtos diržu ir priglu- 
dusios prie klubų, kad jei moteris būtų turėjusi tatuiruotę, 
visi būtų galėję pamatyti, kas ištatuiruota. Bet gašliausias 
buvo moters žvilgsnis. Ji žvelgė godžiai ir kviečiamai šyp- 
sojosi dviem vyrams. Ji žengė žingsnį atatupsta, 0 vyrai 
— į priekį. 

— Sveiki, — vienbalsiai pasisveikino Deividas ir R. J. 
Jiedu stovėjo prieš Sarą ir Arielę, užstodami visą vaizdą. 

— Mes norėjome... — ir vėl kartu ištarė žodžius. 

Moteris nusijuokė. 

— Aš žinau, kas jūs tokie, ir galiu nuspėti, ko čia at- 
ėjote. Prašau, užeikite, bet nekreipkite dėmesio į mano iš- 
vaizdą, dabar kaip tik dažau koridorių. 

Deividas ir R. J. užėjo vidun, neatplėšdami akių nuo 
moters, O ji — nuo jų. Arielė pasisuko į Sarą, tarsi klausda- 
ma, ar ir jos gali užeiti į namą. 

— Man visai vis tiek, kaip ji atrodo, kad tik nesiveržtų 
su manimi į vonią, — pasakė Sara, sekdama paskui vyrus 
į namą. 

Visiems suėjus vidun, moteris tarė: 

— Aš esu Filisė Vankuren. Sveiki atvykę į Karaliaus 
salą, nors, numanau, kad trokštate čia net kojos nebūti įkė- 
lę, — ji apsisuko ir nužingsniavo koridoriumi, pamodama 
sekti paskui. — Ką tik išviriau arbatos. Gal išgersite? 

Deividas ir R. J. beveik bėgte nubėgo paskui ją. Arielė 
ir Sara taip neskubėjo. 

— Laris Lesiteris — advokatas — man patiko labiau 
nei ji, — tarė Arielė. | 

— Neabejoju, kad ji puiki moteris ir tenori mus pa- 
maitinti ir leisti pernakvoti. — Arielei išpūtus akis, Sara 
žiūrėdama į veidrodėlį klausia, kas pasaulyje gražiausia, o 
po to nužudo už ją gražesnę merginą, tai ji — pagrindinė 
veikėja. 

— Na, merginos, ateikite, — per petį šūktelėjo Filisė. — 
Kol judvi, lėtapėdės, ateisite į virtuvę, neliks arbatos. 

— Kaip manai,kurio ji nori? — pašnibždomis paklausė 


Sara. 

— Deivido, — iš karto atsakė Arielė. — Ji nori Dei- 
vido. 

— Nesuprantu kodėl. R. J. juk protingesnis. 

— Kai nori vyrą įsivilioti į lovą, nepaisai jo proto. 

— Tiesa, bet išaušus rytui, viską įvertini kitaip, — at- 
sakė Sara. 


Įėjusios į virtuvę, merginos rado vyrus, sėdinčius prie 
didžiulio ąžuolinio stalo ir iš aukštų stiklinių geriančius 
šaltą arbatą su ledu. 

— Jau maniau, kad judvi pasiklydote, — sumurkė Fi- 
lisė. 

— Ar jūs turite telefoną? — paklausė Sara. 

— Jau perspėjau R. J., kad šiuo metu nė vienas salos 
gyventojas neturi veikiančio telefono. Ir neturėsime dar de- 
šimt dienų. Žvejybos laivas atsitrenkė į požeminius kabelius 
ir nutraukė ryšį. — Filisė pripylė puodelius arbatos. — Daž- 
niausiai Karaliaus sala būna pakankamai šiuolaikiška. Turi- 
me telefonus ir net internetą, bet dabar teko grįžti į vidur- 
amžius. Na, į viduramžius su elektra ir klozetais. 

Tai pasakiusi, Filisė atsisuko į R. J. ir Deividą, tarsi ką 
tik būtų pajuokavusi, 0 jie nusijuokė, tarsi tai būtų pokštas. 

— Ar pas jus galima išsinuomoti kambarių? — pa- 
klausė Arielė. 

— Mieloji, kaip matai, ko jau turiu, tai turiu. Kamba- 
rių gausybė. Juos reikia perdažyti, šį tą suremontuoti, bet 
išnuomoti galiu. 

Vyrai ir vėl prajuko, tarsi ji būtų pasakiusi sąmojį. 
Sara dirbtinai šyptelėjo. 

— Tai kokia kaina už naktį? 

— Kiek turite, tiek užteks. Arba grįžę į žemyną galite 
man atsiųsti čekį. Man nesunku įtikti, — ji prisimerkusi 
žvilgtelėjo į R. J. — Tu panašus į vyrą, kuris dažniausiai 
apmoka sąskaitas. 

— Na, — kimiu balsu atsakė R. J. — Tiesą sakant, jas 
apmoka Sara, man tereikia sąskaitą papildyti. 

Filisė atsigręžė į Sarą. 

— Tai tu jam dirbi. O aš maniau, kad jūs — dvi po- 
ros, — tada pasisuko į Deividą. — Na, o tu? Vedęs? 

— Jis su manimi susižadėjęs, — pernelyg garsiai at- 
sakė Arielė. 

— Įdomu. Judvi nepaprastai panašios. Vos galiu at- 
skirti. Spėju, esate seserys. 

— Pusseserės, — pataisė Arielė. — Kur galėčiau susi- 
tvarkyti? 

— Nori į tualetą, tiesa? Nereikia čia vaidinti. 

Arielė nuraudo, bet šeimininkė, regis, to net nepa- 
stebėjo. 

— Eikite su manimi, — paragino Filisė, — parodysiu 
jūsų kambarius. Gausite vaikų kambarius. Tikiuosi, jis nieko 
prieš. Šį namą pastatęs vyras turėjo aštuonis vaikus, bet ne- 
norėjojų nei matyti, nei girdėti, todėl kambarius jiems įrengė 
palėpėje. Ten yra oro kondicionieriai, tad neperkaisite. Palė- 
pėje yra du miegamieji, didelis vonios kambarys, kuriuo teks 
dalytis, ir nedidelė svetainė. Na, sekite paskui mane. 

Arielė ir Sara pirmosios nėrė iš virtuvės, bet vyrai vis 
dėlto spėjo užlįsti ir nusekė paskui Filisę. Jai lipant plačiais 
laiptais, klubai taip siūbavo į šalis, kad vos nesitrankė į sieną 
ir laiptų turėklus. Paskui Filisę, neatitraukdami akių nuo jos 
užpakalio, kopė Deividas ir R. J. Net Hamelno fleitininkas 
neturėjo tokių sužavėtų pasekėjų. Arielė nutvėrė Deividą už 
rankos. 

— Ji pasakė: „Paskyriau jums vaikų kambarius“. 

— Na, ir? — nesuprato Deividas. 

— Ji jau žinojo, kad mes atvyksime. Ji mus ten apgyven- 
dins ne šiaip sau. 

— Ariele, — sušnabždėjo Deividas. — Suprantu, kad 
tai, kas mums nutiko, yra siaubinga, bet esu tikras, kad ne 
visi salos gyventojai yra niekšai. Jei būtų devynioliktas am- 
Žius, gal ir būtų galima taip manyti, bet šiuo atveju... 

— Deividai,tu visiškai teisus. Ir ką aš sau galvojau? Šiais 
laikais nebūna siaubingų nusikaltimų. Visi žudikai maniakai 
jau pagauti. Visi nusikaltėliai uždaryti į kalėjimą. Be to, kol 
tu mokeisi universitete, aš gyvenau mažame tykiame mies- 
telyje. Ką galiu suprasti? 

Ji užlindo prieš Deividą ir užlipo laiptais. Deividas įpy- 
kęs mostelėjo rankomis ir nusekė paskui. 


Aštuntas skyrius 


LIPDAMAS LAIPTAIS, R. J. Sarai sušnibždėjo: 

— Judvi liaukitės taip rūsčiai dėbčioti. Įžvelkite ir 
gerąją pusę. 

— Kaip jūs su Deividu? — atšovė ji, skubėdama pa- 
skui Arielę. — Na, tai kaip labai tu jos nekenti? 

— Dešimtbalėje sistemoje? Duočiau tūkstantį balų. 

— Aš — milijoną. 

— Tik pažiūrėk į juos, — tarė Arielė. — Jie kaip ani- 
maciniai herojai, seilėdamiesi sukiojasi aplink ją. 

Filisės kūnas veržte veržėsi iš aptemptų kelnių ir 
marškinėlių, o vyriškiai kaip įmanydami stengėsi įžvelgti, 
kas po jais — O jie slėpė nedaug. 

— Įdomu, kodėl ji mus įkurdino palėpėje? — paklausė 
Sara, bet ėmusi žingsniuoti girgždančiomis lentomis, pati 
sau atsakė. — Patikimiau už bet kokią apsaugos sistemą. 

Antrame aukšte Filisė mostelėjo į savo miegamąjį. Tai 
buvo didžiulis kambarys, kuriame stovėjo lova su puikiu 
medvilnės ir šilko baldakimu. 

— Audinys kainuoja mažiausiai porą šimtų dolerių už 

jardą, — sušnibždėjo Arielė Sarai, — o koridoriuje mačiau 
tris baltas prabangias kėdes, aptrauktas nauju gobelenu. 

— Jeigu jai pinigų nereikia, kodėl nuomoja kamba- 
rius atvykėliams? 

Arielė kilstelėjo smakrą, rodydama į Deividą. 

— Manai, ji nori Deivido? — net žioptelėjo Sara. 

Filisė kaip tik baigė šnekučiuotis su vyrais. 

— O Dieve! — atsisukusi į Arielę, šiai įeinant į svetai- 
nę, nusistebėjo ponia Vankuren. — Koks žvilgsnis! 

— Nekreipkite dėmesio į Arielę, ji jaudinasi prieš 
pirmadienio teismo posėdį, — skubiai paaiškino R. J. Iš 
už Filisės nugaros jis žvilgsniu perspėjo Arielę, kad ši būtų 
maloni. 

— Ak, teisybė, — tarstelėjo ponia Vankuren. 

Ji prisėdo ant vienos iš nedidelių sofų svetainėje, o 
rankas ištiesė ant atlošo, atkišdama jau ir taip nepadoriai 
pūpsančias krūtis. Deividas ir R. J., neatitraukdami stikli- 
nių akių nuo šeimininkės, atsisėdo priešais ją ant tokios 
pat sofos. 

— Įtariu, kad norite šį tą išsiaiškinti, — pasakė ji. 

Sara ir Arielė prisėdo ant kėdžių, aptrauktų gobelenu, 
išmargintu kiškučiais, ir ėmė klausytis moters pasakojimo. 
Tai netrukdė Sarai žvalgytis po kambarį. Ant langų buvo 
pritaisytos grotos — ar tam, kad neiškristų vaikai, ar kad 
neištrūktų jie? Gal vieną kalėjimą pakeitė kitas? 

Visų pirma ponia Vankuren papasakojo apie save, 
— teigė kilusi iš žemyno. Ištekėjo už vyresnio vyro Pen- 
silvanijoje, po jo mirties ji patyrė šoką sužinojusi, kad jis 
viską paliko savo pirmajai žmonai. Jai teliko senas namas 

saloje, kurioje užaugo jos vyro tėvas, ir nedidelis draudimo 
polisas. Pragyventi to pakako, tačiau linksmesniam gyve- 
nimui trūko. 

— Jei tik suprantate, ką turiu galvoje, — tarė ji. 

Abu vyriškiai energingai linktelėjo galvas. Sara ir 
Arielė susižvalgė. Jos netikėjo nė vienu namo šeimininkės 
pasakojimo žodžiu. 

Filisė porino, kad Fenis Nezbitas — nevykėlis ir me- 
lagis — artimas teisėjo giminaitis, o Nezbitų giminė saloje 
gyvena jau keli šimtmečiai. 

— Tiesiog noriu pasakyti, kad pirmadienį reikalai gali 
įvairiai pakrypti. 

— Kodėl šiandien miestelis buvo visiškai tuščias? — 
paklausė Sara. 

— Kasmetė banginio diena, — šypsodamasi atsakė 
Filisė. — Sala maža, visi vieni kitus pažįstame, todėl daž- 
niausiai viską darome kartu. Tik įsivaizduokite, kaip mes 
nustebome grįžę ir sužinoję, kas nutiko. 

— Lesiteris sakė, kad yra liudininkų, mačiusių, kaip 
mes... — R. J., regis, neįstengė pabaigti sakinio. 

— Gal ir buvo liudininkų... Ar apie juos paklausėte 
šerifo vyrų? — Filisė tarsi leido suprasti, kad liudininkai 
galėjo būti netikri. 

— Tiesą pasakius, mes neturėjome progos su niekuo 
apie šį incidentą pasikalbėti, — atsakė Deividas. 

— Jūsų vietoje, — kaip sąmokslininkė prabilo Fili- 
sė, — aš pernelyg nesijaudinčiau. Esu tikra, kad pirmadie- 
nio rytą teisėjas Proktoras kaltinimus atmes. Neabejoju, 
kad policija žino, jog šuns jūs neužmušėte. Tiesiog praeity- 

je esame turėję nemalonumų su atvykėliais, todėl policija 
imasi atsargos priemonių. 

— Kas nutiko, kad policija taip įtartinai žiūri į atvykė- 
lius? — iš karto paklausė Sara. 

Filisė numojo ranka, tarsi tai būtų mažmožiai, o tada 
atsisukusi į Arielę nusišypsojo. 

— Kaip matau, jūs jau esate girdėję baisių pasakojimų 
apie salą. Mes — tikri piktavaliai, — prunkštelėjo ji, tarsi 
toks teiginys būtų tiesiog absurdiškas. 

— Kokių pasakojimų? — paklausė R. J., galiausiai 
atsilošdamas. 

Jis — daug patyręs vyras, tad patologiškai sekso trokš- 
tanti moteris jo lengvai nenustebins, tačiau Deividas kiek 
prasižiojęs atidžiai stebėjo pasakotoją. 

— Na, manau, galite įsivaizduoti, — atsakė ponia Van- 
kuren, o tada įsitaisė patogiau, net krestelėdama krūtinę. 

— Ne, negaliu. 

R. J. prisimerkė ir įsižiūrėjo į pašnekovę. Tai pamačiu- 
si Sara panoro jį apkabinti! Nejau jis pradėjo įžvelgti tai, 
ką slepia išorė? 

Filisė žvilgtelėjo į Sarą, tada į Arielę. 

— Nejau nesate girdėję pasakojimų, kad salos gyven- 
tojai grobia atvykėlius? 

Taip tarusi, ji palinko į priekį, bet vargu ar tai galėjo 
būti dar labiau gundoma, nes du trečdaliai krūtų ir taip 
jau matėsi. 

— Pasak Žemyno gyventojų, mes suimame turistus ir 
įkaliname juos visiems metams. 

R. J. kilstelėjo antakius. 

— Ojjūs taip nesielgiate? 

Ji gūžtelėjo pečiais, o jos dešinioji krūtis vos neiš- 
sprūdo iš marškinėlių. Filisei pasisukus, Sara pastebėjo jos 
liemenėlės kraštelį ir iš karto atpažino, kad ji „Aubade“ fir- 
mos. Jei Filisė neturėjo pinigų, kaip galėjo sau leisti pirkti 
prancūziškus apatinius? 

— Aš turiu neatidėliotinų darbų, o jūs, manau, taip 
pat rasite, ką veikti. 

Filisė geidulingai pažvelgė į vyrus, tarsi žinodama, jog 
vos jai išėjus, ketveriukė atsidus kūniškoms aistroms. Jai 
atsistojus, Deividas ir R. J. pašoko, o Sara net išsigando, jog 
jie gali paprašyti, kad ji pasiliktų. 

— Tada aš jus paliksiu, — pasakė Filisė. — Labai ap- 
gailestauju, kad visą jūsų bagažą konfiskavo. Galite neabe- 
joti, jį jums grąžins. 

— O automobilį ir grynuosius? — paklausė Sara. 

— Ar galėtume kur nors papietauti? — pasiteiravo R. J. 

— Ak, mano vargšeliai, — neatsakydama į Saros klau- 
simą sumurkė Filisė. — Jei tik ruoščiau maistą, pagamin- 
čiau jums dieviškai skanius pietus. — Jos intonacija tarsi 
reiškė, kad kažkada maistą ji ruošė. — Nueikite į barą ir 
paprašykite, kad įrašytų į mano sąskaitą. 

Filisei pasisukus eiti, abu vyrai puolė vienas per kitą 
dėkoti jai už dosnumą. 

Po dešimties minučių ir jie pasuko laiptais žemyn, bet 
Sara kažkodėl atsiliko. 

— Ką tu čia darai? — sušnibždėjo Arielė. 

— Skaičiuoju laiptukus, noriu įsitikinti, kurie iš jų 
girgžda. Jei norėsime iš čia ištrūkti, reikės tai padaryti ty- 
liai, kad neįsijungtų šio seno namo signalizacija. 

— Puiki mintis. Pridenk mane, — tarė Arielė, — turiu 
šį tą padaryti. 

— Tu?.. — pradėjo Sara, bet Arielė jau buvo užlipusi 
laiptais. 

Vos tik jie trise išėjo laukan, Deividas paklausė: 

— O kur Arielė? 

— Vonioje, — atsakė Sara. 

— Arielė šniukštinėja, tiesa? — paklausė Deividas. 

— Iš tikrųjų net neįsivaizduoju. Įdomu, kodėl ameri- 
kietišką restoraną čia vadina baru kaip Anglijoje, — ėmė 
svarstyti ji, norėdama pakeisti pokalbio temą. 

Po penkių minučių pro priekines duris išėjusi Arielė 
pasuko prie Saros. 

— Ką darei? — sušnabždėjo ji. 

— Norėjau skambtelėti telefonu iš jos miegamojo. Bet 
jis neveikė. Neturėjau laiko patikrinti, ar neveikia dėl to, 
kad ištrauktas laidas, nes išgirdau ją ateinant. 

— Geriau jau būtum atsargesnė. Aš Filise nepasiti- 
kiu, — atsakė Sara. — O kur išmokai taip šniukštinėti? 

— Jei gyventum su tokia motina kaip manoji, išmok- 
tum ir šniukštinėti, ir meluoti. Aš ir viena, ir kita įvaldžiau 
puikiai. Palaukit mūsų! — šūktelėjo vyrams ir nuskubėjo 
paskui. 

R. J. stabtelėjo ir ištiesė ranką Sarai. Ji ją paėmė. 

— Viską sutvarkysime, — patikino Deividas, — Po 
gerų pietų... 

— Valgykime, gerkime ir linksminkimės, — tarė R. J. 

— Nes rytoj mūsų laukia mirtis, — pabaigė Sara. 


Devintas skyrius 


ĮĖJĘ Į RESTORANĄ, vietinių vadinamą baru, visi keturi 
šyptelėjo. Restorano interjeras buvo tikro angliško baro 
stiliaus. Čia buvo ir arklio pasagų, ir didžiulis židinys. Pasi- 
taikė šilta diena, todėl židinyje ugnis nedegė, bet nesunku 
įsivaizduoti, kaip jauku čia turėtų būti vėsią dieną. 

Padavėja su atvykėliais elgėsi taip, tarsi būtų įpratusi 
prie turistų. Kiti lankytojai vos žvilgtelėjo, kol padavėja 
parodė staliuką. Arielė ir Sara susėdo šalia, vyrai — prieš 
jas. Padavėja išdalijo valgiaraščius — kopijuotus lapus, 
įsegtus į senamadiškus plastiko aplankus. Vyrai užsisakė 
alaus, Sara — džino su toniku, o Arielė — sodos vandens 
su žaliosios citrinos griežinėliu. 

— Man atrodo, kad reikėtų pasistengti saloje gerai 
praleisti laiką, — pasiūlė Deividas, nuėjus padavėjai. 

— Gerai leisti laiką neturint pinigų ir laukiant teismo 
posėdžio? — nusistebėjo Sara. 

Deividas šiuos žodžius nuleido negirdomis. 

— Sutikome gerą žmogų, galime valgyti skolon, o 
pirmadienį šią salą paliksime. Ateityje visa, ką patyrėme, 
prisiminsime kaip smagų nuotykį. 

Padavėja patiekė gėrimus. Vos tik ji pasitraukė nuo 
staliuko, Sara tarė: 

— Aš nepasitikiu ponia Vankuren. — Merginos pra- 
pliupo juoktis, nes vienu metu ištarė tuos pačius žodžius. 

— Na jau, na jau, — tarė R. J., gurkšnodamas alų. — 
Judvi tiesiog pavyduliaujate. 

— Ko mums pavydėti? — šoko prieštarauti Arielė ir 
Sara, tada vėl nusijuokė, nes vėl prakalbo drauge. 

— Mes puikiai apsimetinėjame viena kita, — tarė 
Sara. 

— Jūs vaidinote pasibaisėtinai, — paprieštaravo 
R. J. — Nors man ir patiko tavo nauji drabužiai, įdomu, iš 
kur ištraukei tokį peruką? Ar jų būna ir raudonų? 

— Visai nesvarbu, — atkirto Sara, — nepradėkime vėl 
ginčytis. Mudviem su Ariele moteris nepatiko. Mes ja ne- 
pasitikime. 

— Be to, kiekvienas jos žodis — grynas melas, — pri- 
dūrė Arielė. 

R. J. klausiamai atsisuko į Deividą. 

— Ar ji kalbėjo? Nepastebėjau, kad ji būtų kalbėjusi, 
o tu“ 

— Maniau, kad ji kurčnebylė, — pritarė Deividas. — 
Neištarė nė žodžio, nors elgėsi maloniai ir mandagiai. 

— Jūs nepakenčiami, — purkštavo Sara. 

— Pritariu, — sutiko Arielė. — Kiekviena moteris ga- 
lėtų taip apsirengti ir šitaip atrodyti, bet tikra dama... 

Arielė nutilo, nes abu vyrai nukreipė žvilgsnius į 
jos krūtinę. Tiek ji, tiek Sara galėjo didžiuotis gražiomis 
formomis, bet nė viena jų nebuvo apdovanota meliono 

dydžio krūtimis. Arielė nė kiek nesutrikusi nekaltai pa- 
klausė: 

— Ir kur šioje saloje ji galėjo rasti plastikos chirurgą? 

— Operaciją ji galėjo pasidaryti Kalifornijoje, — spė- 
jo Sara. — Na, žinai, dar tada, kai tik prasidėjo krūtų im- 
plantų era. Kažin, ko jie pripildyti? Gal kokios nuodingos 
želė? Manyčiau, pats laikas jai pasitikrinti. 

— Na, užteks, — šiepdamasis nutraukė jas R. J. — Ar 
jau apsisprendėte, ką valgysite? 

— Jūros gėrybes, — atsakė Sara. 

— Taip, būtent jūros gėrybes, — pritarė Deividas nu- 
sišypsodamas Sarai. 

Jiedu juokavo, nes valgiaraštyje tebuvo jūros gėrybės. 

— Nagi, pažiūrėkime, — tarė Sara, aiškiai patenkinta 
Deivido dėmesiu, — galima rinktis keptas, garuose virtas 
arba skrudintas jūros gėrybes. Arba vienas su kitomis 
sumaišytas jūros gėrybes, tada paskrudintas ar pavirtas 
garuose arba sudėtas į nedidelį indelį ir patroškintas or- 
kaitėje. 

Su kiekvienu Saros žodžiu Deividas vis plačiau šyp- 
Sojos. 

— Ar ketini pasakyti, ką valgysi, be didelių įžangų, — 
nukirto R. J. 

Deividui nenuleidžiant akių, Sara bakstelėjo pirštu į 
valgiaraštį ir ėmė vedžioti aukštyn žemyn, tada sustojo ir 
pakėlė akis. 

— Aštuntas numeris. Kepinti jūros moliuskai, plekš- 
nės ir krevetės.— Deividui peržvelgus valgiaraštį, Sara pa- 
klausė: — Ką tu valgysi? 

— Austres, — atsakė jis žemu, geidulingu tonu, kuris 
priminė seną kaip pasaulis tiesą, kad austrės žadina sek- 
sualinį potraukį. 

Sara nusikvatojo. R. J. žvilgsnis ją ramino, o po šios 
dienos įvykių to iš tiesų reikėjo. 

— Austrės... — tarė ji. — Taip. Valgykime austrių. 

Priėjus padavėjai, Sara nutilo, leisdama užsisakyti 
kitiems. Tačiau vos tik ji nuėjo, Sara šyptelėjo, leisdama 
Deividui suprasti, kad jie gali ir toliau juokauti, bet R. J. 
užsigulė ant stalo ir tarė Arielei: 

— Noriu sužinoti viską, ką Žinai apie šią salą. 

Arielė apsižvalgė, tarsi galėtų nugirsti kas nors iš res- 
torano lankytojų. 

— Man pasakojo, kad su atvykėliais jie elgiasi taip, 
kaip ką tik nutiko mums, — pasakė ji. 

— Ką dar pasakojo? — nenustygo vietoje R. J. 

— Ar šito nepakanka? 

— Manau, pakanka, — pritarė R. J. — Internete per- 
skaičiau tą patį, tiesiog pamaniau, kad gal žinai ką daugiau. 

Atnešė maistą, ir valgydami jie stengėsi kalbėti apie 
bet ką, tik ne apie šią keblią padėtį, bet sunkiai sekėsi. 

Padavėja grįžo paklausti, ką jie užsisakys desertui. 
Sara buvo visiškai soti, bet ėmė svarstyti, ar tai tik nebus 
jos paskutinė vakarienė. Dar reikėjo padavėjai pranešti, 
kad maistą įrašytų į ponios Vankuren sąskaitą. Kažin, ar ja 
čia pasitiki? O gal jiems teks plauti indus? 

Padavėjai patiekus obuolių pyragą ir ant stalo padėjus 
sąskaitą, R. J. pasakė, kad viską įrašytų į Filisės Vankuren 
sąskaitą. Iš pradžių Sarai pasirodė, kad ji atims desertus. 

Moteris kietai sučiaupė lūpas ir susiraukė, tada pasakė, kad 
tai vienintelis kartas, kada jie gali nemokėti už patiekalus, 
bet tegu nemėgina to daryti dar kartą. Padavėja supykusi 
apsisuko ir nuėjo, o restorano lankytojai pirmą kartą į juos 
sužiuro. Iš gėdos Sara panoro prasmegti kiaurai žemę. 

Kurį laiką ketveriukė tylėjo. Sara pasiėmė šakutę ir 
ėmė kabinti kartu su Deividu užsisakytą pyrago gabalėlį. 

— Prieš pasakydami, kad nemokėsim, turėjome dar 
paprašyti gėrimų, — sumurmėjo R. J., ir Sara nusišypsojo. 

— Džiaukimės, kad neprasitarėme prieš užsisakyda- 
mi, — tarė Deividas, o Sara darkart šyptelėjo. 

— O kur valgysime rytoj? — paklausė Arielė. 

Ir vėl visi nutilo. Tada R. J. iš padavėjos palikto juodo 
plastiko aplanko ištraukė rašiklį, o iš metalinio laikiklio 
išėmė servetėlę. 

— Sudarykime sąrašą darbų, kurių galėtume imtis. 
Gal taip kelias dienas pratemptume. 

— Dirbsime už maistą ir nakvynę, kaip ir sakė Lesi- 
teris, — pridūrė Deividas, o Sara pirmą kartą nudžiugo, 
išgirdusi jo balse entuziastingą gaidelę. 

— Aš galiu šienauti vejas, — pasisiūlė Sara. — Tiesą 
pasakius, galėčiau būti pati geriausia vejos pjovėja pasau- 
lyje. Galiu net išpjauti ornamentus. Kartą pievelėje esu 
palikusi inicialus. 

Sarai nutilus, visi į ją keistai sužiuro, bet ji negalėjo 
suprasti kodėl. 

— Pjauti vėją, — užrašė R. J., bet niekas negalėjo 
įskaityti jo rašysenos, todėl Sara paėmė naują servetėlę ir 
aiškiai perrašė „pjauti veją. 

Tada ji pasisuko į R. J. 

— Jūs galite mūryti. 

R. J. išsiviepė, ir Sara suvokė jį įžeidusi. Jis tikrai galėjo 
sudaryti multimilijoninius sandorius, bet Karaliaus saloje 
vargu ar to prireiks. Staiga Sarą pribloškė padėties rimtu- 
mas. Ji žvilgtelėjo į servetėlę ir pamatė parašytus tuos du 
darbus. Kaip jie iki to priėjo? Ką tokio padarė, kad šito 
nusipelnytų? Kas jiems nutiks, jei teisėjas nuspręs, kad R. J. 
kaltas? Bet Deividas praskaidrino nuotaiką: 

— Sara, — rimtų rimčiausiai kreipėsi jis, — nejau ne- 
turi nė lašelio gailesčio? Gal jaunystėje tavo viršininkas ir 
muūrydavo, bet kaip jam tai pavyktų dabar, ypač turint tiek 
antsvorio. 

Sara išsižiojusi pakėlė akis į Deividą. Ar jis norėjo 
sukelti muštynes? Nejau jis nori, kad R. J. nusitemptų jį į 
skersgatvį? Bet tada Deividas jai mirktelėjo, ir ji suprato. 

— Klausyk, vaiki, — tarė R. J., — aš vis dar galiu na- 
šiai dirbti, nes tai, ką tu vadini antsvoriu, yra tik raumenys 
ramybės būsenoje. 

Ketveriukė ėmė kvatoti. Tik pamanykit — raumenys 
ramybės būsenoje. 

R. J. žvilgtelėjo į Sarą ir ji iškart suprato, kad jos virši- 
ninkas dėkingas Deividui, neleidžiančiam jiems nugrimzti 
į neviltį. 

— Užrašyk, kad galiu ne tik mūryti, bet ir atlikti dau- 
giau statybos darbų. — Jis pasisuko į Deividą. — O kuo šis 
mėlynakis gražuolis galės pasitarnauti? 

— Parašyk, kad aš galiu būti stiliaus konsultante, — 
tarė Arielė. 

— Ką? — paklausė Sara. — Padėsi salos gyventojams 

nuspręsti, kokį drabužį geriau rinktis šventei — „Armani“ 
ar „Dolce and Gabbana ? 

Arielė nesišypsojo. 

— Ketinu išmokyti Filisę Vankuren, kaip dera rengtis 
jos amžiaus moteriai. 

Sara nusijuokė. 

Kaip tik tuo metu pro staliuką ėjęs vyras užkliuvo, bet 
neparpuolė. Deividas ištiesė ranką, norėdamas jam padėti, 
bet šis pats atsitiesė. Tai buvo žemas, liesas, bjaurus vyras 
su alaus bokalu rankoje ir girtuoklio žvilgsniu. Sara pa- 
traukė servetėlę su darbų sąrašu į šalį, kad vyras ranka jos 
nenumestų. 

— Kaip kitaip, — suvebleno vyras. — Panelytė nuo 
manęs traukiasi. Tokios aukštos klasės asmenybės ne- 
mėgsta tokių kaip aš. 

Sara nuleido akis. 

— Patariu pasitraukti į šalį, — Sara išgirdo sakant R. 
J. kovingu balsu. 

R. J., rodės, tuoj atsistos ir puls vyrą, bet Deividas kaip 
įmanydamas laikė prirėmęs jį prie sienos. Vyriškis stovėjo 
tai į Sarą, tai į Arielę, tada papurtė galvą. Sara suprato, kad 
dėl jos dėvimo peruko jos panašios tarsi dvynės. 

Sara jautė aplink tvyrančią įtampą ir baiminosi, kad 
vyrai gali pasielgti neapgalvotai. Ji vis nervingai Žžvalgėsi 
po barą, tarsi norėdama šauktis pagalbos, bet lankytojai 
sėdėjo prie savo staliukų nuleidę galvas ir visiškai nekreipė 
dėmesio į atvykėlius. 

Ji jau ketino stotis ir mėginti nuvilioti vyrą šalin, ta- 

čiau šis pats atsitiesė, susvirduliavo ir nusikepurnėjo prie 
baro. Jam nuėjus, visi lengviau atsiduso. Sara greitai apsi- 
žvalgė ir pastebėjo, kad žmonės aplink kuo ramiausiai val- 
go. Tai ją siutino. Rodos, jie manė, kad viskas, kas nutiko 
atvykėliams, yra pelnyta bausmė. R. J. pažvelgė jai į akis ir 
Sara suprato, kad tokios pat mintys kankina juos abu. Jį 
taip pat erzino lankytojų abejingumas. 

— Tik metų metai izoliuoto dauginimosi gali pagim- 
dyti tokį tvarinį, — pasakė R. J., ir visi šyptelėjo. 

Vyras tikrai buvo išskirtinai bjaurus: liesas, didžiu- 
lėmis stačiomis ausimis, blyškia oda, apaugusia pilkšvais 
šeriais. 

— Kiek jam gali būti metų? — paklausė Deivi- 
das. — Manau, ne daugiau kaip keturiasdešimt penkeri, 
bet atrodo gerokai vyresnis. Matyt, tai lėmė sunkus salos 
gyventojo likimas. 

Netrukus atsidarė durys ir įpuolė vyras. Jo veidas 
buvo toks raudonas, tarsi būtų ką tik grįžęs iš jūros. Kol 
Sara ir Deividas nenuleido nuo jo akių, — Arielei ir R. J. 
trukdė suoliuko atkaltė, — vyras priėjo prie baro, užsisakė 
alaus ir pliaukštelėjo girtuokliui per nugarą. 

— Na, Feni, ar jau įsitaisei naują šunį? — garsiai pa- 
klausė jis. 

Restorane nuvilnijo šurmulys, o barmenas linktelėjo į 
ketveriukę. Pamačius Deividą ir Sarą, vyro veidas pasidarė 
kone purpurinis, ir jis išskubėjo iš restorano, nespėjęs iš- 
gerti užsisakyto alaus. 

Atvykėliai atsišliejo į sieną. Restorane tvyrojo tyla, 
nors vargu ar taip galima apibūdinti įtampą. Sara girdėjo, 

kaip girgžda linoleumas, netrukus pasigirdo šioks toks 
bruzdesys prie baro, bet ji nedrįso pakelti akių ir pažiūrėti, 
kas vyksta. Galiausiai suprato, kad girtuoklis — kitaip ta- 
riant, Džonas Fenvikas Nezbitas — išlydėtas laukan. 

Žvilgtelėjusi į Deividą Sara pamatė, kad jis nebesi- 
šypso. 

— Tai mes stosime prieš jį? — sušnabždėjo jis. — Tei- 
sėjas patikės juo, o ne mumis? 

— Nagi, — paragino R. J., — eime iš čia. 

Visi keturi iškeltomis galvomis ir tiesiai žvelgdami 
išėjo iš restorano. Sara jautė, kaip restorano lankytojų 
žvilgsniai kaitina jiems nugaras. Lauke jie iš lėto pasuko į 
savo nakvynės namus. 

— Jei jie viską iš mūsų atėmė, remdamiesi tokio tipo 
liudijimu... — pradėjo Arielė, bet negalėjo baigti sakinio. 

— Tai nekyla abejonių, kad viskas suplanuota, — pa- 
baigė R. J. 

Zvilgtelėjusi į jį Sara pamatė, kad jo akys blizga it 
stiklas, bet nesuprato, ar iš išgąsčio, ar iš pykčio. Juk tai jis 
buvo apkaltintas nusikaltimu. Jam gresia didžiausi nuosto- 
liai, jei... jei... Sara net negalėjo galvoti, kas gali nutikti. 

— Rytoj, — tarė Sara, — mes padarysime viską, kad 
ištrūktume iš šios salos. Mes neliksime čia iki teismo po- 
sėdžio. Ar visi su tuo sutinka? 

— Ar bandai tapti sąmokslo organizatore? — paklau- 
sė R. J., meiliai šypsodamasis. 

— Čia Deivido darbas, — pajuokavo Sara. 

— Norėjau paskambinti ponios Vankuren telefonu, 
bet jis neveikė, — įsiterpė Arielė. 

Vyrai sužiuro į ją. Arielė gūžtelėjo pečiais. 

— Mėginau tai padaryti prieš pat mums išeinant į 
restoraną. Būčiau pasislėpusi ir išsiaiškinusi daugiau, bet 
išgirdau, kad šeimininkė lipa laiptais. 

Sara pasisuko į Deividą. 

— Ar ji dažnai taip... šnipinėja? 

Deividas gailiai nusišypsojo. 

— Net. negaliu suskaičiuoti, kiek kartų turėjau vaidin- 
ti, kad šnekuosi su ja, net nenumanydamas, kur ji yra iš 
tiesų. Jei motina planuodavo tai, kas nepatikdavo Arielei, ji 
pasislėpusi paparčiuose jos pasiklausydavo. 

— Labai įdomu, — žavėdamasis tarė R. J. 

— Balsuoju už gerą nakties miegą. Rytą reikės susiras- 
ti kokių nors darbų, — pasakė Sara. — Turint galvoje jūros 
gėrybių pasiūlą, saloje turėtų būti žvejybos laivų. 

— Galėtume vieną pagrobti, — pasiūlė R. J. 

— Puiki mintis, — jam pritarė Deividas. — Manau, 
kad rytoj reikėtų išsiskirstyti ir kuo daugiau išsiaiškinti 
apie galimybes išsikrapštyti iš šios salos. Arba bent jau pa- 
skambinti telefonu. Juk saloje turėtų būti radijo imtuvas ar 
kas nors panašaus. 

— Esu tikra, kad kiekviename name yra telefono apa- 
ratas, — tarė Arielė, — bet jie tikrai neprileis mūsų prie jo. 
Jei kam nors ir skambinčiau, tai savo motinai. Ji sukeltų 
visas Amerikos pajėgas ir atsiųstų į salą FTB. 

— Aš skambinčiau savo advokatui, — pasakė R. J. — 
Moku jam tiek, kad jis atplauks čia su karo jūrų laivynu. 

— Aš pritariu Arielei, — tarė Deividas. — Skambin- 
čiau jos Motinai. Jei tik reiktų, ji susisiektų net ir su kitomis 
galaktikomis. 

Visi šypsojosi, net prunkštė, ir tada klausiamai atsi- 
gręžė į Sarą. Kam skambintų ji? Nejau ji galėjo pasakyti, 
kad skambintų savo viršininkui? Sara nusisuko ir tarė: 

— Žiūrėkit, jos malonybė verandoje įjungė šviesą. 

— Raudoną žibintą? — paklausė Arielė nė kiek ne- 
juokaudama, ir visi nusikvatojo. 

Kai Sara atsisuko į R. J., jis, regis, rimtai mąstė. Deivi- 
das ir Arielė nuskubėjo prie namo, kuris atrodė kaip prie- 
globstis liūtyje, o R. J. sučiupo Sarą už rankos. 

— Aš tave nuvyliau, — švelniai pasakė jis. 

— Žinoma, ne, — atsakė ji, išsilaisvindama iš jo 
gniaužtų. — Tau gresia didesni nemalonumai nei mums. 

— Bet aš norėjau atvykti į šią salą. Tai aš... 

Sara sutriko, išgirdusi jį taip kalbant, ir nežinojo, ką 
atsakyti. 

— Sara... — pradėjo jis, bet nutilo, kai ponia Vankuren 
atidarė duris. 

Ji vilkėjo žalią, itin ploną chalatą ir tokio paties au- 
dinio naktinius baltinius. Filisė žiovavo apsimesdama, jog 
net neįtaria, kad gali atrodyti seksualiai. 

— Nemaniau, kad taip užtruksite, — pasakė ji. 

Vos tik įėjus į namus, Deividas tarė poniai Vankuren: 

— Mes sutikome tą Nezbitą. 

— To ir baiminausi, — atsakė ji. — Jis neretai lankosi 
bare. 

Akylai ją stebinti Sara atkreipė dėmesį, kad moteris 
nė kiek nenustebo, išgirdusi apie susitikimą su Nezbitu. 
Kažkas jau buvo jai pasakęs. Bet kaip, svarstė ji. Gal saloje 
veikia vietos telefono ryšys? O gal kas nors nepaprastai 

greitai atskuodė pas ją ir papasakojo? Supratusi, kad ji kaž- 
kaip sužinojo apie susitikimą, Sara ėmė dar stipriau tikėti, 
kad Filisė Vankuren žino viską. Kažin ar ji gaus savo dalį iš 
R. J. pirmadienį teisme paskirtos sumokėti baudos? 

R. J. įsiterpė. 

— Nemanau, kad tokio žmogaus liudijimas teisme 
bus ko nors vertas. 

— Tik nereikia jo nuvertinti, — suabejojo Filisė. — 
Karaliaus saloje gyveno ne viena jo šeimos karta, be to, jis 
turtingas. 

— Turtingas? — paklausė Arielė. — Jis nepanašus į 
turtuolį. 

Ponia Vankuren nužvelgė Arielę nuo galvos iki kojų 
ir nusišypsojo. 

— Dizainerių kurtų drabužių jis nevilki, bet, patikėk 
manimi, pinigų turi. 

— Kaip jam pavyko jų užsidirbti? — paklausė R. J. — 
Iš daugybės šunų ir daugybės turistų? 

Filisė vos šyptelėjo. 

— Na, štai jums ir viena didžiųjų salos paslapčių. Nuo 
trisdešimt antrojo gimtadienio Fenis nedirbo nė dienos. 
Temoka daryti vaikus. Bet pinigų visada turi. Galėčiau 
tiek jums papasakoti... — Staiga ji nusižiovavo ir pasirąžė, 
beveik iki pusės išsinerdama iš naktinių marškinių. — Jūs 
man atleiskite, bet esu nepaprastai pavargusi. Einu atgal į 
lovą. 

Taip tarusi, ji užlipo laiptais į savo miegamąjį ir užsi- 
darė duris. 

— Kokia nemandagi moteris! — pasipiktinusi šūkte- 

lėjo Arielė, tarsi žodis „nemandagi“ būtų baisiausias epite- 
tas pasaulyje. 

Sara nežinojo, kaip jaučiasi kiti, bet pati buvo taip 
išvargusi, kad būtų galėjusi atsigulti ant laiptų užmigti. 
Deividas nusišypsojo. 

— Tik po tavęs. 

Užlipę laiptais, jie kurį laiką stoviniavo prie miega- 
mųjų. 

— Būtų puiku turėti dantų šepetėlį, — tarė Sara. 

— Gal reikėtų paprašyti Filisės, kad paskolintų?— pa- 
siūlė R. J. 

— Tik įženk į tos moters miegamąjį ir gyvas neišei- 
si, — kuo rimčiausiai pasakė Arielė. 

— Aš nieko prieš, — atsakė R. J. 

Sara buvo pernelyg išsekusi, kad galvotų apie geidu- 
lingus vyrų potraukius ir žengė žingsnį vonios link, bet 
Arielė ją aplenkė. Ji įsmuko į vonią ir uždarė duris, Sarai 
net nespėjus susivokti. Jai teliko atsiremti į duris ir atsi- 
dusti. 

— Ir kaip mes dalysimės miegamuosius? — paklausė 


R. J. 

Deividas kiek sutriko, bet Sara suprato, apie ką R. J. 
galvoja. 

— Berniukai — į vieną, mergaitės — į kitą, — at- 
sakė ji. 


— Velniai griebtų, — nusivylė R. J., o Sara nusišypsojo. 

Jie trise stovėjo prie vonios kambario durų, ir galėjo 
girdėti viską, kas vyksta viduje. Buvo girdėti, kaip bėga 
vanduo ir kaip Arielė nuleidžia vandenį klozete. Sara žen- 
gė atatupsta nuo durų. 

— Tik priminkite man, kad elgčiausi kuo tyliau. 

Staiga jie viduje išgirdo garsų bumbtelėjimą, tarsi 
Arielė būtų pargriuvusi. 

— Ariele? — šūktelėjo Sara pro duris. — Ar tau viskas 
gerai? — Niekas neatsakė. — Ariele? 

Jokio garso. Sara pabandė atidaryti duris, bet jos buvo 
užrakintos. Ji ėmė klibinti durų rankeną. 

R. J. pamėgino Sarą nuraminti. 

— Nemanau, kad verta pažadinti jos malonybę. Jis 
taip pat paklibino rankeną, bet ji nepasidavė. R. J. atsigręžė 
į Sarą. — Kartais tokiuose senuose namuose tas pats raktas 
tinka visoms spynoms. 

Sara iškart suprato, ką jis nori pasakyti. Netrukus ji 
jau nešė raktą, ištrauktą iš miegamojo durų. Tada pamėgi- 
no jį įkišti į spyną, bet jis netiko. R. J. prisimerkęs pažvelgė 
pro rakto skylutę. 

Spynoje įkištas raktas. Reikia jį ištraukti. 

— Leisk man, — pasisiūlė Deividas. 

Jis iš spintos ištraukė vielinį drabužių pakabą ir jį iš- 
lankstė. Atsiklaupęs šalia R. J., įkišo vielą į spyną. Po kelių 
akimirkų visi išgirdo, kaip raktas skambtelėdamas nukrito 
ant vonios grindų. Tas garsas pasirodė toks stiprus, kad 
visi net sulaikė kvapą. Ar ponia Vankuren išgirdo? 

Neišgirdęs nė garso apačioje, R. J. pažvelgė pro rakto 
skylutę. Kad ir ką jis ten pamatė, nuo vaizdo jam įsitempė 
pečiai ir nuraudo sprandas. 

— Kas ten? — sušnabždėjo Sara. 

R. J. atsistojo, o Deividas įkišo raktą į spyną. 

— Reikia nedelsiant atidaryti duris, — paragino R. J., 
ir Sara suprato, kad Arielei kažkas nutiko. 

Jei ir taip, į ką jie kreipsis pagalbos? Į Karaliaus salos 
policiją? 

Raktas tiko idealiai, ir Deividas atidarė vonios kam- 
bario duris. Ant grindų vilkėdama tik apatiniais susirietusi 
į kamuoliuką gulėjo Arielė. Nugarą buvo atsukusi į duris, 
veidą — į vonią. Deividas ją apkabino ir prisitraukė ar- 
čiau. 

— Ariele, mieloji, — sušnibždėjo jis. 

Sara stovėjo nugara atsisukusi į vonią, kuri buvo pu- 
siau uždengta užuolaida. Dirstelėjusi į R. J. ji pastebėjo, kad 
jo veidas išblyško, o akys išsiplėtė. Sarai pasukus galvą, R. J. 
dar spėjo šūktelėti: 

— Ne! 

Bet jau buvo vėlu. 

Vonioje, pusiau pridengtas užtrauktos užuolaidos, at- 
merktomis akimis gulėjo Džonas Fenvikas Nezbitas. Atro- 
dė toks pat bjaurus kaip ir tada prie baro, tik dabar kaktoje 
žiojėjo skylė. Nezbitas buvo negyvas. 

Sara stovėjo vonioje, žvelgė į atgrasų vyrą ir formu- 
lavo, jos manymu, logiškas mintis, kai R. J. suėmė ją už 
pažastų ir kilstelėjo aukštyn. Pasirodo, net pati to nesu- 
vokdama, ji vos nesusmuko ant vonios grindų. Dar kelios 
akimirkos ir būtų gulėjusi šalia Arielės. 

Deividas pakėlė akis į R. J., o šis linktelėjo galvą, rody- 
damas į vonios galą. Kad ir ką Deividas jautė, to neparodė 
į atsigaunančią Arielę. 

— Man viskas gerai, — tarė Sara, bandydama žengti 
žingsnį, bet keliai virpėjo ir ji vėl vos nesusmuko. 

R. J. pakėlė ją ant rankų ir, nunešęs į svetainę, pa- 
sodino ant vienos iš sofų. Kambariuose nerado jokių al- 
koholinių gėrimų, tad atnešė stiklinę vandens. Netrukus 
pasirodė ir Deividas, nešinas Ariele. Ją pasodino ant sofos 
šalia Saros. 

— Likite čia, — merginoms paliepė R. J., bet įsakinėti 
nereikėjo. 

Jiedu su Deividu grįžo atgal į vonią ir uždarė duris. 
Arielė žiūrėjo į Sarą, Sara — į Arielę, bet nė viena nepra- 
tarė nė žodžio. Nuo kavos staliuko Sara paėmė stiklinę 
vandens ir padavė pusseserei. Arielė gurkštelėjo ir pastatė 
stiklinę atgal. 

Taip pusseserės ir sėdėjo tylėdamos, klausydamos, bet 
negirdėdamos nė garso. Jei vyrai ir kalbėjosi tarpusavyje, 
tikriausiai tai darė labai tyliai, nes aplink tvyrojo mirtina 
tyla. 

Po visos amžinybės sugrįžę Deividas ir R. J. atsisėdo 
ant kėdžių, stovinčių šalia sofų. Rodos, per valandą jie pa- 
seno keleriais metais. 

— Jis negyvas, — konstatavo R. J. — Nušautas į galvą. 

— Mes negalėjome to padaryti, — atsakė Sara. — Vi- 
sas miestelis matė, kaip pietavome. 

— Taip pat matė ir jį, — pritarė R. J. — Jis liko bare, 
mums išėjus, vadinasi, jį nužudė tuo metu, kai ėjome atgal. 
Vienui vieni. Keturiese. Niekas mūsų nematė. 

— Nezbitas buvo nužudytas ir užneštas Filisės namo 
laiptais, — tarė Arielė išsitiesdama. 5— Ji Žino, kad vonioje 
guli negyvėlis, ir laukia apačioje, kol mes imsime klykti. 

Pajutę pyktį jos balse, visi sužiuro į Arielę. 

— Nebus jokių klyksmų, — ramiai tarė R. J. — Nebus 
ir isterijos. Su šia padėtimi susitvarkysime kaip su verslo 
krize. 

Jis pakėlė akis, tikėdamasis sulaukti prieštaravimų, 
bet Sara žinojo, kad jei kas nors iš čia esančiųjų ir išmano 
verslo reikalus, tai tikrai R. J. 

— Ir kaip mes tai padarysime? — švelniai paklausė 
Arielė. 

— Visų pirma neleisime priešui suprasti, ką žinome. 
Ir nesielgsime taip, kaip iš mūsų tikimasi. Spėju, kad dabar 
lauke, kur nors krūmuose, slepiasi žmonės, taip ir laukian- 
tys, kol iškrėsime ką nors dramatiška ir neapgalvota. 

— Pavyzdžiui? — paklausė Deividas. 

Jis stengėsi kalbėti ramiai ir gana abejingai, bet Sara 
iškart suprato, kad jis persigandęs kaip ir jie visi. Tik R. J. 
nė kiek nebijojo. Jis buvo įpykęs. 


Dešimtas skyrius 


— TIK NENUVILK MANĘS DABAR, DŽONSON, — švel- 
niai pasakė R. J. 

negalėdami patikėti savo akimis. 

— Aš... — pradėjo Sara. 

— Mirtinai persigandusi? 

Ji linktelėjo galvą. 

— Aš irgi. 

— Tu? 

— Tave tai stebina? — paklausė R. J. 

— Mane tai tiesiog glumina, — atsakė Sara. — Tu juk 
be skrupulų sudarai sandorius, kurie gąsdina kitus žmo- 
nes, bet visada išlieki ramus. 

R. J. gūžtelėjo pečiais. 

— Tai tik pinigai. Nejau jie svarbūs? Išloši — puiku, 
praloši — ką darysi. Bet šiuo atveju... — Jis kilstelėjo smak- 
rą, rodydamas į Nezbito lavoną. — Jo kūną čia paliko tam, 
kad mes neišvengtume bausmės. Tai reiškia, kad mus pa- 
sodins į kalėjimą ar net skirs mirties bausmę. 

Sara jautė, kaip baimė užvaldo vis didesnę sveiko pro- 
to dalį. 

— Mes negalime niekam apie tai prasitarti, tiesa? 

— O kaip tu manai? 

— Ne pati geriausia mintis, — spėliojo ji. 

R. J. atsisėdo ant uždengto klozeto ir pamojo jai už- 
daryti duris. 

— Klausyk, — atsargiai tarė jis. — Likome tik tu ir aš. 
Tiedu... 

Arielė ir Deividas sėdėjo kambaryje susiglaudę ant 
sofos, netardami nė žodžio. R. J. pasikvietė Sarą į vonios 
kambarį pas Fenį. 

— Ji taip pat į tai įsivėlusi, — tarė Sara, pamodama 
į duris, turėdama galvoje Filisę Vankuren. — Žinau, kad 
judu su Deividu laikote ją gražia, tačiau jei galėtumėte 
permatyti jos išvaizdą. 

— Na, Sara. Tu juk esi mačiusi, su kokiomis moteri- 
mis aš susitikinėju. Nejau manai, kad pamesčiau protą dėl 
tokios pernokusios raganos kaip Filisė Vankuren? Vos tik 
ją pamatęs supratau, kad ji kažką rezga. 

— Arielė sakė, kad šiuose namuose yra labai brangių 
daiktų. 

— Net nenumanai. Ne vien tavoji pusseserė čia pa- 
šniukštinėjo. Buvau atidaręs kelias spinteles. Rodos, ji Ži- 
nojo, kad pas ją apsistosime, todėl dar prieš mums atvyks- 
tant spėjo paslėpti nefritinius, porcelianinius dirbinius ir 
keistą Mingų dinastijos vazą. 

— Jie tokiu būdu kraunasi turtus, tiesa? 

— Kažkam tai tikrai naudinga. Net neabejoju, kad 

Vankuren į tai įsivėlusi, tik nesu tikras, kaip labai. Aišku 
viena: jie mūsų laukė. Jie žinojo, kad mes atvykstame. 


Sara pakėlė galvą. 
— Keltas. 
— Būtent, — šypsodamasis pritarė R. J. — Niekam 

ko, bet tokio iš viso nebuvo. Juk būdami anapus kranto 
nematėme jokio kelto, bet po priešpiečių... 

— Kai padavėjai užsiminėme, kad ketiname dienai 
nuvykti į Karaliaus salą... 

— Keltas stebuklingai atsirado. 

— Ir dar tas Jaguaras. Galėjai tiesiog ant kaktos už- 
sirašyti: aš — turtuolis, — Sara prisėdo ant vonios krašto. 
Dušo užuolaida dengė lavoną. — Be to, mus perspėjo, kad 
keltas plauks tik po teismo posėdžio, per kurį dabar gali 
svarstyti ir nužudymo bylą, — pridūrė Sara. 

— Nemanau, kad tai suplanuota. Internete skaičiau 
ne vieno turisto nusiskundimą. Nė vienas neįstengė nieko 
padaryti, nes jų žodis buvo prieš teisėjo ir Karaliaus salos 
policijos. 

— Bet girdėjome ir pasakojimą apie porą, kuriai pa- 
vyko pasprukti nuo Lario Lesiterio. Kaip manote, ar tai 
gali būti tiesa? 

— Nežinau, bet kai iš čia išsikrapštysime, išsiaiškinsiu. 

Sara užmetė akį į savo laikrodį, kainavusį, pasirodo, 
dešimt tūkstančių. Buvo kelios minutės po vidurnakčio. 

— Kaip mes iš čia paspruksime? 

— Net neįsivaizduoju. Tu iš mūsų protingiausia, ką 
siūlai? 

— Iš pradžių maniau, kad reikia atsikratyti kūno, bet 
kaip? Negalime jo išnešti laukan, nes mus tikrai pamatys. 
Manau, tu neklydai, sakydamas, kad mus iš lauko stebi. 

— Tikriausiai jie tikisi, kad mes nusileisime girgždan- 
čiais laiptais nešini lavonu, suvyniotu į kilimą. 

— Trečias, šeštas ir aštuntas, — tarė Sara. 

— Ką? 

— Trečias, šeštas ir aštuntas laipteliai girgžda. 

— Jei žinočiau, kad negausiu antausio, dabar pat tave 
pabučiuočiau. 

— Deividui sakei, kad aš esu prasta sekretorė. Sakei, 
kad... 

— Na, eime, — nutraukė ją R. J., — pažiūrėsime, ar 
jiedu nusiramino. 

Jis atsistojo ir atidarė Sarai duris. 

Arielė ir Deividas sėdėjo susiglaudę ant sofos. Deivi- 
das laikė Arielės ranką. 

— Nesuprantu, kaip jūs galite ten būti... su lavonu, — 
pasakė Arielė. 

— Mes stengiamės sugalvoti, ką daryti, — atsakė 
Sara. 

— Ir ką nusprendėte? — įsiterpė Deividas. 

— Tik tiek, kad reikia atsikratyti kūno ir niekam ne- 
prasitarti. Be to, Sara, — jis paplekšnojo Sarai per petį, — 
žino, kurie laipteliai girgžda. Manau, mums turėtų pavykti 
nunešti kūną į apačią, neužkluptiems Filisės, — pareiškė 
R. J. 

— Ji vis tiek nieko neišgirs, — paprieštaravo Arie- 
lė. — Ji girta. 

— Iš kur tu tai Žinai? 

— Kai mėginau paskambinti telefonu, atidariau spin- 
telę prie jos lovos. Ji buvo pilna degtinės butelių. Be to, vos 
tik įėjome pro duris, užuodžiau degtinės tvaiką. 

— Tu atpažįsti degtinės kvapą? — nustebo R. J. 

— Atpažįstu, — atkirto Arielė piktai dėbtelėdama. 

— Jau anksčiau kažkur buvome susitikę, tiesa? — pa- 
klausė R. J., spoksodamas į ją. 

— Ar kas nors turi minčių, ką mums daryti? Na, Ži- 
noma, juk neskambinsime policijai, — nutraukė pokalbį 
Sara, norėdama atitraukti R. J. dėmesį. 

— Kaip manai, ar policija įpuls į namus, jei nieko ne- 
darysime? — paklausė Arielė. 

— Taip, — tvirtai atsakė R. J. ir žvilgtelėjo į savo laik- 
rodį. — Jau praėjo... — tada atsisuko į Sarą. 

— Dvidešimt trys minutės. 

— Taip, jau praėjo dvidešimt trys minutės nuo tada, 
kai radome lavoną. Jie tikisi, kad netrukus imsime veikti. 

— Rūsyje yra šaldiklis, — pasakė Deividas, ir visi iš- 
pūtę akis sužiuro į jį. — Atsimeni? — paklausė jis R. J. — Ji 
juk mums sakė. 

— Teisingai, — šypsodamasis pritarė R. J. — Ji sakė, 
kad jos pirmasis butas buvo tokio dydžio kaip šaldiklis 
rūsyje. 

— Jei rytą kūno neras, — svarstė Arielė, — supras, kad 
jis liko name. 

— Nebent pamatys, kaip jį išnešėme, — tarė Sara, žiū- 
rėdama į R. J. — Atsimeni, kaip prigirdei poną Dankirką, 
kad teko išnešti jį lauk? 

— Aš Čarlio visai neprigirdžiau, — paprieštaravo 
R. J. — Jis pats prisigeria kiekvieną dieną. Jis... 

— Ką tu sugalvojai? — paklausė pusseserės Arielė. 

Sara kreipėsi į R. J.: 

— Ar galėtume suvaidinti? 
bet pamažu po truputį ėmė šypsotis. 

— Mudu nunešime kūną žemyn, o judu įtikinsite 
žmones, palikusius jo lavoną čia, kad gabenate jį iš namo. 

— Būtent tai aš ir sugalvojau, — pritarė Sara. 

— Mes visada buvome puiki komanda, — meiliai tarė 
R. J. 

— Mums reikia likti drauge, — kietai pertraukė Arie- 
lė. — Neturėtume išsiskirti. 

— Ariele, — kreipėsi R. J., — turi nueiti į Filisės 
kambarį ir atnešti kokį nors jos daiktą. Ką nors aiškiai at- 
pažįstamo.. Gal net su monograma. Mes jį padėtume ant 
lavono. Noriu, kad radus kūną atrodytų, kad jį nužudė 
ponia Vankuren. Neilgam juos taip apkvailinsime, bet iš- 
lošime laiko. 

Arielė nurijo seiles. Viena yra šniukštinėti savo moti- 
nos namuose, o visai kas kita — svetimo Žmogaus miega- 
majame, ypač, kai jame miega šeimininkas. 

Sara atsistojo. 

— Ruoškimės. Bijau, kad naktį teks praleisti... 

— Net nekalbėk taip, — atsistodamas nutraukė ją 
Deividas. — Niekam nevalia liesti kūno, kad nepaliktume 
plaukų ar kitokių įkalčių. 

Sara pažvelgė į Deividą, pastebėjo apie burną ir akis 
susimetusias baltas raukšleles. Jei jis norėjo siekti karjeros 

politikoje, panašus stresas tikrai sužlugdytų visus jo pla- 
nus. Ji panoro prieiti prie jo ir paguosti, bet tarp jų atsi- 
stojo R. J. 

— Ariele, eik... 

Sara jautė, kad Arielė mirtinai bijo, todėl palydėjo ją 
iki durų, atsiveriančių į laiptus. 

— O jeigu ji pabus? — sušnibždėjo Arielė. 

Sara nurimo pamačiusi, kad laiptai apšviesti blausios 
Šviesos. 

— Spėju, kad ji kietai miega bijodama būti apkaltinta 
bendrininkavimu, — paguodė Sara. 

— O galji visai nemiega, — virpėdama abejojo Arielė, 
bet drauge su pussesere papurtė galvą. — Gal jos miega- 
mojo duris užrakintos? — Bet merginos ir vėl papurtė gal- 
vas. Savo miegamojo durų Filisė Vankuren tikrai niekada 
nerakintų. 

— Trečias, šeštas, aštuntas, lipdama į viršų, skaičiuok 
atbulai, — pro praviras duris sušnibždėjo Sara. 

— Ir kaip, tavo manymu, aš suskaičiuosiu? — pa- 
klausė Arielė, bet žvilgtelėjusi į tapetus nusišypsojo. Sara 
jai taip pat šyptelėjo. — Rožės, — sušnabždėjo ji. — Reikia 
skaičiuoti rožes. 

Arielė giliai įkvėpė ir ėmė lipti laiptais. Priėjusi trečią- 
jį laiptelį, ji įsitvėrė turėklo ir peržengė jį. Nesugirgždėjo. 
Ji patenkinta atsisuko į Sarą, kuri raminamai šypsojosi jai, 
tada vėl žvilgtelėjo į rožėmis margintus tapetus. Viena rožė 
virš girgždančio laiptelio buvo nuspalvinta mėlynai. Nie- 
kada to nepastebėtum atsainiai užmetęs akį, bet rožė tikrai 
buvo melsva. 

Arielė bakstelėjo pirštu į rožę ir pamojavo Sarai, bet ši 
nesuprato. Arielė palengva nusileido laiptais, saugodamasi 
girgždančių laiptelių, pažymėtų mėlynomis rožėmis. Pri- 
artėjusi prie Filisės kambario, ji žvilgtelėjo aukštyn į Sarą, 
vis dar stovinčią tarpduryje ir besišypsančią. 

Arielė lėtai, atsargiai ir tyliai atidarė miegamojo duris, 
o ant sienos pamačiusi mažutę naktinę lempelę, lengviau 
atsiduso. Pripratus akims, ji pastebėjo Filisę Vankuren, iš- 
sidrėbusią ant lovos ir tyliai knarkiančią. Arielė pamanė, 
kad lengvai iššautų, jai net nepabudus, bet kam rizikuoti. Ji 
ant pirštų galų nutipeno senoviniu persišku kilimu, vertu 
mažiausiai dešimties tūkstančių, ir priėjo prie komodos. 
Kaip ir tikėjosi, ant jos rado plaukų šepetį. Iš dėžutės Arie- 
lė išėmė servetėlę, ja nuo šepečio paėmė kelis plaukus ir 
įsidėjo juos į kišenę. Vis žvilgčiodama į Filisę veidrodyje 
virš komodos, ji atidarė viršutinį stalčių. Vienas šlamštas. 
Seni plaukų segtukai, vizitinės kortelės, sulūžusios šukos, 
nedidelė dėžutė, pilna pigių juvelyrinių dirbinių. Arielė 
stalčių uždarė. 

Kitame stalčiuje gulėjo apatinis trikotažas. Arielė 
nebūtų labiau nudžiugusi, net radusi aukso grynuolį. Ne- 
dėvėtas apatinis trikotažas! Už marškinėlių ji įsikišo porą 
nėriniuotų kelnaičių. Buvo ir liemenėlių, bet jos Sarai ir 
Arielei nebūtų tikusios, tad stalčių uždarė. 

Trečiame stalčiuje rado krūvą prancūziškų, beveik 
permatomų naktinių marškinių. Ji panoro pasiimti ir jų 
porą, bet atsispyrė pagundai. 

Paskutinis stalčius prilygo aukso gyslai. Jame gulėjo 
nosinaitės su monograma ir ranka rašyta kortelė. Joje 

buvo parašyta: „Visada tave mylėsiu. Filisė.“ Nosinaitę ir 
kortelę Arielė užsikišo už kelnių. 

Uždariusi stalčių, veidrodyje ji pastebėjo raudoną 
švieselę, tarsi kokio elektroninio prietaiso lemputę. Apsi- 
sukdama ji greitomis peržvelgė kambarį, bet nieko nepa- 
stebėjo. Vėl įsižiūrėjo į veidrodį ir pamatė raudoną taškelį. 
Tik tada ji susivokė, kad švieselė sklinda pro atitrauktas 
užuolaidas iš lauko. 

Prisispaudusi prie sienos nedrįsdama prisiliesti prie 
užuolaidų, Arielė įsižiūrėjo į tamsą. Po akimirkos pamatė 
raudoną taškelį — rūkstančios cigaretės galiuką. Kaip ir 
spėjo R. J. — kažkas slėpėsi namo šešėliuose, rūkė ir ste- 
bėjo. 

Arielė ant pirštų galų išėjo iš kambario ir užlipo 
laiptais. 

— Kur taip ilgai užtrukai? — paklausė Sara. — Jau 
buvau pradėjusi nerimauti! 

— Žiūrėk, ką radau. 

Iš už marškinėlių ji išsitraukė kelnaites, iš kelnių dvi 
nosinaites su monograma ir galiausiai kortelę. 

— Švarūs apatiniai, — nušvito Sara. — Didžiausia 
prabanga. 

— Kur jiedu... ir jis? Tas kūnas? 

— Vos tik tu nusileidai laiptais žemyn, jie išėjo ieškoti 
šaldiklio. Aš likau čia ir parengiau jį. 

Ji žengė į šalį ir Arielei parodė du pailgus iš antklodės 
susuktus gniutulus, surištus į storą audeklą. Ryšulys pri- 
minė Fenio Nezbito kūną. 

— Puikiai padirbėjai. Jis... — išsigandusi Arielė nutilo, 
nes į kambarį įėjo Deividas ir R. J. 

Lipdami laiptais, jie neišleido nė menkiausio garselio. 

— Ar radote? — iš karto paklausė Sara. 

— Taip, — Deividas buvo dar labiau išbalęs nei anks- 
čiau. — Tai, ką dariau, prieštarauja viskam, kuo aš tikiu. 
Mes ką tik paslėpėme lavoną... 

— Taip, bet teko išimti šaldytą maistą. Jis atšils ir ims 
dvokti, — pridūrė R. J. ir kreipėsi į Arielę: — Ar tau pasi- 
sekė? 

— Jai puikiai pavyko, — užtarė pusseserę Sara. — Ji 
mums pavogė švarių apatinių. 

Nieko nesuprasdami vyrai suglumę spoksojo į jas, o 
Sara tik gūžtelėjo pečiais. 

— Mergaitiški reikalai. Svarbu tai, kad Arielei pavyko 
nugvelbti įkalčių. 

— Pasinaudosime jais išėję, — tarė R. J. ir atsisuko į 
Sarą. — Kaip tau sekėsi? 

Ji pasitraukė ir parodė paruoštą iškamšą. 

— Nuostabu, — tarė R. J. žibančiomis akimis. — Vi- 
sada mokėjai mažiausiomis sąnaudomis pasiekti tobulą 
rezultatą. 

— Mačiau rūkstančią cigaretę, — pasakė Arielė. — 
Kažkas rūko stoviniuodamas prie namo. 

— Nematei policijos automobilių? — paklausė R. J. 

— Tegalėjau žiūrėti pro poros colių tarpelį tarp užuo- 
laidų, tad negaliu pasigirti daug mačiusi, — atsakė Arie- 
lė. — Gal galėtumėte ir mane supažindinti su planu? 

Sara pradėjo aiškinti: 

— Jei į visą šią istoriją įsipainiojusi policija, mes ma- 
nome, kad jie sustabdys mus, vos tik išeisime iš namo su 
nešuliu ant pečių. Bet jei ten budi tik vienas žmogus... 

— Arba pora, — pridūrė Deividas. 

— Taip, jei namą stebi keli Žmonės, jie mus seks ir Žžiū- 
rės, kur atsikratysime nešulio, kuris, tikiuosi, bus panašus į 
lavoną, — tęsė R. J. — Mudu su Sara eisime į vieną pusę, o 
tu ir vaikigalis — į kitą. 

— Na, gerai. Deividas, — pasitaisė jis. — Ariele, tu ir 
Deividas eisite į kitą pusę. 

— Mes radome kelis naudingus daiktus, — Arielei pa- 
sakė Sara. — Pastogėje ji slepia tikrą lobį. — Sara linktelėjo 
galvą, rodydama į nedideles dureles po įkypomis palėpės 
sienomis. 

— Pasirengę? — paklausė R. J. 

— Manau, man geriau būtų eiti su jumis, o ne su Dei- 
vidu, — staiga Arielė tarė R. J. 

Sara pažvelgė į Deividą ir pamatė, kad jis visas nurau- 
do. Tai štai kur šuo pakastas! — su pasibjaurėjimu pamanė 
ji. Dar viena moteris, trokštanti R. J. 

— Aš manau, kad tai puiki mintis, — pritarė Sara 
žengdama prie Deivido. 

Vyrai tylomis susižvalgė ir, lyg nebyliai pasitarę, liko 
savo vietose. 

— Mudu su Sara vienas kitą pažįstame, — kietai kaip 
kirviu nukirto R. J., neleisdamas niekam plėtoti šios te- 
mos. 

— Taip pat ir mes su Ariele, — pritarė Deividas, pasi- 
piktinęs R. J., tarsi šis būtų pareikalavęs eiti su Ariele. 

R. J. atsisuko į Arielę. 

— Kai išeisime, vaidinkite, kad darote kažką įtartino, 
kažką nusikalstamo. 


133 


JUDE DEVERAUX 


— Bet mes ir darome! — pratrūko Deividas. — Rei- 
kėjo... — staiga jis nutilo suvokęs, kad žodžiai: „reikėjo iš- 
kviesti policiją“, ne itin tinka susiklosčius tokiai situacijai. 

Po dešimties minučių visi buvo pasirengę. Deividas 
per petį persimetė vieną iš Saros pagamintų „manekenų, 
kuris buvo suvyniotas į nedidelį kilimėlį. Jis ėjo sulenkęs 
kelius, tarsi nešamas daiktas būtų labai sunkus. 

Kitą maišą Sara apvilko drabužiais, rastais dėžėje pa- 
stogėje. Į vidų įkišo šluotkotį, kad jis bent kiek išlaikytų 
formą, o ant galvos kreivai užmaukšlino Arielės peruką. 
Jiedu su R. J. mėgino nešti šį gniutulą tarsi nusigėrusį 
žmogų. 

Leidžiantis laiptais, Arielė tyliai parodė mėlynai nu- 
spalvintas tapetų rožes. Jos ženklino girgždančius laip- 
telius. Tarsi kas nors be jų buvo apsistoję tuose pačiuose 
kambariuose grotuotais langais ir taip pat tylomis turėjo 
leistis laiptais žemyn. 

Prie išėjimo jie stabtelėjo luktelėti R. J., kuris nusileido 
į rūsį prie lavono palikti įkalčius. Jis grįžo per akimirką. 
Tada išjungė šviesas verandoje ir tykiai atidarė laukujes 
duris. 

— Spektaklis prasideda! — tarė R. J. 


Vienuoliktas skyrius 


— NEGALIME ŠITAIP ELGTIS, — R. J. tyliai pašnibždėjo 
Sarai. — Norėčiau, kad tu su tais vaikais liktum namuose ir 
jūs drauge stengtumėtės kaip nors išgyventi, 0 aš turiu... 

Jis pamojo ranka, tarsi leisdamas nuspėti, kad jo galva 
pilna sumanymų, kurių jis nenori niekam atskleisti. 

Sara kamavosi su glebiu manekenu. Ji kaip įmanyda- 
ma stengėsi išlaikyti tariamą lavoną kuo tiesiau. Jei lauke 
nebūtų buvę taip tamsu, o R. J. nebūtų vedęs jų į dar tam- 
sesnį mišką, Sara niekada nebūtų pamaniusi, jog kas nors 
patikės, kad jie neša lavoną. 

— Nesuprantu, ką norite tuo pasakyti, — atsakė 
ji. — Mes turime... 

— Nugabenti lavoną prie skardžio pietinėje salos da- 
lyje ir numesti žemyn. Pats Žinau, tiesiog... 

— Geriau padėk man,o ne kurpk paslaptingus žygius, 
nes priešingu atveju mesiu tą maišą iš rankų ir pradėsiu 
klykti, — purkštelėjo Sara ir pajuto, kad R. J. tyliai kikena. 

— Man labiau patiko, kai su manimi nesikalbėjai. Ne- 
jau aš toks siaubingas viršininkas? 

— Pats baisiausias, koks tik gali būti. Viešpatauji vie- 
nas niekam neleisdamas nė įsiterpti. 

— Bet aš juk atstovauju savo kompanijai. 

— Tai ir dirbk joje vienas. 

— Tu tikrai manęs nekenti, tiesa? 

— Gal galėtume apie tai pasikalbėti kitą kartą? Dabar 
bandau padaryti viską, kad mums netektų sėsti į kalėjimą. 

— Na va, ir vėl apie tą patį, — pasakė R. J. — Man 
rodos, plika akimi mes matome ne viską. Pradedu manyti, 
kad ši situacija susijusi su mano darbu. 

Sara dvejojo, bet ir toliau tempė tariamą lavoną, kurio 
koja vis nukrisdavo ir vilkdavosi žeme. Be to, teko nuolat 
keisti „negyvėlio“ padėtį. R. J. buvo pridėjęs akmenų į jo 
švarką, bet to nepakako. 

— Ką galėjai padaryti darbe, kad kas nors užsinorėtų 
tave nepagrįstai apkaltinti žmogžudyste? — paklausė ji. 

— Nieko ypatinga, tiesiog svarstau, ar tai nesusiję 
su... — R. J. nutilo, o Sara tamsoje pamatė jį gūžtelint pe- 
čiais. 

— Bent kartą gyvenime norėčiau išgirsti tiesą. Kas čia 
vyksta? 

Ji jautė, kad R. J. šypsosi ir perima didžiąją dalį nešulio 
svorio, leisdamas Sarai kiek atsipūsti. 

— Jau tie vaikai! — staiga atsakė R. J. — Nė akimirkos 
negali užsičiaupti, tiesa? Gera žinoti, kad jiedu turtingi, 
nes kitu atveju mirtų badu. 

Sara suprato, jog R. J. pakeitė pokalbio temą, kad ne- 
reikėtų — kaip visada — atsakyti į klausimą. 

— Kaip suprantu, turi galvoje Arielę su Deividu. 

— Būtent. 

— Ir ką ketini su jais daryti? 

— Palikau jiems raštelį, kad negrįšiu. Parašiau, jog 
pasimatysime pirmadienį teisme — nebent jiems patiems 
pavyktų išsinešdinti iš šios prakeiktos salos. Manau, kad 
šie spąstai buvo paspęsti man, tad aš ir ketinu išsiaiškinti, 
kieno tai darbas. 

— Vienui vienas? — nustebo Sara. 

— Vienui vienas. Lygiai kaip valdau kompaniją. 

— Supratau, — atsakė Sara. 

— Štai ten, — mostelėjo R. J. į kažkokius medžius. 

— Panašu, kad šią salą puikiai pažįsti. Ar esi čia 
buvęs? 

— Niekada gyvenime, tiesiog kaip reikiant prisiskai- 
čiau internete, pameni? 

Jiems žengiant į tankų tamsų mišką, Sara apvertė ma- 
nekeną. 

— Kur einame? — pašnibždom paklausė ji. 

Sara norėjo išsikalbėti, norėjo šaukti ant R. J., nes 
jautė, kad susiklosčiusios aplinkybės ją gali palaužti. Kaž- 
kas nužudė Fenį Nezbitą, o žudikas vis dar laisvėje. Jeigu 
jis — arba ji — suprastų, jog R. J. ir Sara neša negyvėlį, 
galėtų ir juos nušauti. 

Kelias minutes jiedu ėjo tylėdami, o Sara ėmė suvokti, 
į kokią keblią padėtį jie pakliuvo. Ji galėjo būti palaikyta 
žmogžudystės bendrininke. Arba netgi nužudymu. Kažin 
ar gali skirti mirties bausmę dviem Žmonėms už vieną nu- 
sikaltimą? 

— Ketinu lavoną numesti nuo skardžio, esančio 

rytinėje salos dalyje, — tyliai pasakė R. J. — Ten uolos. 
Perskaitęs apie tą skardį, maniau ten įrengsiąs skraidyklių 
klubą, o ne mėtysiąs lavonus, tegul ir netikrus. 

Sara nesišypsojo. Ji mąstė apie R. J. pasiryžimą vienam 
išsiaiškinti, kas paspendė šiuos spąstus. Ji nenorėjo prisi- 
pažinti, bet ir pati troško atsikratyti Deivido ir Arielės. Tik 
niekaip nesuprato to priežasties. Pagrindinis kelionės į šią 
salą tikslas juk buvo priartėti prie Deivido. 

— Aš eisiu su tavimi, — sušnabždėjo ji R. J., pasiren- 
gusi artėjančiai kovai. 

Jai teks su juo ginčytis, kad ji ne koks „vaikis kaip 
Deividas ar Arielė, įtikinėti, kad ir ji gali kuo nors pasitar- 
nauti. Tačiau R. J. neprieštaravo. Tai atrodė įtartina ir Sara 
iškart pamanė, kad jis kažką rezga. 

— Jei tu nori mane suvilioti, tai... — pratrūko Sara, o 
jis vos sulaikė juoką. 

— Tu niekada nepasiduodi, Džonson, ar ne? Ką aš tau 
padariau, kodėl mane laikai blogiausiu iš blogiausių? 

— Dėl visų suvedžiotų ir paliktų moterų. 

— O ką man reikėjo daryti? Jas vesti? Nejau tu manai, 
kad aš nežinau, ko jos iš manęs nori? Pinigų, tik pinigų. Jei 
jų neturėčiau,jokia moteris niekada net nežvilgtelėtų į tokio 
žemo, bjauraus ir seno vyriškio kaip aš pusę. Visos tos įsta- 
bios gražuolės susitikinėtų su jaunais ir išvaizdžiais vyrais. 
Tokiems seniams kaip aš pinigai suteikia paskutinę galimy- 
bę. — R. J. stabtelėjo. — Meskime jį čia. Reikėjo šį gaminį 
užpatentuoti. Tada tu galėtum apsimesti, kad verki,o aš tave 
guosčiau. 

Sara nekreipė dėmesio į paskutinę pastabą ir paėmė 

tariamą lavoną už kojų, o R. J. — už pažastų. Tada kelis 
kartus įsupavo. Sara taip įdėmiai klausėsi savo viršininko, 
kad net nepastebėjo, kaip jiedu priartėjo prie beprotiškai 
aukšto skardžio į vandenyną. Tamsoje jo net nesimatė. 

— Metam, — šūktelėjo R. J., ir jie paleido tariamą ne- 
gyvėlį. 

Buvo matyti, kaip jis krenta vis žemyn ir žemyn, ko! 
galiausiai atsitrenkė į uolas. 

— Kodėl pats žudikas taip nenusikratė kūno? 

— Ir man tas įdomu, — pritarė R. J. ir apkabino Sarą. 

Sara atsitraukė. 

— Ką čia darai? 

— Guodžiu tave. 

— Net ir tokioje sumaištyje negali nelipti ant moters. 
O jau beveik papirkai mane liūdnu pasakojimu apie ne- 
mylimą turtuolį. 

— Tai tu manimi nepatikėjai? 

— Nė vienu žodžiu. 

— Tai net negausiu atsisveikinimo bučinio? 

— Aš tave jau perspėjau — atgal negrįšiu. Liksiu čia, 
bet prieš pasakydama savo nuomone, noriu sužinoti, ką 
sumanei. 

— Eikime iš čia, — patarė jis, apsižvalgydamas tam- 
siame miške. Aplink nebuvo matyti nė gyvos dvasios, tik 
varlės kurkė ir zvimbė uodai. — Tie, kas mus stebėjo, jau 
pamatė viską, ką norėjo. 

— Ir tu pajutai? — paklausė Sara, trindama pašiurpu- 
sius dilbius. 


Lauke buvo gal trisdešimt laipsnių šilumos, bet Sara 

šalo. R. J. dar kartą pamėgino ją apkabinti, bet Sara ir vėl 
atsitraukė. 

— Aš žinau, ką ketini daryti. 

Sara į R. J. neatsisuko, bet nujautė, kad jis sprendžia 
dilemą. Nors ir skambindavo jai penkiasdešimt kartų per 
dieną, jis vis tiek buvo uždaras žmogus. Pastaruosius kelis 
mėnesius ji manė viską žinanti apie savo viršininko gyve- 
nimą. Bet tada jis iškilmingai pranešė apie susijungimą su 
kita kompanija, ir Sara suvokė, kad nieko nėra girdėjusi 
apie tokius planus. Jis ir rinką ištyrė, ir visus dokumentus 
sutvarkė pats. Sara tikrai žinojo, kad paslapčių R. J. Bromp- 
tonui netrūksta. Ir štai dabar jis sprendė, ar verta atskleisti 
savo paslaptis Sarai. 

Grįždama atgal į miestelį, Sara tylėjo. Ji numanė, kad 
geriau neversti jo pasakoti savo planų, o juo labiau neįtiki- 
nėti. R. J. turėjo pats apsispręsti. 

— Ketinu aplankyti ponią Nezbit, — galiausiai pa- 
sakė jis. 

— Nori suvedžioti našlę? — apimta siaubo, paklausė 
Sara. 

— Gal bent trumpam atplėši mintis nuo mano kelnių 
užtrauktuko? — atkirto R. J. — Ji turi ką nors žinoti, mažų 
mažiausiai, kas yra Nezbito priešai. Kas jo taip nekentė, 
kad ryžosi nužudyti? 

Sara prisiminė, koks piktas ir priešiškai nusiteikęs 
Nezbitas atėjo į barą. 

— Sprendžiant iš to, ką mes matėme, mažų mažiausiai 
keli žmonės turėtų norėti jį nužudyti. Net ir ponia Vanku- 
ren minėjo, kad jis garsus melagis ir vagis. 

— Melagis ir nevykėlis, — tyliai pataisė R. J. — Nejau 
tu neprisimeni, ką ji pasakė? 

— Prisimenu. Tiesiog kažkodėl man susidarė įspūdis, 
kad jis yra vagis. 

— Gal dėl dvidešimt tūkstančių dolerių vertės laikro- 
džio ant riešo? 

— Neatkreipiau dėmesio. 

— (O aš atkreipiau. Manau, kad ir tu jį pastebėjai, tik 
gal nesąmoningai. Filisė sakė, kad jis turtingas. 

Sara stabtelėjo. 

— Nori išsiaiškinti, kaip jis susikrovė turtus, tiesa? 
Gal jis praturtėjo šantažuodamas, tad galiausiai kuri nors 
neapsikentusi auka nusprendė jį pribaigti. 

— Kaip tik pasitaikėme mes, todėl žudikas nusprendė 
visą kaltę suversti mums, — pridūrė R. J. 

— Kas bus, jei niekas neras lavono? 

R. J. ir vėl ėmė žingsniuoti. 

— Aš apie tai galvojau. Kaip mus apkaltins, jei neras 
negyvėlio? Šaldiklis, į kurį įkrovėme Nezbitą, buvo pri- 
kimštas maisto, tačiau panašu, kad tas maistas ten guli jau 
seniai. Manau, jo tikrai niekas kasdien neatidarinėja. Kol 
ras lavoną, gali praeiti daug laiko. 

— Bet tada žudikas lavono ieškos ant uolų po skar- 
džiu. 

— Ir ten, kur tariamą negyvėlį išmetė vaikai. 

— Kodėl visą laiką juos vadini „vaikais '? Arielei tiek 
pat metų, kiek ir man. 

— Esu girdėjęs, kad Žmogų augina emocinė patirtis. 
Jei tai tiesa, vargu ar judvi su Ariele vienmetės. 

— Jei kalbėsime apie vaikystę su mano tėvu, aš turė- 
čiau būti kokių šimto penkiasdešimties metų. 

— O aš kokio tūkstančio. 

— Tu? — nustebo Sara. — Ar kada nors aplanko 
jausmai? Esu mačiusi, kaip palieki moteris net neatsigręž- 
damas. 

— Bet jos sielvartavo tik todėl, kad neteko mano pini- 
gų banko sąskaitoje. 

— Tikrai ne visos. O Tifani? 

— „Bergdorf“ ir „Barney“ parduotuvėse jos sąskaitos 
jau siekė šešiaženklius skaičius. Ir tai tik todėl, kad tikėjosi 
už manęs ištekėti. Kai galiausiai jos nusikračiau, man pa- 
skambino Haris Vinstonas* ir paklausė, ar apsisprendžiau 
pasilikti žiedą su rožiniu dešimties karatų deimantu. 

— Šit kaip, — supratusi atsakė Sara. 

Jiedu galiausiai priėjo prie ponios Vankuren namo, ir 
Sara pajuto, kad R. J. nedrąsiai žengė žingsnį atatupstas. Ji 
pasisuko į jį ir maldaujamu balsu paklausė: 

— Tu juk neisi vidun, ar ne? 

— Eisiu, bet tu negali eiti kartu. Tai turiu padaryti 
pats. Man nereikia globėjo kas kartą, kai noriu priimti 
svarbų sprendimą. 

Sara pasižiūrėjo į viršutinį seno ponios Vankuren 
namo aukštą ir šviesoje už užuolaidų pamatė šešėlį. 
Deividas su Ariele jau buvo grįžę. Sara žinojo, kad R. J. 
teisus. Ramindami Arielę ir Deividą, aptikus Nezbito la- 


“ Haris Vinstonas (Harry Winston) — garsus amerikiečių juvelyras, vadinamas 
„briliantų karaliumi“. Jam priklauso prabangi juvelyrinių dirbinių parduotuvė Penkto- 
joje aveniu. 

voną, užtruko ne ką mažiau, nei rengdamiesi atsikratyti 
negyvėlio. Viena Saros dalis norėjo grįžti pas juos, — tai 
būtų puiki galimybė artimiau susipažinti su Deividu. Ji 
parodytų, kokia rami gali išlikti tokiu kraštutiniu atveju, 
kaip puikiai gali spręsti iškilusius klausimus. R. J. tapo 
natūraliu ketveriukės lyderiu, nes buvo vyriausias ir la- 
biausiai patyręs, bet jei jis pasitrauktų, Sara nesunkiai 
perimtų vadovavimą. 

Sara pamanė, kad jei ji taptų lydere, Deividas jos už 
tai neapkęstų. Arielė alpėtų jo vyriškame glėbyje, o Dei- 
vidas ją ant rankų nuneštų iki pat altoriaus. O ji liktų už 
borto. Stiprioji ir gabioji Sara būtų palikta. 

— Eisiu su tavimi, — dar tvirčiau pakartojo Sara, pa- 
siryždama artėjančiam ginčui. 

— Ir praleisi galimybę susidraugauti su ponu po- 
litiku? 

— Kodėl tu nusprendei, kad jis nori daryti politiko 
karjerą? 

— Aš įdėmiai klausau ir stebiu žmones. Manei, kad jį 
įsimylėjai, tiesa? 

— Taip. Ne. Net nežinau. Viskas ne taip paprasta. Jis 
priklauso mano motinos šeimai ir aš noriu jai priklausy- 
ti. — Sara žvilgtelėjo į langą. — Tik kuo toliau, tuo labiau 
įsitikinu, kad paveldėjau savo tėvo šeimos genus. 

R. J. apsižvalgė. Jie buvo miestelio pakraštyje, stovėjo 
pasislėpę po medžiais. Sara jautė, kad jis nori kažką pasa- 
kyti, bet nedrįsta. 

— Ar tikrai nori eiti su manimi? — paklausė jis. — 
Man praverstų tavo pagalba. 

Sara delsė atsakyti, o R. J. laukė sulaikęs kvapą. Rodos, 
Sara niekada gyvenime nieko taip netroško, kaip likti su 
juo. Jei ir yra kokia nors menkutė galimybė išsisukti iš esa- 
mos padėties, tai R. J. ją ras ir pasinaudos. 

— Gerai, — galiausiai tarė jis ir ėmė palengva žings- 
niuoti. — Bet darysi tai, ką liepsiu. 

— Aš visada darau, ką liepi. 

— Tiesą pasakius, tai netiesa, — švelniai papriešta- 
ravo jis. — Iš tiesų niekada nesi susidomėjusi jokia mano 
pasiūlyta veikla. 

Sara dabar nenorėjo apie tai kalbėti. Jai buvo sunkoka 
akmenuotu taku tamsoje jį sekti. Arielės brangieji itališki 
sandalai tikrai nebuvo skirti vaikščioti. 

— Kaip tu gali kažką planuoti nuveikti su Nezbito 
žmona, jei dar nesi jos matęs? O gal ji bus ne tavo skonio 
kaip ir gražioji Filisė Vankuren? 

— Tu viską pakreipi savaip, ar ne? Jei man moteris pa- 
tinka, vadinasi, esu mergišius. Jei nepatinka — snobas? 

— Na va, kaip puikiai mes vienas kitą suprantame, — 
atsakė Sara. 

R. J. nusijuokė. 

— Na, eime pamiegoti. 

— Kur“ 

— Gal į verandą? Mačiau ten daug tų, kaip ten jūs jas 
vadinate, na, su pagalvėlėmis. 

— Gulimųjų fotelių, kušečių, krėslų. Geriau nesilauž- 
kime į namą. 

— Pritariu, — atsakė R. J. — Ar esi pasirengusi nakčiai 
su uodais? 

— Žinoma. Uodai — ne kulkos. Ar esi girdėjusi ką 
nors apie Nezbito našlę? 

— Galbūt ji taip pat įsivėlusi į žmogžudystę. Aš visai 
neplanuoju, kaip tau pasirodė, jos suvedžioti. Tiksliau, su- 
vedžioti jos šešių vaikų. 

— Ką?! Tu juk... 

— Kodėl tu visada apie mane galvoji blogiausia, 
ką? — paklausė jis, paimdamas Saros ranką už parankės 
ir vesdamas prie tamsaus namo su didžiule veranda. Joje 
stovėjo geras pustuzinis įvairiausių baldų. — Ar vaikystėje 
tavo tėvui pavykdavo nuo tavęs ką nors nuslėpti? 

— Ne, — pagalvojusi atsakė Sara, lipdama laiptais į 
verandą. 

Pagalvojusi apie tai, ką pasakė R. J., ji nusišypsojo. Iš 
suaugusiojo ištraukti informaciją atima daugybę laiko, bet 
vaikai juk dienų neskaičiuoja. Koks vaikas nepliurpia vis- 
ko, ką žino, visiems, ką tik sutinka? 

Sara tebesišypsodama atsisėdo ant vienos iš pagalvė- 
lėmis apkrautų kušečių. Pagalvėlės atsidavė pelėsiais, o jas 
palietusi Sara iš karto pajuto daugybę įplyšimų. Jei būtų 
pamačiusi jas dienos šviesoje, greičiausiai būtų pasibaisė- 
jusi. Kažin, ar jose suko lizdus pelės? O gal gyveno kokie 
vabalai? Gal net gyvatės? 

— Na, Džonson, — meiliai kreipėsi R. J., tada ištiesė 
ranką ir paglostė Saros dilbį. — Blogiausia jau praeityje. 
Jei policija žinotų, kad Nezbitas negyvas, jie jau būtų mus 
visus suėmę. Spėju, kad daugių daugiausiai apie žmogžu- 
dystę žino du asmenys. 

— Vienas jų — Filisė Vankuren. 

— Nesu tuo tikras. Kad ir kas vonioje paliko Nezbito 
lavoną, jis žino, jog ji kas vakarą nusigeria. Be to, girgždan- 
tys laipteliai pažymėti. 

Sara kurį laiką tylėjo, žiūrėjo į žvaigždes ir mėgino 
nusiraminti. Ji negalėjo atsipalaiduoti, nes bijojo, kad bet 
kurią akimirką gali pasirodyti policijos automobiliai kau- 
kiančiomis sirenomis ir juos suimti. 

— Arielė bijos, kai manęs nebus šalia. 

— Tik nejuokauk, — mieguistu balsu atkirto R. J. — 
Arielė — plieninė. Ji daug stipresnė nei aš ir tu kartu pa- 
ėmus. 

— Tu neteisus. Jos motina... 

— Jos motina! Tai štai kur aš ją mačiau — Niujorke. 
Tada buvau vakarėlyje su Tifani. Mes dar buvome kartu, 
bet ji jau nujautė, kad nieko iš mūsų santykių neišeis, todėl 
kėlė pavydo scenas. Vakarėlyje pamačiau dailią merginą, 
kuri negalėjo nuleisti nuo manęs akių, bet kiekvieną kartą, 
kai pamėgindavau prie jos prieiti, ji nuo manęs paspruk- 
davo. Smagiai pažaidėme, bet vėliau pavargau ją vaikytis. 
Tada išdygo toji moteris ir pareiškė, kad jeigu bent pirštu 
paliesiu jos skaisčiąją dukrelę, ji pasirūpins, kad mane su- 
imtų. Tai buvo paskutinis lašas. Tifani vos laikėsi nespro- 
gusi iš pykčio, nepažįstama panelė su manimi flirtavo, o po 
to pabėgo, o tada dar ta moteris apkaltino mane mėginimu 
išprievartauti. Nė nesusimąstęs, iš vakarėlio išėjau. 

Sara pamiršo baimę ir ėmė šypsotis. 

— Kiek šimtų jiedviem palikai? — murmtelėjo ji. 

— Kokių šimtų? 

Sara buvo pernelyg pavargusi, kad veltųsi į ginčą. 

— Tuos, kuriuos laikai batuose. Kiekviename bate 
po vidpadžiu laikai po šimto dolerių banknotą. Du ba- 
tai — du šimtai dolerių. 

— Abu šimtus palikau, — žiovaudamas atsakė jis. — 
O tu prieš? 

— Ne. Jiems pinigai ne pro šalį. 

— Jie turi vienas kitą. Galime lažintis iš penkiasde- 
šimties gabalų, kad iki pirmadienio tavo pusseserė praras 
nekaltybę. 

— Jei tu ją bent paliesi... 

— Tik nepulk mautis kelnaičių. Ponaitis prezidentas 
tuo pasirūpins. 

— Iš kur tu žinai... iš kur Žinai apie tai, kad jis nori... — 
Sara visai snūduriavo. 

— Kad nori būti prezidentu? Juk pati man sakei. Tu 
visai nemoki saugoti paslapčių. 

— Ypač apie savo mylimąjį, — sušnibždėjo Sara ir už- 
migo. 
des danguje. Verandos stoge žiojėjo skylė. Geriau jau 
Čarlis pasiskubintų, pamanė jis, nes šie namai netrukus 
supus. Tada žvilgtelėjo į Saros profilį blausioje mėnesienos 
šviesoje. 

— Aš žinau, ką tu myli, tik tu pati to dar nesupra- 
tai, — sušnabždėjo jis ir šypsodamasis užmigo. 

O iš krūmų kažkas stebėjo kiekvieną jų judesį. 


Dvyliktas skyrius 


— GIRDŽIU ŽVEJYBOS LAIVUS, — pasakė R. J., prikišęs 
veidą prie Saros ausies. — Noriu, kad į kurį nors patektum, 
privalai išsinešdinti iš šios salos. 

Pramerkusi akis Sara pamatė, kad dar neprašvitę, va- 
dinasi, jie miegojo tik keletą valandų. Ji jautėsi pavargusi, 
alkana ir purvina, bet iš karto suprato, ko siekia R. J. — jis 
nori jos atsikratyti. 

— Ir visą paslapties atskleidimo šlovę palikčiau tau? 

Sara dar markstėsi, tačiau išgirdo, kaip jis prunkštelė- 
jo ir atsistojo. 

— Šiandien pasikalbėsiu su keliais žvejais ir susitarsiu, 
kad jus pargabentų į žemyną. Ar tu rengiesi taip ir gulėti 
čia visą dieną? 

— Galbūt, — atsakė Sara, rąžydamasi ir vis dar ne- 
norėdama atsimerkti. 

Buvo ankstus ir vėsus rytmetis. Gulėdama čia, atokio- 
je verandoje, Sara visiškai nenorėjo pažvelgti tiesai į akis. 

— Sara, — kreipėsi R. J. geidulingu tonu, kokio ji nie- 
kada nebuvo girdėjusi, — jei dabar pat neatsikelsi, aš nė 

nemirktelėjęs prigulsiu šalia tavęs. Ar norėtum kaimynus 
pradžiuginti spektakliu? 

Sara neprarijo kabliuko kaip kvaila žuvelė. 

— Ne, — tingiai miauktelėjo ji. — Juos sudominti gali 
tik negyvas šuo. 

Išgirdusi, kad jis dar kartą prunkštelėjo, Sara atsimer- 
kė. R. J. ją nužiūrinėjo taip, kaip ne kartą nužiūrinėjo kitas 
moteris, bet ji nesielgė taip kaip jos. Sara puikiai žinojo, 
kas nutinka moterims, kurias pavergia tas žvilgsnis. Ji at- 
siduso, atsisėdo ir apsižvalgė. Nematyti beveik nieko, tik 
daugybė senų tuščių namų. 

Prisiminusi Fenio Nezbito lavoną ir tai, kaip jie ketu- 
riese su juo susitvarkė, Sara sustingo iš baimės, o jos ger- 
klėje įstrigo panikos gniužulas. Ji ranka persibraukė kiek 
susiriebalavusius plaukus. Liežuviu brūkštelėjus dantų pa- 
viršiumi, atrodė, kad jie apaugę žalia mase. 

— Ar kalėjime yra dušas? — paklausė ji. — Man 
reikėtų nueiti į dušą, pasitepti dezodorantu ir persivilkti 
švariais drabužiais. 

R. J., regis, neišgirdo jos pageidavimų, nes žvalgėsi 
po miestelio prieigas. Rodės, šis sunkus išmėginimas, kurį 
teko jiems keturiems patirti, R. J. nė kiek nepakeitė. Kaip 
vyrai gali miegoti su tais pačiais drabužiais, su kuriais 
vaikščiojo dieną, ir atsikelti nė kiek nesusiglamžiusiais? 
Ir kodėl neskusta barzdele R. J. atrodė tik dar vyriškesnis? 
Jei dabar jis įliptų į laivą, niekaip neatskirtum nuo tikro 
žvejo. 

Sara nenoriai atsikėlė. Po kelių minučių jau sekė pa- 
skui R. J. tuo pačiu keliu, kuriuo čia atėjo vakar. Su kiek- 


149 


JUDE DEVERAUX 


vienu žingsniu jiedu vis labiau tolo nuo ponios Filisės 
Vankuren namų ir toliau nuo Arielės bei Deivido. 

— Kaip manai, ar jiems bus viskas gerai? — paklausė 
Sara. 

— Mano manymu, jų laukia nepertraukiama ekstazė. 
Pagalvokim, jiedu turi pakankamai pinigų kelioms die- 
noms, todėl gali daryti — ką tinkami, o tai reiškia — nieko. 

— Tau jie nelabai patinka, tiesa? 

— Kam atėjo į galvą suregzti planą mane apmulkinti, 
kad tu esi Arielė, o ji — tu? 

— Čia visai ne dėl tavęs, — atkirto Sara, bet tada su- 
simąstė. 

Dabar Sara mintyse sudėliojo įvykius: Arielė jau buvo 
susitikusi su R. J. vakarėlyje Niujorke. Ji žavėjosi šiuo vyru, 
todėl pasiūlė Sarai apsikeisti vietomis. Ir kelionė į Kara- 
liaus salą buvo suorganizuota jiems keturiems tik todėl, 
kad Arielė taip norėjo. 

— Jei ne dėl manęs, tai dėl ko? — nenustygo R. J. — 
Dėl tavęs ir prezidentuko? Taip norėjai tapti šios snobiškos 
bendruomenėlės nare, kad net ryžaisi mane apmulkinti? 

Sara buvo labai pavargusi ir nenorėjo gintis nuo kalti- 
nimų — iš tiesų ji visai neketino prieštarauti. 

— Gal šiandien pamiršai išgerti vaistus nuo artrito, 
senuk? Ar todėl tu toks viskuo nepatenkintas? 

— Ne, — lėtai ištarė jis. — Tiesiog stengiuosi būti 
kandus, kad persigalvotum ir grįžtum pas draugus. 

— Neišdegs, — atsakė Sara ir godžiai nusižiovavo. — 
Gerai tave pažįstu. Be to, kodėl manai, kad jiems pavyks 
grįžti namo? Jei kam nors ir pavyks suorganizuoti pabėgi- 
mą, noriu likti su laimėtoju. 

— Manau, čia komplimentas, bet vargu, nes jo iš tavęs 
sulaukčiau tik tada, jei pragaras užšaltų. 

— Kur mane vediesi? 

— Pusryčiauti. Gera mintis? 

— Ir kaip ketini sumokėti už pusryčius? Plausi in- 
dus? 

R. J. ištiesė sulankstytą šimto dolerių banknotą. 

— Ar Arielei ir Deividui palikai tik vieną šimtą? 

— Ne, — išdidžiai atsakė jis. 

R. J. taip greitai žingsniavo, kad Sara vos spėjo paskui. 

— Tu man pamelavai, taip? 

— Ne. 

— Kai iš čia ištrūksime, išeisiu iš darbo. 

R. J. atsisuko per petį ir šyptelėjo. 

— Dirže. 

— Ką? 

— Manai, viską apie mane sužinojai įlindusi į mano 
drabužių spintą ir radusi atsargai batuose paslėptus šimto 
dolerių banknotus? Neatkreipei dėmesio, kad mano diržai 
taip pat pagaminti pagal užsakymą. Juose aš irgi slepiu 
pinigų juodai dienai. 

— Niekada nešniukštinėjau po tavo spintą! Gal ne- 
pameni, bet tu pats man pasakei... — Sara nutilo. Kokia 
prasmė dabar aiškintis? — Ir kiek turi? 

— Hm! — teatsakė R. J. — Štai žvejų kavinė. Dirba 
nuo ketvirtos valandos ryto. Eime? 

Sara tebemąstė, kaip išsiginti kaltinimų, kad šniukš- 
tinėja po R. J. spintas, kai pro kavinės duris išėjo žvejys. 
Tada suprato, kad galbūt vis dėlto pavyks išsigauti iš šios 

salos. Jei R. J. turi kokius kelis šimtus, gal jų užteks papirkti 
kokiam žvejui ir išsinešdinti iš šitos prakeiktos salos. 

— Tu turėtum vykti pirma, — švelniai paragino jis 
ir nusišypsojo. — Neabejoju, kad man pavyks dėl to susi- 
tarti. 

Negyvo Fenio Nezbito lavono, gulinčio vonioje, vaiz- 
das Sarai niekaip nedingo iš akių. Jei pavyktų pabėgti iš 
salos, ji galėtų ieškoti pagalbos. Galėtų grįžti su minia 
teisininkų. Ji galėtų... Sara žvilgtelėjo į R. J. Jei ji iškeliautų, 
paliktų jį policijos malonėje. 

— Manau, geriau jau išsiųsk Arielę ir Deividą, — at- 
sakė Sara. 

O ką policija darys su ja ir R. J., kai jiedu paliks salą? 

— Aš turiu geresnę idėją. Mus nuolat stebi ir, manau, 
tikisi, kad bandysime sprukti žvejų laivu. Tokiu atveju mus 
tikrai sugautų ir įkištų į kalėjimą. Netrukus policija rastų 
Nezbito lavoną, o tada nieku gyvu iš čia neišsikrapšty- 
tume. Galvoju, kad geriau būtų nepranykti jiems iš akių, 
kad kuo ilgiau liktume laisvėje, kad ir kokia ta laisvė būtų. 
Viską turime daryti slaptai, negalime atskleisti jokių savo 
planų. 

— Sutinku, — atsakė Sara apsidžiaugusi, kad nereikės 
rinktis, išvykti iš salos ar pasilikti. 

R. J. atidarė kavinės duris ir praleido Sarą vidun. 
Kavinės lankytojai nuščiuvo. Čia stovėjo aštuoni plasti- 
ko staliukai, o prie vieno jų sėdėjo būrys vyrų, vilkinčių 
storo audinio kelnes ir avinčių batus, tinkamus plaukti į 
žvejybą. Sara žvilgtelėjo į laikrodį. Buvo penkta valanda 
ryto. Ji kaip galėdama plačiau nusišypsojo vyrams ir prie 

prekystalio stovinčiai padavėjai. Bet niekas neatsakė tuo 
pačiu. Vyrai nuleido akis į maistą ir tyliai pradėjo valgyti, 
o padavėja įjungė kavos aparatą. 

Jiedu atsisėdo prie tuščio staliuko ir R. J. ištraukė 
valgiaraštį, įgrūstą tarp servetėlių ir pomidorų padažo 
butelio. 

— Manau, užsisakysiu dienos pietus, — įprastu balsu 
tarė R. J., tarsi jie nebūtų sėdėję tuščioje ir tylioje kavinėje. 

Sarai sunkiai sekėsi susikaupti ir išsirinkti patiekalą. 
Dienos pietų buvo siūloma dviejų kiaušinių kiaušinienė 
su dviem šoninės gabalėliais, dvi dešrelės, sausainiai, trys 
blynai, apelsinų sultys ir puodelis kavos. Užsimiršusi, kur 
sėdi, Sara tarė: 

— Kaip matau, griežtai laikaisi dietos. 

Tolėliau sėdintys vyrai šiurkščiai nusikvatojo. Sara 
pažvelgė į R. J. ir nustebo pamačiusi, kad jis jai maloniai 
šypsosi. 

— O ką tu ketini užsisakyti? — paklausė jis. — Įpras- 
tinį dubenį šakelių ir vytelių? 

Šį kartą vyrai nusijuokė dar garsiau. 

— Šakelėmis ir vytelėmis greičiau pavadinčiau tavo 
paskutinės merginos figūrą, — sukandusi dantis, piktai 
atkirto Sara. — Aš valgysiu plaktą kiaušinienę ir skrebutį, 
jei tik tu neprieštarausi — juk Filisė pusryčių nesugebėjo 
paruošti. 

— Nepainiok čia jos! — atšovė R. J. taip garsiai, kad 
visi kavinės klientai galėtų išgirsti. Tada pasilenkė arčiau 
Saros. — Jei ne ji, mes dabar... 

— Mes dabar ką? — Taip pat pasilenkdama į priekį 

ir beveik įsibesdama nosimi į R. J. paklausė Sara. — Ne- 
būtume miegoję verandoje? Man įdomu, kodėl tu vakar 
nesutikai su jos pasiūlymu? 

— Ir neleidau tau slampinėti lauke vienui vienai? Mes 
visi tavęs ieškojome. Ir viskas tik todėl, kad tu ėmei pavy- 
dėti maloniai moteriai, kuri... 

— Maloniai! Puikiai numanau, kuri tavo kūno dalis 
laiko ją malonia. Ji... — Sara nutilo išgirdusi, kad žmonės 
kavinėje vėl ėmė šnekučiuotis. 

Vyrai kikeno, o Sara išgirdo, kad jie mini Filisės vardą. 

— Puiku, — sušnibždėjo R. J. — Labai gerai. Manau, 
atsipirks tavo aktorystės pamokos. 

— Aš nevaidinau, — atsakė Sara, nuleidusi akis į val- 
giaraštį. Vėl pažvelgusi į R. J., ji pamatė, kad jis spokso iš- 
pūtęs akis. — Neapsigauk. Aš nesu viena tų pavydžių tavo 
merginų. 

R. J. jau Žiojosi kažką atsikirsti, bet Sara linktelėjo par- 
odydama, kad ateina padavėja. 

— Ką šiandien užsisakysite? — rimtų rimčiausiai pa- 
klausė ji. 

— Filisę Vankuren ant padėklo, — meiliai atsakė 
Sara. 

Padavėja nesutriko ir pasisuko į R. J. 

— O jūs? — paklausė ji. 

— Ir man to paties, — atsakė jis, nenuleisdamas akių 
nuo Saros. 

— Puiku, atnešiu du sumuštinius su kumpiu ir pusę 
porcijos padažo, — pasakė ji. 

Visi kavinėje, taip pat ir Sara bei R. J., prapliupo kva- 
totis. 

Išeinantiems iš kavinės Sarai ir R. J. žvejai atsisveikin- 
dami pamojavo tarsi saviems. Jie, rodos, suprato, kodėl jie- 
du ginčijosi ir nesutarė. Sumokėjus sąskaitą — juk ji buvo 
R. J. asistentė — Sara paklausė padavėjos, kur jie galėtų 
rasti Nezbitų namą. 

— Mes norėtumėme atsiprašyti dėl šuns, — pridūrė 
Sara, nuleisdama akis. 

Išgirdusi tokius žodžius padavėja pažvelgė į Sarą taip, 
tarsi ši meluotų arba būtų išėjusi iš proto. Sarai į galvą šovė 
mintis, kad miestelio gyventojai gerai žino, kokie spąstai 
paspęsti atvykėliams, bet bijo prasitarti. Kas galėjo jiems 
grasinti, svarstė ji. 

Padavėja paaiškino, kaip nusigauti iki Nezbitų namo. 

— Už kokių trijų mylių, — įspėjo ji, bet nepasisiūlė 
nuvežti. 

Lauke R. J. laukė Saros. 

— Sakai, už trijų mylių? 

— Taip, — atsakė ji. — O tu pasiklausei? 

— Kelių vyrų klausiau kelio, bet jie tarsi norėjo nuo 
manęs pasprukti. Rodos, juos kas įspėjo neleisti mums iš- 
vykti iš salos. Ar paeisi su šiais batais? 

— Sunkiai. Dabar labiausiai norėčiau išsivalyti dantis 
ir, žinoma, gauti porą patogių batų. 

R. J. žvilgtelėjo į pagrindinę miestelio gatvę. Nedirbo 
nė viena parduotuvė. Pamatęs, kad Sara nusiauna savo 
sandalus ir ruošiasi pėdinti basa, jis nusišypsojo. 

— Puiki mintis. Aš paseksiu tavo pavyzdžiu. 

Jis atsirišo savo odinius batus, — sandalai ne jam — 
sukišo į vidų kojines, surišo batų raištelius, iš Saros rankų 
paėmė sandalus ir surišo su savaisiais. 

— Pagaliau kartu, — pasakė jis, laikydamas keturis 


batus. 

— Tu nepataisomas, — šypsodamasi atsakė Sara. 

— Ne, tiesą pasakius, esu geriausias meilužis pasau- 
lyje. 

— Nebent svajonėse. Geriau papasakok, ką išsiaiški- 
nai. 

— Nieko. 

— Ar iš tiesų nieko, ar nieko, ką galėtum papasakoti 
manė 


— Kaip manai, kokia yra Fenio žmona? 

Sara suprato, kad daugiau nieko nepavyks išpešti. Ji 
pasitikėjo R. J. Jis mikliai perprato vaidybą, ginčijantis ka- 
vinėje. Jei kas nors juodu ir matė vakar vakare lauke, R. J. 
tai pavyko užglaistyti. Jis aplinkiniams leido suprasti, kad 
pavydo apimta Sara išbėgo laukan, o jie jos ieškojo. 

— Man rodos, niekas nežino, jog Nezbitas negyvas, — 
pasakė R. J. 

— Arba, kad jis dingo. 

Jiedu ėjo senu duobėtu keliu, apsodintu didžiuliais 
medžiais, kurių laja metė šešėlį. Atrodė, kad aplinkui nieko 
nėra, bet Sara vis tiek kalbėjo tyliai. 

— Kaip manai, ko jie baiminasi? 

— Teisėjo. Policijos. Gal Lesiterio? Aišku viena: niekas 
neketina mums padėti. 

— Nejau manai rasiąs kokį maištininką? — paklausė 
Sara. — Žmogų, kuris ryšis jiems pasipriešinti? 

— Nezbitas turi šeimą, kuriai taip pat grasinama ir 
kuriai nerūpės, gyvas jis ar ne. Spėju, kad salos gyventojai 
laimingi taip gyvendami ir nenori nieko keisti. Juk jiems 
nereikia nuomotis būstų, užtenka maisto ir netrūksta 
draugų. Ko dar jiems norėti? 

— Dantų pastos, — atsakė Sara, o R. J. nusijuokė. 

— Manai, einame teisingu keliu? — paklausė jis, link- 
telėdamas į purviną kelią dešinėje. 

— Tikiuosi, nes man jau skauda nubrozdintas pė- 
das, — atsakė Sara. 

— Gal galiu pabučiuoti, kad greičiau užgytų? 

— Labiau praverstų pora sportinių batelių. 

— Kur tavo laikrodis? 

— Dabar, kai žinau, kiek jis kainuoja, bijau segėti. Jis 
paslėptas... žodžiu, saugus. 

— Neprieštarausi, jei žvilgtelėsiu, kiek dabar valandų? 

Sara papurtė galvą, bet jautė, kad R. J. specialiai ją 
linksmina. Jo juokeliai privertė pamiršti, kokia rimta iš 
tiesų jų padėtis. Kavinėje Sara vis purtėsi vaizdo, kaip vie- 
nas tų Žvejų užveržia kilpą R. J. ir jai už tai, kad nužudė jų 
mylimą draugą Fenį Nezbitą. 

Po kurio laiko jiedu priėjo siaurą keliuką, kurio gale 
stovėjo sena, apdaužyta pašto dėžutė. Ant jos vos įskaito- 
mai buvo užrašyta Nezbito pavardė. Sara delsė eiti toliau. 

— Noriu, kad grįžtum pas Arielę, — tyliai pasakė 
R. J. — Eik tuo pačiu keliu, paskui pasuk į kairę... 

— Aš žinau kelią, — atkirto Sara, plaštaka prisideng- 
dama nuo saulės. — Manai, ji pasitiks mus su šautuvu? O 
gal... — Sara nutilo pamačiusi, kad tiesiai į juos atvažiuoja 
pikapas. 

Rodos, jis lėkė šviesos greičiu, žvyras už jo kilo kaip 
audros debesis, o automobilio priekis slidinėjo iš vieno 
šono į kitą. 

— Pasitrauk! — šūktelėjo R. J. ir įstūmė ją į gilų griovį 
šalia kelio. 

Pats taip pat įšoko šalia, rankomis užsidengė galvą ir 
susirietė. 

— Kaip manai, ar jie mus pastebėjo? — sušnabždėjo ji. 

— Tikiuosi, ne, — atsakė R. J., bet sunkvežimis cypda- 
mas sustojo prie pat jų. R. J. savo kūnu uždengė Sarą. 

— Ką jūs čia veikiate? — paklausė moteriškas bal- 
sas. — Maniau, norite su manimi pasimatyti. 

Jiedu pakėlė akis ir pamatė pro sunkvežimio langą 
galvą iškišusią liesą moterį, žvelgiančią į juos iš viršaus. 
Ji buvo labai aplaidžiai pasidažiusi, o ausyse segėjo žiedo 
formos auskarus, siekiančius pečius. Jos veidas buvo taip 
nugairintas saulės ir vėjo, kad galėjai ją palaikyti ir trisde- 
šimt penkerių, ir penkiasdešimties. 

— Na, — pakartojo ji, — važiuojate pas mane, ar ne? 

— Jūs esate ponia Nezbit? — paklausė R. J., atsistoda- 
mas ir ištiesdamas ranką Sarai. 

— Kokią naštą jau skyrė Viešpats, tokią ir velku. Gal 
išlipsite iš to gyvačių pilno griovio ir ateisite pas mane? 

— Aš lipu! — sušuko Sara, iššokdama iš griovio ant 
kelio. 

Kiek atsigavęs po išgąsčio ir R. J. jau žingsniavo prie 
automobilio. 

— Jūs labai maloni, kad kviečiate mus užsukti, o juo 
labiau kad atvykote pavežėti. 

— Aš visai neketinau jūsų pavežėti — važiavau į 
miestelį. Su jumis atvykusi mergina mokys niujorkietiškai 
pasidažyti ir apsirengti. Užsirašiau į eilę, todėl ir važiuoju. 
Judu galėsite pasirūpinti mano jauniausiaisiais, kol būsiu 
išvykusi. Manau, tai mažiausia, kaip galite atsidėkoti už- 
mušę mūsų vargšą šunį. Jis buvo toks puikus augintinis. 

Ponia Nezbit pasitrynė akį neva šluostydamasi mena- 
mą ašarą ir akių dažais išsitepė smilkinį. 

— Ponia Nezbit, aš tikrai nemanau, kad mes... 

— Tik nepradėkite čia pūstis. O gal tu pavydi savo 
sesei? Jei ji talentinga, nereiškia, kad tavo talentas neslypi 
kur nors kitur. Na, aš jau turiu lėkti. Eikit ir pasiklauskit 
Efi, ką daryti. Ji gudri kaip ir visi kiti Fenio vaikai. Iki pa- 
simatymo, — atsisveikino ji prunkšdama ir nudūmė keliu, 
paskui save palikdama dulkių ir žvyro debesį. 

Po kurio laiko nustojusi kosėti ir atsisukusi į R. J. Sara 
tarė: “ 

— Arielė... 

— Gražina salos gyventojus, — stebėdamasis pabaigė 
sakinį R. J. 

— Tu juk sakei, kad mano pusseserė nepėsčia, — di- 
džiuodamasi ir drauge stebėdamasi prisiminė Sara. 

Arielė juk sakė, kad galės dirbti stiliste, bet pusseserė 
iš jos tik pasišaipė. 

— Gali grįžti į miestelį, jei nori, — meiliai pasiūlė R. J. 

— Ir padavinėti Arielei akių šešėlių teptukus? Ačiū, 
tai ne man. Tegu tuo užsiima Deividas. Bet Arielei lieki 
skolingas. Jos dėka, regis, galėsi vienui vienas leisti laiką su 
Nezbitų vaikais. 

— Kaip manai, ar jie dar mūvi sauskelnes? — R. J. 
balse jautėsi baimė. 

— Du tai tikrai. Tu juk greičiausiai žinai, kad kai kurie 
vaikai sauskelnes nešioja iki ketverių metų. Vadinasi, mūsų 
laukia net keli vaikai, mūvintys sauskelnėmis. Jeigu tai 
vystyklai, gali tekti juos skalbti. Kažin, ar ji turi skalbyklę, 
ar skalbia upėje. 

— Tavo humoro jausmas tiesiog siaubingas. 

— Tokį išsiugdžiau, dirbdama savo viršininkui. Kada 
nors aš tau apie jį papasakosiu. 

— Tik ne šiandien. Šiai dienai man jau gana. 

Sara atitraukė marškinėlius ir žvilgtelėjo. 

— O dar tik septinta valanda ryto, — nusistebėjo ji, o 
pamačiusi kibirkštėles R. J. akyse, nusijuokė. — Matau, kad 
tu dar gyvas. Na, eime. 

Sara ėmė skubriau žingsniuoti keliu. 

— Jei ten mūsų laukia sauskelnės, aš dešimčia procen- 
tų pakelsiu tau atlyginimą, kad jas pakeistum, — tarė jis. 

Sara papurtė galvą. 

— To neužteks. O ką galvoji apie butą prabangiame 
rajone? 

— Ar bent numanai, kiek jis kainuoja? — nustebintas 
paklausė jis. 

— Tikiuosi, kad ten bus vystyklai. 

— Dvidešimt procentų. 

— Aš apie tai pagalvosiu, — šypsodamasi atsakė 
Sara. 

Buvo smagu šnekučiuotis ir galvoti apie įprastus kas- 
dienius reikalus, pamirštant, kad jie saloje, o ne saugiuose 
namuose Niujorke. 

Namą jiedu pamatė iš viršaus. Iš pradžių — tik ilgą 
siaurą stogą. Akmenuota pakalnė buvo nukasta, o vieno 
aukšto namas glaudėsi prie kalno ir buvo prispaustas 
prie akmenų sienos. Namo fasadas atsivėrė į vandenyną. 
Tai buvo nuostabiausias kada nors R. J. ir Saros matytas 
vaizdas. 

— Ohoho, — tarė Sara, žvelgdama į vandenį ir namo 
stogą. 

Tolumoje buvo matyti dar trys salos — migloje jos 
atrodė nuostabiai. Prie namo driekėsi siaura paplūdimio 
juostelė — medaus spalvos smėlis skyrė namą nuo van- 
denyno. Medžiai šalia namo tik metė šešėlį, bet nė kiek 
neužgožė nepaprastai gražaus vaizdo. 

— Kaip manai, kas galėjo jį pastatyti? — paklausė 
Sara. 

— Nezbitas, — atsakė R. J., o Sara nesusilaikiusi nu- 
sikvatojo. 

— Dar ir pavogtas namas, — pridūrė Sara. — Bet šis... 
Niekada nesu tokio mačiusi. O tu? 

Kai R. J. nieko neatsakė, Sara atsisuko į jį. Iš to, kaip 
raukėsi, Sara suprato, kad jis kažką Žino. 

— Kas yra“ 

— Mokydamasis universitete, mačiau šio namo ma- 
ketą, — atsakė jis. 

— Manai, jie pavogė idėją? 

— Nežinau. 

Sara norėjo jam įspirti, nes jis aiškiai kažką slėpė. Bet 
staiga pasigirdo šūvio garsas ir akimirksniu R. J. pargriovė 
Sarą ant kelio. 

— Nebijokit, — jiems už nugarų prabilo plonytis 
balselis. 

Atsisukę jiedu ant kelio pamatė du mažus vaikus 
— berniuką ir mergaitę. Jiedu buvo maždaug ketverių, 
abu garbanotais rudais plaukais ir, nepaisant to, kad nuo 
galvos iki kojų purvini, jie buvo patys gražiausi Saros kada 
nors matyti vaikai. Jie tikrai neatrodė panašūs į Fenio ir 
nuo saulės susiraukšlėjusios jo žmonos sąjungos vaisius. 


Tryliktas skyrius 


— AR JŪS ESATE NEZBITŲ VAIKAI? — paklausė Sara, 
iš lėto stodamasi ir nenorėdama jų išgąsdinti, bet jie visai 
neatrodė išsigandę. Šūvis jų nė kiek nenugąsdino. 

Mergaitė linktelėjo. 

— Ar jūs turite šautuvą? — paklausė R. J. 

Sara jau norėjo jam kumštelėti, kad nekalbėtų nesą- 
monių, bet vaikai tik sukikeno. Jie buvo nepaprastai pur- 
vini, o dailūs veideliai atrodė kelias savaites neprausti. Nu- 
driskę drabužėliai dryžiais išteplioti purvu. Vaikai stovėjo 
basi, įdiržusios pėdos buvo nuo laiko pajuodusios. 

— Manėte, kad mes drambliai, todėl į mus šovėte, ar 
ne? — paklausė R. J., ir vaikai dar kartą sukikeno. 

Sarai niekada neteko matyti R. J. tarp vaikų. Ji nusi- 
šypsojo. 

— Tai kas tada šovė? — dar kartą paklausė jis. 

— Gideonas, — atsakė berniukas. — Nušovė zuikį. 

— Vakarienei, — pridūrė mergaitė. 

— Ojūs nevalgote to, ką mama nuperka parduotuvė- 
je? — pasiteiravo Sara. 

— Retkarčiais, — atšovė maža mergytė ir nespėjus nė 
apsižvalgyti, jiedu nukūrė į miškus. 

— Zuikis vakarienei, — nusistebėjo Sara. — Gyvena 
kaip tikri laukiniai žmonės. 

— Nebūčiau toks tikras, — paprieštaravo R. J. ir ėmė 
apžiūrinėti namą. — Gal leiskimės žemyn ir susipažinki- 
me su visa šeima? 

— Tik jei tai būtina, — atsakė Sara, bet vis dėlto nu- 
sekė paskui jį keliuku, vedančiu prie namo. 

Nusileidę nuo kalvos, jiedu pamatė, kad namui reiktų 
remonto. Tačiau nepaisant nusvirusių lietvamzdžių, pa- 
plūdimio rankšluosčio dydžio voratinklių ir šiukšlių krū- 
vų, namas buvo gražus. 

— Čia reikėtų tik trupučio dažų... — pradėjo Sara. 

— Ir dailidžių brigados, — pridūrė R. J. ir pasibeldė į 
duris. 

Vos po akimirkos duris atidarė maždaug dvylikos 
metų mergaitė — aiškiai Fenio Nezbito duktė. Ji buvo to- 
kia pat liesa kaip jos motina ir tėvas, iš po šviesių, glotnių 
plaukų styrojo ausys. Mergytės nosis buvo ilga, akių kam- 
pučiai nusvirę, o veido išraiška rodė, kad ji visą laiką kuo 
nors nepatenkinta. 

— Ar tu esi auklė? — paklausė mergaitė, o iš jos tono 
buvo galima suprasti, kad ji viską žino. Tai jau buvo įsiėdę 
iki gyvo kaulo. 

— Taip, — nedrąsiai atsakė Sara ir žvilgtelėjo į R. J. 
Įdomu, kaip informacija saloje akimirksniu išplinta? 

— Tada užeikite, — pasakė mergaitė, — bet nieko ne- 
lieskite. Jei mano tėtis sužinos, kad jūs ką nors pavogėte, 
teisme jums bus galas. 

Mergaitei apsisukus, R. J. nustebęs kilstelėjo antakius. 

Namo viduje buvo vėsu ir tamsoka. Iš tikrųjų taip šalta, 
kad Sarai net nekilo minčių apie oro kondicionierių. Nu- 
sekę paskui mergaitę į vidų, jiedu apsižvalgė. Kairėje pu- 
sėje įrengta didžiulė svetainė, kurios nudėvėti baldai buvo 
atsukti į milžinišką televizorių, kainuojantį kokius kelis 
tūkstančius dolerių. Muzikos centras su kolonėlėmis, ku- 
rių pavydėtų net roko grupė, stovėjo lentynose prie sienos 
priešais didžiulį langą. Prie kitos sienos glaudėsi stiklinė 
spintelė. Rodos, dulkės čia nevalytos metų metus, tačiau 
viduje sudėtos porcelianinės gėlės, Saros žiniomis, buvo 
tikrai brangios. Kambario kampuose ji išvydo krūvas dė- 
žių, ant kurių buvo užrašyti TV parduotuvių pavadinimai. 
Neatrodė, kad jos būtų atidarytos. 
R. J. linktelėjo į dešinę, ir Sara pamatė koridorių, kuriame 
buvo pristatyta dar daugiau tokių neatidarytų dėžių. Kori- 
doriaus gale matėsi atdaros durys, o už jų — plati kriauklės 
formos lova. Ji buvo ne Saros skonio, bet iš karto matyti, 
kad baldas kainavo itin brangiai. 

Mergaitė atvedė juos į virtuvę. Čia prie apskrito stalo 
sėdėjo dar dvi mergaitės, panašios į pirmąją: tiesiais plau- 
kais, liesutės ir atsikišusiomis ausimis. Jos akimirką pakėlė 
akis į Sarą ir R. J., tada vėl įsistebeilijo į tuščias lėkštes. 

Ant viryklės didelėje keptuvėje rūko gal pusė svaro 
kiaulienos šoninės. Aukščiausioji mergaitė į keptuvėje 
spirgančius riebalus sumušė gal pusę tuzino kiaušinių. 

— Ar tu — Efi? — paklausė Sara, žengdama žingsnį 
artyn. — Tavo mama mums apie tave pasakojo. Ji sakė... 

— Nedrįsk artintis, — susiraukusi sušnypštė mergaitė 
prie viryklės. — Taip, aš — Efi, gali man nesimeilinti, vis 
tiek negausi pusryčių. 

— Ačiū, bet mes papusryčiavome, — atkirto Sara. 

— Tai jau tikrai, galite nepasakoti, — vaipydamasi at- 
šovė mergaitė. — Žinau, kad neturėjote, ką valgyti. 

Rodos, vien ši mintis mergaitę džiugino. Šypsodamasi 
ji mentele padalijo kiaušinienę į tris lėkštes. Sara atsisuko 
į R. J., tarsi vildamasi sulaukti pagalbos, bet jis tik Žvalgėsi 
po namą. 

— Kas pastatė šį namą? — paklausė jis. 

— Jūs vis tiek nebūsite apie jį girdėję, — bjauriai at- 
kirto Efi. 

Sara pavartė akis, negalėdama atsistebėti. 

— Gal galėčiau nueiti į tualetą? — paklausė ji ir pasi- 
suko į koridorių. 

— Ne! — iš karto sušuko viena mergaičių. — Savo 
reikalus atlikite lauke. 

— Prašau pakartoti? — negalėdama patikėti savo au- 
simis paklausė Sara. 

Visos trys mergaitės spoksojo į atvykėlius vis dar taip 
pat priešiškai nusiteikusios. Sara stabtelėjo. 

— Kas tie vaikai lauke? — paklausė R. J. 

— Dvyniai, — pilna burna ir nuo taukų išsiriebalavu- 
siomis lūpomis atsakė viena mergaičių. 

Sara žvilgtelėjo į R. J. ir pamatė, kad jo veidas net 
tvinksi nuo raudonio. Jis atrodė toks įpykęs, kad nesunkiai 
galėtų ką nors užmušti. Net nepagalvojusi, ji paėmė jį už 
rankos. 

— Manau, geriau eikime laukan, — garsiai pasiūlė 
ji. — Jūsų mama norėjo, kad jus prižiūrėtume, bet, regis, 
jūs puikiai tvarkotės ir pačios. Matyt, mama turėjo galvoje 
dvynius. Gal juos reikėtų išmaudyti? 

— Tik jau ne čia. Net nebandykite, — paprieštaravo 
Efi. — Jiems tiks ir įlanka. 

— Ak, tu... — pradėjo R. J., bet Sara dar tvirčiau su- 
spaudė jo ranką ir ėmė tempti durų link. 

— Sakot, įlanka, — pakartojo Sara. — Puiku. Išmau- 
dysiu juos įlankoje. 

Tada prašneko viena jaunesniųjų mergaičių: 

— Tėtis sako, kad jiedu ir taip gražūs, todėl gali vaikš- 
čioti purvini. Taip jiedu nepradės per daug puikuotis. 

— Jūsų tėvas — labai išmintingas žmogus, — atsakė 
Sara, stipriai gniauždama R. J. ranką ir nebyliai melsdama, 
kad tik jis ko neprišnekėtų. 

— Jūs iš manęs nesišaipykite! — prisimerkusi ėmė 
grasinti mergaitė. — Mano tėtis netrukus grįš. O pirmadie- 
nį privers jus sumokėti už tai, ką padarėte mūsų šuniui. 

— Net neabejoju, — atsakė Sara, vis dar traukdamasi 
atatupsta. — Beje, kur yra jūsų tėvas? 

— Nežinau, be to, tai ne jūsų reikalas. 

— Žinoma, kad ne mūsų, — sutiko Sara. — Tik tavo 
mamai kažkas paskambino ir... 

— Telefonai neveikia. Nutraukti laidai. 

Visos trys mergaitės piktai spoksojo į Sarą, tarsi ji 
ketintų išpešti informacijos, o ji, tiesą sakant, tą ir mėgino 
padaryti. 

— Na, gerai, — neprieštaravo Sara. — Greičiausiai 
skambino mobiliuoju. 

— Mobilieji telefonai čia neveikia. 

— Kaip tada ji sužinojo, kad... 

— Kad tavo sesė rengia grožio kursus? — paklausė 
Efi. 

— Taip, — atsakė Sara, nepaleisdama R. J. rankos. 

— Taip pat, kaip visada. Iš Gideono. 

— O kas jis toks? — iš karto paklausė R. J. tokiu pat 
priešišku kaip ir mergaičių balsu. 

— Aš žinau, o jūs aiškinkitės patys, — vaipydamasi 
atšovė vyriausioji. 

R. J. nespėjus nieko atsikirsti, Sara ištempė jį laukan, 
užtrenkė duris ir nulėkė į didžiulio medžio metamą pa- 
vėsį. 

— Kas tau pasidarė? — sušnypštė ji. — Mes turėtume 
stengtis ką nors sužinoti, o ne sukelti priešiškumą. 

R. J. atsirėmė į medžio kamieną ir įsižiūrėjo į vande- 
nyną. 

— Mano vaikystė buvo tokia pati, — tyliai pasakė 
jis. — Mano seserys... — R. J. sakinio nebaigė, neatitrauk- 

Jei nematytų pulsuojančios kaklo venos, Sara net 
nenumanytų, koks jis supykęs. Ji atsisėdo ant milžiniško 
medžio šaknies. 

— Numanau, kad šie vaikai skriaudžiami, — pasakė 
ji. — Arba auga atstumti. Abejoju, ar jie gali pasirinkti ki- 
tokį gyvenimą, nei nusprendė jų tėvai. 

— Kodėl toje pačioje šeimoje užaugę, tokią pačią 
prievartą patyrę vaikai būna tokie skirtingi? Vienas tampa 
žmogžudžiu, o kitas padeda žmonėms? 

— Manau, žmonija į šį klausimą atsakymo ieško nuo 
Kaino ir Abelio laikų. 

R. J. atsisėdo šalia Saros. 

— Tikriausiai purvas slepia tų mažylių mėlynes ir 
žaizdas. 

Jis nusisuko ir ėmė žiūrėti nereginčiomis akimis į tolį. 
Sara troško sėdėti ir klausyti, ką R. J. galiausiai nori papa- 
sakoti. Ji puikiai žinojo, kad jis niekuo niekada nepasitikėjo 
ir nepasitikės: nei draugais, nei kuo kitu. Tačiau Sara taip 
pat suvokė, kad dabar ne laikas atviriems pokalbiams. Gal- 
būt tik dabar R. J. pribloškė suvokimas, į ką jie įsivėlė ir kas 
jiems gresia. Negyvas žmogus ne tas pats, kas negyvas šuo. 

— Tu bent jau turėjai seserų, — pasakė Sara. — Mano 
senis visus jausmus išliedavo man vienai. Septyniolika 
metų klausiausi, kaip mano šventąją motiną nužudė „jie“. 
Taip jis vadino Arundelio gyventojus. Visą laiką maniau, 
kad jie užsakė samdomą žudiką. O žinai, ką išsiaiškinau, 
kai mirė tėvas? Ogi jis girtut girtutėlis vairavo automobilį 
ir užmušė mano motiną. Taip pat sužinojau, kad motinos 
šeima sumokėjo geram advokatui, kad tėvo nepasodintų 
į kalėjimą. Nuo tada svarstau, ar jie man linkėjo gero. Jei 
tėvas būtų sėdęs į kalėjimą, aš būčiau gyvenusi pas juos. 
Gal tada būčiau užaugusi kaip Arielė, keliavusi į Niujorką 
pirkti pagal užsakymą man siūtų drabužių? Gal tada bū- 
čiau turėjusi tokį vaikiną kaip Deividas? 

Baigusi kalbą ir atsisukusi į R. J., Sara pamatė, kad jo 
akys jau nebedega pykčiu. Jis šypsojosi. 

— Jie tikrai tau linkėjo gero, — švelniai pasakė jis. — 
Jei būtum tokia kaip Arielė, man nepatiktum. 

Ji jau norėjo kandžiai atsikirsti, kaip būtų pasielgusi 
prieš kelias savaites, bet dabar komplimentas ją pamalonino. 

— Ar tu taip bandai mane suvilioti? 

— "Tu tikrai seniai nežiūrėjai į veidrodį, tiesa? — 
prunkšdamas paklausė jis. 

R. J. atsistojo ir padavė Sarai ranką. Ji pasilypėjo ant 
šaknies ir pakėlusi galvą pamatė, kad dabar jiedu vienodo 
ūgio, o veidai veik lietėsi. Akimirką juodu taip ir stovėjo, 
mintimis klaidžiodami po juos dabar keistai suartinusią 
panašią praeitį. 

— Jei mane įsimylėsi, turėsiu įsigyti naują sekreto- 
rę, — meiliai pasakė R. J. 

— Puiku, — atsakė ji, pasitraukdama į šalį. — Tada aš 
susirasiu gerą skyrybų advokatą, persikelsiu į Los Andželą 
ir tapsiu kino žvaigžde. 

Sara tikėjosi, kad R. J. atšaus ką nors bjauraus, pasa- 
kys, kad ji per sena, arba primins, kad visą likusį gyvenimą 
jie praleis kalėjime, bet taip neatsitiko. Nusisukdamas jis 
tarė: 

— Net neabejoju, kad tau pavyks. Tu tikrai esi talen- 
tinga. 

Sara nusekė paskui R. J. šypsodamasi, bet po kelių mi- 
nučių suabejojo, ar jis norėjo ją pamaloninti komplimentu, 
ar priešingai. Gal jis norėjo pasakyti, kad ji nuolat vaidina? 
Kad yra nenuoširdi ir nesąžininga. 

— Gal gali paaiškinti, ką tuo norėjai pasakyti? — pa- 
klausė ji, artindamasi prie R. J. Pamačiusi jo veide šypsnį, 
Sara iš karto suprato neklydusi. — Kas tu per šunsnukis! 
Aš tavęs gailiuosi, o tu mane štai kaip apdovanoji! Tu... 

Sara nutilo, nes jis apkabino ją per liemenį, prisitrau- 
kė prie savęs ir pabučiavo. Ne šiaip pakštelėjo, o stipriai ir 
jausmingai pabučiavo, kaip seniai to trokštantis vyras. Sara 
juto, kaip tirpsta jo glėbyje ir pasiduoda, tarsi R. J. siurbtų iš 
jos paskutines jėgas. Per pastarąsias kelias siaubingas dienas 
pasaulis apsivertė aukštyn kojomis, bet Sara užgniaužė visas 
baimes, o su jomis ir tikrumo poreikį. Dabar, gniaužiama 
stiprių R. J.rankų, ji jam atsakė tuo pačiu: stipriai pabučiavo. 

R. J. atsitraukus, Sara susigėdo pajutusi, kad skruostais 
bėga ašaros. 

— Ša, — ramino jis, glostydamas jos plaukus ir spaus- 
damas prie savęs. — Viskas bus gerai. Aš tuo pasirūpinsiu. 
Nepyk, kad taip supykau. Tai daugiau nepasikartos. 

— Niekotokio, — atsakė ji,šniurkščiodama ir ištrūkda- 
ma iš jo glėbio. R. J. nieko neatsakius ir ėmus ją nužiūrinėti 
keistu žvilgsniu, ji tarė: — Aš negrįšiu pas Arielę, jei tu apie 
tai galvoji. 

— Ne,aš visai ne apie tai galvojau, — švelniai atsakė jis. 
— Aš apie tai... — jis pamojo ranka, leisdamas supras-ti, kad 
turi galvoje bučinį. — Tai tebuvo spontaniškas ir neapgalvo- 
tas veiksmas. Aš... — R. J. užsisvajojęs nusisuko. Atrodė labai 
sutrikęs. — Gal suraskime tą vaikį Gideoną? 

Sara gėdijosi, kad jį pabučiavo, kad taip laikėsi jo įsi- 
tvėrusi. R. J. niekada nebandė jos suvilioti. Nors tūkstančius 
kartų juokavo neva trokštąs su ja pasimylėti... Sara pakėlė 
apaugusį tankiu mišku. 

— Niekaip nesuprantu, kodėl jis toks kvailas, — galiau- 
siai tarė Sara, nutraukdama nejaukią tylą. 

— Nes Efi tokia protinga? — paklausė R. J., aiškiai pa- 
tenkintas, kad yra apie ką kalbėtis. 

— Būtent, — atsakė ji. 

— Mane neramina tik šaunamasis ginklas, — pasakė R. 
J. — Laikykis man už nugaros... 

— Kad tave pašautų pirmą? 

— Daugelis problemų būtų išspręstos, — juokaudamas 
atsakė jis, bet Sara nesijuokė. 

Ji sekė paskui jį į kalvos viršūnę, tada takas sukosi į de- 
šinę — į miško glūdumą. Kurį laiką jiedu žingsniavo dygiu 
pušų spyglių paklotu, nieko nematydami toliau savo nosies, 
nes medžiai buvo itin tankiai suaugę. Miške buvo taip tylu, 
jog atrodė, kad jiedu vieninteliai žmonės žemėje. 

Priėję kelio galą,jieakimirką stovėjo tylėdami ir žiūrėjo. 
Prieš juos išdygo nedidelis namelis su veranda ir akmenine 
ugniaviete. Prie jos buvo patiestas elnio kailis, o prie grindų 
prisukta vonia. Namelis stovėjo ant akmeninio skardžio, 
išsikišusio virš vandenyno, krašto. Nepaisant gyvenimo są- 
lygų, čia atsivėrė gražus vaizdas. Iš kamino rūko dūmai, bet 
aplink nebuvo matyti nė gyvos dvasios. 

— Jei nežinočiau, kur esu, manyčiau, kad patekau į seną 
filmą apie pirmuosius kolonistus, — pasakė Sara. — Juk da- 
bar interneto ir kosmoso užkariavimo laikai, tiesa? 
emaliuotus puodus. 

— Dauguma šių rakandų rankų darbo. Be to, jie ne eks- 
ponatai. Šie daiktai kasdien naudojami. 

— Aš juos naudoju, — iš kairės prabilo balsas. Pasi- 
sukę jiedu pamatė aukštą, dailų vaikiną rusvais plaukais 

ir giliomis mėlynomis akimis. Rankose ant valo jis laikė 
žuvis. — Norite pusryčių? 

— Kad mes ką tik... — pradėjo Sara. 

— Su malonumu! — entuziastingai šūktelėjo R. J. — 
Gal galiu padėti tau jas išvalyti? 

— Jei tik moki valyti žuvis, gali prisijungti, — šypsoda- 
masis akinamai baltais dantimis, atsakė vaikinas. — Mano 
vardas — Gideonas. 

— Aš esu... 

— Aš žinau, kas jūs. Visi žino. Jūs — naujausias gro- 
bis. — Jis pasisuko į Sarą. — O tu turbūt sekretorė? 

— Asmeninė asistentė, — šypsodamasi atsakė ji. — Aš 
ne per geriausiai spausdinu — jau ne kartą dėl to gavau 
pastabų. 

— Kaip gaila, — atsakė Gideonas. — Man kaip tik rei- 
kia peržvelgti kelias bylas. 

Sara ir R. J. netikėdami savo ausimis įsistebeilijo į vai- 
kiną. 

— Aš pajuokavau, — nuramino jis. — Nėra jokių bylų. 
Nereikia nieko peržvelgti. Tik žuvis reikėtų išvalyti ir iš- 
kepti. 

Vaikinas apėjo verandą, ir jiedu pagaliau pamatė, kad 
jis mažiausiai metro ir devyniasdešimties centimetrų ūgio. 
Namelio šeimininkas vilkėjo švarius, tik labai nublukusius 
ir visai sudėvėtus džinsus bei marškinėlius,o avėjo nutrintus 
mokasinus. 

Nors Gideonui nebuvo daugiau nei šešiolika ar septy- 
niolika, šalia jo galėjai atsipalaiduoti ir jaustis saugiai. 

— Jūs gana greitai mane suradote, — per petį meste- 

lėjo jis, apeidamas didelį iš žemės kyšantį akmenį prie pat 
namelio. 

R. J. beveik bėgte nubėgo paskui ir atsistojo šalia jo. 
Sara mėgaudamasi reginiu nustebusi stebėjo, kaip noriai 
jis čiupo žuvis iš vaikino rankų ir puolė valyti. Ji net nenu- 
manė, kad R. J. išmano tokius reikalus. 

— Ar čia yra tualetas? — paklausė Sara. 

— Tik ne viduje, — šypsodamasis atsakė Gideonas. — 
Mergaitės neleido jums pasinaudoti tualetu, ar ne? 

— Aha, — atsakė R. J., peiliu perrėždamas žuviai pil- 
vą. — Tikros meilutės. 

— Jos bjaurios kaip ir jų tėvas, — abejingai ir be jokio 
pykčio pasakė Gideonas, tada atsisuko į Sarą. — Deja, te- 
galiu pasiūlyti lauko tualetą ir įlanką. 

— Aš palauksiu, — atsakė Sara ir, prisėdusi ant suoliu- 
ko, toliau stebėjo, kaip vyrai darinėja žuvis. 

Kurį laiką ji taip ir tylėjo, bet galiausiai neiškentusi 
užmezgė pokalbį: 

— Kas tu toks, kodėl gyveni šiame namelyje ir kas yra 
dvyniai? 

Gideonas nuoširdžiai nusijuokė ir, padėjęs žuvį ant 
medinės lentelės, nuėjo į namelį. 

— Eime vidun, — pasakė jis. — Turiu pamaitinti 
dvynius. 

Gideonas atidarė duris ir įleido R. J. bei Sarą vidun. 
Namelyje tebuvo vienas kambarys, kurio kampe stovėjo 
didelė lova, prie vienos sienos sumūrytas židinys, o prie- 
šais jį — keli seni baldai, ant kurių užmesti sunkūs apklo- 
tai. Viduje buvo jauku ir miela, kvepėjo medžiu ir dūmais, 

o Sara pirmą kartą nuo Arielės atvykimo į jos butą Niujor- 
ke pasijuto patogiai. Ji atsisėdo ant sofos ir pakišo kojas po 
pušiniu kavos staleliu. 

— Tai jie jus visai pribaigė? — paklausė Gideonas, 
atsisėsdamas ant kėdės priešais Sarą. 

R. J. stovėjo prie krosnies ir, regis, puikiai išmanė, ką 
reikia daryti. Jis pakėlė geležinį diską ir pridėjo į krosnį 
malkų bei šakų. 

— Visiškai pribaigė, mes atiduotume bet ką, kad iš- 
trūktume iš šios salos, — atsakė R. J. 

Sara iš karto suprato, kad jis jaunuoliui norėjo pasa- 
kyti, kad nemenkai atsilygintų už pagalbą, bet Gideonas 
net nesureagavo. Jis kažko nori, pamanė ji. Jei ką nors ir 
pasakys, tai tikrai nemažai kainuos. Bet kol gaus, ko pano- 
rėjęs, jis tikrai nepadės jiems iš čia išsikrapštyti. Ji pažvelgė 
Gideonui tiesiai į akis. 

— Ar tu tikrai toks geras, kaip atrodai, ar tai tik kau- 
kė? Gal ketini mus perduoti šerifui už mėginimą pabėgti? 

— Jūs juk suprantate, kad tai nieko rimto? — paklausė 
Gideonas. 

— Ne, — atsakė R. J., — mes to tikrai nesuprantame. 

Jis piktai žvilgtelėjo į Sarą, leisdamas suprasti, kad 
dar ne laikas prarasti budrumo, kad negalima Gideonu 
pernelyg pasitikėti. Gal jaunuolis ir malonus, bet nereikia 
pamiršti, kieno jis sūnus. 

— Salos gyventojai sužinojo, kad netrukus nutiks 
kažkas ypatinga, — pasakė Gideonas. — Milijardieriaus 
Čarlio Dankirko sekretorius paskambino nekilnojamojo 
turto agentui Arundelyje ir netrukus mes sužinojome, kad 

žymusis turtuolis Bromptonas internete renka informaciją 
apie salą. 

Sara pažvelgė į R. J., o šis kilstelėjo antakį. Sara iš karto 
suprato, ką jis galvoja: puikus detektyvo tyrimas. 

— Kažkas iš salos paskambino į jūsų kompaniją Niu- 
jorke, — tęsė Gideonas, — ir pasiteiravo, kada rengiamas 
susitikimas Karaliaus saloje. Buvo pasakyta netiksli data 
— aštuoniolikta, tiesa? O sekretorė pasakė, kad ponas 
Bromptonas į salą atvyks ne anksčiau kaip dvidešimt ant- 
rą, tad mes numanėme, kada atvyksite. 

— Ir sumanėte mus uždaryti į kalėjimą? — išpūtusi 
akis paklausė Sara. 

— Aš nieko nesumaniau, — paprieštaravo Gideo- 
nas. — Aš iš viso su tuo nesusijęs, bet tai nereiškia, kad 
nieko nežinau. 

R. J. pripylė pusę keptuvės aliejaus ir įkaitinęs ketino 
dėti žuvį. 

— Kodėl kažkas norėjo priversti mane neapkęsti šios 
vietos? Jei jau taip pasivargino ir išsiaiškino, kad aš atvyks- 
tu, turėjo susiprotėti, kad ketinu pirkti žemę. O gal kažkam 
taip patinka ši vieta, kad net nenori parduoti? 

— Ir dar kaip nori parduoti. Mūsų bendruomenė 
miršta. Žvejyba nesiseka, teliko vienintelė viltis — turiz- 
mas. Bet žmonės į Karaliaus salą neatklysta, — pasakė 
Gideonas. — Čia nieko neliko. Nėra nei paplūdimių, nei 
karštųjų versmių. Buvo sumanyta priversti jus pasilikti čia 
kelias dienas, kad galėtumėte apsižvalgyti ir pažintumėte 
apylinkes, o praleidę čia daugiau laiko salą pamiltumėte. 

— Mus beveik negyvai nugąsdino, — įsiterpė Sara. — 
Tas vyras, Lesiteris... 

— Tikras šliužas, tiesa? — pridūrė Gideonas. — Ge- 
riausias Fenio draugas. Salos gyventojai nesitikėjo, kad 
atvyksite keturiese. Tai sutrikdė planus. Jie manė, kad 
atvyks tik neįtikėtinai turtingas ponas Bromptonas ir jo 
sekretorė. Tiesą pasakius, beveik niekas saloje nežinojo, 
kas vyksta. Mums buvo liepta porą valandų praleisti va- 
karinėje salos dalyje, priešingu atveju turėtume sumokėti 
tūkstančio dolerių baudą. 

— Didelė suma pinigų, — pasakė Sara. 

— Dieną prieš jums atvykstant, buvo nukirstas tele- 
fono kabelis. 

— Ar tu taip pat persikėlei į vakarinę salos dalį? — 
paklausė R. J. 

— Aš niekada nedarau to, kas man liepta, — atsakė 
Gideonas, o jo balse pirmą kartą nebuvo nė kruopelytės 
humoro. — Sakykite, pone Bromptonai, ką jūs nusprendė- 
te dėl Karaliaus salos? 

— Pasakysiu Čarliui Dankirkui, kad nieko čia ne- 
pirktų. 

Sara priblokšta atsisuko į R. J. 

— Tu jau buvai nusprendęs*.. 

— Prieš mus suimant ir pateikiant kaltinimus? Taip, 
man ši vieta nepatiko vos iškėlėme koją iš kelto. 

— Ir teisingai, — pasakė Gideonas. — Čia per daug 
žmonių, per daug namų. Būtų paprasčiau viską pradėti 
nuo nulio. 

— O tu — nuovokus vaikis, — nusistebėjo R. J. — Gal 
nori man dirbti? 

Nors jis tenorėjo pajuokauti, Gideonui tai nepasirodė 
juokinga. 

— Taip, noriu, — rimtų rimčiausiai atsakė jis. — Kada 
tik liepsite. Aš kaip ir jūs padaryčiau bet ką, kad išsinešdin- 
čiau iš šios salos. 

R. J. į lėkštes įdėjo traškiai apskrudusias Žuvis. 

— O kodėl tu pats neišvyksti? Atrodai pakankamai 
suaugęs. 

— Esu nepilnametis, todėl Nezbitas mane susektų. 

— Nezbitas? Tavo tėvas? 

— Neturiu jokių įrodymų, bet net neabejoju, kad jis 
ne mano biologinis tėvas. Deja, pagal įstatymą esu jo sū- 
nus, todėl turiu likti čia. Be to... 

— Dvyniai, — švelniai pasakė Sara. — O kieno jie? 

— Nežinau. Senis vieną dieną parsivedė juos namo 
kaip kokius šunelius. 

— O socialinė rūpyba?.. 

— Čia? Nė vienas žmogus Karaliaus saloje niekada 
nedrįs pasipriešinti Nešventajai trejybei. 

— Nezbitui, Lesiteriui ir teisėjui, — iš karto išvardijo 
R. J. 

— Būtent. 

R. J. nusišypsojo. 

— Tai kas dabar bus? 

— Jums bus paskirta bauda už Nezbito kankinto šuns 
nužudymą. Vargšui gyvulėliui mirtis greičiausiai buvo tik- 
ras palengvėjimas. 

— O kaip į visa tai įsivėlusi Filisė Vankuren? — pa- 
klausė R. J. 

Gideonas gūžtelėjo pečiais. 

— Jai buvo liepta maloniai elgtis su ponu Brompto- 

nu. Jie norėjo jį, tai yra jus, įkišti į kalėjimą antrame jos 
namo aukšte, kad negalėtumėte pasprukti. Jai pasakė, kad 
Bromptonas garsėja kaip puikus meilužis, todėl jai buvo 
leista jus suvilioti. 

Sara piktai žvilgtelėjo į R. J., norėdama parodyti, kad 
buvo teisi, bet jis nekreipdamas dėmesio dėliojo maistą 
ant stalo. Tada Gideonas atsistojo, o Sara pastebėjo jo ran- 
duotą koją. Gideono džinsų klešnė užkibo už kėdės kam- 
po ir pasiraitojo, atidengdama kelis colius plikos odos. 
Pamatęs, kad Sara atkreipė dėmesį, jis staigiai nubraukė 
kelnių klešnę. 

— Turiu pasiimti dvynius, — pasakė Gideonas ir grei- 
tai išėjo pro duris lauk. 

— Ar matei? — sušnibždėjo Sara R. J. 

— Mačiau. Nesileisk apmulkinama jo gerumo. Jis 
tvinkčioja neapykanta, kurios pakaktų sukelti karą. 

— Arba ką nors nužudyti? 

— Net neabejoju. 

— Bet jis čia rūpinasi mažyliais. 

— Na, galbūt. Bet jei Nezbito neliktų, jis galėtų pasi- 
imti dvynius ir laisvai iškeliauti iš salos. Tik va, nesu tikras, 
ar jis to nori. 

Išgirdęs balsus, R. J. atsisuko į duris. 

— Man jis patinka ir manau, kad turėtumėme jam 
pasakyti, jog Nezbitas negyvas, — pasakė Sara. — Gideo- 
nas vienintelis mūsų sutiktas Žmogus saloje, kuris, mano 
manymu, negalėtų būti žudikas. O visi kiti... — Sara pa- 
sitrynė Žastus, nukrėsta drebulio vien nuo minties apie 
salos gyventojus. — Mums reikia nieko nelaukiant ieškoti 


179 


JUDE DEVERAUX 


pagalbos, nes neturime daug laiko. Kiekvieną akimirką 
tikiuosi išgirsti sirenas, nes jie atras lavoną ir mes tapsime 
pagrindiniais įtariamaisiais. 

— Net neabejoju, kad visi salos gyventojai žino, kur 
mes esame. 

— Labai nuraminai. 

Tada pro duris įėjo Gideonas su dvynukais, ir Sara nu- 
tilo. Jiedu stebėjo, kaip jaunuolis elgiasi su vaikais. Jo meilė 
dvynukams buvo nenuginčijama. Jis pasodino juodu prie 
stalo ant didelių pagalvių, padėtų ant kėdžių, kad vaikai 
pasiektų lėkštes, ir labai atidžiai išrinko iš žuvies kaulus. 

Sara beveik penkias minutes stebėjo, kaip jiedu knibi- 
nėja žuvies gabaliukus, ir neištvėrusi įsikišo. Prie krosnies 
dešinėje buvo spintelė, užtraukta medvilnine užuolaidėle 
vietoje durelių. Iš krašto matėsi maišas miltų ir skardinė 
kepimo miltelių. Sara atsistojo, priėjo prie spintelės ir, ne- 
klaususi leidimo, atitraukė užuolaidėlę. Spintelėje buvo 
viskas, ko jai gali prireikti. 

— Nulupk tuziną, — paliepė ji R. J. ir padavė maišelį 
pirktinių obuolių. 

Sara apsidžiaugė, kad nereikės doroti neseniai pas- 
kersto laukinio gyvūno. 

— O tu, Gideonai, pasiimk gabalėlį muilo ir nušveisk 
dvynius. Jie negaus nė kąsnelio, kol nebus švarutėliai. 

— Taip, ponia, — atsakė jis ir, pasiėmęs vaikus po pa- 
žastimis, išskubėjo pro duris. 

— Tikrai heteroseksualus, — pasakė Sara, vos jis už- 
darė duris. 

— Ką? — sušnabždėjo R. J. 

— Gideonas — heteroseksualus. Jei nori išsiaiškinti, 
ar vyras heteroseksualus, tereikia pasiūlyti: „Jei tu užkursi 
laužą, aš išvirsiu valgyti. Heteroseksualūs vyrai tik pa- 
klaustų: „Kur padėti degtukai?“, o gėjai: „Pala, pala...“ 

R. J. žiūrėjo į ją išpuūtęs akis tokiu žvilgsniu, kokio Sara 
niekada dar nebuvo mačiusi. 

— Tu moki ruošti maistą? 

— Teko išmokti, kad nemirčiau iš bado. Tai tu man 
padėsi, ar tik stoviniuosi? 

— Aš visas tavo, — atsakė R. J. ir netrukus puolė lupti 
obuolių. — Ohoho, tu moki ruošti maistą, — negalėjo pa- 
tikėti jis. 

Sara įrėmė milžinišką peilį R. J. į krūtinę. 

— Kai grįšime į Niujorką, nebandyk manęs versti 
ruošti maisto, nes priešingu atveju... 

Jis greitai pagriebė jos ranką ir pabučiavo. 

— Niekada, pažadu, niekada to nereikalausiu. — Kurį 
laiką jis tylėdamas lupo obuolius, bet tada nesusiturėjo: — 
O ką dar moki gaminti? 

— Jei mane įsimylėsi, man teks susirasti naują virši- 
ninką, — pasakė ji, pamėgdžiodamą jo frazę. 

Tada jiedu susižvalgė ir nusijuokė. 


Keturioliktas skyrius 


— KAIP NEZBITAS UŽSIDIRBO TIEK PINIGŲ? — pa- 
klausė R. J., atsilošdamas kėdėje, rakinėdamas tarpdantį 
dantų krapštuku. 

Sarai šmėstelėjo mintis, kad iki visiškos idilės čia tet- 
rūksta Čarlio Denielso muzikos. 

— Tai yra didžioji salos paslaptis, — atsakė Gideonas, 
pastumdamas toliau lėkštę. 

Jis privalgė ir paragavo po truputį visko, ką paruošė 
Sara: keptų obuolių, sausainių, kiaušinienės, šoninės ir 
mažų blynelių išpaišytais veideliais. Dvynukai jau prieš 
kokias dešimt minučių išlėkė laukan greičiausiai tam, kad 
vėl išsipurvintų. 

— Kiek jums metų? — Gideonas paklausė Saros. 

— Tau jau per sena, — atšovė R. J. — Kaip tau atrodo, 
kokiu būdu tavo tėvas, tai yra Nezbitas, susikrovė turtus? 

— Kas perka visus tuos daiktus iš TV parduotu- 
vių? — Sara linktelėjo galvą ton pusėn, kur stovėjo Nez- 
bitų namas. 

— Jo žmona, — gūžtelėdamas pečiais, atsakė Gi- 
deonas. 

Sara žvilgtelėjo į R. J., Gideonas nė vieno jų nevadino 
motina ar tėvu. 

— Netikiu tuo, ką sakai, — R. J. pasakė Gideonui, o 
Sara jo balse išgirdo įtarumą. — Netikiu, kad visa tai taip 
nekalta, kaip tau atrodo. Man rodos, kad kažkas tikrai nori 
mums pakenkti. 

Gideonas žvelgė tai į Sarą, tai į R. J. 

— Kas atsitiko? 

Sara prisėdo prie stalo šalia vyrų. 

— Privalai jam pasakyti, — kreipėsi ji į R. J. — Mums 
dar liko visa diena ir rytojus. Jei kas nors atidarys... Na, 
pats žinai, apie ką aš. Turime kuo nors pasitikėti. 

Gideonas kreipėsi į R. J.: 

— Aš suprantu, kad jūs manimi nepasitikite, nes gy- 
venu šioje Dievo pamirštoje saloje. Iš tiesų padaryčiau bet 
ką, kad tik iš čia ištrūkčiau. Fenis Nezbitas mane išnaudo- 
jo kaip nešulinį mulą nuo šešerių metų. Nežinau, iš kur 
esu kilęs, bet įtariu, kad mano protėviai kažkaip susiję su 
namu, kuriame gyvena Nezbitas, ir šiuo nameliu. 

Jis atsistojo ir priėjo prie senos spintelės, išsitraukė 
apiplyšusį piešimo sąsiuvinį ir numetė ant stalo. 

— Aš juos nupiešiau. 

R. J. ėmė vartyti sąsiuvinio lapus, o Sara piešinius ap- 
žiūrinėjo per jo petį. Labai gražūs pastatų piešiniai, regis, 
kilo iš jūros gelmių, o kiti buvo taip įkomponuoti ant uo- 
linių skardžių, kad atrodė lyg gamtos dalis. Kai kuriuose 
puslapiuose puikavosi kriauklių ir geldelių formų namai. 

— Tu — talentingas, — pasakė R. J. 

— Vien jau iš to galima spręsti, kad nesu Fenio Nez- 
bito sūnus. — Gideonas atsisėdo prie stalo. — Jis privertė 

mane mesti mokyklą, kai tik sukako šešiolika metų. Jis 
sakė, kad „vyrui netinka daug mokytis. Jau buvau pasi- 
rengęs bėgti. Maniau slapta išplaukti tuo prakeiktu keltu ir 
amžiams palikti šią nelemtą salą. 

Gideono balse buvo tiek pykčio ir kartėlio, kad Sara 
nejučiomis ištiesė ranką ir paglostė Gideono plaštaką. 

— Tada jis parvežė dvynius, tiesa? 

— Taip. Jis mane puikiai pažįsta. Grasino numesti 
juos nuo skardžio į vandenyną, jei aš išvyksiu. 

— O kurjų tėvai? — paklausė R. J. 

Gideonas ir vėl gūžtelėjo pečiais. 

— Net neįsivaizduoju. Gal žuvo sudužus laivui. Ban- 
džiau išsiaiškinti, bet man nepavyko. 

Sarai plyšo širdis klausantis, ką vargšui jaunuoliui 
teko patirti, bet R. J. sėdėjo atsilošęs ir atidžiai jį stebėjo. Ji 
jautė, kad R. J. Gideonu nepasitiki, tik nesuprato, kas jam 
kelia įtarimą. Nejau jis galvojo, kad vaikinas meluoja? 

— Jis negyvas, — po kurio laiko ištarė R. J. 

— Ką? 

— Džonas Fenis Nezbitas negyvas. Mes jį radome Fi- 
lisės Vankuren vonioje peršauta galva. 

Gideonas išbalo. 

— Ar tu gerai jautiesi? — paklausė Sara. 

— Viskas baigta, — sušnibždėjo. — Aš ir dvyniai pa- 
galiau laisvi. Mes galime išvykti, ir niekas mūsų neieškos. 
Ačiū jums. 

— Pala, pala! — šūktelėjo R. J. — Mes jo nežudėme. 

— Tai kas tada tai padarė? — paklausė Gideonas ir 
tada šyptelėjo. — Žinoma, jūs manote, kad aš turėčiau 
tai Žinoti. — Jis atsistojo nuo stalo ir, priėjęs prie lango, 

pažvelgė laukan. — Jį nužudyti galėjo bet kas, net ir pati 
Filisė. Fenis ją tiek nukamavo, kad ji net grasino jį nužu- 
dysianti. Visi žinojo, kad ji buvusi turtuolio meilužė, todėl 
Fenis laikė ją kone prostitute ir vertė su juo susidėti. 

— Kas dar? — nenustygo R. J. 

— Kiti du. 

— Lesiteris ir teisėjas“ 

— Aš statyčiau už Lesiterį. Jis — pats šlykščiausias 
mano sutiktas žmogus. Nuo jo man nugara pagaugais 
eina. 

— Kas sugalvojo mus suimti? — paklausė R. J. — Ir 
kas nukirto telefono kabelį? 

— Nežinau, — atsakė Gideonas. — Jie man nieko ne- 
sako. Dvyniai mėgsta klausytis už durų ir perpasakoti. Aš 
išklausau juos, nuspėju, ką darytų Fenis, ir viską sudedu į 
vieną. 

— Kaip manai, kas atsitiks, jei kas nors ras Nezbito 
lavoną? — paklausė Sara. 

— O kurjis yra? 

R. J. ir Sara susižvalgė svarstydami, ar gali pasitikėti 
jaunuoliu, bet R. J. galiausiai apsisprendė. 

— Jis Filisės šaldiklyje rūsyje. 

— Puiku, — atsakė Gideonas. — Ji niekada jo ten ne- 
ras, nes šaldikliu nesinaudoja. 

— Rodos, tu ją neblogai pažįsti. 

Gideonas droviai šyptelėjo Sarai. 

— Visi jauni salos vyrai neblogai pažįsta Filisę Vanku- 
ren ir jos namą. Ar matėte mėlynas rožytes ant tapetų? 

— Taip, — šypsodamasi atsakė Sara, — bet jau buvau 
suskaičiavusi laiptelius, tad jų neprireikė. 

— Suskaičiavusi laiptelius? 

— Sara turi gerą atmintį, — nespėjus jai prasižioti, pa- 
sakė R. J. — O kas atsitiks, jei kūną ras prieš teismo posėdį 
pirmadienį? 

— Bus negerai, — atsakė Gideonas. — Teisėjas Prok- 
toras ir Nezbitas yra... 

— Susiję, — nutraukė jį R. J. — Mums tai jau sakė. 

— Kas dar galėjo norėti nužudyti Nezbitą? — paklau- 
sė Sara. — Na, be mūsų? 

— Ir manęs, — pridūrė Gideonas. — Spėju, kad tas, 
kas norėjo pasigrobti jo pinigus, bet jų nerado. 

— Aha, — tarė R. J. — Ir vėl grįžom prie to paties. 
Kokie ten dar pinigai? 

— Nuo trisdešimt antrojo gimtadienio, — tyliai pa- 
sakė Sara. — Fenis Nezbitas nedirbo nė dienos. 

— Vadinasi, dirbo iki trisdešimt dvejų, — pasakė Gi- 
deonas ir pamojo ranka. — Manyčiau, jis rado nuskendusį 
laivą. Ne kokį didelį, o plaukusį iš Floridos su turtingais, į 
pensiją išėjusiais keliauninkais. Laivai čia dūžta. 

— Dažnai pasitaiko? — paklausė R. J. 

— Daug dažniau nei kur kitur, — pripažino Gideonas 
ir nusuko žvilgsnį. 

Sara nutuokė, kas sukasi R. J. galvoje. Nejau salos gy- 
ventojai pelnydavosi iš sudužusių laivų? Bet kaip jiems tai 
pavykdavo? 

— Reikia išsiaiškinti iš kur Nezbitas gaudavo pinigų ir 
kas norėjo jį nužudyti. Be to, visa tai reikia padaryti grei- 
čiau nei per dvi dienas. 

— Puiki mintis, — iš absurdiškų planų šiepdamasis 

pasakė Gideonas. — Per dvi dienas turite išsiaiškinti tai, 
ko per dešimt metų nesugebėjo sužinoti nė vienas salos 
gyventojas. Kas tris mėnesius Fenis išvyksta — na, išvyk- 
davo — iš salos ir grįždavo su krūva grynųjų. Tada jiedu su 
žmona pinigus išleisdavo iki paskutinio cento, o Nezbitas 
vėl išvykdavo į žemyną ir grįždavo su krūva pinigų. 

— O kąjis darydavo prieš išvykdamas? 

— Eidavo į salos vidurį ir pradingdavo kokioms še- 
šioms valandoms. 

— O tu, žinoma, esi jį sekęs, — pastebėjo R. J. 

— Senis Fenis atrodydavo kaip Hamelno fleitininkas, 
nes paskui jį sekdavo būrys žmonių, bet jis sugebėdavo 
nuo jų atsiplėšti. Galiu patvirtinti, kad jis tarsi išnykdavo 
ore. Tik žybt! Ir žiūrėk, jo jau nebėra. 

— Bet tu, žinoma, apieškojai tą vietą, jam pranykus? 

— Daugybę kartų, — rimtai atsakė Gideonas. — Aš 
svajodavau vieną dieną rasti jo pinigus ir pabėgti iš čia. 
Kita vertus, tai tikriausiai kiekvieno šios salos gyvento- 
jo — vyro, moters ir vaiko — svajonė. Mes jo pinigus va- 
diname „Fenio auksu“. 

— Bet Nezbitas juk buvo alkoholikas, — pasakė 
Sara. — Mano tėvas taip pat buvo alkoholikas ir tikrai ne- 
mokėjo saugoti paslapčių. 

Ištarusi tai garsiai, Sara iškart suprato sakanti netiesą. 
Kad ir koks girtas būdavo jos tėvas, niekada nepasakojo, 
kas įvyko tą naktį, kai žuvo jos mama. 

— Daug kas taip galvojo ir, patikėkit manimi, tai 
išbandyta, — atsakė Gideonas. — Niekam nėra pavykę 
išpešti nė žodžio apie jo turtus. Žmona jam priekaištau- 

davo, kad po jo mirties pinigai dings amžiams. O Fenis 
atsakydavo: „Tai tada manęs ilgėsies, tiesa? Jis niekam 
neprasitarė. Feniui patikdavo iš paskos sekiojanti minia, 
o dar labiau — ją mulkinti. Nezbitas užaugo šioje saloje 
ir pažinojo kiekvieną jos colį kaip savo penkis pirštus. Jo 
tėvas stipriai gerdavo, tad jis savaičių savaites praleisdavo 
kalvose — puikiai išmanė, kaip išgyventi gamtoje. 

— Kaip ir tu, — pridūrė R. J., apsižvalgydamas po 
namelį. 

— Aš buvau priverstas išmokti, — gindamasis atkirto 
Gideonas. — Kai tik peraugau Nezbitą, išsikėliau iš namo į 
šį namelį. Manau, jį pastatęs žmogus yra mano giminaitis. 

— Ar negalėjai pasižiūrėti dokumentuose, kas pastatė 
šį namą? — paklausė Sara. 

— Nors Nezbitas ir atrodo kvailas kaip asilas, jis toks 
nėra, — patikino Gideonas. — Visur dokumentuose jo pa- 
vardė. Jis savininkas. Neradau nieko, kas padėtų išsiaiškin- 
ti, kas iš tiesų pastatė šį namą. Senieji salos gyventojai sako, 
kad tai buvo „vyras iš žemyno . Jis gyveno vienui vienas ir 
su vietiniais nesigiminiavo. 

— Protingas vyras, — tarė R. J. 

— O kur tryško karštosios versmės? — paklausė 
Sara. 

— Jums ten negalima, — griežtai uždraudė Gideo- 
nas. — Žemė pernelyg puri, be to, gali pasitaikyti įgriuvų. 

— Likusių po sprogdinimų? — iš karto paklausė R. J. 

— Nuo dinamito, — atsakė Gideonas. — Šį mieste- 
lį praturtinusios karštosios versmės buvo netikros. Ten 
aukštai įrengtas natūralus akmeninis rezervuaras. Devy- 

nioliktojo amžiaus devintajame dešimtmetyje kažkokie 
žmonės į jo vidų įtaisė didelius geležinius katilus ir kaitin- 
davo vandenį, tada vamzdžiais jį nutekindavo į pakalnėje 
esančius kubilus, kuriuose vandenį dar kartą užkaitindavo. 
Neaišku, kodėl kažkas dinamitu išsprogdino rezervuarą. 
Nuo tada jame liko žiojėti didžiulė skylė. Taip neliko ne- 
tikrųjų karštųjų versmių. 

— Šią salą reikėtų pavadinti liūdniausiai pagarsėju- 
sia... — pradėjo R. J. 

— Ir pavojingiausia sala, — pridūrė Sara. 

— Aha, pati pavojingiausia sala visose Jungtinėse 
Amerikos Valstijose: „Atvykite čia ir įsitikinkite, kaip ka- 
ralienės Viktorijos laikų gyventojai sugeba apmauti nieko 
neįtariančius turtuolius“. 

— „Apsilankykite ir apžiūrėkite salą, kurios gyven- 
tojai spęsdavo spąstus laivams ant uolų ir susigrobdavo 
gabenamus turtus ,— pritarė Sara. 

— „Ir kūdikius, — staiga pasakė Gideonas. 

Atsitokėję R. J. ir Sara pažvelgė į jį. 

— Juk aš turėjau iš kur nors atsirasti, o dvynukai tik- 
rai nesigiminiuoja nė su vienu salos gyventoju, — pasakė 
Gideonas. 

R. J. ir Sara susižvalgė ir atsistojo nuo stalo. 

— Einame? — paklausė jis. 

Sara iš karto suprato, apie ką jis kalba, ir nudžiugo, 
kad nereikės ginčytis dėl kelionės tikslo. 

— Man tik reikia žygio batų. 

— Bet jūs negalite ten eiti, — paprieštaravo Gideo- 
nas. — Ten tikrai labai pavojinga, be to, visą vietovę skersai 

aukso. Be to, neaišku, ar jo iš viso yra. Iš salos jis nebuvo 
išvykęs jau pusę metų. Gal tų turtų jau neliko. 

— Gal gali surasti jai žygio batus? — paklausė R. J. 
Gideono. 

Jaunuolis, negalėdamas patikėti savo ausimis, papurtė 
galvą ir nusišypsojo. 

— Buvo labai malonu su jumis susipažinti, — pasakė 
jis. — Akimirką jau buvau patikėjęs, kad įsižiebė šiokia 
tokia viltis išsinešdinti iš šios salos. 

— Jei aš išsikrapštysiu, pavyks ir tau, — patikino 
R. J. — Galiu tai pažadėti. 

— Ne tik tau, bet ir dvynukams, — pridūrė Sara. — 
Pasistengsime išsiaiškinti, kas yra jų tikrieji tėvai. 

Akimirką Gideono akys pritvinko tokių stiprių jaus- 
mų, kad Sara nebegalėjo ilgiau į jas žiūrėti. 

— Kokio dydžio batus tu avi? — paklausė jis. 

— Trisdešimt šešto, — atsakė Sara. 

— Tokio pat dydžio kaip Efi, — pastebėjo Gideo- 
nas. — Nebus sunku. Gal dar ko reikia? 

— Kuprinės, vandens buteliukų, be abejo, kojinių, 
drėkinamojo kremo, žibintuvėlių ir... 

— Mobiliojo telefono, — pridūrė R. J. — Paimk viską, 
ką rasi. Noriu pamatyti, kur tryško karštosios versmės. 

— Dar reikia dantų pastos ir šepetėlio, — prisiminė 
Sara. — Taip pat nepakenktų šampūnas, kilnojamoji dušo 
kabina, didelė prabangi vonia ir... 

— Žemėlapis, — pasakė Gideonas. — Luktelėkite čia, 
o aš pasakysiu vaikams, ką atnešti. Tada susipešiu su Efi, 
o dvyniai tuo tarpu iškuis namus. Grįšime po dešimties 
minučių. 


Penkioliktas skyrius 


— DABAR PAKARTOK MAN, KODĖL MES TAI DARO- 
ME? — paklausė Sara, vos tik Gideonas išėjo pro duris. 

— Aš netikiu tuo, kas man sakoma. — R. J. žiūrėjo pro 
langą. — Kaip manai, ar tas vaikis nuėjo į policiją? 

— Ne. Kodėl tu niekada niekuo netiki? 

— Tave sutikęs, patikėjau, — gindamasis atkirto 
R. J. — Tiesiog nemanau, kad jis pasakė tiesą, kodėl mus 
norėjo pasodinti į kalėjimą. Manau, kad papasakotoji ver- 
sija ne viską paaiškina. 

Sara vis dar mąstė, ką reiškia jo ankstesnioji replika: 
tave sutikęs, patikėjau. Sarai pasakojo, kad stovėdamas lif- 
te, prieš užsidarant durims, R. J. parodė į ją ir pasakė: 

— Ji. Aš noriu jos. 

Taip pat jai sakė, kad jis mėgino argumentuoti, jog bet 
kokia tarnautoja, gavusi prestižines Bromptono asistentės 
pareigas, nenuilsdama dirbs dvidešimt keturias valandas 
per parą, septynias dienas per savaitę. Bet dabar R. J. jai 
leido suprasti, kad tai ne vienintelis motyvas. 

— Ne,ji tikrai ne viską paaiškina, — pritarė ji. 

— Būtent. Kalėjimas ir negyvėliai vonioje — tikrai ne 
geriausias masalas pritraukti turistus ir galimus pirkėjus. 

Sarai sunkiai sekėsi susikaupti. 

— Jie juk nori, kad mums nė nekiltų noras ką nors čia 
įsigyti, tiesa? 

— Aš ir taip manau. Man rodos, kažkas nori, jog mes 
neatskleistume paslapties. 

— Nė neįsivaizduoju kokios, — pritarė Sara. — Gal 
grobimų, gal sudužusių laivų... čia tiek paslapčių, kad nuo- 
bodu niekada nebus. 

— O kąjau kalbėti apie žmogžudystę. — R. J. pasisuko 
į Sarą. — O jeigu mes, suradę lavoną vonioje, sugebėtume 
jo atsikratyti ir išsprukti iš salos nepastebėti? 

Sara linktelėjo. 

— Mes niekada čia nebegrįžtume, ar ne? 

— Taip. O Karaliaus salą visada prisimintume kaip 
baisiausią savo košmarą. Visą likusį gyvenimą naršytume 
po internetą ir karštligiškai skaitytume laikraščius, ieško- 
dami žinutės, ar lavonas nebuvo surastas. 

— Visą gyvenimą gyventume bijodami, kad mus gali 
susekti, — pridūrė ji. — O verslo pasaulyje pasklistų kal- 
ji — prastas pirkinys. 

— O tai reikštų, kad tas, kas norėjo atsikratyti atvykė- 
lių, dar kelerius metus galės slėpti savo paslaptį. 

— Puiki teorija, — pagyrė Sara. 

— Na jau, Džonson, — nenustygo jis. — Galėtum 
mane pamaloninti ir šaunesniu komplimentu. 

— Tavo teorija puiki, bet mes nežinome, ar ji teisinga. 

Kodėl tu mane pasamdei? — staiga Sara pakeitė pokalbio 
temą. — Juk kompanijoje dirba daugybė greitai spausdi- 
nančių moterų. Kodėl nepasisamdei vienos iš jų? 

— Tavo puiki atmintis. 

— Juk tu nieko apie mane nežinojai, o mano byloje ne 
daug kas buvo parašyta. 

— O kaip tu manai? — paklausė jis. — Nejau galvojai, 
kad iš tiesų tave pasirinkau atsitiktinai? 

Sara išpūtė akis. 

— Taip, maniau... bet juk tu... 

Ją nutraukė į namelį įpuolęs Gideonas ir dvyniai. 

— Ateikit ir pažiūrėkit, ką mes radome! — susijaudi- 
nęs šūktelėjo jis. 

R. J. ir Sara išskubėjo į verandą. O ten stovėjo didžiulis 
tempiamas vagonėlis ant ratų, pilnas įvairiausios įrangos. 
Ant paties viršaus gulėjo rinkinys, skirtas sudėtingiau- 
siems atvejams: du žibintuvėliai, vašku dengti degtukai, 
du į nedidelius ryšulėlius susukti kelioniniai apklotai, 
maisto paketai, žvakės, vandens buteliai ir pirmosios pa- 
galbos rinkinys. Po vagonėliu Sara pamatė trisdešimt šešto 
dydžio žygio batus, o šalia jų — tris poras moteriškų med- 
vilninių kojinių. 

— Pamaniau, kad gali jų prireikti, — pasakė Gideonas, 
ištiesdamas porą medvilninių marškinių: vienus vyriškus, 
kitus — moteriškus. 

— Mes puikiai pasidarbavom, ar ne? — paklausė ma- 
žasis berniukas. 

Sara čiupo jį į glėbį ir stipriai apkabino. 

— Jūs nuostabūs. Nepakartojami. Fantastiški. 

Tada prispaudė veidą prie berniuko kaklo ir ėmė 
kutendama pūsti orą, kol vaikiukas pradėjo klykaudamas 
juoktis. 

— Dabar man! Man! — sušuko mergytė, ir Sara, nu- 
leidusi berniuką žemėn, čiupo mergytę. 

Ji kuteno tol, kol ir mergaitė ėmė cypti. Pastačiusi ją 
ant žemės, Sara pasisuko į Gideoną. 

— Kuo jie vardu? 

— Beatričė ir Bertis. 

— Nepanašu į Nezbito palikuonių vardus, — paste- 


bėjo Sara. 
— Taip, — pritarė Gideonas. — Nustebčiau, jei tai 
būtų jų tikrieji vardai. 


— Žinoma, tada būtų paprasčiau rasti jų tėvus. 

R. J. kuitėsi vagone. Reikalingus daiktus krovė į nailo- 
nines kuprines. 

— Ar nori eiti su mumis? — paklausė Sara. 

— Neabejoju, kad jis turi kitų reikalų, — iš karto įsi- 
terpė R. J., leisdamas Sarai suprasti, kad norėtų keliauti 
dviese. — Bet gal galėtum mums nupiešti žemėlapį? 

— Žinoma, — atsakė Gideonas, nors Sara jautė, jog jis 
nusivylė, kad jam nebuvo leista eiti kartu. 

R. J. įėjus į namelį, o dvynukams nusekus paskui, 
Sara atkreipė dėmesį į stiprią, jauną Gideono nugarą ir 
pagalvojo, kiek daug kažkas prarado nematydamas, kaip 
jis užaugo. Ji atsitūpė ir sutvarkė kuprines, išsitraukė koji- 
nes ir Žygio batus. Pirštų galais laikydama prabangiuosius 
Arielės sandalus, ji susimąstė, kaip sekasi jos pusseserei. Ką 
ji pagalvojo šįryt atsikėlusi ir radusi R. J. raštelį? Kažin, ką 

jis ten parašė? Ar ką nors malonaus, ar, kaip įprasta R. J., 
šiurkštaus? 

Jūs esate beverčiai, tad mudu su Džonson išėjome be 
jūsų. Geros dienos. R. J. 

Sara neturėjo laiko apie tai pagalvoti pabudusi šalty- 
je ant kietos sofos, tačiau dabar nudžiugo sužinojusi, kad 
Arielė ir Deividas neliko drebėti iš siaubo Filisės Vankuren 
namuose, o sugalvojo, kaip pasipelnyti. 

— Be to, jie turės galimybę pasiklausyti paskalų, — 
staigiai atsistojusi, pasakė Sara. 

R. J. juk paliko jiems porą šimtų dolerių, — pinigus, 
kuriuos laikydavo paslėpęs batuose. Arielei nereikėjo ieš- 
kotis darbo, bet ji susirado. Ir dar ne bet kokį. Ji tapo mer- 
gina, pas kurią kiekviena miestelio moteris trokšte trokštų 
apsilankyti. Ir išsipasakoti. 

Žvilgtelėjusi į namelį, Sara pamatė, kad R. J. ir Gi- 
deonas stovi prie lango ir kalbasi. Sprendžiant iš mostų, 
Gideonas aiškino, kaip pasiekti salos vidurį. Ką R. J. tikisi 
ten rasti? Žmogžudystės motyvą? O gal pavyks sužinoti, 
kodėl šios salos gyventojai nenori jų čia įsileisti? Sara su- 
tiko su R. J. nuomone, kad nebūtu nusikaltimu juos ap- 
kaltino norėdami atgrasinti nuo Karaliaus salos. Nepaisant 
žmogžudystės, ir net jei pirmadienį teisėjas bylą palaikytų 
niekine bei atmestų kaltinimus, jie vis tiek niekada nebe- 
norėtų čia grįžti. 

Jei iš tiesų reikalai pakryps būtent taip, kaip Sara nu- 
manė, geriausia būtų grįžti į Filisės Vankuren namus ir 
palaukti pirmadienio. Tik ar viskas taip paprasta? Jaunasis 
Gideonas — vienintelis žmogus, kuris su jais kalbasi, tad 
jie tikrai negali eiti į miestelį ir ten pašniukštinėti. 

Bet Arielė gali, šypsodamasi pagalvojo Sara. 
šypsosi? Sara tik pamojo, leisdama suprasti, kad viską pa- 
pasakos vėliau. 

— Dvynukus galėčiau palikti saugoti Efi ir mergai- 
tėms, — pasakė Gideonas. — Jiems nepatiktų, bet kaip 
nors ištvertų. 

— Nereikia, — paprieštaravo R. J. — Mes galime ir 
vieni. Mudu su Sara turime kopimo į kalnus patirties, 
mums nieko neatsitiks. 

Sara išpūtė akis. Kokios dar kopimo į kalnus patirties? 
Ar jos pasisėmė laipiodami į autobusą Penktojoje aveniu? 
Sara nusisuko, kad Gideonas nepamatytų jos veido išraiš- 
kos ir užsimetė kuprinę, kuri kabojo ant aplink juosmenį 
surištų flanelinių marškinių. 

— Atrodai juokingai, — pastebėjo Beatričė. 

— Taip ir jaučiuosi. 

— Ar jūs dar grįšite? 

— Labai tikiuosi grįžti, — atsakė Sara, sutrumpinda- 
ma kuprinės petnešas. 

— Kartais jie negrįžta, — tarė Bertis. 

— Nuostabu, — tarė Sara. — Ačiū, kad įspėjai. Nie- 
kam neprasitarkite, kur mes einame. 

— Mes niekada niekam nesakome, ką daro Gideonas. 
Jis turi daug paslapčių, bet mes jų niekada neišplepame. 

Sarai nepatiko tai, ką pasakė dvyniai. R. J. ir Gideonas 
tebesikalbėjo namelyje. Šviesos ruožas krito ant dailaus 
Gideono veido, jis atrodė daug vyresnis bei piktesnis. Ji 
atsiklaupė ir kreipėsi į vaikus: 

— Ar Gideonas jus skriaudžia? 

— Ne, kvailute, — atsakė Beatričė. — Jis geras. Kai 
mes būname geri, duoda po saldainį. 

Sara atsisuko į Bertį. 

— Ar kas nors jus skriaudžia? 

Jo mažas veidelis persikreipė iš pykčio. 

— Jei Efi dar bandys mane mušti, aš jai duosiu atgal. 

Sara nusijuokė, bet laiku susigriebusi nutilo. 

— Negražu muštis, nors šiuo atveju... 

— Na, eime, Džonson, — šūktelėjo R. J. — Vaikus ga- 
lėsi įsivaikinti vėliau. Jau tuoj vidurdienis. 

— Garsusis tyrinėtojas kviečia, — sumurmėjo ji ir 
atsistojo. 

— Ar tu mus įsivaikinsi? — išpūtęs akis paklausė Ber- 
tis. — Gideonas mums sakė, kad kas nors įsivaikins. 

— Aš... aš... jau turiu eiti... — sutriko Sara ir, atsisukusi 
į R. J., pamatė, kad jis šypsosi patenkintas dėl taip susiklos- 
čiusios padėties. 

Gideonui žengus žingsnį į priekį, vaikai įsitvėrė jo 
kojos. 

— Gal ji už manęs ištekės, ir mes būsime viena šei- 
ma, — pasakė jis, o Sara nuraudo. 

— Einam, — paragino R. J. 

— Iki pasimatymo! — sušuko Sara ir nusekė paskui 
R. J. pro namelį į miškus. — Pasimatysime, kai grįšim. 

— Tokiu greičiu keliaudami pasimatysime tik po ge- 
ros savaitės, — sumurmėjo R. J. 

— O tu pavyduliauji? — paklausė Sara. 

— Tau ir tam vaikiščiui? 

— Tam vaikiščiui ir Deividui. Nepamiršk Deivido. 

— Kažin, ką jis veikia, kol panelė stilistė dirba? 

— Šypsosi moterims, — atsakė Sara. — Arba nusivel- 
ka marškinėlius ir leidžiasi apžiūrinėjamas. Deividas gali 
daug kuo užsiimti. 

— Liaukis taip kalbėti apie tuos vaikus ir žiūrėk, kur 
eini, — ne juokais pyktelėjo R. J. 

Sara nusikvatojo. 


— Gideonai, kur tu eini? — paklausė Beatričė. 

— Paskui tuos du kvailius, — atsakė jis, varstydamasis 
Žygio batus. — Jie — mūsų galimybė išsinešdinti iš salos, 
tad aš tikrai neketinu leisti jiems užsimušti. 

— Tėtis niekada neleis mums išvažiuoti iš salos, — pa- 
prieštaravo Bertis. 

— Daugybę kartų jums sakiau, kad jis ne jūsų tėvas, 
liaukitės jį taip vadinti. 

Piktas Gideono tonas sugraudino Beatričę. 

— Ša, mažule. Aš visai nepykstu. 

— Sakei, kad šiandien pasiimsi mus į žvejybą lai- 
vu, — priminė Bertis. 

— Šiandien neišeis. Lipkite žemyn ir pasakykite Ef, 
kad jus pamaitintų. 

— Neisim, — pasakė Beatričė, o Bertis pritardamas 
linktelėjo. 

Gideonas atsiduso. 

— Na gerai, tada likite čia, namelyje. Ir nesitraukite 
niekur toliau nei per jardą, ar supratot? Spintelėje rasite 

sausainių, šoninės ir obuolių sulčių. Likite čia ir žaiskite, 
kad man nereikėtų dėl jūsų jaudintis. Ar supratot? 

Dvynukai linktelėjo stebėdami, kaip Gideonas užsi- 
deda seną kuprinę, o šautuvą persimeta per petį. 

— Nesipeškite, nesimuškite ir saugokitės, kad nesu- 
sižeistumėte, be to, kaip galėdami laikykitės atokiau nuo 
mergaičių. 

— Bet juk tu sakei... 

— Žinau, sakiau eiti pas Efi, bet bijau, kad galite jai 
per daug išpliurpti. 

— Mes niekam nesakysime, — pasakė Bertis. 

— Gerai, bet ši paslaptis yra daug didesnė už kitas, — 
Gideonas dirstelėjo pro langą. — Gerai, kad jūs nežinote, 
kur mes einame. 

— Į kalno viršūnę prie karštųjų versmių, — išdidžiai 
pareiškė Bertis. 

Gideonas sunkiai atsiduso. 

— Tikri gudručiai, štai kas jūs esate. Likite Čia ir pieš- 
kite. Turėčiau grįžti dar nesutemus. Tik noriu įsitikinti, 
kad tie miestiečiai saugūs. 

— Mūsų bilietas į laisvę, — tarė Bertis. Jo žodžiai pra- 
juokino Gideoną. 

— Na, viskas, daugiau televizoriaus nežiūrėsite. Dabar 
apsikabinkime ir eisiu. Turėsiu būti dvigubai greitesnis, 
kad spėčiau ten pirmas. 

— Kodėl tu turi nueiti pirmas? — paklausė Beatričė. 

— Tiesiog turiu... 

— Nugalėti! — sušuko Bertis. 

— Teisingai. Vyksta lenktynės, ir aš turiu nugalėti. O 
dabar apsikabinkime, — pasakė Gideonas. 

Gideonas įveikė tik ketvirtį mylios, kai dvynukai 
nusprendė sekti paskui. Jiedu visą gyvenimą slapstėsi ir 
stengėsi likti nepastebėti Nezbitų, tad mokėjo elgtis tyliai. 
Gideonas nieko neišgirdo. 


Šešioliktas skyrius 


— KODĖL TU ŠYPSOJAISI? — paklausė R. J., vos tik jie 
ėmė kilti išmintu keliu į salos vidurį. 

— Galvojau apie Arielę. Ji dabar turi galimybę išklau- 
syti visų salos gyventojų paskalų. 

R. J. veriamai žvilgtelėjo. 

— Nepagalvojai apie tai, ar ne? 

— Nepagalvojau, o ji labai gudriai pasielgė, — šypso- 
damasis pripažino jis. — Juk vis dėlto ji tavo pusseserė. 

— Viskas, — tarė Sara, kopdama taku. — Man jau 
gana. Iš pradžių tu mane pabučiuoji, paskui žeri kompli- 
mentus. Arba tuoj ateis pasaulio pabaiga, arba tu rengiesi 
greit mirti. 

R. J. atsisuko ir ištiesė ranką. 

— Noriu, kad būtum šalia manęs pirmadienio teismo 
posėdyje. O pabučiuoti gražią merginą... 

— Pasigailėtum manęs, — atkirto Sara ir, ištraukusi 
ranką jam iš delno, ėmė kopti aukštyn. 

Ji — tik viena iš daugybės jo moterų. Išsiskyrusios su 
R. J., jos ateidavo pas ją ir skųsdavosi. 

Kopdama paskui jį, Sara svarstė, ką iš tiesų jis suma- 
nęs. 

— Ar turi kokį planą? 

— Visiškai jokio. O tu? 

— Jokio, — džiugiai atsakė ji. — Ar tu esi tikras, kad 
Nezbitas tikrai negyvas? Juk jis negalėjo gulėti vonioje ir 
apsimetinėti mirusiu, tiesa? 

— Net neabejoju. Jo kūnas buvo klaikiai šaltas. 

— Ar tu manai?.. — prabilo Sara ir staiga nutilo, nes 
R. J. netikėtai ją sustabdė. 

— Neatsigręžk, kažkas mus seka, — greitai tarstelė- 
jo jis. — Be to, manau, kažkas kopia priešais mus. Netgi 
galvoju, kad mus supa nemenkas būrys žmonių. Matai tas 
uolas ten? — paklausė jis. — Kaip manai, ar galėtum eiti 
jų pakraščiu? 

— Taip, — atsakė Sara, abejodama, ar pajėgs, nes at- 
rodė, kad uolos tai kyla, tai leidžiasi stačiu kampu. 

— Tada eikš, — paragino jis. — Gal panešti tavo kup- 
rinę“ 

— Ne, nereikia, visus sunkius nešulius perdėjau į ta- 
vąją, tad nešti man nesunku. 

Sara per žolę nusekė paskui R. J. ir galiausiai jie priėjo 
akmenuotą kelią. Virš jų dunksojo stačios uolos. 

— Manau, šiuo keliu mums turėtų pavykti pasiekti 
tikslą, — sušnabždėjo R. J. ir ištiesė Sarai ranką. 

Sara niekaip nerado, kur pastatyti pėdą, todėl R. J. 
teko ją užtempti ant uolos krašto ir ji nusibrozdino kelį. 

— Ar tau viskas gerai? — pasnišbždom paklausė R. J. 

Sara linktelėjo galvą, ir jis nusisukęs ėmė kopti į kitą 

aukštą stačią uolą. Galiausiai užlipęs, jis ir vėl ištiesė jai 
ranką. Bet šįkart Sara tvirtai pasiryžo užsiropšti pati. 
Pirmiausia užkėlė koją ant uolos atbrailos, o tada įtempė 
raumenis stengdamasi atsispirti. Kai pagaliau pavyko pri- 
sitraukti, R. J. ją pakėlė, ranka suėmęs už žasto, pirštą pri- 
glaudęs prie lūpų, įspėdamas elgtis kuo tyliau. 

Jiedu atsargiai kopė uolomis jausdami, kad krypsta į 
kairę. R. J. du kartus stabtelėjo pasižiūrėti, ar jau matyti 
miestelio vaizdai. Sara abu kartus tylėjo kęsdama aukščio 
baimę ir niekaip negalėdama patogiai atremti kojos. Kai R. 
J. linktelėjo, ji ir vėl atkakliai palengva lipo aukštyn. 

— Žiūrėk, — sušnabždėjo jis, bet Sara nieko nepa- 
matė, nes R. J. užstojo vaizdą, o rizikuoti žengti į šalį ji 
nenorėjo. 

Sulaikiusi kvapą, ji stebėjo, kaip R. J. nusiima kuprinę. 
Tada padavė nešulį jai. 

— Per daug spurgų, — sušnabždėjo jis ir apsisukęs 
pradingo. 

Stengdamasi išlaikyti pusiausvyrą, savo kuprinę Sara 
nešė ant nugaros, o R. J. laikė priekyje. Tada pabandė at- 
sargiai pasisukti, kad pamatytų, kas nutiko R. J., bet, deja, 
nieko nepamatė. 

— Štai čia, — išgirdo jį šnibždant. — Ar gali man pa- 
duoti kuprines? 

Sara papurtė galvą. Atidavusi nešulius jis tikrai nu- 
kristų. R. J. tikriausiai ją matė, nes pasakė: 

— Na, gerai, tu pakankamai liesa, kad ir su kuprinė- 
mis pralįstum. 

— Aš negaliu pajudėti, — tyliai atsakė ji. 

Sara nespėjo nė mirktelėti, kai jis sugriebė ją už ran- 
kos ir stipriai trūktelėjo. Sarai pasirodė, kad ji tuoj atsi- 
trenks į uolą, bet taip neatsitiko. Ji įsmuko į tarpeklį ir R. 
J. tempiama galiausiai pateko į siaurą, kokių šešių pėdų 
pločio perėją. Priekyje koridorius platėjo ir šviesėjo. 

Sara mirtinai bijojo, bet pasistengusi užgniaužti bai- 
mę, pasakė: 

— Radome Fenio auksą, tiesa? Čia juk tas urvas, ku- 
riame pranykdavo Nezbitas, ir niekas jo nerasdavo. 

R. J. kažką paspyrė ir Sara pažvelgė žemyn. Tai buvo 
sena alaus skardinė. 

— Nemanau, kad šią vietą atradome pirmieji. 

Jiedu akmeniniu koridoriumi paėjo kelis jardus, kol 
galiausiai pasiekė vandens baseiną. Virš jo uolos sudarė 
stogelį su skyle viduryje. 

— Kaip gražu, — atsiduso Sara. — Tiesiog gniaužia 
kvapą. 

— Dar vienas dalykas, kuriuo nenori dalytis salos 
gyventojai, — pasakė R. J. — Galiu lažintis, kad čia vieti- 
nė nuogalių maudymosi vieta. — Jis geidulingai nužvelgė 
Sarą nuo galvos iki kojų. — Tu juk nesiryžtumei... 

Sara iš karto suprato, kad R. J. kaip visada mėgina ją 
paerzinti, bet šįkart ji pasijuto kitaip. Nebenorėjo riesti 
nosies, pagalvojo, kad būtų smagu nusirengti ir nerti į 
baseinėlį. 

— Nežiūrėk į mane taip, — piktai dėbtelėjo R. J. — Juk 
turime darbo. Reikia... 

Staiga jis šiurkščiai čiupo ir prisitraukė Sarą prie 
savęs. 

— Neturėjau tavęs čia atsivežti. Nereikėjo man leisti 
tau važiuoti kartu, bet ėjau iš proto vien nuo minties, kad 
galėtum būti su tokiu vaikiščiu kaip Deividas ar Gideonas. 
Nejau nesupranti, kad jie tik berniukai? 

Sara pajuto, kaip viduje verda pyktis ir ištrūko iš R. J. 
glėbio. 

— Aš nebūsiu viena tavo moterų, — atrėžė ji. — Ma- 
čiau, kaip tu su jomis elgiesi, ir nenoriu papildyti jų sąrašo. 
Žinojau, kodėl tu man leidi vykti kartu, bet tai nieko ne- 
reiškia. Man tebuvo svarbu čia atvykti. O pabučiuojama 
leidausi, nes... Net nežinau, kodėl leidausi. Tiesiog pabu- 
čiavai mane tinkamu laiku, tačiau dabar... 

Sarai teko jėga atsiplėšti, nes juto, kad gali jam atsi- 
duoti. Pastarąsias dvi dienas ji kaip įmanydama stengėsi 
nugalėti užvaldančią baimę, be to, niekada nesijautė R. J. 
tokia artima kaip dabar. O jis tikrai patrauklus vyras. R. J. 
nebuvo dailus, bet jo žavesys varė moteris iš proto. Tačiau 
Sara nebus viena iš daugelio! 

— Atleisk, — pasakė jis, žvelgdamas Sarai tiesiai į 
akis. — Ne taip tave supratau. Pamaniau... 

— Gali man nepasakoti, ką pamanei. Aš tave pažįstu, 
jei dar prisimeni. Manai, kad visos moterys trokšta su ta- 
vimi permiegoti. O aš nenoriu! 

Ištarusi tuos žodžius, Sara pasigailėjo. Ji puikiai suprato, 
kad jos žvilgsnis viliojo. Ji juk tikrai norėjo nuoga išsimau- 
dyti tame nuostabiame baseinėlyje, o akys ją išdavė. Bet vos 
R. J. į tą žvilgsnį atsakė, ji užsipuolė. 

— Aš dėl visko kalta, — tyliai pasakė ji. — Gal eikime, 
kad ir kur einame? 

R. J. šaltai atsakė: 

— Gal tau vertėtų grįžti pas Gideoną. Arba pas Arielę. 
Padėtum jai įpūsti Niujorko madų į miestelėnų gyvenimą. 

— Ne, aš nenoriu, — atkirto ji daug atšiauriau, nei 
ketino. — Prašau, geriau eikime. 

R. J. linktelėjo, nusisuko ir ėmė žingsniuoti, o iš įtemp- 
tų pečių buvo matyti, kad jis niršta. 

Jiedviem pavyko išsiropšti iš uolinio koridoriaus, o 
kabarodamasi aukštu akmeniniu šlaitu, Sara suprato, kad 
nereikėjo būti tokiai nepalenkiamai, nes R. J. elgesys pas- 
tebimai pasikeitė. Dabar jis nebejuokavo, neerzino jos ir 
neflirtavo, priešingai — elgėsi šaltai, oficialiai ir mandagiai. 
Kai Sarai prireikdavo pagalbos, jis ištiesdavo ranką, bet 
greitai ją ir atitraukdavo. 

Sara sekė paskui jį akmeninės keteros pakraščiu, kai 
netikėtai slystelėjo ir suklupo. R. J. stabtelėjo, atsisuko, bet 
nepasisiūlė padėti atsistoti. 

Kai jie pirmą kartą sustojo pailsėti ir atsigerti, Sara 
paprašė leisti žvilgtelėti į Gideono nupieštą žemėlapį. Ji 
atidžiai jį ištyrinėjo ir išsiaiškino, kad Gideono nupieštas 
takas ėjo gerokai žemiau. Jiedu kopė į tą pačią pusę, tik ne 
Gideono siūlytu maršrutu. 

— Tu juo nepasitiki, tiesa? 

— Šioje saloje nepasitikiu niekuo. — R. J. godžiai atsi- 
gėrė vandens. — Pradedu galvoti, kad iš čia išsinešdinęs 
Čarliui patarsiu nupirkti visą salą ir iškeldinti gyventojus. 
Nujaučiu, kad čia vyksta labai blogi dalykai. 

— Arba mums meluoja, — tingiai pasakė Sara. 

— Nezbito mirtis ne melas. 

— Ne, bet šiomis aplinkybėmis, mirtis — natūralus 
dalykas, ar ne? Sudužę laivai ir kūdikiai, nešami namo įvy- 
nioti į antklodę kaip kokie šuniukai, — tai nenormalu. 

— Manai, kad mus čia pasiuntė, norėdami atsikratyti? 
Kad niekas nesimaišytų kelyje iki pirmadienio teismo po- 
sėdžio? Gal nori mums kelias dienas užčiaupti burnas, o 
geresnio būdo nei išsiųsti apžiūrėti karštųjų versmių tikrai 
nesurasi. 

Sara priėjo prie keteros krašto ir apsižvalgė. Jau buvo 
popietė ir ji norėjo valgyti. 

— O jeigu mes nukulniuotume iki karštųjų versmių, 
jas apžiūrėtume, o po to kiek kojas įkabindami parbėgtu- 
me į miestelį? 

— Manau,esi teisi, — pritarė R. J. — O gal geriau visai 
išbraukime karštąsias versmes iš dienos plano? 

Tada jie išgirdo šūvį. Jis sklido iš labai toli, bet aidėjo 
taip ilgai, jog atrodė, kad šaudo šimtai šautuvų. 

— Eime, — paragino R. J., įsimetė plastikinį vandens 
buteliuką į kuprinę, o užsikėlė ją ant pečių. 

Netrukus jiedu pajuto pirmuosius šilto lietaus lašus. 
Nespėjo nė apsidairyti, kai prasidėjo audra. Galingas 
griaustinis ir žaibai skrodė liūtį tokiu garsu, kad Sara ne- 
girdėjo, ką sakė R. J. pasilenkęs ir užsidengęs galvą, jis bėgo 
siauru ir Stačiu keliu. 

— Ar tau viskas gerai? — per petį šūktelėjo jis. 

Sara atsišaukė, kad viskas puiku, bet kažin, ar jis gir- 
dėjo. Kuprinėse jie turėjo neperšlampamus apsiaustus su 
gobtuvais, bet nebuvo laiko sustoti ir jų išsitraukti. Aplink 

stiepėsi aukšti medžiai ir rodėsi, kad žaibai griaudėja pa- 
čiose jų viršūnėse. Po vieno žaibo blyksnio nuaidėjo toks 
garsus ir kurtinantis griaustinis, kad Sara net sukliko. Ne- 
spėjo nė mirktelėti, kai šalia jos atsidūręs R. J. švelniai ir 
globėjiškai apkabino per pečius. 

— Regis, mačiau priedangą, — šūktelėjo jis. — Eikš 
su manimi. 

Nuleidusi galvą ir gūždamasi po R. J. ranka, Sara sten- 
gėsi nusibraukti veidu tekančius lietaus lašus. Ji du kartus 
bandė pakelti akis, bet R. J. abu kartus palenkė jos galvą 
žemyn. Žaibai ir griaustinis nenumaldomai siautėjo, ir 
Sara išgirdo, kaip lūžta medžiai. 

— Gal galime grįžti atgal? — suklykė ji, bet, regis, iš- 
girdo atsakymą „ne“. 

Sara atsigręžė, norėdama apžvelgti kelią. Žaibo blyks- 
nis trumpam neryškiai apšvietė taką. Nejau ten guli už- 
virtęs medis? 

Ištrūkusi iš globėjiško R. J. glėbio, ji akimirką pamatė 
žaibo apšviestą Gideoną, stovintį už šimto jardų nuo jų. 
Šviesoje jis atrodė itin ryškiai: ant nugaros nešėsi kuprinę, 
o rankoje laikė šautuvą. Nors be paliovos pylė lietus, iš- 
kelta galva jis įdėmiai juos stebėjo. Buvo panašus į seną 
kalnietį, tarsi jo vieta ir būtų tarp šių medžių ant kalnų. 
Atrodė, tarsi medžiotų lokį, bet akių nenuleido nuo jų. 

Sara atsisuko, pasistiebė ir R. J. į ausį tarė: 

— Mačiau Gideoną. Jis seka mus. 

— Žinau, — atsakė R. J. ir paspartino žingsnį. 

Sarai pradėjus klupinėti, jis dar stipriau ją suspaudė, 
beveik nešė. Ji norėjo pasiklausti, kur jie eina, bet net ne- 

abejojo, kad jis nenutuokia. O gal jis žino? Gal R. J. paprašė 
Gideono parodyti kelią norėdamas jį išbandyti? R. J. sakėsi 
tyrinėjęs Karaliaus salą kelias savaites. Gal jis nepamiršo 
išnagrinėti ir žemėlapių? Sara girdėjo, kad R. J. skambino 
inžinieriams ir klausinėjo apie šios salos ypatumus. Gal jis 
suprato, kad Gideono žemėlapis klaidingas ir pasuko tei- 
singu keliu? Bet kur tas kelias vedė? 

— Štai čia! — sušuko R. J. ir staigiai pasuko į kairę. 

Sara ir vėl bėgo galvą pakišusi po jo ranka, laukdama, 
kada žybtels žaibas. Aplink nebuvo matyti nė gyvos dva- 
sios, tik tuščias takas ir pliaupiantis lietus. Per vieną žaibo 
blyksnį ji pastebėjo, kad toje vietoje, kur R. J. pasuko į kai- 
rę, buvo sukrauta krūva akmenų. 

O tada akimirksniu viskas pasikeitė: už nugaros 
blykstelėjo žaibas, lūžo milžiniškas medis, o R. J. stipriau 
suspaudė Sarą. Jie šoko. Kai vėl tvirtai stovėjo ant žemės, 
Sara norėjo žengti dar vieną žingsnį, tačiau R. J. ją su- 
laikė. 

Nebuvo kur žengti. Jiedu stovėjo ant bedugnės krašto. 

Lūžtantis medis parklupdė juos ant žemės stipriai su- 
sikabinusius. R. J. nenuleido rankos nuo Saros galvos. Virs- 
damas medis nesužeidė jų nei viena sunkia ir išsikerojusia 
šaka. Kai galiausiai medis nukrito, o žemė liovėsi drebėti, 
jiedu susižvalgė ir nusišypsojo. Jiems pavyko! 

Tačiau kaip tik tada žemė po kojomis prasiskyrė ir jie 
nukrito nuo skardžio. Rankomis ir kojomis apsiviję vienas 
kitą, jie krito žemyn, kol atsitrenkė į kietą žemę. 

— Sara? — sušnibždėjo R. J., kai aplink jau buvo 
ramu. Jis rankomis stipriai tebespaudė bendrakeleivę. 

Jiems krentant, R. J. kažkaip sugebėjo pasisukti ir ant Že- 
mės nukrito pirmas. — Ar tu sveika? 

Neišgirdęs jokio atsakymo, jis atsiplėšė nuo Saros ir 
ėmė ją apžiūrinėti. Šviesos buvo mažoka. Viršuje, penkias- 
dešimt pėdų aukščiau žiojėjo skylė, pro kurią jie įkrito. 
Nulūžusio medžio šakos ir lapija dengė skylę iš viršaus ir 
neleido blausiai šviesai prasiskverbti pro audros debesis. 

Akims pripratus prie tamsos, R. J. atidžiai pažvelgė į 
Sarą. Ji suglebusi gulėjo jo glėbyje, ir vieną siaubą keliančią 
akimirką jis pamanė, kad ji nebegyva, bet tada pajuto, kad 
ji silpnai kvėpuoja. R. J. iš lėto rankomis apčiupinėjo visą 
jos kūną. Atsargiai liesdamas galvą, nerado nei kraujo, nei 
guzų, rodančių, kad ji rimtai susitrenkė. Dabar R. J. galėjo 
lengviau atsidusti. O kai suspaudė Saros šonus ir ji nepra- 
dėjo žiopčioti iš skausmo, visai nurimo, kad tikriausiai nė 
vienas šonkaulis nebus lūžęs. Tik palietęs koją užčiuopė, 
kad ji lūžusi. Pirštais čiupinėdamas blauzdikaulį R. J. nu- 
džiugo bent tiek, kad lūžis neatviras. 

Atsargiai ant žemės paguldęs Sarą, R. J. nusiėmė kup- 
vietą. Rodos, jiedu gulėjo urve, į kurį buvo galima patekti 
tik per viršų. Skylė priminė matytąją virš įstabaus grožio 
baseinėlio, tik čia ji buvo daug mažesnė. Spręsdamas iš to, 
kiek galėjo įžiūrėti, R. J. suprato, kad iki šiol šiame urve 
nebuvo joks žmogus. Jis nudžiugo pagaliau radęs vietą, 
kurios pakampėse netyko koks nors smalsus Karaliaus 
salos gyventojas. 

Tada žibintuvėlio šviesa perbėgo Saros kūnu. Iš kupri- 
nės priekinės kišenės išsitraukęs didžiulį peilį, jis prapjovė 

jos kelnes ties keliu. Lūžusi koja — ne pats blogiausias at- 
vejis, pamanė jis. Gerai, kad krisdama ji prarado sąmonę. 
R. J. turėjo sutvarstyti koją, o netekusi sąmonės ji nejudės. 
Iš šio urvo jam teks ją išnešti ant rankų, o nesutvarsčius 
kojos, kaulas gali išnirti. 

Dvi nulūžusio medžio šakas jis panaudojo kaului 
sutvirtinti, o supjaustytų flanelinių marškinių juostomis 
aprišo Saros koją nuo kelio iki čiurnos. Kai baigė tvarstyti, 
Sara pradėjo judinti galvą ir dejuoti. R. J. atsuko vandens 
buteliuką ir, Saros galvą pasidėjęs ant kelių, davė atsigerti. 
Sara šiek tiek springtelėjo, kostelėjo ir atmerkė akis. 

— Kas nutiko? — paklausė ji ir tada pajuto skausmą. 

— Ša, ša, — meiliai ramino R. J. ir paglostė jai skruos- 
tą. — Mes įkritome pro skylę uoloje. Man atrodo, kažkada 
šitoje vietoje buvo ugnikalnis. Tu susilaužei koją, o aš ją 
sutvarsčiau. 

Sara pamėgino atsisėsti, bet skausmas buvo pernelyg 
stiprus. Ji įsikando lūpą, kad nepravirktų iš skausmo. 

— Tu neprivalai būti tvirta, — pasakė R. J. — Verk. 
Rėk ir klyk ant manęs, kam aš, kvailys, tave čia atsivežiau 
ir įpainiojau į tokią istoriją. 

— Tai aš čia visus atvežiau, — paprieštaravo Sara, 
žiopčiodama iš skausmo. 

Audra po truputį rimo ir dabar tik švelniai lynojo. 
Pušis, užvirtusi ant skylės, pro kurią jie įkrito, apsaugojo 
nuo lietaus, bet maži lašiukai prasiskverbdavo pro šakas ir 
teškeno ant urvo grindų. 

— Aš sutikau su Arielės planu, o ji privertė pono 
Dankirko žmoną... 

— Aš žinau, — nutraukė ją R. J. — Bet čia važiuoti su- 
tikau tik todėl, kad Arundelis — tavo gimtasis miestelis. 

— Mano?.. — nustebo Sara ir, sukandusi dantis, pra- 
laukė, kol praeis skausmo banga. — To niekada nesu rašiu- 
si jokioje anketoje. Iš kur tu tai sužinojai? 

— Aš apie tave daug žinau, Sara Džeine Džonson, — 
švelniai tarė jis, glostydamas jos plaukus. — Nejau to dar 
nesupratai“ 

— Ne, — kategoriškai atkirto ji ir pasuko galvą, norė- 
dama apžiūrėti, kur jiedu pateko. 

R. J. paėmė žibintuvėlį ir apšvietė urvo sienas. Iš visų 
pusių, taip pat ir iš viršaus, juos supo lietaus lašais aplipu- 
sios akmeninės sienos. Jie gulėjo ant kieto žemės ir supu- 
vusių medžių šakų bei lapų paviršiaus. 

R. J. žibintuvėlį pasuko į medį, uždengus; skylę. 

— Mes pramušėme nedidelę skylę. Man regis, mudu 
buvome ant skardžio krašto ir... matai? Skardis prasivėrė 
štai ten. Todėl mūsų nesužeidė krentantis medis. Manau, 
kad per kelis amžius į šį urvą yra įkritęs ir supuvęs ne vie- 
nas medis. Sakyčiau, mums pasisekė, nes būtume trenkęsi 
į akmenines grindis. 

— Na, negalėčiau pasakyti, kad esu labai patenkinta 
dėl mus aplankiusios sėkmės, — pasakė Sara. 

Jis padėjo Saros galvą ant antrųjų sulankstytų flaneli- 
nių marškinių. 

— Einu paieškoti ko nors, ką galėtume sukūrenti. 
Priešingu atveju, naktį bus labai šalta. 

— O kaip... — paklausė Sara, bet nutilo. 

— O kaip Gideonas? 

— Taip. Aš tikrai jį mačiau prieš mums pasukant kai- 
rėn. Tu, rodos, žinojai, kur mes einame. 

— Esu matęs šios salos žemėlapių internete, — atsakė 
R. J., bet neketino nieko daugiau aiškinti. Kuprinėje surado 
nedidelį Amaretto di Saeonno — migdolinio likerio — bu- 
teliuką. — Išgerk. 

— Iš kur jo gavai? — nustebo Sara ir vėl pamėgino 
atsisėsti. 

Netardamas nė žodžio, R. J. pakėlė ją ant rankų ir nu- 
nešė pasodinti į atokiausią ir sausiausią urvo kampą. 

— Kol tu žaidei su dvynukais, aš jį radau Gideono 
namelyje ir įsidėjau į kuprinę. Tik laukiau romantiškos 
akimirkos... — Pamatęs Saros žvilgsnį, jis šyptelėjo. — Ne- 
gali juk žmogaus kaltinti už tai, kad turėjo viltį. 

— Žinoma, kad gali, — atsakė Sara, mušama prakaito 
nuo sunkiai pakeliamo skausmo. 

Ji norėjo rėkti ant R. J., ant bet ko ir dėl bet ko. Galbūt 
pyktis nugintų blogas mintis. Kaip jiems pavyks iš čia išsi- 
krapštyti? Nejau Gideonas — mielas jaunuolis, persekiojo 
juos su šautuvu rankose? Nejau jis ketino juos nušauti 
kaip kokius medžiojamus žvėris vakarienei? Saros veidas 
išdavė, kokios baisios mintys sukasi galvoje. 

— Tik ne dabar, — pasakė R. J., ranka glostydamas 
Saros skruostą. — Viskas bus gerai. 

— Juk tu to nežinai, tiesa. Mes šioje saloje svetimi, 
be to, niekas nežino, kur mes. Arielei ir Deividui palikai 
velniai žino kokį raštelį, todėl jie supyks ir tikrai mūsų ne- 
ieškos. O visi kiti salos gyventojai mūsų neapkenčia. Be to, 
dar nenutuokia, kad galės mus apkaltinti nužudymu. 

R. J. atsistojo ir padavė Sarai likerio buteliuką. 

— Noriu, kad išgertum jį visą. Gal tada šviesesnėmis 
akimis Žiūrėsi į gyvenimą. 

— Į] gyvenimą, — pakartojo Sara, gurkštelėdama al- 
koholio. — Jo ir stengiuosi neprarasti. Vis dar nesuprantu, 
kaip Arielė mane įkalbėjo apsikeisti vietomis. 

— O to padaryti jums nepavyko net penkioms minu- 
tėms, — pridūrė jis, žibintuvėliu apšviesdamas urvą. 

— Man rodos, kad pavyko. Deividas sakė... 

— Ką jis išmano? Jis taip įsimylėjęs Arielę, kad apie 
nieką kitą galvoti negali. „O, mielasis Deividai, — falcetu 
sukniaukė R. J. — „Prašau, eik laukan ir nusišauk, tik būk 
gerutis, kur nors toliau laukuose, kad nepriterštum mano 
nuostabaus namo.“ 

— Deividas visai ne toks. Jis nori tapti... 

— Prezidentu, žinau. — R. J. mėgino užsikeberioti 
aukštyn ne tokia stačia urvo siena, bet kojos slydo šlapiu 
paviršiumi. Atsirėmęs į sieną jis nusiavė batus, nusimovė 
kojines ir pamėgino dar kartą. — Manau, Arielė taptų pui- 
kia pirmąja ponia. Galėtų vilkėti dailius kostiumėlius, per- 
kamus iš valstybės lėšų, be to, jai patiktų fotografuotis. 

— Ji ne tokia bloga, kaip tu manai. Jos gyvenime yra 
įvykę tokių dalykų, apie kuriuos net nenutuoki. Mudvi su 
Ariele susirašinėjome metų metus, todėl viena apie kitą 
daug žinome. Ji man rašė, kad devynerių ją motina nuvežė 
į Niujorką pas psichiatrą, nes ji nuolat planuodavo savo 
laidotuves. 

— Savo laidotuves? Gal ji buvo linkusi į savižudybę? 

— Ne. Arielė psichiatrui paaiškino, kad jos motina 

suplanavo jos vestuves nuo jaunikio kostiumo iki pamer- 
gių suknelių spalvos, tad jai teliko susiplanuoti laidotu- 
ves. Juokingiausia tai, kad motina psichiatrui patvirtino 
Arielės žodžius, ji pasakė: „Žinoma“. O kai jis pasiteiravo, 
ar ji ir jaunikį išrinko, Arielės motina gydytoją palaikė 
puskvaišiu. Ji nusistebėjo: „Kaip galima tekėti, jei neturi 
jaunikio? Žinoma, jis išrinktas“. Arielė man sakė, kad kitą 
vizitą gydytojas paskyrė ne Arielei, o jos motinai. Taigi 
šioji trenkusi durimis išėjo iš kabineto, o kitą dieną juodvi 
išvažiavo namo. 

R. J. šyptelėjo lūpų kampučiu. 

— Šiuo pasakojimu tikrai galiu patikėti. Buvau sutikęs 
senąją raganą. Ji man grasino iškelti ieškinį už seksualinį 
priekabiavimą prie jos dukters. Bet mano akimis, Arielei 
gresia tapti tokiai pat kaip jos motina. Nebent sugebėtų 
rasti vyrą, kuris ją apgintų, o spręsdamas iš to, ką mačiau, 
galiu pasakyti, kad Deividas tikras ištižėlis. 

— Jis... — Sara jau norėjo sakyti, kad Deividas ne 
koks ištižėlis, bet užuot tai padariusi, ji dar gurkštelėjo 
likerio. Šiomis aplinkybėmis, rodos, visai nesvarbu, kokio 
charakterio yra Deividas Tredvelas. — Jie neateis mūsų 
ieškoti, — tyliai pasakė Sara, žiūrėdama į užgriuvusi medį, 
dengiantį kiaurymę lyg stogas. Vis dar buvo šviesu, bet ne- 
trukus sutems. Kas bus tada? — Mes nieko neišsiaiškinom, 
tiesa? — paklausė ji, nesugebėdama nuslėpti graudaus 
balso tono. 

— Aš tam nepritarčiau, — paprieštaravo R. J., trin- 
damasis kelį, kurį užsigavo bandydamas užlipti slidžia ir 
šlapia siena. — Mes išsiaiškinome beveik viską, ką mums 
reikia Žinoti. 

Sara dar gurkštelėjo likerio. 

— Na, profesoriau, pasakok, ką mes sužinojome. 

— Sužinojome, kad aukos nekentė daug Žmonių ir 
motyvą nužudyti turėjo daugelis. Nemanau, kad koks nors 
teismas patikėtų, jog kuris mūsų galėjo nužudyti Nezbitą 
dėl negyvo šuns. Tu juk žinai, kad aš išsaugojau šuns nuo- 
trauką? 

— Išsaugojai? 

R. J. pasitraukė nuo sienos, pasikuitė nedidelėje kiše- 
nėlėje kelnių priekyje ir išsitraukė fotoaparato atminties 
kortelę. 

— Iki atvyko policija ir uždėjo man atrankius, turėjau 
visas penkiolika sekundžių. Per tą laiką išėmiau kortelę iš 
fotoaparato ir įsidėjau į kišenę. Nemačiau, kokios ten nuo- 
traukos, bet Žinau, kad tu... 

— Nufotografavau gatvėje gulintį šunį. — Sara nu- 
stebusi ir žavėdamasi žvelgė į R. J. 

Lemtingomis akimirkomis jis tikrai galėdavo greitai 
mąstyti. 

— Ne, — atsakė R. J., — tu fotografavai savo mylimąjį 
Deividą, bet, manau, keliose nuotraukose bus matyti ir 
šuo. 

Sara po truputėlį girtėjo, todėl nepuolė ginčytis su R. J. 
Be to, jis buvo teisus. Daugiausiai ji fotografavo sėdėdama 
automobilyje, bet kai Deividas apžiūrinėjo šunį, ji ir jį nu- 
fotografavo. Dabar atrodė, kad visa tai vyko prieš daugelį 
metų, o Sara prisiminė, kad tuo metu galvojo galėsianti 
nuotraukas panaudoti prasidėjus Deivido politinei rinki- 
mų kampanijai. „Dar būdamas jaunas, Deividas Tredvelas 
rūpinosi gyvūnų teisėmis.“ 

— Turi nuotraukas, kuriose matyti, kad šuo buvo 
kankinamas, — pasakė Sara. — Tačiau tai neįrodo, kad 
mes jo nepartrenkėme. 

— Tiesa, bet galėtume bandyti įrodyti, kad Nezbitas 
melavo. 

— Bet Nezbitas negyvas. Jo lavonas buvo mūsų vo- 
nioje. 

— Filisės Vankuren vonioje, — pataisė R. J., mėginda- 
mas įsikabinti į žoles, želiančias ant šlaito kraštų. — Šios 
salos gyventojai pakeitė savo likimą, — pasakė R. J. — Jei 
visa tai nebūtų nutikę, aš būčiau grįžęs pas Čarlį ir pataręs 
jam nepirkti nė menkiausio colio, bet dabar gal net ir pats 
kiek nusipirksiu. 

— Ir sulyginsi viską su žeme? 

— Ne, — atsakė jis su nuostaba akyse. — Ketinu at- 
siųsti čia geologų ir speleologų komandą, kad ištyrinėtų 
kiekvieną šios salos colį. Mėginsiu išsiaiškinti, ką atrado 
senasis Fenis Nezbitas, kaip jis pranykdavo ir už ką buvo 
nužudytas. Man atrodo, kad salos vidurys išvarpytas urvų, 
kurių kiekvieną reikės pažymėti. Jei į salą ims plūsti turis- 
tai, negalėsime leisti, kad jie įsmuktų į urvus. 

— Ir susilaužytų kojas, — pridūrė Sara. — O skyles 
uždengtų užgriuvę medžiai, ir niekas negalėtų jų rasti. O 
vietiniams gyventojams reikia uždrausti šaudyti į atvykė- 
lius. Ir grobti jų vaikus. Ir... — Sara nugėrė dar gurkšnį 
likerio ir nutilo. Ateities planai nepadės išsikapstyti iš šio 
urvo. — Kaip manai, jeigu pradėtume klykti, ar kas nors 
mus išgirstų? O jei ir išgirstų, ateitų gelbėti ar pribaigti? 

— Tu tikrai priklausai tiems žmonėms, kurie pusiau 
nugertą stiklinę laiko pustušte, ar ne? 

— Išsiugdžiau tokį charakterį, dirbdama savo virši- 
ninkui, — atsakė ji ir susigriebusi pakėlė akis. — Nepyk. 

— Na gerai, tada atsakyk man. — R. J. stengėsi nu- 
stumti akmenį prie sienos, kad galėtų ant jo pasilypėti. — 
Jei nebūčiau vertęs tavęs dirbti visų tų darbų už mane, kaip 
būčiau galėjęs išlaikyti tave šalia. 

— Man atrodo, kad jau apgirtau. Kodėl tu norėjai, kad 
būčiau šalia? 

R. J. prunkštelėjo. 

— Net neįsivaizduoju. Kaip tavo koja? 

— Beveik nutirpusi. Aš visada greitai apsvaigstu. Tik 
įsivaizduok, mano tėvas buvo girtuoklis, o man tereikia 
buteliuko likerio. Kur tie genai, kai jų prireikia. 

— Mano senis taip pat buvo girtuoklis. 

— Žinau. Visos biuro darbuotojos be perstojo apie tai 
kalbėdavo. Kartais pasiklausydavau. 

— Ką dar... jos... sakė... apie mane? 

R. J. iš visų jėgų stūmė akmenį prie sienos ir vos galėjo 
kalbėti. 

— Na, kad esi turtingas, nevedęs ir visų jų geidžia- 
mas. 

— Na, bet tu juk negeidei manęs. 

— Taip, — atsakė Sara. — Aš noriu... — bet tada nutilo. 
Niekaip negalėjo sugalvoti, ko labiausiai nori pasaulyje. 

— Tapti garsia aktore? — paklausė jis išsitiesdamas ir 
žiūrėdamas į akmenį. — Tu esi talentinga. 

— Iš kur tu žinai? 

— Juk tris kartus mačiau spektaklį, kuriame tu vaidi- 
nai, pameni“ 

— Ak, taip, — šypsodamasi atsakė ji. — Juk pasakojai 
apie tai Arielei. 

— Aš jau sakiau, jog iš karto supratau, kad tai tu. — 
R. J. stovėjo ir atlošęs galvą žiūrėjo į pušį, dengiančią sky- 
lę. — Gaila, kad tavo koja lūžusi. Galėtum pasilypėti man 
ant pečių ir pasiekti medžio šaką. 

— Jei dar išgersiu, galėsiu tai padaryti ir viena koja. O 
tu tikrai manai, kad aš gera aktorė? 

— Nuostabi, nepaisant to, kad turiu šiokį tokį iš- 
ankstinį nusistatymą. Svarbiausia, ar tau tai patinka. Ar 
tau patinka vaidinti scenoje? O gal labiau patiko vaidinti 
pusseserę? 

Sara akimirką užsimerkė. Skausmas virto buku maudi- 
mu,ir ji pamanė, kad jei nė kiek nepajudės, niekada daugiau 
negalės paeiti. 

— Man rodos, nespėjau Ariele pabūti tiek, kad tai su- 
prasčiau. Aš noriu... 

— Ko? — paklausė R. J., naršydamas po jų abiejų kup- 
rines ir ieškodamas naudingų daiktų. 

— Nežinau. O gal ir žinau. Aš noriu to, ko ir kiti: savų 
namų ir šeimos. 

— Su tokiu kvailiu kaip Deividas, — šaltai tarstelėjo 
R. J. — Klausyk, jei tuoj pat nenustosi apie jį kalbėti, kai tik 
iš Čia išsikapstysime, įdarbinsiu Deividą savo kompanijoje 
ir galėsi dirbti jam. Pabuvęs kartu su tavimi, jis labai grei- 
tai pamirš Arielę. 

— Matyt, esu visiškai girta, — pasakė Sara, atrėmusi 
galvą į uolinę sieną, — nes manausi girdinti, kad tu apie 
mane gerai šneki. To negali būti. 

R. J. nustojo kraustęs kuprinę ir pažvelgė į Sarą. Jos 
galva nusviro ant krūtinės ir ji užmigo. Gerai apie tave 
šneku, pamanė jis. Vargu ar meilė iš pirmo žvilgsnio yra 
gera nuomonė? 

Iš tikrųjų jis kiek galėdamas stengėsi neparodyti 
Sarai, kaip pats yra išsigandęs. Jis matė jiems iš paskos 
sekantį jaunąjį Gideoną. Ar jis juos sekė norėdamas ap- 
saugoti? O gal dėl visai kitos priežasties? Atradus Nezbito 
kūną, reikės ką nors apkaltinti. Gal Gideonas stengėsi, kad 
jo nužudymu būtų apkaltinti turistai? 

Staiga urvą apšvietė šviesa. Pakėlęs akis, R. J. pamatė 
Gideoną, persisvėrusį per kraštą, vienoje rankoje laikantį 
žibintuvėlį, kitoje — šautuvą. 


Septynioliktas skyrius 


— AŠ NEKENČIU TO VYRO, — tyliai sušnypštė Arie- 
lė. — Aš jo nekenčiu iš visos širdies. Jis pagrobė mano 
pusseserę ir paliko mane vieną. 

Jau buvo beveik įsidienojęs šeštadienio rytas, ir Arielė 
rankose laikė R. J. paliktą raštelį. Deividui teko nusisukti, 
kad ji nepastebėtų jo šypsenos. Raštelis buvo trumpas ir 
aiškus. Jame buvo rašoma, kad jis, Bromptonas, ir Sara ne- 
grįš į Filisės namą. Be to, jis liepė Arielei ir Deividui likti 
namuose ir laukti jų sugrįžtant. 

— Laukti jo? — pasipiktinusi prunkštelėjo Arielė. — 
Gal vertėtų pradėti megzti? O gal išgerti opijaus tinktūros 
ir lovoje laukti pirmadienio? Iš pradžių maniau, kad Sara 
perdeda, bet dabar matau, kad ji visiškai teisi. 

Deividas gulėjo ant sofos ir apsimetinėjo, kad žio- 
vauja. Nors praėjusioji naktis buvo kankinamai šiurpi, 
jis džiaugėsi, kad Arielės nuomonė apie R. J. pasikeitė. Jis 
niekada netikėjo, kad ji galėtų jį įsimylėti, bet išgirsti ją 
sakant, kad jo nekenčia, buvo nepaprastai malonu. 

Praeitą naktį jiedu su Ariele nunešė Saros prikimštą 

nešulį į miestelio pakraštį, net nenutuokdami, nei kur eina, 
nei ką turėtų daryti su menamu lavonu. Bromptonas jiems 
buvo sakęs: 

— Atsikratykite kūno, kad niekas jo nerastų, — ir iš- 
ėjo. 

Tačiau nieko smulkiau nepaaiškino, nes labai skubėjo 
pas Sarą. 

Tik išėjęs su Ariele į lauką, Deividas ėmė svarstyti, 
kodėl jiems vadovauja Bromptonas. Gal dėl to, kad yra 
vyriausias? O gal dėl savo socialinio statuso? Visai nesvar- 
bu kodėl, bet Bromptonas tapo viršiausiu, o Deividui tai 
nepatiko. 

Kai Bromptonas ir Sara su savuoju „lavonu“ prany- 
ko miškuose, Deividas suprato, kad senasis turtuolis apie 
Karaliaus salą žino kur kas daugiau, nei sakė. Jis tikrai turi 
paslapčių, pamanė Deividas. Na,jis ir pats turi kelias paslap- 
tis, apie kurias net Arielė nenutuokia. Būdamas devynerių 
metų, Deividas Karaliaus saloje gyveno mėnesį laiko. Ta 
vasara buvo labai sunki jo motinai ir ji kaip įpratusi visus 
rūpesčius suvertė sūnui ant pečių. Visai neatsižvelgdama į 
tai, kiek jos sūnui metų, ji tikėjosi, kad Deividas padės su- 
sidoroti su visomis ją užgriuvusiomis bėdomis. Tą vasarą 
jo motina jautėsi labai vieniša, tad išplaukė į iškylą laivu, o 
Deividą išsiuntė į stovyklą Karaliaus saloje. Stovykla buvo 
visai nevykusi. Jai vadovavo keli hipiai, kurie tenorėjo sė- 
dėti prie laužo ir rūkyti marihuaną. Buvo smagu, nes pa- 
likti likimo valiai vaikai galėjo daryti ką nori, o Deividas 
turėjo laiko tyrinėti ir mąstyti. Nors jam tebuvo devyneri, 
jis jau norėjo planuoti savo ateitį. Motina po skyrybų su 

Deivido tėvu daugiau neištekėjo, nes ankstesnė skaudi 
patirtis ją šio to išmokė. Per medaus mėnesį ji šį tą išsiaiš- 
kino. Pirma, kad vyras ją vedė tik dėl pinigų. Deja, pinigų 
jis negalėjo paliesti tol, kol ji neleido. Kas liečia pinigus, 
Ineza Tredvel atsigimė į savo tėvą, todėl Deividą ji išsiuntė 
į tokią pigią stovyklą Karaliaus saloje. Po metus trukusio 
pragaro, Deivido tėvai priėmė sprendimą. Jei tėvas atsi- 
sakysiąs Deivido, Ineza Tredvel sumokės už jo gyvenimą 
kitoje vietoje. Planas suveikė puikiai. 

Ineza dažnai sakydavo, kad sveiką protą jai išsaugoti 
padėjo Arielės motina. Nors likusiam pasauliui Pomber- 
tom Veterli būdavo baisi snobė, su Ineza Tredvel ji elgėsi 
itin meiliai ir švelniai. Jiedvi buvo vienišos moterys ir mo- 
tinos, kovojančios su mažo miestelio paskalų nešiotojais. 
Panelė Pomi buvo nepalaužiama tvirtovė, o Ineza Tredvel 
— tikro moteriško bejėgiškumo pavyzdys. Be abejo, nie- 
kas nežinojo apie tai, kaip ji tvarkosi su pinigais, arba to, 
kaip atsilaikė prieš savo chuliganą vyrą ir kokį sandorį su 
juo sudarė. Aplinkiniams ji atrodė tvarkingiausia ir ašarin- 
giausia moteris pasaulyje. O ašaras ji dažnai pasitelkdavo 
ir bendraudama su savo sūnumi. 

Vieną dieną, kai Deividas pradėjo eiti į pirmą klasę, 
motina jam pasakė, kad nuo šiol jis — jos gyvenimo vyras. 
Nuo tada kaip su vyru ir elgėsi. Ineza pasakodavo jam apie 
savo gyvenimą, verkdavo ant peties dėl įvairiausių rūpes- 
čių ir tikėdavosi, kad jis vyriškai padės juos išspręsti. Bū- 
damas aštuonerių, Deividas pats tardavosi su pardavėjais 
ir tarnais, tvarkančiais didįjį namą, kurį jo motinos giminė 

Kai ji Deividui pasakė, kad jam teks vesti panelės 
Pomi dukterį, jis iškart norėjo atsisakyti, bet negalėjo pa- 
kęsti motinos ašarų. Ji verkė kelias savaites ir būtų galėjusi 
tai daryti tiek, kiek reikėtų, kad tik jis sutiktų. Kita vertus, 
Deividas Arielę ir jos motiną pažinojo visą savo gyveni- 
mą, o jų namai jam atrodė tarsi sveiko proto prieglobstis. 
Teisybė, panelė Pomi norėjo kontroliuoti viską, bet prieš 
puldama ji įspėdavo. Ji nurodydavo savo pavaldiniams ką 
nors padaryti, o jei šie nepaklusdavo, būdavo blogai. Dei- 
vidas niekada nematė jos verkiant, ir tas santūrumas jam 
buvo tikras palengvėjimas po atmosferos namuose. Dei- 
vidui Arielė pasirodė panaši į savo motiną. Per visus tuos 
metus jis niekada nematė jos verkiant. Arielė nuspręsdavo, 
ko nori, o tada imdavosi veiksmų tai įgyvendinti. 

Keblumų iškilo tada, kai ji nusprendė geidžianti to se- 
nio R. J. Bromptono. Deividui jis nepatiko nuo tos akimir- 
kos, kai pirmąkart pamatė. Bromptonas buvo mergišius, 
o Deividas tokios patirties neturėjo, be to, tokius vyrus 
niekino visa širdimi. Savo tėvą jis buvo matęs tik šešis kar- 
tus ir Bromptonas jam priminė jį: šiurkštus, patyręs ir ne- 
turintis sąžinės. Deivido gyvenimo varikliu tapo nenoras 
tapti panašiu į tėvą. 

Jis labai mylėjo Arielę. Mokykloje Deividas buvo 
klasės prezidentas nuo penktos klasės iki mokyklos bai- 
gimo. Jo nuotrauka visada puikuodavosi garbės lentoje. 
Be to, buvo futbolo komandos kapitonas. Per išleistuves 
Deividas buvo išrinktas „gražiausiu“ ir „didžiausią karjerą 
padarysiančiu' moksleiviu. Nuo vaikystės jis savimi pasi- 
tikėjo ir jautė savo vertę. „Mano mažasis vyras“ — taip jį 


vadindavo motina. 

Bet šalia Arielės jis elgdavosi kaip visiškas idiotas. 
Arielė buvo tarsi princesė, gyvenanti nuostabiuose na- 
muose su elegantiška motina. Ji niekada nėjo į mokyklą su 
kitais vaikais, niekada nevilkėjo drabužių, siūtų ne pagal 
užsakymą. Arielė niekada gyvenime nevilkėjo džinsų. 

Deivido draugas Veslis tikino, kad Deividas myli 
Arielę tik todėl, kad ji nepasiekiama. 

— Daugybė merginų tau palieka savo telefonų nu- 
merius, bet Arielei užtenka pasakyti: „Tu ir vėl čia?“ ir tu 
ją pamilsti. 

Gal ir tiesa, mąstė Deividas. Bet kuriuo atveju, Deivi- 
das buvo Arielės pavergtas nuo vaikystės, o Arielė su juo ir 
elgdavosi kaip su vergu. Vaikystėje ji įteikdavo jam sąrašą 
norimų dalykų, pavyzdžiui, permatomo audinio, blizgučių 
ir siuvinėjimo lankelio. Deividas užgniauždavo gėdą ir 
nupirkdavo viską, ko reikia. Tada jiedu sėdėdavo tyloje ir 
iš jo parūpintų žaliavų puošdavo mažuosius Arielės lėlių 
namelius, kuriuose gyvendavo fėjos. Ji pati niekada su juo 
nežaisdavo, bet leisdavo Deividui stebėti. 

Arielei paaugus, Deividas vis girdėdavo, kaip panelę 
Pomi žmonės vadindavo Arundelio karaliene, o Arielę 
— princese. 

— Tereikia sulaukti, kol numirs karalienė, — juokau- 
davo miestelio gyventojai. 

Arielės šeima nebuvo turtingiausia miestelyje, bet visi 
ją laikė garbingiausia ir turinčia seniausią šeimos istoriją. 

Retkarčiais Deividas nusivesdavo Arielę į kiną. Kitos 
mergaitės vilkėdavo pigius bambas atidengiančius marški- 
nėlius, o Arielė būdavo apsirengusi iki smakro užsagstytą 

kostiumėlį. Kasdien ji vilkėdavo tūkstančio dolerių vertės 
laisvo stiliaus kelnes ir naujutėliausią baltą bliuzelę. 

— Man tinka tik tai, kas geriausia, — įprato sakyti 
Deividas Vesui ir visiems kitiems, kas užsimindavo apie 
Arielę. 

Atrodė visai natūralu, kad Deividas trokšta siekti po- 
litiko karjeros. Jis turėjo talentą įtikinėti, norėjo išgelbėti 
žmoniją, be to, manė galėsiantis būti naudingas pasauliui. 
Arielės grožis, elegancija ir etiketo išmanymas leido ne- 
sunkiai įsivaizduoti juos gyvenančius Baltuosiuose rū- 
muose. 

Dar neseniai Deividas manė, kad Arielė vis dėlto pa- 
siduos motinos spaudimui ir ištekės už jo. Jis jautė, kad 
užtektų susituokti bažnyčioje, ir Arielė būtų jo. Juk ji 
— geidulinga dvidešimt ketverių metų moteris. Ir vis dar 
nekalta. Deividas seniai troško su ja pasimylėti, žinojo, kad 
nepaisant visų prieštaravimų ir išdidaus elgesio, Arielė jį 
myli. 

Bet tada ji papasakojo sutikusi R. J. Bromptoną ir jį 
įsimylėjusi. Įsimylėjusi vyrą iš pirmo žvilgsnio? Vos išgir- 
dęs apie jos ketinimus pavergti R. J. (Deividas turėjo susi- 
tvardyti, kad nepultų siautėti kaip beprotis), Deividas išsi- 
aiškino, kas taip masina Arielę. Ji troško vyro, kuris galėtų 
paprieštarauti jos motinai. Bet kažkodėl tai, kad Deividas 
visą gyvenimą stengėsi apžavėti ir sėkmingai papirko pa- 
nelę Pomi, Arielės nejaudino. 

Norėdamas ją įtikinti mylįs, nepaisydamas rizikos 
būti atstumtas, Deividas pasiryžo Arielei padėti pasiekti 
tai, ko ji troško. Jis padėjo suregzti kvailą pusseserių apsi- 

keitimo planą ir sutiko kartu vykti į Karaliaus salą. Būtent 
jis pasistengė prieiti prie Bromptono. Ar tai reiškia, kad 
Deividas kaltas dėl visos šios situacijos? 

Jis buvo Žmogus, kuris pirmiausia įvertina situaciją, 
o tada mėgina ją pataisyti. Deividas vos galėjo susilaikyti 
nesišypsojęs, kai išgirdo, kaip Arielė koneveikia Brompto- 
ną, bet iš patirties žinojo, kad neverta jos palaikyti. Arielė 
mėgo kovoti. 

— Neabejoju, kad jis norėjo tik gero, — paprieštaravo 
Deividas. — Juk galiausiai jis turi patirties veikti patekus į 
panašias situacijas. 

— Kas gali turėti tokios patirties? — pasipiktinusi 
paklausė ji. — Na, nebent jis priklauso mafijai. Nejau nori 
pasakyti, kad verslo pasaulyje įprasta žudyti žmones ir pa- 
likinėti juos voniose? 

— Aš nenoriu nieko sakyti, tiesiog manau, kad jis tei- 
sus, ir mums reikėtų likti name. Mes turėtume prižiūrėti 
lavoną. Jei Filisė užsinorės ką nors paruošti pietų iš šaldik- 
lyje esančių produktų, mums reikės ją sustabdyti. 

Arielė staigiai į jį atsisuko. 

— Tai tu manai, kad mes turime čia likti visą dieną ir 
tiesiog laukti? 

— Ar ne taip liepė R. J.? Jis juk... 

— Verslininkas iš Niujorko, — atšovė ji. — Ką jis iš 
viso supranta? — Arielė ištiesė du šimtus dolerių, kuriuos 
R. J. paliko su rašteliu. — Manai, kad jis turėjo tik tiek pini- 
gų? Manai, atidavė mums viską, ką turėjo, o sau nepasiliko 
nė šimtuko? 

Deividas patogiau įsitaisė ant sofos, tarsi ketindamas 
ant jos praleisti visą dieną. 

— Na, gal jis galvoja, kad pinigų galės užsidirbti, tad 
jam nereikia užslėptų santaupų. Nepamiršk, kad jiedu su 
Sara yra darbininkai, o mudu... — jis tik gūžtelėjo pečiais, 
tarsi negalėtų sugalvoti geriausiai šiuo atveju tinkamo žo- 
džio. 

— Nieko verti. Nori pasakyti, kad mudu esame nie- 
kam tikę? 

— Visai ne. Neabejoju, kad galėtum būti neįkaino- 
jama vakarėlio šeimininkė. Bet turint galvoje, kad mūsų 
saloje visi nekenčia... 

— Tikrai nekenčia? O gal jiems liepta laikytis nuo 
mūsų kuo toliau? 

— Nematau skirtumo. 

Arielė prisėdo ant lovos krašto. Deivido kojų pirš- 
tų galiukai liko po jos šlaunimi, bet jis kojų nepatraukė 
— niekada nebuvo matęs jos tokios nusiminusios. 

— Pinigai! — bjaurėdamasi tarė ji. — Žinai, kad pini- 
gai yra visų Mano rūpesčių priežastis. 

Deividas susiraukė. 

— Ar tu ir panelė Pomi turite finansinių rūpesčių? 

— Taip! — sušuko Arielė. — Ji turi juos visus, o aš — 
nė dolerio. Jei tik turėčiau pinigų, galėčiau pradėti gyventi 
savo gyvenimą. — Sara atsistojo, ir Deividas pajudino kojų 
pirštus. — Ji mane auklėjo būti bejėge moterimi. Mano iš- 
silavinimas nieko negarantuoja. Moku paserviruoti stalą 
dvylikai asmenų padėdama dvylika sidabrinių įrankių prie 
vienos lėkštės. Ar žinai, kad niekada gyvenime nevalgiau 
rankoje laikomo banano? Tik su peiliu ir šakute. Visi vai- 
siai dažniausiai man patiekiami supjaustyti. 

Deividas susidomėjęs klausėsi. Jis nežinojo, kad Arielė 
numano, jog bananą galima valgyti ne peiliu ir šakute, kad 
apskritai galėtų gyventi kitaip. 

— Kokia ateitis manęs laukia? Galiu tik ištekėti ir pla- 
nuoti vakarėlius bei kviestinius pietus. 

— Manau, yra daugiau užsiėmimų, — švelniai pasakė 
Deividas. 

— Užsičiaupk! Tu nuolat galvoji apie savo paties ateitį 
ir apie tai, ko pats trokšti iš moters. Nori tobulos žmonos ir 
tobulų kviestinių pietų. Deividai, tu esi tobuliausias mano 
sutiktas Žmogus pasaulyje. 

— Aš? — netikėdamas paklausė jis. — Tu esi tobula... 

Arielė jį pertraukė: 

— Noriu ką nors nuveikti, noriu kuo nors tapti. 

Deividas atsisėdo. 

— Atleisk, kad klausiu, bet kaip tu ketini to pasiekti, 
ištekėjusi už R. J. Bromptono? 

— Jis stiprus, nepriklausomas. Jis lieps mano motinai 
nesikišti, pats dirbs, o aš galėsiu veikti, ką tinkama. 

— Ir ką tu veiksi? — susidomėjęs pasiteiravo Deivi- 
das. 

Arielė ir vėl prisėdo ant sofos. 

— Čia tai klausimas. Iš tiesų net neįsivaizduoju, ką 
norėčiau veikti. 

— Gali pabandyti užsidirbti, tada galėsi sviesti 
Bromptonui pinigus į veidą. Aišku, nieko neišdegs, jei mus 
suims už nužudymą, — susimąstęs pridūrė jis. 

— Aš visą gyvenimą bijojau savo motinos. Ji kontro- 
liavo, ką aš vilkiu, ką valgau, net pasakė, už ko turiu ište- 

kėti, bet dabar, kai šaldiklyje rūsyje guli lavonas, norėčiau, 
kad ji čia būtų. Iš karto pulčiau jai į glėbį. 

— Ir ką darytų panelė Pomi, kai tu akių tušu išteplio- 
tum jos drabužius? Ji įsiustų, jei dėmės neišsivalytų. 

— Akių tušu? Gal tu juokauji? Aš be makiažo. 

— Mane gal ir apkvailintum, bet tu visada gražiai at- 
rodai. 

Deividas palietė jos ranką ir pirštais ėmė slysti aukš- 
tyn. Staiga Arielė pašoko. 

— Atsimeni, kai buvome bare? Atsimeni, kad sakiau 
Sarai ketinanti priversti senąją Filisę rengtis pagal jos am- 
žių? 

— Man rodos, ji rengiasi pagal savo proto amžių. 

Rankomis įsirėmusi į klubus, Arielė reikšmingai pa- 
žvelgė į Deividą. 

— Jai reikia vyro. 

— Manau,ji turi ne vieną. 

— Ne, ne tą turėjau omeny. Galvok ne galva kelnėse. Ji 
nori ištekėti, tačiau kaip jai tai pavyks, kai taip rengiasi? 

— Jai tiktų koks baikeris arba paauglys. 

— Taip, būtent. 

Deividas nusišypsojo. 

— Saloje mačiau į tave spoksant gerą pustuzinį mo- 
terų. 

— Ne į mane, į Sarą. Juk ji vilkėjo brangius drabu- 
žius. — Arielė nužvelgė savo paprastas laisvas kelnes ir 
medvilninį nertinį. — Čia tik Saros drabužių kopijos, bet 
vis tiek... 


"——1" 

tu net neįsivaizduoji, kokia nuostabi ir stilinga esi ir kaip 
skiriesi nuo kitų moterų. 

— Tikrai? — tyliai paklausė Arielė. — Nesu buvusi 
niekur, kur lankosi paprastos moterys. Visą gyvenimą gy- 
venau uždaryta su savo motina. 

— O ar yra stilingesnių moterų už panelę Pomi? 

— Nėra, — pritarė Arielė ir pažvelgė į Deividą. — Ar 
manai, kad mano žinios ko nors vertos? 

— Manau, galėtum būti modelių agentūros Niujorke 
vadovė. Arba tapti „Vogue redaktore. 

Sara šyptelėjo. 

— O Karaliaus saloje, Šiaurės Karolinoje? 

— Manau, kad sėkmė garantuota. Tik įsivaizduok, 
kiek paskalų išgirstum! — Deividas tik norėjo pajuokauti, 
bet garsiai ištarti šie žodžiai juos privertė suklusti ir reikš- 
mingai susižvalgyti. 

— Manai, galėčiau daug sužinoti? — sušnabždėjo ji. 

— Bet ką. Viską. Galėtum priversti moteris papasa- 
koti, kas iš tiesų vyksta saloje. — Deividas jau nejuokavo, 
kalbėjo labai rimtai. — Mieloji Ariele, tu galėtum pakeisti 
žmogaus išvaizdą kaip televizijoje? 

— Nežinau. Niekada nesu apie tai susimąsčiusi, tik 
galėtų persišukuoti ir kokiais drabužiais apsirengti, kad 
gražiau atrodytų. Kad ir Britni. 

— Kas tokia? 

— Britni. Tavo gyvenimo meilė. Ta, su kuria drauga- 
vai Arundelyje, pameni? 

Deividas nusijuokė. 

— Taip, mano gyvenimo moteris. Britni. O kas dėl 
jos? 

— Ji labai gražiai atrodytų, jei susirištų plaukus ir 
neapvestų akių stora juoda linija. Be to, jos akių tušas su- 
lipina blakstienas. Jei ji... 

Arielė nutilo, nes Deividas suėmė jos galvą rankomis, 
prisitraukė ir pabučiavo. Tai buvo pirmas rimtas ir nebro- 
liškas bučinys. Jis pabučiavo ją stipriai, godžiai įsisiurbęs į 
lūpas. 

Tada atsistojo, apsisuko ir pasirąžė. 

— Einu, palįsiu po dušu, o tada galėsime pasitarti, 
nuo ko pradėti. 

Deividas neatsisuko į Arielę, kol neįėjo į vonią. Pama- 
tęs, kad ji apstulbusi tebesėdi ant sofos, jis šyptelėjo. Skęsti 
arba plaukti. Deividas nusprendė leisti Arielei suprasti, ką 
jai jaučia. 


Aštuonioliktas skyrius 


— TU MAN PRIŽADI? — paklausė Filisė, žiūrėdama į 
save veidrodyje. 

Jos veidas buvo perpus mažiau padažytas nei įpra- 
stai, be to, ji vilkėjo vyriškus marškinius ir kelnes, kurios, 
jos nuomone, buvo keliais dydžiais per didelės. Bet, reikia 
pripažinti, atrodė ji... kitaip. Kone kaip klasikinio stiliaus 
moteris. 

— Prisiekiu, — patvirtino Arielė. — R. J. Bromptonas 
pasikvies tave į Niujorką savaitei ir supažindins mažiausiai 
su keturiais tinkamais vyriškiais. O kas vyks po to, pri- 
klausys nuo tavęs. 

— O kokia dalis priklausys man? 

— Penkių tūkstančių dolerių sąskaita apsipirkti. 

— Ir stilisto paslaugos? — pareikalavo Filisė. 

Arielė sugniaužė kumščius už nugaros, bet nusišypso- 
jo ir, kai Filisė atsisuko, linktelėjo galvą. 

— Net nežinau... — abejojo Filisė, vėl žiūrėdama į 
save veidrodyje. — Nežinau, ką sakys žmonės, kai sužinos, 


kad tau padedu. 

— Aš suprantu, — pasakė Arielė, dar padailindama 
jos makiažą. 

Kad prižadintų panelę Vankuren, jai teko beveik tara- 
nuoti duris. Iš pradžių namų šeimininkė net nesuprato, ką 
Arielė jai sako. 

— Ką nori padaryti? — klausė Filisė. 

Galiausiai Deividui teko ją iškelti iš lovos ir vos ne 
prievarta pasodinti prie veidrodžio. 

— Jis — tikras gražuolis, — sušnibždėjo Filisė Arielei, 
kai ši jos akis dažė rusvais akių šešėliais. — Ar jis visas toks 
gražus? 

Arielė žvilgtelėjo į Deividą ir pirmą kartą gyvenime 
pajuto pavydą. Su kiek moterų jis miegojo, svarstė ji, bet 
tada papurtė galvą, kad išblaškytų erzinančias mintis. 

— Net neįsivaizduoju, — atsakė Arielė, mėgindama 
susikaupti. 

Anksčiau ji tik kartą darė makiažą kitam žmogui — 
tarnaitei prieš pasimatymą su vaikinu, su kuriuo draugavo 
trejus metus. Tarnaitė grįžo susižadėjusi, o Arielė jautėsi 
prie to nemažai prisidėjusi. 

— Tu niekada nesi nuplėšusi nuo jo drabužių? — nu- 
stebusi paklausė Filisė. 

Arielė norėjo nutildyti Filisę, žvilgtelėti į ją savo gar- 
siuoju žvilgsniu, kad tokias pastabas pasiliktų sau, bet su- 
prato, jog laikas nuryti išdidumą, jei nori ką nors sužinoti. 

— Deividui tai nepatiktų. 

Arielė norėjo pabrėžti, kad Deividas — džentelmenas, 
bet atsakymas ją nustebino. 

— Nori pasakyti, kad jis gėjus? 

Arielė nusišypsojo. 

— Tikresnio nerasi. 

— Gal man pavyktų jį perorientuoti. 

— Gali neabejoti, daug moterų jau bandė. Reikėtų tau 
pasikalbėti su Britni. Ji mėgino kelerius metus... 

— Ir nieko neišdegė? 

— Visiškai. — Deividas mane nužudys, pamanė Arie- 
lė ir nusišypsojo. Bet kuriuo atveju jai teks sugalvoti kitą 
būdą, kaip prisivilioti Filisę Vankuren. Ji ir taip jau švais- 
tėsi pažadais. 

— Tai ar paskambinsi joms? — paklausė Arielė, karš- 
tomis žnyplėmis garbanodama nušiurusius šviesiai dažy- 
tus Filisės plaukus. 

— Telefonai neveikia, — pasakė Filisė, veidrodėlyje 
apžiūrinėdama Arielės padarytą makiažą. — Nukirstas 
kabelis, pameni? 

— Akimirką buvau pamiršusi. Bet jūs turite kitų būdų 
informacijai miestelyje perduoti, tiesa? 

— Tu bandai iš manęs ką nors išpešti, ar ne? 

— Aš bandau užsidirbti pinigų, kad galėčiau pavalgy- 
dinti Deividą, — pro sukąstus dantis iškošė Arielė. — Jis 
neprisipažįsta, bet yra mirtinai persigandęs, todėl turiu ką 
nors daryti. Net nemoku apsakyti, kaip džiaugsiuosi, kai 
vos grįžusi į Arundelį galėsiu jį pristatyti motinai. Ji Deivi- 
dą be galo lepina. Neleidžia jam net piršto krustelėti. 

Atleisk man, Deividai, pamanė ji. Jo tai tikrai niekas 
nelepino. Arielė visą gyvenimą stebėjo, kaip jis už savo 
motiną atlieka tokius darbus, kuriuos priklausytų daryti 
suaugusiesiems. Jis apmokėdavo sąskaitas už namo prie- 
žiūrą, be to, ji ne kartą matė, kaip jis derasi su vadybininku 
dėl didžiųjų jos motinos turtų. 

— Ar tu manęs klausaisi? — paklausė Filisė. 

— Ne, atleisk, užsisvajojau. Na, štai, dabar gerai. 

Arielė keliais coliais sumažino išpūstą Filisės šukuo- 
seną. 

— Bet tu nemanai, kad dabar atrodau vyresnė? 

Arielė vos nepatvirtino, kad Filisė ir yra vyresnio am- 
žiaus nei dedasi, bet susilaikė. 

— Man atrodo, kad dabar atrodai inteligentiškiau. 
Toks įvaizdis padės tau pritraukti aukštesnės klasės vyrus 
nei iki šiol. 

Arielės žodžiai buvo nuoširdūs, todėl Filisė Vankuren 
ja patikėjo. 

— Ar galėsi man padėti? — paklausė Arielė kaip įma- 
nydama natūraliau. — Man tikrai nepakenktų užsidirbti 
šiek tiek pinigų sau ir Deividui. 

— O kaip R. J. ir ta mergina? Kuo ji vardu? 

— Sara. Jie kažkur išėjo. 

Filisė staigiai atsisuko į Arielę. 

— Jau geriau jie neišvyktų iš salos! 

— Kur jau ten, — ramiai atsakė Arielė, nors širdis ne- 
paliaujamai daužėsi. O jei R. J. ir Sara rado būdą išsineš- 
dinti iš salos? — O kas nutiktų, jei jie išvyktų? 

— Nieko gero, — atsakė Filisė nusisukdama ir, rodos, 
supratusi, kad per daug prasitarė. — Galiu tau padėti per- 
duoti informaciją. Vaikai labai greitai išnešioja žinias. 

— O galjie galėtų į pašto dėžutes įmesti skrajutes? Na, 
tuo atveju, jei man pavyktų įtikinti parduotuves dalyvauti 
šioje akcijoje. 

— Gali nusiraminti. Verslo reikalai saloje prasti, tad 
žmonės ilgai nedvejoję nuspręs užsidirbti. 

— Jiems nepakenktų rasti ką nors panašaus į pono 
Nezbito lobį, — pasakė Arielė galvodama, ką jai atsakys 
Filisė. 

— Fenio auksas, — šypsodamasi veidrodžiui, tarė 
Filisė. — Išgėrę porą bokalų alaus, visi apie tai pradeda 
blevyzgoti. 

— Bet niekam nepavyko jo rasti? 

— Niekam niekada. Tik... 

— Tik kas? 

— Man regis, Gideonas žino daugiau nei pasakoja. 
Bet net ir man nepavyko iš jo nieko išpešti. 

— O mėginai? 

Filisė nusijuokė. 

— Mieloji, mudu su tuo berniuku ne kartą išbandėme 
šią seną lovą... Bet jis neišsiduoda ką nors žinąs. 

— Kas toks yra Gideonas? 

— Fenio sūnus. Nors čia taip pat klausimas. Pats Gi- 
deonas tai neigia. Bet Fenis ir Jula tvirtina ką kita. Nieka- 
da nesu mačiusi jos nėščios, nors ji pati teigia, kad pilvas 
buvo nežymus, o gimdė namuose. — Tai pasakiusi, Filisė 
nusikvatojo, tik Arielė nesuprato kodėl. 

— Ar Deividas galėtų prisėsti prie kompiuterio ir 
atspausdinti skrajutes? Kas nors tada jas išplatintų mies- 
telyje? 

— Žinoma, — atsakė Filisė, glostydama plaukus. 

— Bet ar jie nesupyks? 

— Kas tokie? 

— Na, šio miestelio valdžia? 

Filisė pažvelgė į Arielės atspindį veidrodyje. 

— Nesirūpinkit dėl pirmadienio teismo posėdžio. 
Bromptonas tikrai išgalės susimokėti baudą. 

— Net neabejoju, — tyliai pritarė Arielė ir nusisu- 
ko. — Geriau einu pasakyti Deividui, kad... na, papasako- 
siu mūsų planus. — Pasakysiu, kad jis yra gėjus, pamanė ji, 
ir nusišypsojo. 


— Leisk man, — tarė Arielė. — Prašau. 

Deividas prisimerkęs piktai į ją dėbtelėjo. 

— Ką galvoji jiems pasakyti? Kad aš būsiu tavo asme- 
ninis padėjėjas? 

— Gal tu galėtum man padėti parinkti aksesuarus. 

— Dar pasityčiok, ir aš visiems papasakosiu, kad tu, 
būdama septyniolikos, gyvenai vagonėlyje. 

— Šalia Britni. 

— Kartu su Britni. Jūs buvote meilužės. 

Arielė nusijuokė. 

— Net nenumaniau, kad gali būti toks kandus. 

— Tu manęs nepažįsti. Geriau nueisiu į įrankių par- 
duotuvę ir pasiklausinėsiu apie grandininius pjūklus. 

— Numanau, kad miestelėnams patiktų tavo postrin- 
gavimai, kaip išsaugoti pelkes. 

Deividas nenoriai šyptelėjo. 

— Gal dar taip neskubėsiu. Na, tai kaip turėčiau tau 
padėti gražinant miestelio moteris? Juk kiekvieną jų ketini 
padaryti grožio karaliene, ar ne? 

— Ne karaliene, tik noriu atskleisti jų tikrąjį grožį, 
nejau nepameni“ 


238 


SALA KAROLINOJE 


— Pamenu, pats taip parašiau skrajutėje. 

— Ar tu tikrai manai, kad man pavyks? — sušnabž- 
dėjo Arielė. 

Deividas nusišypsojo. 

— Taip, tau pavyks. Neabejok tuo. 

Deividui nebuvo lengva stovėti Arielei už nugaros, 
kol ji beldėsi į namų duris, kuriuose gyveno moteris, tu- 
rinti vienintelę drabužių parduotuvę visoje saloje. Toji 
parduotuvė buvo šalia kosmetikos parduotuvės, kurios 
savininkė buvo drabužių parduotuvės savininkės sesuo. 
Abi parduotuves atidarydavo nuo dešimtos valandos ryto, 
o dabar buvo vos aštuonios. Niekam neatidarius durų, 
Arielė žengė atatupsta. 

— Gal jos dar neatsikėlusios? Gal reikėtų ateiti vė- 
liau? 

Deividas ištiesė ranką ir taip garsiai pasibeldė į duris, 
kad išgirdo pusė gatvelės gyventojų. Po kelių minučių du- 
ris atidarė vidutinio amžiaus moteris, vilkinti seną chalatą. 
Ji markstėsi nuo ryškios saulės šviesos. 

— Klausau? — pasakė ji. 

Deividas jau žiojosi kalbėti, bet tada užsičiaupė ir 
stumtelėjo Arielę į priekį. Ji neturėjo patirties kalbėti su 
žmonėmis, kurių nepažinojo visą savo gyvenimą. Arba su 
kuriais nebuvo tinkamai supažindinta. 

— Norėčiau jums pateikti verslo pasiūlymą, — ner- 
vingai prabilo Arielė. 

— Mes niekuo negalime jums padėti, — iš karto at- 
sakė moteris mėgindama uždaryti duris. 

Arielė įkišo pėdą į tarpdurį ir kreipėsi į moterį: 

— Aš ką tik padariau makiažą ir šukuoseną Filisei 
Vankuren. Dabar ji atrodo labai elegantiškai ir deramai 
pagal savo amžių. Todėl lengvai galės susirasti vyrą, gyve- 
nantį ne Karaliaus saloje. 

Moteris kelis kartus mirktelėjo. 

— Jūs arba burtininkė, arba melagė. 

— Ne, — pasakė Arielė, — mano drabužiai siūti 
Niujorke, esu lankiusi makiažo kursus, tad nesunkiai ga- 
lėčiau įsidarbinti „Estėe Lauder“ konsultante. Mums reikia 
pinigų, todėl aš ketinu pagražinti ir pakeisti šio miestelio 
moteris. Galiu sutvarkyti ir parinkti drabužius, batus, kos- 
metiką ir šukuoseną. Norėčiau gauti dvidešimt procentų 
pelno dalies. 

Deividas sužavėtas nusišypsojo. 

— Jaučiu, kad pateksiu į didelę bėdą, bet užeikit į 
vidų. 


— Jei mūsų neuždarys į kalėjimą 'ki gyvos galvos, aš 
tave nužudysiu, — tyliai Arielei pagrasino Deividas. — Ar 
bent įsivaizduoji, kaip tos moterys su manimi elgiasi? 

Arielė žinojo, nes moterys su malonumu jai papasa- 
kojo viską. 

— Jei jis tai atlaikys, — sakė jos, — tada jis tikrai gėjus. 

Arielė taip juokėsi, kad vos nepamiršo laiku nuplauti 
plaukų dažų. Tiesą pasakius, ji turėjo tiek darbo, kad vos 
spėjo. 

Kosmetikos ir drabužių parduotuves skyrė dvivėrės 
durys. Dabar jos buvo plačiai atlapotos, kad moterys galė- 

tų laisvai pereiti iš vienos parduotuvės į kitą. Arielė stovėjo 
tarpduryje ir kartojo: 

— Ne, tai jums netinka. Pabandykite melsvą. Ne, ne, 
ne! 

Iš pradžių ji elgėsi labai nedrąsiai, be to, turėjo tram- 
dytis, kad išliktų taktiška. Bet vienuoliktą valandą ryto vis- 
kas pasikeitė. Moterys nesielgė pagarbiai, tad kodėl Arielė 
turėjo būti mandagi? Jos šūkavo, kuitėsi ir stumdėsi eilėje, 
elgėsi taip, tarsi alktų grožio bei mados. 

Norėdama spėti aptarnauti visas moteris, Arielė lio- 
vėsi viską daryti pati. Iš pradžių ji pati darė makiažą ir net 
sruogelėmis šviesino plaukus, bet po geros valandos jau 
įsakinėjo moterims, o šios klausė ir vykdė jos paliepimus. 
Makiažas, šukuosena ir drabužiai buvo parenkami aki- 
mirksniu, nes Arielė kaip iš gausybės rago pylė patarimus 
ir nurodymus. 

— Jai nebereikia šviesinti plaukų! Jos plaukai jau ir 
taip beveik balti. Kas čia per antakiai? Kas nors atneškite 
man kokį įnagį, kuriuo galėčiau juos išravėti! 

Moterys neįsižeidė, tik juokėsi ir dar stipriau stumdė- 
si, norėdamos kuo arčiau prasibrauti iki Arielės. 

— Atsinešiau šešiasdešimt vieną rankinę ir tikiuosi, 
kad galėsite man patarti, kurias verta pasilikti. 

Arielė žvilgtelėjo į plastikinį maišą, iki viršaus pri- 
krautą suragėjusių ir apipelijusių rankinukų, bet iškart 
pastebėjo penktojo ir šeštojo dešimtmečio perliukus. 

— Atsinešk balnų vaško ir bespalvio batų tepalo, — 
pasakė Arielė, — tada atsisėsk kamputyje ir išvalyk tas 
rankines. Kai baigsi, sudėk jas ant stalo ir aš jas parduosiu. 
Man teks dvidešimt penki procentai nuo pelno. 

Moteris tik mirktelėjo ir išlėkė pro duris pirktis prie- 
monių. 

Deividas iš pradžių padėjo Arielei, bet moterys juo 
pernelyg domėjosi. Jas apžavėjo jo grožis ir Filisės Vanku- 
ren paskalos. | 

Apie pirmą valandą Arielė nugirdo, kaip viena mote- 
ris ištarė Gideono vardą. Ji priėjo prie moters, kuri šepetė- 
liu tepliojo akis ryškiai mėlynu tušu, ir atėmė šepetėlį. 

— Leisk man, — pasakė ji, o moteris dėkingai linkte- 
lėjo. 

— Tau reikia odą nušlifuoti lazeriu, — kategoriškai 
pareiškė Arielė. 

— Manai, nežinau? Po tiek metų, praleistų Fenio laivo 
denyje. 

Arielė giliai įkvėpė, kad neimtų drebėti ranka. Fenio 
Nezbito. To negyvėlio vonioje. To vyro, kuris juos padavė 
į teismą. 

— Nieko tokio, — švelniai nuramino moteris. — Ne- 
leisiu Feniui pirmadienį jūsų nuskriausti. Čia tik toks žai- 
dimas. Jis visai neketina jūsų skriausti, tiesiog žino, kad jis 
turtingas. 

— R. J.? 

— Tas vyresnis vyras. Jis įsimylėjęs tą mergiotę, ar 
ne“ 

Arielė ir vėl giliai įkvėpė. 

— Sarą? Ji jam dirba, bet nemanau, kad jiedu įsimy- 
lėję. 

— Hm! — suabejojo moteris. — Reikėjo tau juos pa- 
matyti šįryt. Važiuodama čia vos nepervažiavau jų savo 

sunkvežimiuku. Jis įstūmė ją į griovį ir pridengė saugoda- 
mas. Jei kas nors ir būtų sužeistas, tai tik jis. Galiu pasakyti, 
kad Fenis dėl manęs niekada taip nesistengė. — Ji pasilen- 
kė prie Arielės. — Galiu lažintis, kad tas jaunuolis dėl tavęs 
padarytų tą patį. 

Arielė žvilgtelėjo į Deividą. Viena moteris jo klausinė- 
jo, ar palaidinukė jai per trumpa, ar ne. 

— Deividas juk... 

— Nemeluok man. Melą atskiriu iš karto. Gyvendama 
su Feniu tiek prisiklausiau, kad turiu nemenką patirtį. Tas 
vaikinas tikrai ne homoseksualus. 

— Kažin, gal man pavyktų pasikalbėti su ponia Nez- 
bit, — prasitarė Arielė. — Gal šįvakar pavyktų pasimatyti 
ir su juo. 

— Jis išvykęs, ir nežinau, kada grįš. Greičiausiai iki 
pirmadienio, kai susitiks su teisėju, tikrai ne. 

— Ar jis išvyko iš salos? — Arielė tepė šešėlius ant 
moters vokų, bet buvo sunku tai padaryti lygiai, nes šešė- 
liai vis sutekėdavo į raukšles. 

— Ne. Jis tik nuėjo pamiegoti su savo auksu. 

— Pamiegoti su savo auksu? 

— Juk tau teko girdėti apie Fenio auksą? 

— Filisė... 

— Neminėk tos moters vardo prie manęs! Ji su Gi- 
deonu... 

— O kas tas Gideonas? 

— Mano nuomone, tikras velnio išpera. Mažas niek- 
šingas padarėlis. 

— Jis yra tavo sūnus, tiesa? 

Ji veidrodyje pažvelgė į Arielę ir žybtelėjo akimis. 

— Tu sakai, tu Žinai. 

Arielė stengėsi nusiraminti, bet jautė, kad širdis lipte 
lipa per gerklę. 

— O kur Sara ir R. J. ėjo? 

— Į mano namus. Liepiau jiems prižiūrėti vaikus. 

Arielė nusišypsojo, įsivaizduodama, kaip R. J. dirba 
aukle, bet tada susimąstė apie Sarą ir Gideoną. 

— Papasakok man apie Gideoną. 

— Jis yra pats bjauriausias ir klastingiausias velnias 
saloje. Beje, aš esu Jula. Ar tu turi vaikų? 

— Ne, — atsakė Arielė. 

— Labai gerai. Štai, pavyzdžiui, mano mergaitės yra 
tiesiog nuostabios, o Gideonas visada siekdavo naudos 
sau. Tikiuosi, jūsų draugai jo nesutiko. Iš pradžių juos gali 
papirkti jo maloni išvaizda. Ją paveldėjo iš mano giminės. 

Arielė nesusitvardžiusi liovėsi ją dažyti, o Jula suki- 
keno. 

— Dabar tu nepatikėtum, bet anksčiau aš buvau tikrai 
graži. Gyvenimas šioje saloje sunaikino mano grožį. 

— Jei tavo vyras turi tiek aukso, kodėl iš čia neiš- 
vyksti? 

— Manai, kad man jo tenka? Turiu prašyti kaip išmal- 
dos. Auksą jis traukia iš kažkokios slaptos vietelės saloje, 
plukdo į žemyną ir pardavęs grįžta su grynaisiais. 

Ji meluoja, pamanė Arielė, stebėdama, kaip moters 
akys bėginėja po kambarį. Tik ką ji meluoja? 

Arielei to nepavyko sužinoti, nes pro duris įvirto ne 
tik labai aukšta, bet ir labai stambi moteris. Iš kuždesių 

Arielė suprato, kad ji — svarbi asmenybė. O netrukus iš- 
siaiškino, kad įėjusioji — Karaliaus salos mero žmona, tad 
paliko Julą Nezbit ir nulėkė jai patarnauti. 

Deividą Arielė pamatė tik penktą valandą vakaro. 

— Kur tu buvai dingęs? — sušnypštė Arielė. 

Seserys savininkės rakino duris. Ir drabužių, ir kos- 
metikos parduotuvėje liko vos viena kita prekė. Visi, išsky- 
rus Arielę, jautėsi pervargę. 

— Gal galėtume ko nors užvalgyti? — paklausė Dei- 
vidas ir susižvalgė su seserimis. 

— Tik tada, kai pasidalinsime pelną, — „pareiškė Arie- 
lė. — Aš mintyse nuolat skaičiavau sumą, todėl nutuokiu, 
kiek man priklauso. Neturėtume ilgai užtrukti. 

Viena seserų žvilgtelėjo į Deividą, tarsi sakydama 
„kaip gaila“ ir, nuėjusi prie kasos aparato, ėmė spaudyti 
mygtukus. Po dešimties minučių jos Arielei įdavė bankno- 
tų. Arielei nespėjus pasakyti nė žodžio, Deividas išstūmė 
ją laukan. 

— Du šimtai trisdešimt dolerių? — pasipiktino ji. — 
Tiek tegavau? Juk mano dėka lentynas šluote iššlavė. 

— Jos pardavė prekių už dvidešimt tris tūkstančius, 
atskaičiavo savikainą — pinigų sumą, sumokėtą už pre- 
kes, — ir apskaičiavo, kad dvidešimt procentų yra du šim- 
tai trisdešimt dolerių, — paaiškino jis. 

Arielė sulankstė banknotus ir įsikišo už liemenėlės. 

— Juk turi būti būdas, kaip padidinti parduotuvių 
pelną, — pasakė Arielė ir nusišypsojo. — Niekada gyve- 
nime nesu taip linksminusis. Kaip manai, ar galėčiau ati- 
daryti drabužių parduotuvę Arundelyje? 


245 


JUDE DEVERAUX 


— Jei norėtum akimirksniu nužudyti savo motiną. 

— Norėčiau, kad ji joje dirbtų. 

Deividas jau žiojosi iš siaubo, bet pastebėjo, kad Arie- 
lė tik erzina jį. 

— Na jau, turtuoliuke, pavaišink mane pietumis. No- 
riu, kad papasakotum viską, ką nugirdai. 

Po dvidešimties minučių jiedu jau sėdėjo bare. Šįkart 
viskas buvo visiškai kitaip. Beveik visos vidun užėjusios 
moterys mojavo Arielei ir klausė, kaip atrodo. Pasisveiki- 
nusi, ji taktiškai patarinėjo, ką vertėtų pakeisti: pasirinkti 
šviesesnį lūpų dažų atspalvį, išsitiesinti plaukus, prisideng- 
ti bambą. 

— Na, tai ką išsiaiškinai? — paklausė Deividas. 

— Tik tiek, kad toks vaikis Gideonas yra tikras psi- 
chas. Būsimasis miestelio žudikas maniakas. Visi salos 
gyventojai laikosi nuo jo kuo atokiau. — Arielė palinko 
prie Deivido. — Jis rūpinasi dviem mažais vaikais, kurie, 
pasak Julos, yra jo. Miestelėnai galvoja, kad vaikai jos, bet 
tai — netiesa. 

— Tai kas tų vaikų motina? 

Arielė atsitiesė. 

— Man nesakė, bet manau, kad Filisė Vankuren. Gal ji 
geria todėl, kad Fenis Nezbitas atėmė iš jos vaikus? 

— Man tiesiog bloga nuo šios salos, — pasakė Dei- 
vidas. 

— Nemanau, kad pirmadienį iškils kokių nors ne- 
sklandumų. R. J. greičiausiai teks sumokėti baudą, ir byla 
bus baigta. 

— O kas tada? — paklausė Deividas. — Mūsų at- 

plauks paimti keltas, ir išvyksime iš salos? Manai, kad ati- 
darę šaldiklį jie paliks mus ramybėje? 

— O gal įtars Filisę, — pastebėjo Arielė, žiūrėdama į 
lėkštę, prikrautą kepintų moliuskų. 

— Man atrodė, kad tu ja nepasitiki ir jos neapkenti. 

— Nepasitikiu, bet tikrai nemanau, kad ji — žudikė. 
Jei šaldiklyje ras kūną, o ant jo — judviejų su R. J. paliktus 
įkalčius, Filisė tikrai bus apkaltinta. Nors manau, kad ji 
ničnieko nenutuokia. 

— Kas gali žinoti? Dabar tu pažįsti visą miestelį. Kaip 
manai, kas kaltas? 

— Man rodos, kažkas troško Fenio aukso, o kai jis 
nesutiko pasidalyti — nužudė. Nenustebčiau, jei jie paliko 
kūną vonioje norėdami pajuokauti. 

Deividas kurį laiką mąstė. 

— Net neabejoju, kad nuėjusi pas moterį, kurios vyras 
yra Žvejys, galėtum susitarti, kad padėtų mums pabėgti. 

— Aš apie tai galvojau. Tiesą pasakius, vos vienos 
moters nepaprašiau. Juk galiausiai R. J. yra pagrindinis 
taikinys. O mes... — Arielė gūžtelėjo pečiais. 

— Ariele, — tyliai kreipėsi Deividas, — ar tu ką nors 
sužinojai ir man nesakai? 

Ji nepakėlė akių nuo lėkštės. 

— Kodėl tu mane šįryt pabučiavai? 

— Nekeisk pokalbio temos. 

— Kodėl aš tau turiu pasakoti viską, ką sužinojau ir 
ką galvoju? O tu pats? Kur buvai šią popietę? Beveik tris 
valandas buvai dingęs. 

— Tai visai nesvarbu. Manau, tau reikėtų išvykti iš 
salos. 

— Tu kažką rezgi, taip? 

— Ne, nieko, — išpūtęs akis, atkirto Deividas. 

— Tu esi pats blogiausias melagis pasaulyje. Aš galvo- 
ju, kad mums reikėtų pasistengti surasti Sarą ir R. J. 

— Man pasirodė, kad tu jo nekenti? 

— Gal ir nekenčiu. Rytoj — sekmadienis, todėl, ma- 
nau, mums reiktų... 

— Rytoj turiu planų, todėl tu turėsi likti Filisės na- 
muose ir ilsėtis. 

Arielė norėjo pasišaipyti, bet tik nusišypsojo. 

— Deividai, tu esi pats geriausias Žmogus visame 
pasaulyje. Atrodo, kad skaitai mano mintis. Nieko labiau 
netrokštu, tik kur nors jaukiai įsitaisyti ir pailsėti. Darbas 
mane tiesiog išsunkė. 

Deividas įdėmiai į ją pažvelgė, bet Arielė tik nusižio- 
vavo ir prisimerkė. 

— Na, mieloji, eime, parvesiu tave namo. 

— Namo. Kokia puiki mintis! Kaip manai, ar motina 
dėl manęs jaudinasi? 

— Eina iš proto. Tu, žinoma, neprasitarei, kur vyksti, 
tiesa? 

— Taigi buvau Sara, nepameni? — pasakė Arielė, ir 
Deividas padėjo jai atsistoti. 

Deividui patiko, kad Arielė juo pasitiki. Jis šypsoda- 
masis palydėjo ją į Filisės namus. 

Kol Arielė ruošėsi miegoti, Deividas pasikuitė palė- 
pėje ir susirinko visus daiktus, kurių jam galėtų prireikti. 
Jis jautėsi nesmagiai, kad Arielę teks palikti vieną, bet po 
kelių valandų jis grįš. Šiandien moterų pakalbintas jis pri- 

siminė šį tą iš tų laikų, kai stovyklavo ir tyrinėjo Karaliaus 
salą. Deividas niekada neatrado karštųjų versmių šaltinio, 
bet, priešingai nei kiti vaikai, rado kai ką kita. 


Devynioliktas skyrius 


— DEIVIDAI, — SUŠNABŽDĖJO ARIELĖ stovėdama 
miegamojo tarpduryje. Vilkėjo per didelius Filisės jai pa- 
skolintus naktinius marškinius. — Ar tu miegi? 

Pakeliui iš baro juodu užklupo staigi audra. Sušalusi 
ir šlapia Arielė įsisuko į seną daigstytą antklodę ir pasiėmė 
karštą butelį vandens. Ji girdėjo, kaip Deividas kuitėsi po 
gegnėmis, ir svarstė, ko jis galėtų ieškoti. Ji taip pat mąstė, 
ką veikia Sara ir R. J. Nejau Fenio Nezbito žmona teisi — R. 
J. tikrai myli Sarą? 

Arielė stengėsi prisiminti, ką Sara laiškuose rašė apie 
savo viršininką. Jis juk buvo pagrindinė jų susirašinėjimo 
tema. Sara aprašydavo, su kuo jis susitikinėja ir kieno širdį 
sudaužė. 

„Moterys taip apsikvailindavo, — rašė ji. — Jei tik jos 
suprastų, kad R. J. mėgsta užkariauti moterį, o ne būti už- 
kariaujamas.“ 

Nejau Saros pasipiktinimas buvo apsimestinis, nejau 
ji iš tiesų jį myli? Arielė nusišypsojo. Jei pasipiktinimas ir 
nuolatiniai skundai reiškia meilę, tai Arielė tikrai įsimylė- 
jusi Deividą. 

Įsimylėjusi Deividą? Kas per kvaila mintis! Deividas 
yra bukiausias, nuobodžiausias... 

Arielė atsiduso prisiminusi, kaip jis keberiodavosi į 
didžiulę seną obelį savo šeimos ūkyje ir mėtydavo jai di- 
džiausius ir labiausiai prinokusius obuolius. Ji dar kartą 
atsiduso prisiminusi, kaip jis klausydavosi jos skundų dėl 
motinos ir galiausiai viską pats sutvarkydavo. Deividas 
mokėdavo prisimeilinti jos motinai kaip niekas kitas. 

Kai Arielei buvo penkiolika, Deividas paklausė, ko ji 
norėtų artėjančios gimimo dienos proga. Arielė nusivaipė. 
Jos motina dovanos kažką naudingo ir praktiško arba pra- 
bangaus ir dekoratyvaus, ko ji niekada negalės liesti. Todėl 
jai į galvą šovė labiausiai šokiruojanti mintis, kokią tik 
galėjo sugalvoti. 

— Norėčiau pasivažinėti motociklu su vyru, vilkinčiu 
juodais odiniais drabužiais. 

Deividas atsakė: 

— Paprašysiu tavo mamos leidimo, — bet Arielė tik 
sviedė į jį pagalvę. 

Tačiau išaušus šešioliktojo gimtadienio rytui, Arielės 
motina gavo itin skubų pranešimą iš žmogaus, apie kurį 
Arielė nieko nebuvo girdėjusi. Motina išvyko visai dienai. 

— Kai grįšiu, suvalgysime po gabalėlį torto, — pasakė 
ji, užsimaudama pirštines. — Ir, be jokios abejonės, gausi 
dovaną. 

— Taip, ponia, — atsakė Arielė. 

Motinai nusisukus, Arielė parodė jai liežuvį, ir viena 
tarnaitė turėjo išbėgti iš kambario, kad garsiai nesusi- 
juoktų. 

Po valandos paskambino Deividas ir pasakė: 

— Užsivilk pigiausius drabužius ir lauk manęs, — ir 
padėjo ragelį. 

Arielė visai nenorėjo, kad jai nurodinėtų motina, o 
juo labiau Deividas, tačiau jo paliepimas buvo toks keistas, 
kad ji iš karto pakluso. Kai Deividas pagaliau pasirodė, 
Arielė vilkėjo medvilnines kelnes, tokius pačius marškinė- 
lius ir teniso batelius. 

Deividas įėjo į nedidelę svetainę, vilkėdamas juodą 
odinį motociklininko kostiumą, o po pažastimis laikė pa- 
sikišęs du šalmus. 

— Ar tu pasirengusi? — paklausė jis. 

— Kamė 

Jis kilstelėjo galvą, rodydamas į langą. Įvažiavime prie 
namo stovėjo milžiniškas juodos sidabrinės spalvos mo- 
tociklas. 

Dabar Arielę persmelkė kaltė prisiminus, kokia tai 
buvo nepakartojamai tobula diena. Ji visą dieną važinė- 
jo motociklu su Deividu. Jis po sėdyne buvo prisikrovęs 
sumuštinių, vaisių, kokakolos ir nedidelį persikų vyno 
butelaitį. 

— Man nederėtų, — priešinosi ji juokdamasi. 

— Aš nežinojau, kad tu moki važiuoti motociklu, — 
pasakė ji, rankomis apsivydama jam apie juosmenį. 

Deividas tada tik nusijuokė. 

Iki šios dienos, kai teko pabūti verslininke, jos še- 
šioliktasis gimtadienis buvo labiausiai jaudinanti diena 
gyvenime. Jiedu švilpė per tiltus, iš po šalmo plaikstėsi 
plaukai, Arielė laikėsi įsikibusi Deivido, sau prie skruosto 
jausdama jo motociklininko kostiumo odą. 

Vis dar tebestovėdama miegamojo tarpduryje, Arielė 
kostelėjo. Ji tyliai stovėjo vilkėdama ilgus, medvilninius 
naktinius marškinius ir chalatą. Deividas lovoje skaitė 
dviejų dienų senumo laikraštį ir nekreipė į ją jokio dė- 
mesio. Arielė apsižvalgė, norėdama suprasti, ko jis ieškojo 
spintelėse ir nišoje, bet nepamatė, kad kas būtų pajudinta 
iš vietos. 

— Tu šiandien buvai nuostabus, — pasakė ji. 

Deividas net nežvilgtelėjo. 

— Ačiu. Tu taip pat. 

— Nepyk, kad pripasakojau, jog esi gėjus. 

— Nieko tokio. — Jis vis dar tebeskaitė. — Bent jau 
išvengiau perdėto moterų dėmesio. 

Arielė nužvelgė jo tobulą profilį. Deividas buvo ką 
tik išsimaudęs, plaukai vis dar drėgni. Jis vilkėjo džinsus 
ir švarius baltus marškinėlius, kuriuos jam davė drabužių 
parduotuvės savininkė. 

— Ar moterys dažnai kariasi tau ant kaklo? — švel- 
niai paklausė ji. 

Nepakeldamas akių nuo laikraščio, Deividas šypte- 
lėjo: 

— Žinoma. Kažkokia nesąmonė. Net neleidžia atsi- 
pūsti. O ką? 

Arielė nieko neatsakė, nes nežinojo, ką atsakyti. 

— Einu miegoti, — pasakė ji lūkuriuodama, kad jis ką 
nors pasakytų. Bet ką, svarstė ji. „Prašau, neišeik?“ 

Deividas pasakė: 

— Labos nakties. Pasimatysime iš ryto, — ir pervertė 
laikraščio puslapį. 

Arielei išėjus iš kambario, Deividas nuėjo į vonią ir 
pakišo galvą po šaltu vandeniu. Jam buvo labai sunku nak- 
voti vienuose namuose su Ariele. Net nedrįso pakelti akių 
baimindamasis, kad gali nesusivaldyti ir ją užpulti. Diena, 
praleista tarp pusnuogių moterų, Deividą visai išmušė iš 
vėžių. 

Išėjęs iš vonios kambario, ant sprando užsimetęs 
rankšluostį, jis dirstelėjo į jos miegamojo duris. Jos buvo 
šiek tiek praviros, kambaryje degė šviesa. Jei ten būtų bet 
kuri kita moteris, praviros durys jam reikštų kvietimą už- 
eiti. 

Bet tik ne Arielė, atsidusdamas pamanė jis. Šiandien 
Deividas jau tris kartus nusprendė išmesti ją iš galvos. 
Dvidešimt metų meilės be atsako užtektų bet kuriam vy- 
rui. Jam reikėtų susirasti merginą, kuri jį pamačiusi seilę 
varvintų kaip Sara. 

Prisiminęs Sarą, Deividas nusišypsojo. Ji buvo viena 
tų moterų, kurios tarsi sako: 

— Daryk, ką tik nori, aš prisitaikysiu. 

Deividas save pažinojo ir suprato, kad su tokia žmona 
jis niekada nieko nepasiektų. Jis ne toks kaip R. J., jis nėra 
vyras-stichija. Deividui visą gyvenimą viskas buvo patiek- 
ta ant sidabrinės lėkštutės, o jo motinos ašaros ir prašymai 
nepalikti vienos privertė užsibūti vienoje vietoje. Bet su 
Ariele... 

Deividas šyptelėjo. Arielei nėra per didelių planų. 
Tapti prezidentu? Žinoma. Karaliumi? Dar geriau. 

Jis papurtė galvą, stengdamasis išblaškyti nelemtas 
mintis. Dabar ne laikas planuoti ateitį. Arielei jis nepasa- 

kojo, kad šiandien jam pavyko prakalbinti kelias moteris. 
Joms jau iki gyvo kaulo buvo įgrisę vietinės valdžios su- 
manyti turistų areštai, bet kažkodėl jos įsivaizdavo, kad 
nieko negalima pakeisti. Teisėjui Proktorui priklausė 
dauguma žvejybos laivų, be to, daug gyventojų jam buvo 
įkeitę namus, o tie, kurie pasipriešindavo, netekdavo darbo 
ir namų. 

— Vienas jūsų turėtų būti turtingas, — pasakė viena 
moteris ir žagtelėjo. 

Deividas įtikino drabužių parduotuvės savininkę pa- 
vaišinti moteris, laukiančias eilėje pas Arielę, vynu. 

Deividas tik nusišypsojo, bet susimąstė, kad jie visi, 
išskyrus Sarą, turtingi. Be to, ir Sara turtinga, tik dar to 
nežino. Nors jos senelis ir atėmė paveldėjimo teisę iš savo 
dukters, kai ši ištekėjo už prasčioko Džonsono, anūkės be 
turtų nepaliko. Bredonas Grenvilis buvo Deivido motinos 
advokatas, be to, rūpinosi ir Saros motinos turtu. Deividas 
daugybę kartų padėjo panelei Pomi tvarkyti sąskaitas, tad 
žinojo, kad vos tik Sarai sukaks trisdešimt metų, ji pavel- 
dės milijonus. 

Kiek Žmonių galėjo tai Žinoti, svarstė Deividas. Jis pri- 
siminė, kaip jie valgė priešpiečius restorane prie perkėlos. 
Smalsi ir, regis, draugiška padavėja labai įnirtingai klausi- 
nėjo, kas jie tokie. Bet kuris žmogus, nors trumpai gyvenęs 
Arundelyje, iš karto pažintų Deivido ir Arielės pavardes. 
Interneto paieška duotų informacijos apie R. J. ir net apie 
Sarą, ji juk vaidino Brodvėjaus teatre. 

Nors Bromptonas, palikęs jiems trumpą raštelį, pa- 
spruko, o kelios moterys pasisakė juos mačiusios šį rytą, 

Deividas vis tiek dėl jų nerimavo. Jo neapleido gąsdinan- 
čios mintys apie audrą ir tą pavojingą vaikį — Gideoną. 
Kažin, ar jiems viskas gerai? Kodėl Sara ir R. J. nebandė su 
jais susisiekti? 

Dienai baigiantis Deividas galiausiai nusprendė rytą 
keliauti jų ieškoti. Kol Arielė mirko vonioje, jis susikrovė 
kuprinę, rastą Filisės rūsyje. Be to, patikrino, ar Nezbito kū- 
nas tebėra šaldiklyje. 

Dabar kuprinė gulėjo spintoje šalia durų. Jis ketino iš- 
keliauti ketvirtą valandą ryto. Turėjo šiokių tokių minčių, 
kur galėjo patraukti Bromptonas. Tik niekas nenumanė, 
— o gal numanė — kad Deividas žino kur kas daugiau nei 
apsimeta. 

Deividas nuėjo gulti, bet niekaip negalėjo užmigti. Vis 
mėgino prisiminti rašinėlį, kurį parašė būdamas penktoje 
klasėje: „Ką aš nuveikiau šią vasarą . Užduotis buvo įprasta, 
bet Deividas parašė išskirtinį rašinėlį. Mokytojai jis taip 
patiko, kad net išsiuntė į valstijos konkursą, ir Deividas 
laimėjo antrą vietą. Motina juo taip didžiavosi, kad po ke- 
lerių metų, įsigijusi kompiuterį, ji įdėjo rašinėlį į internetą. 
Patalpino jį Tredvelų genealogijos puslapyje, kuriame du 
kartus spustelėjus Deivido vardą, iššokdavo langas su jo 
nuotrauka ir rašinėliu, laimėjusiu antrą vietą valstijoje. 

Per pastarąsias dvidešimt keturias valandas Deivi- 
das ėmė svarstyti, ar ne dėl jo rašinėlio buvo nužudytas 
Džonas Fenis Nezbitas. Jis juk saugiai gyveno tol, kol vie- 
nintelis žinojo, kur paslėptas lobis. Bet jei apie slaptą vietą 
sužinotų dar kas nors, Nezbitas būtų nereikalingas. Gal tas 
žmogus buvo Deividas? 

— Deividai, — išgirdo jis šnibždant Arielę. — Ar tu 
miegi“ 

Deividas dirstelėjo į laikrodį: buvo dvidešimt trys 
minutės po pirmos. Jam keltis reikės po dviejų su puse 
valandų. Deividas jau gundėsi apsimesti miegančiu, bet 
nepajėgė. 

— Nemiegu. Tave išgąsdino audra? 

— Ne, — atsakė ji, tada didžiam Deivido apstulbimui 
įėjo į kambarį, pakėlė jo antklodę ir įsirangė šalia į lovą. 

— Ariele, negali taip elgtis, — pasakė jis, pasitraukda- 
mas į tolimiausią lovos kampą. 

Jei lova nebūtų stovėjusi prie sienos, Deividas tikrai 
būtų išlipęs. Bet ką jam dabar daryti? Lipti per ją? 

— Šiandien šauniai pasidarbavau, ar ne? — tyliai pa- 
klausė ji. 

Arielė gulėjo rankas pasikišusi po galva ir spoksojo 
į lubas. Iš koridoriaus sklindanti šviesa apšvietė jos veidą 
tarsi angelo. 

— Ariele... 

— Ką, Deividai? — Arielė atsisuko į jį. 

Deividas nugara šliejosi prie sienos. Tarp jųdviejų 
buvo vos poros colių tarpas. 

— Kokius žaidimus čia žaidi? 

Arielė ir vėl apsivertė ant nugaros. 

— Ar atsimeni tą dieną, kai vežiojai mane motociklu? 

— Taip. Gal galėtum šiek tiek pasitraukti, man neuž- 
tenka vietos? 

Arielė nepajudėjo iš vietos. 

— Kodėl tu tada manęs nepabučiavai? Mums juk tada 
buvo šešiolika, vienui vieni... 

— Tu buvai neliečiama, — atsakė Deividas. — Buvai 
ir esi ledo princesė. Niekas nedrįso tavęs paliesti. 

Arielė ir vėl pasuko galvą, pažvelgė į jį. 

— Mano motina yra ledo karalienė, vadinasi, aš — 
ledo princesė? 

— Ariele, gal tu įsivaizduoji, kad tesu tavo draugas, 
vaikinas, bet galiu tave patikinti — esu vyras. 

— Aš Žinau, — švelniai atsakė ji. — Pagaliau pradedu 
tai suprasti. 

— Ariele... — sušnabždėjo Deividas ranka paliesda- 
mas jos skruostą. 

Po akimirkos ji jau glaudėsi jo glėbyje. Deividas ne- 
skubėjo. Pažvelgęs jai tiesiai į akis jis paklausė: 

— Ar tu tuo tikra? 

— Visiškai, — atsakė ji. — Absoliučiai. 

Šypsodamasis Deividas švelniai pabučiavo jos lūpas, 
— žinojo, kad ji nekalta, niekieno dar neliesta. Bet Arielė 
atsitraukė. 

— Ar tu tik tiek man jauti? Ar aš tave tik tiek trau- 
kių? 

— Ariele, — tyliai tarė Deividas, — tu juk nekalta. 
Tu... 

Ji susiraukusi atsisėdo, suėmė savo naktinius marški- 
nius ir perplėšė. Medžiaga plaikstėsi, išlakstė sagutės. 

— Aš moteris! — pasakė ji. 

Deividas nusijuokė ir stvėrė Arielę į glėbį. 

— Tikrai? Tu — moteris? 

Jis apglėbė jos galvą ir įsivertė į lovą. Jam ėmus lūpo- 
mis bėgioti Arielės kūnu, ji tešnabždėjo „taip“. 


Dvidešimtas skyrius 


ARIELĖ RĄŽYDAMASI IŠ LĖTO PRAMERKĖ AKIS. Tai štai 
apie ką tiek eilių sudėta, pamanė ji. 

— Ir ne veltui visos liaupsės, — šypsodamasi garsiai 
pasakė ji. 

Arielė pasisuko, norėdama pajuokauti su Deividu, 
bet jo šalia nebuvo. Vis dar šypsodamasi, ji įsiklausė, no- 
rėdama išgirsti duše bėgantį vandenį, bet name tvyrojo 
tyla. 

Naktį jiedu iš siauros lovos persikėlė į dvigulę kitame 
miegamajame. O pakeliui dar pasimylėjo ant dviejų sofų ir 
kilimo svetainėje. Trečią valandą trisdešimt minučių jiedu 
kartu nusimaudė, vienas kitą muiluodami. Arielė ištyri- 
nėjo kiekvieną Deivido kūno colį ir ketvirtą kartą jiedu 
pasimylėjo vonioje. 

Pusę penkių ryto Deividas atsisakė tęsti meilės Žai- 
dimus ir maldaute maldavo pamiegoti. Arielė jį išvadino 
ištižėliu, bet palaimingai apsivijusi rankomis, pati užmigo. 

— Net nejįtariau, kad mudu taip tinkame vienas ki- 
tam, — pasakė ji. 

— O aš žinojau, — sušnabždėjo Deividas. — Visada 
žinojau. 

Šypsodamasi ir jausdama niekada gyvenime nepatir- 
tą pilnatvę, Arielė užmigo. 

Dabar, iš lėto busdama, ji klausėsi, ar neišgirs Deivido. 
Pasižiūrėjo į laikrodį — keturiolika minučių po septynių. 
Vis dar labai ankstus rytas, parduotuvės šiandien vis tiek 
uždarytos, tad gal jiedu galėtų... Arielė svajingai prisiminė 
naktį. 

— Mylėtis kiaurą dieną, — sušnabždėjo ji. 

Ji laukė Deivido grįžtant, bet kažkodėl neišgirdo nė 
garselio. Gal jis nusileido laiptais paruošti pusryčių ir pa- 
lepinti ją lovoje? Puiki pabaiga, arba pradžia, pamanė ji. 
Palaukusi dar dešimt minučių, Arielė atsikėlė. Antrame 
aukšte Deivido nebuvo nė kvapo. Labai gerai, nusprendė ji. 
Kaip tik turės laiko pasigražinti. Vakar Arielė kaip tik gavo 
naujų švarių drabužių bei kosmetikos. Per keturiasdešimt 
penkias minutes su plaukų džiovintuvu ji ir vėl atrodys 
kaip visada. 

Po valandos Arielė jau laukė švari, apsirengusi, pasi- 
dažiusi ir susišukavusi. Žinoma, namuose, turėdama savo 
šepetį, ji tai būtų padariusi daug geriau. Bet Deividas ne- 
grįžo. Tada ji susiraukusi nusileido laiptais į apačią. Filisė 
stovėjo prie kavinuko. 

— Kurjis yra? — paklausė Arielė. 

— Deividas? — Filisė vilkėjo senutėlį peniuarą, kuris 
liudijo, kad šią naktį praleido viena. 

— Taip, Deividas, — atsakė Arielė, rankomis su- 
gniauždama kėdės atkaltę. Jei ji Deividą nors pirštu palietė, 
aš ją nužudysiu, pagalvojo ji. 

— Girdėjau, kaip jis išėjo maždaug penktą valandą 
ryto, — pasakė Filisė. 

— Penktą? Šįryt? 

— Tai jau tikrai ne praeitą naktį. Tik jau ne po to, ką 
girdėjau naktį. Išeiti tai išėjo, bet ir įėjo ne kartą. 

— Nereikia taip vulgariai kalbėti, — iš aukšto pasakė 
Arielė. — Tai, kas vyksta tarp manęs ir Deivido Tredve- 
lo... Prakeikimas! — šūktelėjo ji, nusimetusi mandagumo 
kaukę. — Kur jis išėjo? Jei tu man nepasakysi, aš tau viską 
papasakosiu ir tu tapsi bendrininke. 

— Jula Nezbit, — greitai pasakė Filisė. 

— Nezbit, — mirksėdama pakartojo Arielė. Ji net 
neabejojo, kad Deividas išėjo norėdamas padėti Sarai ir 
R. J. Be manęs, pasipiktinusi negalėjo patikėti ji. — Ką jis 
pasiėmė? Ir nedrįsk man sakyti, kad nešniukštinėjai. Jei tu 
naktį slapta klauseisi, ką mes veikėme, nemiegojai ir girdė- 
jai, kaip jis išėjo, tikrai turėjai pašniukštinėti, ką Deividas 
pasiėmė. 

— Vakar tu man patikai, — murmtelėjo Filisė. — Jis 
išsinešė seną kuprinę, pavogtą iš mano rūsio. Įdomu, ką 
dar jūs iš manęs pavogėte? Nusileisiu į rūsį ir... 

— Nereikia, — tyliai paprieštaravo Arielė, o Filisė 
įsmeigė žvilgsnį į rūsio duris. 

Filisė atsisuko, pažvelgė Arielei į akis ir atsisėdo prie 
stalo. 

— Nutiko kažkas baisaus, tiesa? Aš taip ir žinojau. Kai 
Laris atėjo pas mane ir pasakė, kad jiedu su Feniu ir vėl 
darys tą patį, aš maldavau jo apsigalvoti. 

— O kodėl jie tai daro? 

Filisė gūžtelėjo pečiais. 

— Lariui reikia pinigų. Fenis mėgaujasi žemindamas 
žmones, o teisėjas dievina galią. Čia tiesiog žaidimas. 

— Tik ne mums, be to, tai jau nebe žaidimas. 

— Kas nutiko? — paklausė Filisė, bet tada pakėlė ran- 
ką. — Ne, nesakyk. Geriau sakyk, kuo galiu padėti? 

— Ar turi dar vieną kuprinę? 

— Taip, tokią nedidukę, bet nelabai tvirtą. 

— Man jos reikia. 

— O kam? 

— Net neįsivaizduoju, — atsakė Arielė ir akimirką vos 
neprarado ryžto. 

Eina jie visi velniop, pyko ji. Visi trys. R. J. ir Sara iš- 
ėjo kartu, po to Deividas ją paliko. Vadinasi, jie manė, kad 
Arielė niekuo negalės būti naudinga. 

— Ką reikėtų sudėti į kuprinę? — pasiteiravo Filisė. 

— Vandens, sumuštinių ir... ir... 

— Nagų lako? — Bet Arielei piktai dėbtelėjus, Filisė iš 
karto pridūrė: — Atleisk. 

— Tu sudėk, o aš einu persiauti batus. Kur galėčiau 
rasti trisdešimt šešto dydžio žygio batus? 


— Paskambinsiu Helenai Graber. Jos duktė... — Filisė 
prisidengė burną. 

— Tai vis dėlto telefono kabelis nebuvo nukirstas, 
tiesa? 

Filisė papurtė galvą. 


— Ar tai reiškia, kad negausiu pažadėtosios kelionės į 
Niujorką pas R. J.? 

— Net bijau pagalvoti, ką jis padarys šiai salai, kai su- 
žinos, ką jūs jam iškrėtėte. 

— Gal užvers salą auksu, ir ji nuskęs vandenyne. 

— Nebent svajonėse. Aš einu ieškoti savo draugų, o 
tu nedelsdama turi iškviesti gelbėtojų sraigtasparnį. Jei to 
nepadarysi, lauk katastrofiškų pasekmių. Ar supratai? 

— Tai jau, — prunkštelėjo Filisė. — Jūs, Arundelio 
snobai, tokie pasipūtę. Manaisi galinti visiems įsakinėti? 
Manai, kad... 

Arielė nužygiavo į koridorių ir plačiai atidarė rūsio 
duris. 

— Gal tau parodyti, kaip mes, snobai, tvarkome rei- 
kalus? 

Filisė papurtė galvą. 

— Jie tik mėgino gauti pinigų. Mes niekada nenorėjo- 
me nieko nuskriausti. 

— Bet nuskriaudėte. Man reikia kuprinės ir batų. Ir 
niekam neprasitark! 

Iškėlusi galvą Arielė išėjo į verandą. Ji nebepasitikėjo 
žmogumi, galėjusiu juos įkalinti antrame namo aukšte. At- 
sisėdusi ant kėdės ji svarstė, ant ko labiausiai pyks. Gal ant 
Deivido? Karaliaus salos gyventojų? Savo motinos? 

Filisė vos per dvidešimt minučių suruošė kuprinę, 
parūpino žygio batus ir nuvežė ją iki Nezbito namo. 

— Kur gyvena tas Gideonas? — paklausė Arielė, žiū- 
rėdama pro automobilio langą, vos Filisė sustabdė auto- 
mobilį. 

— Kažkur toje pusėje. Nežinau tiksliai, — atsakė Fili- 
sė, norėdama kuo greičiau atsikratyti Arielės. 

— Noriu tavęs paklausti vieno dalyko ir sulaukti sąži- 
ningo atsakymo. Ar tu esi Gideono vaikų motina? 

— Ar aš kas?.. — sutriko Filisė, bet tada šyptelėjo. — 
Jula yra slidi gyvatė. Visas miestelis girdėjo, kaip jos vyras 
sakė, kad ji galėtų būti tokia graži kaip aš arba bet kuri 
kita moteris. Tas vyras visą savo šeimą veda iš proto. O aš 
su Gideonu, na, taip, kartą prisigėrusi atsiguliau su juo į 
lovą. Bet tik vieną kartą. O kas dėl Gideono vaikų, tai jam 
šešiolika, o vaikams — ketveri. Paskaičiuok pati. Ar dar 
turi klausimų? 

— Ne, — atsakė Arielė. — Bet įspėju, tau bus geriau, 
jei mums padėsi. Kai įsitrauks policija, tau reikės įrodymų, 
kad nesi gaujos vadeiva. 

— Supratau. Sraigtasparnių ir policijos. 

Arielė išlipo iš automobilio ir pasitaisė kuprinę. Ji nė 
pati nežinojo, ar gali tikėti Filise. 

— Eik į kairę ir laikykis miško, — įspėjo Filisė. — Jula 
turi tris dukteris, kurios tokios pat bjaurios kaip ir ji. 

Arielė linktelėjo, ir Filisė nurūko sukeldama žvyro ir 
dulkių debesį. 

Likusi viena, Arielė nužvelgė žvyrkelį. Aplink teaugo 
medžiai ir plytėjo laukai. Dešinėje pusėje matėsi pašto 
dėžutė ir gruntkelis, išnykstantis už kalvos. Tolumoje, me- 
džių apsuptyje, plytėjo vandenynas. 

Nors galėjo rinktis iš dviejų kelių, Arielė pasuko tie- 
siai į kairę, kur, rodos, buvo įvažiavimas. Perlipo dvi tvoras 
ir apėjo, baloje pamiškėje augančią nuodingąją gebenę. 

Priartėjusi prie vandenyno, Arielė pamatė takelį ir, 
pasitikėdama savo nuojauta, juo pasuko. Kiek paėjėjusi, 
ji pamatė namelį, o verandoje — gulintį vyrą. Iš pradžių 
pamanė, kad ten Deividas, bet šis vyras buvo jaunesnis ir, 
rodos, netekęs sąmonės. 


264 


SALA KAROLINOJE 


Arielė užbėgo verandos laiptukais ir pasilenkė virš 
jo. Tada atsargiai palietė veidą, o atitraukusi ranką pamatė 
kraują. Kuprinę numetusi ant žemės, įbėgo į namelį ieškoti 
rankšluosčio ir vandens. Namelyje apsižvalgė, bet nepama- 
tė nė gyvos dvasios. Į kriauklę įmetusi didelį rankšluostį, 
užpylė jį vandeniu, išgręžė ir nubėgo pas gulintį jaunuolį. 
Šaltą, varvantį rankšluostį prispaudė jam ant kaktos. 

Jis dejuodamas pasuko galvą ir atmerkė akis. Kaktoje 
matėsi gili žaizda. Sukrešėjęs kraujas dengė dešiniąją veido 
pusę, marškinėliai ir plaukai taip pat buvo sulipę krauju. 

— Padėk man atsikelti, — žioptelėjo jis. 

Arielė suėmė vaikiną už žasto ir padėjo atsisėsti. 
Rankšluostį uždėjusi ant kaklo, šlapiu jo kampu švelniai 
pavalė žaizdą. 

— Kaip tau pavyko ištrūkti? — sušnabždėjo jis. 

Iš pradžių Arielė pamanė, kad jis turi galvoje Filisės 
namus, bet tada suprato, kad ją supainiojo su Sara. Gal pa- 
vyktų jam apdumti akis ir išpešti šį tą naudingo. 

— Šiaip ne taip išsikrapščiau, — pasakė ji. — Tikras 
stebuklas, kad aš dar gyva po to, ką tu man padarei. 

Jaunuolis paėmė rankšluostį. 

— Nesuprantu, apie ką tu čia kalbi. Greičiausiai būsi 
ta kita mergina. Girdėjau, kad jūs esate dvi. — Jis pamėgi- 
no atsikelti, bet neišsilaikęs ant kojų vėl susmuko. — Turiu 
eiti! Reikia rasti dvynukus. 

— Nemanau, kad paeisi. Spėju, esi Gideonas. 

— Taip. Ar tau jau papasakojo apie mane? 

Arielė neatsakė, tiesiog stovėjo ir žiūrėjo. Įdomu, jis 
draugas ar priešas. Jula Gideoną pavadino blogiu. Kita 

vertus, ji sakė, kad dvyniai... Dabar Arielė negalėjo sau 
leisti spręsti, ar Žmogus geras, ar blogas. Nuo Gideono jos 
oda nešiurpo, be to, jis buvo labai sunerimęs dėl vaikų. To 
Arielei pakako. 

— Kur vaikai? 

Gideono akyse susitvenkė ašaros ir jis vėl pamėgino 
atsistoti. 

— Turiu juos susigrąžinti, — sušnabždėjo jis. — Jie 
nusekė paskui mane. Vieni išbuvo kiaurą naktį. 

— O kur R. J.ir Sara? 

— Jie įkrito pro vieną tų prakeiktų angų uolose. 
Liepiau jiems neiti, bet R. J. manė galintis surasti Fenio 
žudiką. 

— Jie tau papasakojo apie Nezbitą? 

— Taip. Bet dabar tai nesvarbu. Turiu surasti dvynu- 
kus. Aš juos mačiau. Trenkė žaibas, ir aš juos pastebėjau. 

— Aš juos surasiu, — pasakė Arielė. — Aš... 

— Tu? — Nepaisant skausmo, jo veidas persikreipė iš 
paniekos. — Ar kuprinė „Gucci'? 

— O auskarai — tikri deimantai, — atkirto Arie- 
lė. — Jei gali atsikelti ir eiti kartu, taip ir daryk. Jeigu ne, tai 
sėdėk ir dejuok. 

Arielė pasičiupo kuprinę ir patraukė takeliu į kairę, 
tikėdamasi, kad jis veda pas R. J., Sarą ir vaikus. Ji manė, 
o vėliau net vylėsi, kad jaunuolis seks paskui ją, bet be- 
veik pusę valandos kulniavo viena. Gideonas galiausiai 
pasirodė. Galvą buvo apsirišęs baltais tvarsčiais, kurie jau 
vietomis raudonavo nuo kraujo, ant pečių nešėsi kuprinę, 
o rankoje — šautuvą. 

— Nepyk, kad taip pasakiau. Mes, Karaliaus salos gy- 
ventojai, esame kiek nedraugiški atvykėliams. 

— Geriau nedraskyk šašo, — atkirto Arielė. — Šią salą 
rekomenduočiau atominės bombos bandymams. 

— Mes nesame tokie blogi, — paprieštaravo jis. 

Gideonas mėgino eiti koja kojon su Ariele, bet su 
kiekvienu žingsniu jį perverdavo vos pakeliamas skaus- 
mas. 

— Ar tie vaikai tavo? Filisė sakė, kad ne, bet... 

— Kalbėjaisi su Jula. 

— Su tavo motina. 

— Negalėčiau to tvirtinti. Man atrodo, kad ji... 

Arielė iškėlė ranką, nutildydama Gideoną. 

— Kuo mažiau žinosiu apie šios salos gyventojus, tuo 
bus geriau. Papasakok man apie R. J. ir Sarą. 

— Sarai lūžo koja. Jai viskas gerai, tik skauda. Jiedu 
vakar išėjo vieni, bet aš nusekiau paskui. O dvynukai sekė 
mane. Per audrą nulūžo medis, ir jau maniau, kad tavo 
draugus prispaudė, bet galiausiai prisikapstęs pamačiau, 
kad jiedu įkrito pro angą uoloje. Visa sala išvarpyta tokių 
tarpeklių. Aš perlipau per medį, norėdamas iki jų nusigau- 
ti, bet tada žaibo šviesos apšviestus pamačiau dvynukus. O 
už jų — kažkokį žmogų. R. J. ir Sarai, regis, nenutiko nie- 
ko bloga, tad nusekiau paskui vaikus. Smarkiai lijo, sunku 
buvo ką nors įžiūrėti ar išgirsti. Užlipau ant kalno prie 
karštųjų versmių ir... 

— Prie karštųjų versmių? 

— Prie tos vietos, kur būdavo karštosios versmės. 

— Ar matei vaikus? 

— Taip, mačiau juos du kartus ir kas kartą juos sekė 
kažkoks žmogus. 

— Senas? Jaunas? Vyras ar moteris? — iš karto pa- 
klausė Arielė. 

— Buvo labai tamsu, negalėjau gerai įsižiūrėti. 

— Kaip susižeidei galvą? 

— Pasigirdo kažkoks garsas — man pasirodė, kad 
šūvis, bet gal ir žaibo trenksmas į medį. Negaliu tiksliai 
pasakyti. Staiga pradėjau ristis kalnu žemyn. Bandžiau 
sustoti, griebiausi visko, kas papuolė po ranką, bet Žvyras 
buvo labai lakus. Iš pradžių maniau, kad įkritau į panašų 
tarpeklį, bet paskui supratau, kad nusiritau į kalno papėdę. 
Ir praradau sąmonę. 

— Kaip parsiradai į namelį? 

— Nežinau. Gulėjau ant žvyro, lietus plovė mano 
veidą, skaudėjo galvą, o tada pabudau savo verandoje 
ir pamačiau, kad kažkoks angelas man valo veidą šlapiu 
rankšluosčiu. 

Arielė nesišypsojo. 

— Greičiausiai tave rado Deividas. 

— Kas toks tas Deividas? 

— Ar matei aukštą, šviesiaplaukį, dailų vyrą? Labai 
gražų vyrą. Šįryt anksti jis išėjo iš Filisės Vankuren namų. 

— Nemačiau jokių gražių vyrų, — atsakė Gideo- 
nas. — Ir jokių gražių dvynukų. — Jo akyse ir vėl pasirodė 
ašaros. 

— Mes juos rasime. Tik manau, pirmiausia reiktų... 

— Ištraukti R. J. ir Sarą. Aš taip ilgai krapščiausi, 
nes ieškojau kėlimo gervės ir virvės. Ant skylės užgriuvo 

medis, todėl pritaisysime gervę ant jo ir iškelsime juodu. 
Judvi su Sara galėsite likti, o mes su R. J. eisime ieškoti 
dvynukų. 

— Tu esi sužeistas, vadinasi, liksi su Sara. 

Gideonas dėbtelėjo iš padilbų. 

— Galiu lažintis, kad tu valdai visą namų ūkį, tiesa? 

— Neturiu aš jokio ūkio. Gyvenu su motina, ji viską 
ir valdo. 

— Ir tave? — paklausė Gideonas, bet Arielei nespėjus 
atsakyti jis sušuko: — Štai čia, — ir nuskubėjo į priekį. 

Sekdama paskui, Arielė pastebėjo kad Gideonas šlu- 
buoja, stengdamasis nepriminti kojos sužeista čiurna. Ant 
jo kaklo ir marškinėlių matėsi kraujo dėmių, o nugaroje 
marškinėliai buvo perplėšti ir permirkę krauju. Arielė nu- 
manė, kad jis labiau sužeistas, nei iš pirmo žvilgsnio atrodė. 
Gideonas turėtų gulėti ligoninėje, o ne lakstyti po miškus. 

Po kelių minučių ji pamatė Gideoną, gulintį ant že- 
mės, iki pusės pridengtą milžiniškos nugriuvusios pušies 
šakų. Priėjusi artyn, apačioje, tarpeklyje, maždaug dvide- 
šimties pėdų gylyje ji pamatė R. J. 

— Ariele! — sušuko jis. — Ką tu čia veiki? 

Arielė ir vėl pasipiktino, iš jo tono supratusi, kad ji čia 
tikrai nelaukiama. 

— Girdėjau, kad ant kalno yra retos rūšies roplių, o 
man kaip tik reikėtų naujo diržo. 

R. J. tylėdamas ją nužvelgė, tarsi nesuprastų, ar ji juo- 
kauja, ar ne. 

— Aš atėjau jūsų gelbėti, — pasakė ji. — Kaip laikosi 
Sara“ 

— Man viskas gerai, — iš kampo atsiliepė pati 
Sara. — Susilaužiau koją ir dabar nepakenktų didelė nu- 
skausminamųjų dozė. O, opiume, kaip man tavęs reikia! 

— Ar jūs nematėte vaikų? — šūktelėjo Arielė. 

Kai Sara ir R. J. nieko neatsakė, Arielė atsisuko į Gi- 
deoną. 

— Jiems jau ir taip gana rūpesčių, todėl nepapasako- 
jau, kad vaikai pradingo. 

— Dvynukai! — išsigandusi sušuko Sara R. J. ir pakėlė 
akis į Arielę. — Ištraukit R. J. ir eikite trise jų ieškoti. Aš čia 
saugi. Prašau, paskubėkite. Kiek laiko jie jau dingę? 

— Per ilgai, — atsakė Gideonas. 

Jis pamėgino atsistoti, bet suklupo ir vos neįkrito į 
duobę. Arielė laiku palindo po juo ir taip sulaikė. 

— Kas tau nutiko? — iš apačios šūktelėjo R. J. 

— Jis nukrito nuo uolos, — atsakė Arielė. — Man at- 
rodo, kad Deividas parnešė jį atgal į namelį. 

— O kur dabar yra Deividas? — neatlyžo R. J. 

— Nežinau, — atsakė Arielė, stumdama Gideoną to- 
lyn nuo tarpeklio krašto. — Kaip mes juos ištrauksime? 

Gideonas iš kuprinės ištraukė didelę metalinę gervę ir 
nailoninę virvę. 

— Aš ją pririšiu prie medžio kamieno vidurio, per- 
mesiu virvę ir ištrauksiu R. J. 

Arielė žvilgtelėjo į medį. Stovėdamas jis, Žinoma, 
atrodytų milžiniškas, bet gulėdamas virš duobės tebuvo 
šakotas lynas. 

— Tu nukrisi, — pasakė ji. 

— Teks rizikuoti. 

Sara uždėjo ranką Gideonui ant dilbio. 

— Aš temoku rišti batų raištelius. Parodyk man, ką 
turiu daryti, ir aš padarysiu. — Gideonui jau prasižiojus 
prieštarauti, ji tarė: — Jei tu nukrisi, jūsų traukti liksiu 
viena, be to, viena turėsiu ieškoti dvynukų. Jei nukrisiu aš, 
dvynukų jau eisite ieškoti dviese — tu ir R. J. 

Gideonas nesiginčijo, tik tylomis parodė, kaip reikia 
pririšti gervę prie medžio. 

— Nenuleisk akių nuo medžio, — įspėjo jis, rišdamas 
virvę Arielei apie juosmenį. 

Arielė vis sukosi pažiūrėti į liauną medelį. Ar jai pa- 

— Na, tai kokio gražuolio tu ieškojai? — staiga pa- 
klausė Gideonas. 

— Tu dar per jaunas tai sužinoti, be to, dabar nesvar- 
bu, nes jį nužudysiu tą pačią akimirką, kai tik pamatysiu. 

— Sakai? — tarstelėjo Gideonas. Jų veidus teskyrė 
pora colių, nes jis rišo virvę apie Arielės juosmenį. — Ma- 
nau, yra ir baisesnių būdų žūti nei nuo tavo rankos. 

— Aš ne Filisė, — lediniu balsu atkirto Arielė, apsi- 
sukdama ir Žingsniuodama prie medžio. 

— Tikrai ne Filisė, — atsakė Gideonas, nesutrikęs nuo 
jos šaltumo. 

Arielei nepatiko jo vėjavaikiškos užuominos bei flir- 
tavimas. Ji taip ant jo siuto, kad nužingsniavo per pusę 
medžio, pati to nesuvokdama. Žvilgtelėjusi žemyn ir apa- 
čioje pamačiusi R. J. ir Sarą, ji sustingo. Per petį dirstelėjo 
į Gideoną. 

— Su tomis kelnėmis atrodai dailutė kaip Filisė, — pa- 

sakė Gideonas, geidulingai į ją vėpsodamas. — Ar tu tikrai 
užaugai ne saloje? 

— Aš kilusi iš Arundelio, Šiaurės Karolinos, — taip 
išdidžiai atšovė Arielė, kad R. J. prapliupo kvatotis. 

— Šaunuolė, mieloji, — šūktelėjo R. J. — Nenusileisk. 

Arielė priėjo medžio kamieno vidurį ir pergalingai 
atsisuko į Gideoną. Jis pasitrynė galvą, bet tebesišypsojo. 

— Na gerai, mažule, — tarė jis, — dabar apsižerk tą 
medį kaip vyrą ir pririšk gervę. 

Arielė atsisėdo ant medžio, pasilenkė ir paklausė R. J.: 

— Kas tas vaikis? 

— Nežinau, bet ketinu išsiaiškinti, — tyliai atsakė jis. 

Arielė susikaupė, pririšo gervę prie medžio, o tada per 
skridinį perkišo virvę, kaip mokė Gideonas. Atsargiai su- 
grįžo pas jaunuolį ir padėjo jam užtempti virvę su įsikabi- 
nusiu R. J. į viršų. Pagaliau atsistojęs ant žemės, R. J. čiupo 
Arielę už pečių ir stipriai pabučiavo į lūpas. 

— Ei! Aš viską mačiau! — iš apačios šūktelėjo Sara. — 
Jis mano, pussesere. 

— Mat kaip? — nustebusi Arielė žvilgtelėjo į R. J. 

— Mes iš širdies pasikalbėjome, — droviai prisipa- 
žino jis. 

— Kalbėjotės? — paklausė Arielė. — O kodėl vilki iš- 
virkščius marškinėlius? 

— Oi... Na, yra daugybė būdų bendrauti. 

Ant rankos vyniodamas virvę, atėjo Gideonas. Jo vei- 
de nebešvietė lengvabūdiška šypsenėlė. 

— R. J., mudu su tavimi išsiskirsime. Ariele, bėk atgal 
į kaimą ir suorganizuok paieškos grupę. Pakviesk visus, ką 
rasi, ir atsivesk čia kaip galėdama greičiau. 

Arielė nesiginčijo, tik pasičiupo kuprinę ir pasileido 
atgal taku, kuriuo jie atėjo iki duobės. Su kiekvienu žings- 
niu ji vis labiau keikė Filisę ir visus Karaliaus salos gyven- 
tojus. Neberūpėjo, kas nužudė Fenį Nezbitą. Aišku viena, 
jis nužudytas dėl godumo. Kažkas troško jo aukso. 

Netoli Gideono namelio, jos akys užkliuvo už kažko- 
kio ryškiai rožinio taškelio žolėje. Jį pakėlusi, ji pamatė, 
kad tai yra mažulytis plastikinis aukštakulnis lėlės Barbės 
batelis. 

Arielė nuklydo nuo tako gilyn į mišką. Ėjo iš lėto, bai- 
mindamasi gyvačių, bet taip pat žvalgydamasi ryškių spal- 
vų. Žolė buvo neseniai sutrypta, bet Arielė negalėjo tiksliai 
nusakyti. 

Pamačius nulūžusią šaką, jos širdis suspurdėjo. Už 
penkiasdešimties pėdų pamatė dar vieną mažą batelį. Pa- 
čiupo jį ir susimąstė, ką daryti. Gal sustoti ir grįžti pas vy- 
rus? Bet taip sugaištų daug laiko — prarastų visą valandą, 
per kurią galėtų ieškoti vaikų. Jų gyvybė dar vieną valandą 
kabotų ant plauko. 

Be to, galėtų pasirodyti nepastebėta. O jeigu Gideonas 
neklydo, ir kažkas tikrai sekė dvynius? Juk Karaliaus saloje 
siautėja žudikas. O jei jis... 

Arielė daugiau nebesvarstė. Batelius įsidėjusi į kiše- 
nę, ji tyliai ir lėtai ėjo į priekį — daug tyliau, nei eitų trys 
žmonės, pamanė ji. Kas maždaug septyniasdešimt penkias 
pėdas Arielė rasdavo vis po kokį daiktą: akinius, kapri kel- 
nes, mažą gražią medvilninę bliuzelę. Mažyčiai auskarai 
gulėjo ant akmens. 

Radusi pirmą lėlės kūno dalį, Arielė vos nepravirko. 
Vargšei mergytei teko išardyti savo lėlę. Ji rado kojas ir 

rankas, liemuo buvo paskutinis. Tačiau Arielė ir toliau 
žingsniavo į priekį sutrypta žole, bet ir po šimto pėdų 
ničnieko nerado. Nepamatė nei nulūžusių šakų, nei lėlės 
kūno dalių. 

Arielė jau ketino apsigręžti, kai kažkodėl staiga pa- 
suko į kairę. Ją patraukė ne garsas, o kvapas. Jis buvo toks 
pažįstamas, tarytum jos kūno. Tai buvo Deivido kvapas. 

Akimirką ji užsimerkusi iš lėto sukosi ratu ir giliai 
kvėpavo. Tada sustojo, atmerkė akis ir nusišypsojusi ėmė 
eiti į priekį per akmenis, nukritusius lapus, peržengė nu- 
lūžusį medį. Ten po uolos atbraila ant žemės gulėjo du gra- 
žučiai vaikai užrištomis burnomis ir surištomis rankomis. 

Arielė norėjo pulti prie jų, bet susirietusi už akmens 
laukė ir klausėsi. Kai nieko neišgirdo ir nepamatė, atsar- 
giai žengė į proskyną, o tada nuskuodė prie vaikų ir juos 
atrišo. 

Jiedu laikėsi jos įsitvėrę, bet neverkė, o kai puolė va- 
dinti ją Sara, Arielė nesipriešino. Tada ji įsitraukė juodu 
atgal po uolos atbraila ir, pasisodinusi iš šonų, paklausė, 
kuo jie vardu. 

— Papasakokit man, kas nutiko. 

— Mes nusekėme paskui Gideoną, — tarė Bertis. 

— Bet pasiklydome. 

— Ir lijo lietus. 

— Kas jus surišo? — paklausė Arielė. 

— Ponas Laris. 

— Laris Lesiteris, — nesistebėdama pakartojo ji. — Ar 
su jumis buvo dar vienas vyras? 

— Deividas, — tarė Beatričė ir švelniai sumirksėjo 
ilgomis blakstienomis. — Jis mus išgelbėjo. 

— Bet ponas Laris sakė, kad mus nužudys, jei Deivi- 
das su juo neis, todėl jis išėjo. 

— Kodėl jam reikėjo Deivido? — nusistebėjo Arielė. 

— Jis žino, kur yra auksas. 

— Deividas žino, kur yra auksas?! — paklausė Arie- 
lė. — Jūs tikrai tą girdėjote? 

Bertis pasitraukė nuo Arielės ir išlindo iš po atbrailos. 
Tada į Beatričę nutaikė menamą ginklą. 

— Tu žinai, ko aš noriu, tiesa, vaiki? 

— Taip, žinau, — nejįtikėtai panašiu į Deivido balsą 
atsakė Beatričė. — Kaip tu sužinojai? 

— Panaršiau internete ir perskaičiau tavo rašinį. 
„Keistuolio slėptuvė“. Toks pavadinimas? 

— Panašus, — atsakė Beatričė. — Leisk man nuvesti 
vaikus į saugią vietą, ir tada tau parodysiu, kur paslėptas 
auksas. 

— Tai jau ne. Jiems čia nieko nenutiks, — pasakė Be- 
atričė, numodama ranka panašiai, kaip Arielė buvo mačiu- 
si darant Lesiterį. — Kas nors juos ras. 

— Negalima jų čia palikti! Jie čia Žus. 

— Jie yra atsparios mažos išperos, pripratusios slėptis. 
Tiesą sakau, vaikai? 

Dvynukai nutilo ir atsisuko į Arielę. 

— Kur jie nuėjo? — paklausė Arielė. 

Vaikai gūžtelėjo pečiais. Iš kur jie galėjo žinoti, juk 
visą laiką gulėjo surišti. Arielei staiga į galvą šovė mintis. 

— Arjūs žinote, kur yra karštosios versmės? 

— Taip, — atsakė Bertis. — Mes su Gideonu ten daž- 
nai einame. Jis mus ten išmaudo. 

Arielė nusišypsojo. 

— Ar galite mane ten nuvesti? 

— Žinoma. 

Ji pasisuko į Beatričę ir pamatė, kad rankoje mergaitė 
laiko lėlės galvą. Arielė įkišo ranką į kišenę ir ištraukė liku- 
sias kūno dalis ir drabužėlius. 

— O kol eisim, aš galėsiu sutaisyti tavo lėlę. 

Pirmą kartą mergaitės akyse ji pamatė ašaras. Joks 
vaikas neturėtų būti toks pakantus ir stiprus. 

— Tikrai? — išpūtusi akis, paklausė Beatričė. 

— Tikrų tikriausiai, — atsakė Arielė. 


Dvidešimt pirmas skyrius 


ARIELĖ NENORĖJO, KAD VAIKAI BŪTŲ ŠALIA, KAI JI 
RAS DEIVIDĄ. Jei tas pabaisa Lesiteris turi ginklą, vaikams 
ten tikrai ne vieta. Bet žinojo, kad parvesti į Gideono na- 
melį jiedu ten ilgai neliks. Be to, ji labai užtruktų. 

Jiems priėjus pažįstamą vietovę, Arielė suprato, kad 
tarpeklis, kuriame laukia Sara, netoli. Prie duobės ji šūk- 
telėjo Sarai, kad vaikus nuleis pas ją. Arielė neturėjo tiek 
jėgų, kad iškeltų Sarą iš duobės, bet virve ji galėjo nuleisti 
vaikus. tarpeklis buvo puikus ir saugus prieglobstis. Kol 
atvyks gelbėtojai, jie galės saugiai laukti. Arielė užvertė 
galvą į dangų, bet nepamatė jokio sraigtasparnio. Kažin, ar 
Filisė iškvietė gelbėtojus? 

Kai Arielė pasakė dvynukams, ką reikės daryti, jie ne- 
paprastai nudžiugo. Ant virvės galo ji užrišo kilpą, ir Bertis 
įkišo į ją koją. Savo kuprinę ji uždėjo berniukui ant pečių 
ir diržus pririšo prie virvės. 

— Pasiruošusi? — Arielė paklausė Saros. 

Arielė stovėjo ant medžio kamieno, kuriuo pereiti ją 
drąsino Gideonas. Apačioje, duobėje, stovėdama ant vie- 

nos kojos, pasirėmusi į savadarbę lazdą iš medžio šakos, 
laukė Sara. 

— Pasiruošusi, — atsakė ji. 

Arielė perėjo medžiu iki duobės krašto, kitą virvės 
galą apsirišo apie juosmenį ir iš lėto nuleido berniuką į 
duobę. Sara jį pastatė ant žemės, atrišo kuprinės petnešas 
ir leido Arielei ištraukti virę. Beatričė nusileido daug grei- 
čiau, o Arielė mojavo jai šypsodamasi, žiūrėdama į sutai- 
sytą lėlę, kyšančią iš kuprinės kišenės. 

Nuleidusi dvynukus, Arielė persisvėrė per duobės 
kraštą ir pasakė Sarai: 

— Kuprinėje rasite sumuštinių ir vandens. Grįšiu, 
kaip galėdama greičiau. Jei pavyks, neleisk jiems triukš- 
mauti. Saloje, pasirodo, veikia telefonai, ir netrukus mūsų 
gelbėti atskris sraigtasparnis. 

— Tu esi tikras angelas! — šūktelėjo Sara. 

Arielė šypsodamasi atsistojo. Šiandien ją jau du kar- 
tus pavadino angelu. Vaikai jai parodė, kurioje pusėje yra 
karštosios versmės, bet Arielė nėjo taku. Jei kas nors ją 
stebėjo, būtų galėjęs sekti. Arielė stengėsi eiti šalia uolų, o 
kopdama ji du kartus rado šviežius pėdsakus. Gal R. J. ir 
Gideonas taip pat ėjo šiuo keliu? 

Arielė kopė gerą valandą. Jau ėmė gailėtis, kad nepa- 
siėmė vandens, kai staiga kažkas sučiupo už kulkšnies. Jei 
nebūtų mirtinai persigandusi, Arielė būtų pradėjusi klykti. 
Nespėjus įkvėpti, burną jai uždengė ranka ir pargriovė ant 
žemės. Klykti jau nebegalėjo, bet pasiduoti be kovos taip 
pat neketino. 

— Ariele! Ariele! — kažkas sušnabždėjo jai į ausį. — 


Jei nenustosi priešintis, mus išgirs. 

— Deividai? — aiktelėjo ji ir, rankomis apsivijusi kak- 
lą, ėmė jį bučiuoti. 

Iš pradžių ir jis įnirtingai ją bučiavo, bet tada atsi- 
traukė. 

— Mieloji, brangioji, dabar ne laikas. Vyksta labai pa- 
vojingi dalykai, o mes turime šį tą sutvarkyti. 

Arielei nepatiko jo balso tonas. Ji troško pasipasakoti, 
kaip su Gideonu išgelbėjo R. J., o vėliau viena rado dvynu- 
kus ir... bet jis pasakė, kad dabar ne laikas. 

— Tu privalai grįžti į Gideono namelį, — pasakė Dei- 
vidas. — Tada miške turi surasti vaikus. Ariele, tau tikrai 
pavyks. Pamiršk baimes ir abejones ir padėk tiems vaiku- 
čiams. 

Na štai, dar vienas vyras liepia jai atsitraukti. 

— O kątu planuoji veikti? — paklausė ji. 

Daividas persibraukė ranka veidą. 

— Tiek visko nutiko, kad net nežinau, nuo ko pradėti 
pasakoti. 

— Kodėl tavo koja kraujuoja ir kodėl tavo marškinė- 
liai kruvini? 

— Turėjau nunešti stambų paauglį beveik mylią. Jis 
nukrito nuo uolos ir susitrenkė galvą. Tada tie dvynukai... 

— O Laris Lesiteris? 

— Taip, — lėtai ištarė Deividas, išpūtęs akis. 

— Kodėl Lesiteris galvoja, kad tu žinai, kur yra Fenio 
auksas? 

— Neįtikėtinas sutapimas, bet iš kur tu visa tai Žinai? 

— Ilga istorija. Dvynukai jau saugūs, o netrukus gali 
pasirodyti gelbėtojų sraigtasparnis. Ar žinai, kur R. J. ir Gi- 
deonas? O kur pats Lesiteris? — paklausė Arielė. 

buvo žiūrėjęs. 

— Aš jį palydėjau. Įdaviau netikrą žemėlapį, o kol jis 
apžiūrinėjo urvą, aš nušokau. 

Arielė įtariai žvelgė jam į akis. Ji pažinojo Deividą 
visą gyvenimą, todėl iš karto suprato, kad jis kažką slepia. 
Arielė pasilenkė ir perplėšė jo kelnių klešnę. Žaizda kojoje 
buvo gili, Deividas neteko daug kraujo. 

— Paskutinį kartą drabužius plėšei, kai... — šypsoda- 
masis pajuokavo Deividas. 

— Visa tai vyko kadaise, — lyg apie smulkmeną užsi- 
minė Arielė. — Tau reikia į ligoninę. Pasakyk man, kur yra 
Fenio auksas, o tu lik čia ir slėpkis. 

— Leisti tau eiti vienai? Niekada gyvenime, — paprie- 
štaravo jis ir ėmė stotis. 

Bet vos pastačius koją, žaizda atsivėrė ir vėl plūstelėjo 
kraujas. 

— Jei tu nors pajudėsi, aš pasakysiu motinai, kad lau- 
kiuosi R. J. Bromptono vaiko. 

— Ji tavęs išsižadės, — šypsodamasis atkirto Deivi- 
das. 

— Tada išvyksiu į Niujorką, o tu niekada manęs ne- 
surasi. 

— Ariele, nekalbėk nesąmonių. Tu nesurasi urvo... 

Arielė atsistojo, apsižvalgė ir žengė žingsnį į priekį. Ji 
paliko Deividą vieną, nors žinojo, kad jis nepajėgs sekti 
paskui. 

— Na, gerai, — nusileido jis. — Žemėlapis yra mano 
kuprinės kišenėje. 

Arielė ištraukė iš krūmų kuprinę ir atsegė kišenę. 

— Ar šitą kuprinę radai rūsyje ir slapta prisikrovei 
daiktų, kai grįžome iš baro? 

— Taip, — tyliai atsakė jis. — Tiesiog nenorėjau tavęs 
varginti. 

— Tai jau! Tu nenorėjai, kad aš kiščiausi. Visi jūs su 
manimi elgiatės taip, tarsi būčiau koks balastas. Lyg iš ma- 
nęs nebūtų jokios naudos. 

— Tik jau!.. Aš tikrai taip nemanau, — švelniai pa- 
prieštaravo Deividas ir paėmė ją už rankos. 

— Deividai Tredvelai, ar tu mane laikai kvaila? Tu vi- 
sada manęs norėjai, nes žinojai, kad būsiu tau puiki pora. 
Nejau manai, kad nežinau apie tavo politinius siekius? 
Manai, kad nenumanau, jog būčiau puiki politiko žmona? 
Manai, kad nenutuokiu, jog tu taiksteisi su visais mano 
įnoriais, nes idealiai tinku tavo ambicingiems planams? 
Bučiavai tą didžiakrūtę Britni, o man pagailėdavai net 
bučinio į ranką. 

— Ar visi tie planai ištekėti už Bromptono turėjo pri- 
versti mane pavyduliauti? 

— Tik nepradėk pūstis. Nuo pat pirmos akimirkos 
žinojau, kad R. J. su manimi elgsis kaip su moterimi, o ne 
kaip su porcelianine lėle. 

Gulėdamas krūmuose Deividas prapliupo juoktis. 

— (O aš maniau žinąs, ko tu nori. Panelė Pomi... 

— Ji mane gąsdindavo, nes visi pinigai buvo jos 
rankose, bet dabar viskas. Kai tik iš čia išsikrapštysiu, 
ketinu... — Arielė iš kuprinės kišenės išsitraukė žemėla- 
pį. — Dar nežinau, ką darysiu, bet ketinu pakeisti savo 
gyvenimą. 

— Tikiuosi būti tavo gyvenimo dalis... — švelniai tarė 
Deividas. 

— Galbūt, — atkirto ji ir ėmė tyrinėti žemėlapį. 

— Leisk, parodysiu... 

— Aš orientuojuosi žemėlapiuose, — piktai atšovė ji, 
įsikišo sulankstytą žemėlapį į liemenėlę ir pažvelgė į Dei- 
vidą. — Lik čia ir tylėk. Gal išgirsi sraigtasparnį?.. 

— Klausau, viršininke, — šypsodamasis atsakė jis. 

Iš Deivido kuprinės ji išsiėmė vandens buteliuką, atsi- 
suko į Deividą ir staigiai pasilenkusi jį pabučiavo. 

— Niekada daugiau manęs nepalik, supratai? 

— Niekada gyvenime, — atsakė jis. — Liksim kartu 
amžinai. 

— Šaunuolis, — pasakė ji ir išlindo iš krūmų. 

Pagal Deivido žemėlapį buvo lengva orientuotis. Ji 
laikėsi vandenyno dešinėje, o pamačiusi didžiulį žaibo 
apdegintą medį, žemėlapį įsikišo į kišenę. Uola atrodė 
vientisa, bet pirštų galais eidama atbraila, rankas ištiesusi 
į šalis, Arielė rado įtrūkimą, kurį dengė ant viršaus esanti 
uoliena. Įsmukusi į siaurą tarpeklį, Arielė suprato, kodėl 
Nezbitas toks liesas. Daugelis suaugusiųjų greičiausiai Čia 
netilptų, bet Arielė, sverianti vos keturiasdešimt septynis 
kilogramus, galėjo pralįsti. 

Urve buvo taip tamsu, nors į akį durk. Apčiuopomis 
ji virpančia širdimi ieškojo kelio. Tokioje slaptoje vietoje 
gyvatėms tikrai patiktų susisukti lizdą. Ranka apčiuopusi 
senovišką žibintą, Arielė lengviau atsiduso. Šalia žibinto 
gulėjo degtukų dėžutė. Daugybės „Namelio prerijose“ se- 

Ištiesusi žibintą, apsižvalgė urve. Jis buvo mažuly- 
tis, vos šešių pėdų pločio ir aštuonių ilgio, akmeninėmis 
grindimis ir lubomis, kurios, regis, driekėsi be galo. Prie 
tolimiausios sienos stovėjo sena, medinė kažkokių daiktų 
prikrauta dėžė. Ji pastatė žibintą ir atsisėdo šalia. 

Dėžėje gulintys daiktai tikriausiai buvo išimti iš seifo. 
Plastikiniame maiše Arielė rado du senus, apipelijusius 
penkiasdešimt penkerių metų Rėjaus ir penkiasdešimt 
šešerių metų Alisos Erikson pasus, taip pat keturiasdešimt 
aštuonių pėdų laivo nuosavybės dokumentus ir testamen- 
tą. Po popieriais buvo paslėpta papuošalų dėžutė — ne- 
maža raudonmedžio skrynelė su daugybe mažų stalčiukų 
ir dviem rankenėlėmis. 

Arielė pakėlė dangtelį ir nustebo, kad dėžutė neuž- 
rakinta. Kita vertus, kas dar čia galėjo užklysti be Fenio 
Nezbito? Ir Deivido, šyptelėjo Arielė. 

Papuošalų dėžutė buvo beveik tuščia, likusios tik dvi 
poros auskarų. Tačiau iš gilių įspaudų minkštame aksomi- 
niame dugnelyje matyti, kad papuošalų būta daug. 

Legendos, mitai ir galiausiai žmogžudystė — visko 
priežastis, pasirodo, buvo moters papuošalų dėžutė. 

Atsirėmusi į akmeninę sieną, Arielė atsivertė ir pers- 
kaitė testamentą. Rėjus ir Alisa Erikson visą savo turtą 
lygiomis dalimis paliko sūnui ir dukteriai. Prie testamento 
buvo prisegtas viską smulkiai paaiškinantis testamento 
prierašas. Ilgus metus sėkmingai pardavinėję juvelyrinius 
dirbinius senukai pardavė sukauptą turtą ir nusipirko 
burlaivį. Jiedu atsiprašė savo vaikų už tokį neprotingą 
sprendimą, bet jiems jau buvo įgrisę dirbti šešias dienas 

per savaitę. Taip pat jie rašė, kad ketina pasilikti geriausius 
papuošalus ir plaukti į Saudo Arabiją sudaryti paskutinio 
sandorio. 

— Kurio niekada taip ir nesudarė, — sušnabždėjo 
Arielė, sulankstydama testamentą ir įdėdama į maišelį. 

Panašu, kad laivas sudužo, o Fenis Nezbitas pavogė 
lobį ir metams bėgant jį išpardavė. 

Arielė svarstė, ar jis nužudė ponią ir poną Eriksonus. 

— Dabar jau niekas nesužinos, — garsiai pasakė ji. 

Paskutiniąsias poras auskarų Arielė įdėjo į maišelį su 
dokumentais ir įsikišo į kelnių kišenę. Žengusi kelis žings- 
nius prie išėjimo, Arielė išgirdo kažkokį garsą. Tada bėgte 
pribėgo prie tarpeklio ir žvilgtelėjo aukštyn. Tai buvo 
sraigtasparnis! 

Užlipusi ant uolos atbrailos, ji pamojavo, ir pilotas ją 
pastebėjo. Tada antrasis pilotas per garsiakalbį paklausė: 

— Ar jūs sužeista? 

— Ne! — sušuko Arielė ir papurtė galvą, tada abiem 
rankomis parodė į tą pusę, kur gulėjo sužeistieji. 

— Kitus jau turime, — per garsiakalbį atsakė jis. — 
Eikite ant tako ir mes jus paimsime. 

— Otaip,o taip, o taip, — kartojo ji, bėgdama uolomis 
žemyn. 

Kartą slystelėjusi sustojo, giliai įkvėpė ir pasileido to- 
lyn. Sraigtasparnis nusileido, ir Arielė, dengdamasi galvą 
nuo keliamo vėjo, pribėgo artyn. 

— Ar jūs — Arielė Veterli? — paklausė antrasis pi- 
lotas. 

— Taip! — sušuko ji. 

Arielė užsiropštė ant sėdynės. Ji norėjo ir verkti iš pa- 
lengvėjimo, ir džiūgauti. Visa virpėjo iš laimės. 

Antrasis pilotas atsisuko ir parodė į žemę. Apačioje 
stovėjo greitosios pagalbos automobilis. Prie policijos auto- 
mobilio stovėjo R. J., o jam į rankas buvo įsikibę dvynukai. 
Keturi stambaus sudėjimo Šiaurės Karolinos policininkai į 
automobilį sodino du antrankiais surakintus žmones: Larį 
Lesiterį ir Julą Nezbit. Deivido, Saros ir Gideono nebuvo 
matyti, bet Arielė suprato, kad sužeistieji guli greitosios 
pagalbos automobilyje. Arielė atsirėmė ir nusišypsojo. Ga- 
liausiai jai pavyko ištrūkti iš nelemtos salos. 

Ji skrenda namo į Arundelį. 


Epilogas 


— UŽ MUS! — ŠŪKTELĖJO R. J., AUKŠTAI KELDAMAS 
ŠAMPANO TAURĘ. 

Ketveriukė sėdėjo visiškai tuščiame Karaliaus salos 
bare, kuris dabar priklausė R. J. Jie galėjo daryti ką tinka- 
mi. Kone metai praėjo nuo pirmojo jų apsilankymo saloje. 
Nuo tada daug kas pasikeitė. 

— Už mano nepakartojamą žmoną, — pasakė R. J., su 
meile akyse žiūrėdamas į Sarą. — Linkiu laimėti „Emmy“ 
apdovanojimą. | 

— Ačiū, — atsakė Sara, keldama stiklinę apelsinų 
sulčių. 

Ji jau šeštą savaitę laukėsi. 

— Ir už mano, — pridūrė Deividas, susidauždamas 
taure su Ariele. — Kas galėjo atspėti, kad tu gali rašyti? 

— Niekas netikėjo, kad aš ką nors galiu, — atsakė 
Arielė, — net aš pati. 

— Tavo scenarijus — nuostabus, — tarė Sara, — esu 
tau labai dėkinga. Nežinau, kas manęs laukia, bet man la- 
bai malonu buvo vaidinti šiame filme. 

Deividas ir vėl kilstelėjo taurę. 

— Už mano žmoną — moterį, kurią, maniau, pažįs- 
tantis. 

R. J. žvilgtelėjo į Sarą. 

— Ir už mano žmoną, kuri niekada nenutuokė, kad 
priėmiau ją į darbą, nes įsimylėjau. 

Arielė pasisuko į R. J. 

— Ačiū, kad nunešei mano scenarijų agentui. 

— Pala, pala! — įsiterpė Deividas. — Juk tai aš jį per- 
skaičiau pirmas ir nunešiau R. J. 

— O aš išjo scenarijų atsiėmiau, — pridūrė Sara. 

— Ir pakeitei, — šyptelėjo Arielė. 

— Nežymiai patobulinau, — atsakė Sara. 

Praėjus keturioms savaitėms po apsilankymo Kara- 
liaus saloje, Arielė sužinojo, kad laukiasi kūdikio. Greitai 
įvyko vestuvės, nes motina jas planavo jau daugelį metų 
šventė buvo milžiniška, nes likus trims dienoms iki vestu- 
vių, Sara pasiteiravo Arielės, ar nekiltų daug nesklandumų, 
jei vestuvės būtų dvigubos. Teliko nupirkti dar vieną ves- 
tuvinę suknelę ir papildyti šampano atsargas. Tokių vestu- 
vių Arundelis greitai nepamirš. 

Aštuonis nėštumo mėnesius Ariele itin rūpinosi jos 
motina, Deividas ir anyta. Nuobodžiaudama Arielė pra- 
dėjo aprašinėti tai, kas jiems nutiko Karaliaus saloje. Po 
truputį pasakojimas virto scenarijumi. Tada Arielė nusi- 
pirko knygą, kurioje mokoma rašyti scenarijų ir, steng- 
damasi laikytis taisyklių, patirtą nuotykį pavertė filmo 
scenarijumi. 

Arielė mėgavosi aprašinėdama, kaip Lesiteris susi- 

ginčijo su Feniu, o tada advokatas nušovė Fenį į galvą. Jula 
padėjo jam užnešti savo vyro kūną girgždančiais Filisės 
Vankuren laiptais ir paguldyti į vonią. 

— Tegu apkaltina tuos turtuolius iš Arundelio, — pa- 
sakė Jula. 

— Išskyrus tą vaikį, — paprieštaravo Lesiteris. 

Pasirodo, drauge su Feniu turistams iškrėtęs seniai iš- 
bandytą šunybę, Lesiteris atrado Deivido Tredvelo rašinį 
ir suprato, kad berniukas matė, kaip Fenis įsmuko į savo 
slaptavietę. 

Daugybę metų Fenis viliojo savo lobiu, pasak jo pa- 
ties, „nesuskaičiuojamas ordas smalsuolių“, tačiau niekam 
nepavyko jo aptikti. Tą naktį, kai buvo suimtas R. J., kaip 
visada girtas Fenis tapo puikiu Lesiterio taikiniu. Ginčy- 
damasis su juo, Lesiteris pareiškė, esą yra žinančių, kur 
paslėptas jo lobis. Pats Lesiteris tik įtarė, kad kas nors ga- 
lėtų žinoti, kur paslėptas Fenio lobis, bet nusprendė mesti 
masalą. Kai Lesiteris ėmė cituoti Deivido rašinėlį, Feniui 
tiesiog pasimaišė protas. Jis nubėgo į savo automobilį, išsi- 
traukė pistoletą ir ėmė grasinti Lesiteriui. Tada advokatas 
suprato, kad vaikio rašinys — tikras lobis. Jiedu susigrūmė, 
pistoletas iššovė, ir Fenis krito negyvas. Lesiteris būtų pra- 
nešęs policijai, bet kaip tik pabudo sunkvežimyje miego- 
jusi Jula. Ji girdėjo viską, kas tarp jų nutiko. Laris Lesiteris 
buvo susijaudinęs ir išsigandęs, o Jula — šalta ir rami. Ji jau 
seniai troško atsikratyti nekenčiamo vyro, todėl planą su- 
kurpė akimirksniu. Fenio kūną jiedu užnešė Filisės namų 
laiptais ir paliko vonioje, o kol Filisė įleido svečius, slėpėsi 
tamsioje svetainėje. 

Tada Jula ir Lesiteris išsmuko lauk ir laukė, kol pasi- 
girs klyksmai. Lesiteris stovėjo pamiškėje ir vieną po kitos 
rūkė cigaretes. Deja, neišgirdo nė menkiausio garso. Po 
vidurnakčio miestiečiai išnešė laukan netikrus lavonus. 

— Jie mano esantys baisiai gudrūs, — prunkštelėjo 
Jula, kai poros išsiskyrė. — Bet aš juos pričiupsiu. Pa- 
lauksiu dvi dienas ir imsiu nerimauti, kas nutiko mano 
mylimam vyrui. — Tada pasisuko į Lesiterį. — O tu surask 
auksą. Imkis bet kokių priemonių, bet auksą surask. 

Deja, planas nepavyko. Jula ir Lesiteris pateko už gro- 
tų. Policija Fenio kūną rado Filisės Vankuren šaldiklyje. 
R. J. vėliau teko policijai pasiaiškinti, kodėl ant lavono rasti 
Filisės plaukai, nors ji ir buvo nekalta. Filisė Vankuren 
buvo išteisinta. 

Baigusi rašyti scenarijų, pirmiausia Arielė jį davė per- 
skaityti motinai, nes Deividui parodyti drovėjosi. 

— Mudu su Deividu gyvensime šiame name su ta- 
vimi, bet viskas turės pasikeisti, — vos tik grįžusi pasakė 
Arielė. 

Pagaliau ji suprato, kaip stipriai motina ją myli. Panelė 
Pomi baiminosi, kad ištekėjusi ne už Arundelio gyvento- 
jo, Arielė išvyks svetur. Žinoma, ji nesušvelnėjo per vieną 
naktį. Ilgainiui motina suprato, kad nebegali reikalauti iš 
Arielės visiško paklusnumo. 

— Negyvėlis vonioje šiek tiek pakeitė prastą motinos 
charakterį, — kartą Arielė pasakė Deividui. 

Taigi motina pirmoji perskaitė Arielės rašytą scena- 
rijų. 

— Ne mano skonio, — tarė ji, — bet numanau, kad 
kai kuriems žmonėms jis patiktų. 

Tai buvo aukščiausias įvertinimas, kokį tik Arielei 
teko girdėti iš savo motinos. Kitą dieną scenarijų ji davė 
paskaityti Deividui, kuris liko tiesiog sužavėtas ir iš karto 
nunešė R. J. Tačiau pirmiausia popieriai pateko į Saros 
rankas. Ji tą patį vakarą šį tą pataisė ir R. J. pasakė, kad rei- 
kėsią pirkti filmavimo studiją, nes ji nori vaidinti ir Arielę, 
ir save pačią. 

Laimė, R. J. nieko pirkti nereikėjo. Jis perskaitė scena- 
rijų ir išsiuntė jį į Los Andželą agentui, o „Lifetime“ televi- 
zija jį iškart nupirko. Iki filmavimo pradžios R. J. ir Čarlis 
Dankirkas spėjo nupirkti beveik visą Karaliaus salą, tad 
filmuota buvo autentiškoje aplinkoje. Filmuojant sceną gi- 
liai urve, Sara taip susijaudino, kad R. J. teko jai parūpinti 
deguonies kaukę. 

Dabar bare Sara kėlė apelsinų sulčių taurę: 

— Už puikią pradžią. 

Sara turėjo galvoje puikią filmo pradžią. Vienuolik- 
metis berniukas laiką leidžia dviejų marihuaną rūkančių 
mečio muzika. Berniukas išeina iš stovyklos ir tyrinėja 
salą. Pamatęs liesą vyrą didžiulėmis ausimis įsliuogiant į 
angą uoloje, Deividas prieina artyn. Matyti, kaip Deividas 
pasislėpęs laukia, kol juokingasis vyras išsiropš iš urvo, 
tada pats įsmunka vidun. Veiksmas vyksta dar prieš tris- 
dešimt antrąjį Fenio Nezbito gimtadienį, kada urvas dar 
buvo tuščias. 

Kitoje scenoje Deividas mokykloje rašo rašinėlį apie 
praėjusios vasaros nuotykius. Jis prisimena urvą, liesąjį 
vyrą juokingomis ausimis ir juos aprašo. Vėliau Deividas 

gauna apdovanojimą, o jo motina, didžiuodamasi sūnumi, 
įdeda rašinį į interneto puslapį. 

Tolesnėje scenoje pasirodo išlepinta, itin ryškiai ir 
prabangiai apsirengusi bei pasidažiusi Arielė. Ji išdidžiai 
liepia savo mielai, nusikamavusiai pusseserei pasikeisti 
vietomis. Arielė scenarijuje nebuvo savęs taip aprašiusi, 
lygiai kaip ir Saros nepavaizdavo dorybių įsikūnijimu, bet 
Sara juk viską truputį patobulino. Mėgindama apsiginti, 
Sara Arielei tvirtino, kad ją pavertė atvirkštine Pigmaliono 
versija. 

— Nori pasakyti, kad aš iš aukštesniosios klasės nusi- 
leidau į tavąją? — paklausė Arielė, prajuokindama Sarą. 

Sara nebesijautė pašaliete. Jos išskėstomis rankomis 
laukė visas Arundelis, ir ji jautė, kad turi artimųjų. 

Be to, vyko ginčas, kurį laimėjo Sara. Netrukus po gel- 
bėjimo operacijos, jausdamos nenusakomai dvilypius jaus- 
mus ir palengvėjimą, pusseserės kvatodamos viena kitai 
pasakojo istorijas. Arielė Sarai papasakojo, kaip persiplėšė 
naktinius marškinius, o vėliau perdrėskė Deivido kelnių 
klešnę. Sara pamanė, kad šios scenos puikiai tiktų filmui ir 
įtraukė į scenarijų. Kilo ginčas, bet scena vis tiek liko. 

Per filmo premjerą R. J. parūpino daržinės dydžio 
ekraną, įtaisė jį priešais Karaliaus salos teismo rūmus ir 
sukvietė visus miestelio gyventojus. Kai Saros vaidinama 
pečius apsinuoginusi Arielė persiplėšė naktinius marški- 
nius ir pasakė: „Aš esu moteris“, palaikymo šūksniai aidėjo 
iki paties Arundelio. Arielė taip susigėdo, kad norėjo pra- 
smegti kiaurai žemę. Gerai, kad R. J. ir Deividas ją laikė 
paėmę už rankų. 

Kai filme Larį Lesiterį ir Julą Nezbit suėmė, minia vėl 
ėmė džiūgauti, o kai teisėjui Proktorui uždėjo antrankius, 
miestelėnai iššovė fejerverkus. Nei Deividas, nei R. J. to ne- 
sitikėjo, tad ėmė juoktis ir džiūgauti drauge su minia. 

Pasibaigus filmui, R. J. pareiškė, kad jo asmeninė kino 
studija sukūrė trumpametražį filmą, kurį dabar norėtų 
parodyti. Miestelėnai ėmė burbėti, nes jau aušo paruošti 
užkandžiai ir laukė muzikantai. Arielė su Deividu susi- 
žvalgė, o Sara šyptelėjo kaip sąjungininkė. 

Dideliame ekrane pasirodė juodai baltas, neva 
1930-ųjų metų nebyliojo kino filmas. Jis net kelis kartus 
nutrūko, tarsi būtų sukama kino juosta. Nebuvo jokių dia- 
logų, o veikėjų judesiai atrodė kampuoti ir keisti. Gideo- 
nas susitiko su savo seneliais. Pamatęs nuostabų ir unikalų 
Nezbitų namą, R. J. prisiminė mokydamasis universitete 
jo projektą matęs parodoje. Po nuotykių lavinos Karaliaus 
saloje R. J. sužinojo architekto pavardę ir susisiekė su jo 
tėvais. Jie sakė net nenutuokiantys, kas nutiko jų sūnui. Iš- 
siskyręs su savo mergina, jis teigė norįs pabūti vienas. R. J. 
suprato, kad jaunuolis atvyko į Karaliaus salą, čia apsistojo 
ir pasistatė namą. Jo vardas buvo Džeimsas Gideonas. 

Niekas nežinojo, kas jam nutiko, ir tik atlikus DNR 
testus paaiškėjo, kad jis — Gideono tėvas. Kas motina, ne- 
aišku. 

Filme buvo parodytas R. J., apsuptas knygų stirtų, 
tarsi būtų pasinėręs į tyrinėjimus. Žinoma, iš tikrųjų jam 
teprireikė dešimties minučių pokalbio telefonu, kad suži- 
notų architekto pavardę. 

Kitoje scenoje Gideonas susitiko su savo seneliais. 

Prieš kameras jis jautėsi puikiai, vis pantomimiškai juok- 
damasis ir liedamas ašaras. Kai R. J. Gideonui padavė 
didžiulę knygą, ant kurios buvo matyti Prinstono uni- 
versiteto emblema, jaunuolis dar kartą neva apsiverkė ir 
susijaudinęs apkabino ir kilstelėjo R. J. Šis apsimetė toks 
sutrikęs, kad visi miestelėnai prapliupo juoktis. Tuo metu 
Karaliaus saloje nebuvo nė vieno gyventojo, kuris nebūtų 
bendravęs ar derėjęsis su R. J., tad visi jį puikiai pažinojo. 

Vėliau filme pasirodė dvynukai. Ant raudonų plytų 
pastato R. J. buvo pakabinęs didžiulį užrašą „Apygardos 
našlaičių namai“. Karalienės Viktorijos laikų drabužiais 
apsirengusi medicinos sesuo tempė du klykiančius ir per- 
dėm ašarojančius dvynukus iš Saros rankų. Ji verkė stum- 
dama juos nuo savęs, o tada, atsiklaupusi ant kelių, su jais 
kalbėjosi. Apačioje bėgo titrai: 

— Jums bus viskas gerai. Esu tikra, kad jus čia labai 
mylės. 

Sara atsistojo ir dramatiškai pravirko R. J. ant peties, 
o vis dar klykiantys vaikai buvo nunešti į našlaičių namus. 
R. J. uždėjo rankas Sarai ant pečių ir titruose visi galėjo 
perskaityti, ką jis sakė: 

— Niekas jų nemylės taip kaip mes. Nusipirkime 
juos. — Kai Sara įspyrė jam į blauzdą, žiūrovai tiesiog nu- 
griaudėjo juoku. — Atleisk. Įsivaikinkime juos. 

Paskutinė scena buvo spalvota, vieną po kitos rodė 
Padėkos dienos ir Kalėdų nuotraukas. Vienoje jų buvo 
Deividas ir Arielė su naujagimiu. O į juos gėrėdamasi žiū- 
rėjo panelė Pomi. Ji manė, kad pasiekė tikslą. Kitoje nuo- 
traukoje R. J. ant pečių laikė Bertį, o Sara už rankos vedėsi 

Beatričę. Tada pasirodė Gideonas su seneliais. Jie sėdėjo 
prie ilgo maistu nukrauto stalo, o prieš juos: Sara, R. J., 
Deividas, Arielė ir visi kiti. 

Nuotrauka staiga atgijo ir sėdintieji prie stalo atsisuko 
į kamerą, pakėlė taures ir sušuko: 

— Už Karaliaus salą! 

Salos gyventojų ūžesys ir pritarimo šūksniai buvo 
kurtinantys. Pasibaigus filmui, jie pakilo ir ėmė šokti, dar 
nepradėjus groti muzikantams. 

Visa tai vyko prieš mėnesį, o dabar R. J., Sara, Arielė ir 
Deividas susidaužė taurėmis ir tarė: 


— Už mus. 

